(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΗ΄

Τετάρτη, 31 Αυγούστου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. O Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών, όπως ισχύουν, την 23.08.2022 ποινική δικογραφία που αφορά στον τέως Πρωθυπουργό Αλέξη Τσίπρα και στους πρώην Υπουργός και Αναπληρωτές Υπουργούς Οικονομικών Ιωάννη Βαρουφάκη, Ευκλείδη Τσακαλώτο, Τρύφωνα Αλεξιάδη, Δημήτριο Μάρδα και Γεώργιο Χουλιαράκη, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ

Ανακοίνωση του δελτίου επικαίρων ερωτήσεων της Παρασκευής 2 Σεπτεμβρίου 2022  
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκών Επιτροπών:   
 i. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της», σελ.   
 ii. Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Ανάπτυξης και Επενδύσεων «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΒΙΛΙΑΡΔΟΣ Β. , σελ.   
 ΒΛΑΧΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΡΙΤΣΑΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΣ Ε. , σελ.   
 ΜΠΟΥΡΑΣ Α. , σελ.   
 ΣΑΚΟΡΑΦΑ Σ. , σελ.   
 ΣΑΝΤΟΡΙΝΙΟΣ Ν. , σελ.   
  
Β. Επί προσωπικού θέματος:  
 ΓΕΩΡΓΙΑΔΗΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΜΑΝΩΛΑΚΟΥ Δ. , σελ.   
 ΣΑΝΤΟΡΙΝΙΟΣ Ν. , σελ.   
  
Γ. Επί του σχεδίου νόμου του Υπουργείου Ανάπτυξης και Επενδύσεων:  
 ΑΝΔΡΙΑΝΟΣ Ι. , σελ.   
 ΑΡΣΕΝΗΣ Κ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΛΑΧΟΣ Γ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΙΟΚΑΣ Ι. , σελ.   
 ΓΡΗΓΟΡΙΑΔΗΣ Κ. , σελ.   
 ΔΗΜΑΣ Χ. , σελ.   
 ΔΡΙΤΣΑΣ Θ. , σελ.   
 ΚΕΓΚΕΡΟΓΛΟΥ Β. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΗΡΑΣ Γ. , σελ.   
 ΛΙΑΚΟΣ Ε. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΡΑΣ Α. , σελ.   
 ΜΠΟΥΤΣΙΚΑΚΗΣ Χ. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΝΑΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΛΕΥΡΗΣ Α. , σελ.   
 ΣΑΝΤΟΡΙΝΙΟΣ Ν. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΙΠΡΑΣ Γ. , σελ.   
 ΦΟΡΤΩΜΑΣ Φ. , σελ.   
 ΧΗΤΑΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
Δ. ΠΑΡΕΜΒΑΣΕΙΣ:  
 ΜΠΟΥΚΩΡΟΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΟΗ΄

Τετάρτη 31 Αυγούστου 2022

Αθήνα, σήμερα στις 31 Αυγούστου 2022, ημέρα Τετάρτη και ώρα 10.22΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-8-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΖ΄ συνεδριάσεώς του, της Δευτέρας 29-8-2022)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το mail των αναφορών)

Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το mail των απαντήσεων)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, πριν εισέλθουμε στη νομοθετική εργασία, θα ήθελα να κάνω δύο ανακοινώσεις.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Επίσης, θα ήθελα να κάνω και μία αναφορά, θλιβερή, ότι σαν σήμερα πριν εκατό χρόνια εάλω η Σμύρνη και έγινε ο σφαγιασμός, στην ουσία, του Ελληνισμού της Μικράς Ασίας και της Σμύρνης.

Αιωνία η μνήμη των ανθρώπων που έχασαν τη ζωές τους!

Νομίζω ότι το καλύτερο μνημόσυνο γι’ αυτούς είναι η ενότητα λαού και πολιτικού κόσμου στην οποιαδήποτε απειλή του εξ Ανατολών γείτονά μας.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

Η Διάσκεψη των Προέδρων αποφάσισε στη συνεδρίαση της 28ης Ιουλίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Υπάρχει κάποια αντίρρηση επ’ αυτού; Απ’ ό,τι βλέπω, όχι. Το Σώμα, λοιπόν, συνεφώνησε.

Τον λόγο έχει ο εισηγητής της Νέας Δημοκρατίας κ. Ευάγγελος Λιάκος για δεκαπέντε λεπτά.

Παρακαλώ, να ανοίξει το ηλεκτρονικό σύστημα εγγραφών.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, παρακαλώ τον λόγο επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Περιμένετε ένα λεπτό, κύριε Λιάκο.

Τι θέλετε, κύριε Σαντορινιέ;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, αυτή τη στιγμή μαθαίνουμε ότι γίνεται επίθεση με χημικά κατά των εργαζομένων της «Μαλαματίνας», οι οποίοι διεκδικούν συγκεκριμένα εργασιακά δικαιώματα.

**ΠΡΟΕΔΡΕΥΩΝ (Νικήτας Κακλαμάνης):** Καμμία σχέση δεν έχει αυτό με τη διαδικασία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θέλουμε να καταδικάσουμε αυτή την επίθεση...

**ΠΡΟΕΔΡΕΥΩΝ (Νικήτας Κακλαμάνης):** Ωραία, καταδικάστε το. Γράφηκε στα Πρακτικά.

**ΝΕΚΤΑΡΙΟΣ ΣΑΝΤΟΡΙΝΙΟΣ:**…όπως και το γεγονός ότι αυτή τη στιγμή βρίσκονται συνάδελφοί μας οι οποίοι δέχονται και αυτοί την επίθεση.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Το είπατε, κατεγράφη στα Πρακτικά. Δεν έχει σχέση με την ημερήσια διάταξη.

Κύριε Λιάκο, μπορείτε να ξεκινήσετε την ομιλία σας.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ πάρα πολύ, κύριε Πρόεδρε.

Αγαπητέ Υπουργέ, αγαπητοί συνάδελφοι, σήμερα είναι μια πάρα πολύ σημαντική μέρα για την περιοχή στην οποία μεγάλωσα, εκλέγομαι Βουλευτής και ζω μέχρι και σήμερα. Η δυτική Αττική έχει μείνει για πολλά χρόνια στο περιθώριο των εξελίξεων παρά τις αμέτρητες δυνατότητες που διαθέτει σε ανθρώπινο δυναμικό, σε γεωγραφική θέση και σε φυσική ομορφιά. Είμαι περήφανος που τα τελευταία τρία χρόνια τα πράγματα έχουν αρχίσει και αλλάζουν. Έχουν δρομολογηθεί και έχουν ήδη ξεκινήσει μεγάλα έργα στην περιοχή μας, τέσσερα εκ των οποίων αποτελούν και προσωπική δέσμευση του ίδιου του Πρωθυπουργού Κυριάκου Μητσοτάκη: Η δημιουργία σύγχρονου σωφρονιστικού ιδρύματος με αναπτυξιακές προεκτάσεις στον Δήμο Ασπροπύργου, οι δίδυμες σήραγγες Σκαραμαγκά, ο εμπορευματικός σταθμός Θριάσιο I και II, αλλά και το σημερινό μας θέμα συζήτησης, η εξυγίανση των Ναυπηγείων Ελευσίνας.

Η ιστορία των Ναυπηγείων Ελευσίνας για εμάς τους κατοίκους της περιοχής είναι γεμάτη στιγμές υπερηφάνειας αλλά, δυστυχώς, και στιγμές ματαιότητας. Από το 1969 που πρωτολειτούργησαν έως και σήμερα, τα σκαμπανεβάσματα στην πορεία τους ήταν πολλά κι η αλήθεια είναι ότι δεν κατάφεραν ποτέ να έχουν τη λαμπρή πορεία για την οποία όχι μόνο προορίζονταν αλλά είχαν και έχουν όλα τα φόντα για να πετύχουν.

Όλοι οι εργαζόμενοι των ναυπηγείων κατείχαν και κατέχουν μια τεχνογνωσία πολύτιμη και όχι μόνο για τα ελληνικά δεδομένα. Επιπλέον, το επιστημονικό προσωπικό είναι σε θέση να σχεδιάσει και να υλοποιήσει ένα εμπορικό πλοίο από την αρχή μέχρι το τέλος, όπως έγινε και με το «ΝΗΣΟΣ ΧΙΟΣ». Όσοι εργάζονταν στα ναυπηγεία έχαιραν πάντα ιδιαίτερης εκτίμησης από την τοπική κοινωνία.

Δυστυχώς, λόγω αλλεπάλληλων αστοχιών, η οικονομική πλευρά της ιστορίας δεν είναι εξίσου λαμπρή. Τα χρέη δημιουργήθηκαν γρήγορα και η συσσώρευσή τους συνεχίζεται για πολλά χρόνια. Έχουν αλλάξει πέντε ιδιοκτησιακά καθεστώτα, με το τελευταίο να είναι αυτό της «ONEX». Η αλήθεια για τα ναυπηγεία σήμερα είναι ότι βρίσκονται για εξαιρετικά μεγάλο χρονικό διάστημα σε κατάσταση οικονομικής ανέχειας και ήδη τα τελευταία χρόνια έχουν περιέλθει σε παύση πληρωμών, δηλαδή γενική και οριστική αδυναμία εξυπηρέτησης των ληξιπρόθεσμων οφειλών τους. Οι δε εργαζόμενοι, εξακόσιοι στο σύνολο, πληρώνονται από το Πολεμικό Ναυτικό το 70% -στην καλύτερη των περιπτώσεων- του μισθού τους.

Πρόκειται, λοιπόν, για μία προβληματική κατάσταση που έχει αντίκτυπο στην εθνική και τοπική οικονομία, στην κοινωνία της περιοχής, στους εργαζόμενους και στις οικογένειές τους, ακόμα και στην υγεία τους και, δυστυχώς, πολλές φορές και στην ψυχική τους υγεία. Αυτή, λοιπόν, η κατάσταση έχει δύο δρόμους επίλυσης, είτε την ολική παύση λειτουργίας των ναυπηγείων και την αναπόφευκτη πτώχευση, με ολέθριες συνέπειες σε όλους τους εμπλεκόμενους φορείς που προανέφερα είτε τη λύση της εξυγίανσης που καλούμαστε να συζητήσουμε σήμερα.

Θέλω να σταθώ λίγο σε αυτό και να συγχαρώ τον Υπουργό, τον Αναπληρωτή Υπουργό και το επιτελείο τους για την εξαιρετική δουλειά την οποία έκαναν. Η σαφής εντολή του Πρωθυπουργού να δοθεί λύση δείχνει, κατά τη γνώμη μου, τη στρατηγική του απόφαση να αποκτήσει η χώρα σοβαρή ναυπηγική βιομηχανία, κάτι το οποίο επιτάσσει άλλωστε και η κοινή λογική, αν αναλογιστεί κανείς ότι η Ελλάδα πρωταγωνιστεί σε παγκόσμιο επίπεδο στη ναυσιπλοΐα. Μιλάμε για την ολοκληρωτική αναγέννηση της ελληνικής «ναυπηγικής τρίαινας», όπως πολύ εύστοχα αποκαλούν τα τρία ναυπηγεία της χώρας. Και όχι άδικα, καθώς ο ναυπηγοεπισκευαστικός χάρτης της Ελλάδας είχε συγκροτηθεί με τέτοιο τρόπο, έτσι ώστε όλα τα ναυπηγεία μαζί να εξυπηρετούν δεξαμενισμούς πλοίων έως πεντακόσιες χιλιάδες τόνους μεταφορικής ικανότητας. Το κάθε ναυπηγείο μόνο του και όχι εις βάρος των άλλων μπορούσε να εξυπηρετεί ένα φάσμα χωρητικότητας πλοίων και όλα μαζί να αλληλοσυμπληρώνουν το σύνολο των δυνατοτήτων της χώρας.

Απόδειξη αυτού είναι το γεγονός ότι το οριστικό κλείσιμο των Ναυπηγείων Σκαραμαγκά το 2010 αλλά και η βύθιση της μεγάλης δεξαμενής στα Ναυπηγεία της Ελευσίνας έδιωξαν από την Ελλάδα τα μεγάλα δεξαμενόπλοια. Αυτό έφερε σαν αποτέλεσμα οι ναυτιλιακές να αναζητήσουν σε γειτονικές χώρες δυνατότητες δεξαμενισμού, με συνέπεια να μειωθεί δραστικά η επισκευαστική ζήτηση της Ελλάδας σε όλο το φάσμα των επισκευών. Η επιλογή συνεπώς της βιώσιμης λύσης για τα Ναυπηγεία Ελευσίνας ενισχύει σημαντικά την εθνική οικονομία, την εθνική ασφάλεια, την τοπική οικονομία και την απασχόληση.

Η συμφωνία, λοιπόν, αυτή καθαυτή προβλέπει άμεση επένδυση 170 εκατομμυρίων δολαρίων, διασφάλιση όλων των υφιστάμενων θέσεων εργασίας, οφειλές και αποζημιώσεις ύψους 41 εκατομμυρίων ευρώ στους εργαζομένους, διπλασιασμό των υφιστάμενων θέσεων εργασίας εντός δύο ετών, επιπλέον έσοδα 1,1 δισεκατομμυρίου ευρώ για το ελληνικό δημόσιο αλλά και ενίσχυση της ελληνικής οικονομίας με 1,6 δισεκατομμύρια ευρώ.

Τι θα γίνει όμως αν το σημερινό νομοσχέδιο δεν εγκριθεί; Τότε θα έρθουμε αντιμέτωποι με τον άμεσο κίνδυνο της οριστικής παύσης εργασιών των ναυπηγείων καθώς θα οδηγηθούν σε βίαιη ρευστοποίηση, που συνεπάγεται την ολοκληρωτική σχεδόν απώλεια των οφειλών για το ελληνικό δημόσιο, τα ασφαλιστικά ταμεία, τους εργαζόμενους και τους λοιπούς εμπλεκόμενους φορείς.

Συγκεκριμένα –και αξίζει να δώσουμε λίγη έμφαση σε αυτό, τι θα γίνει στη μια περίπτωση και τι θα γίνει στην άλλη- οι συνολικές οφειλές προς τους εργαζομένους ανέρχονται σε περίπου 40 εκατομμύρια ευρώ. Σε περίπτωση βίαιης ρευστοποίησης θα λάβουν 2 εκατομμύρια ευρώ, ενώ με το σχέδιο εξυγίανσης θα λάβουν όλα τα οφειλόμενα ποσά.

Οι οφειλές προς το Πολεμικό Ναυτικό αυτή τη στιγμή ανέρχονται περίπου στα 142 εκατομμύρια ευρώ. Σε περίπτωση βίαιης ρευστοποίησης, θα λάβει μόνο 1,5 εκατομμύριο ευρώ, ενώ με το σχέδιο θα λάβει όλο το ποσό.

Ο ΕΦΚΑ, σε περίπτωση βίαιης ρευστοποίησης πάλι θα λάβει 4 εκατομμύρια ευρώ, ενώ με το σχέδιο εξυγίανσης 5,7 εκατομμύρια ευρώ.

Το ελληνικό δημόσιο, σε περίπτωση βίαιης ρευστοποίησης θα λάβει 1,3 εκατομμύρια ευρώ, ενώ, διαφορετικά, με το σχέδιο εξυγίανσης 1,9 εκατομμύρια ευρώ.

Τέλος, τα λοιπά ασφαλιστικά ταμεία θα λάβουν 218.000 ευρώ με βίαιη ρευστοποίηση, ενώ με το σχέδιο ποσό άνω των 330.000 ευρώ.

Κυρίες και κύριοι συνάδελφοι, ο λόγος που απαιτείται η συναίνεση του ελληνικού δημοσίου είναι ότι το ελληνικό δημόσιο είναι ο μεγαλύτερος πιστωτής της οφειλέτριας εταιρείας. Κι εδώ θέλω να υπερθεματίσω την προτροπή του Υπουργού για ευρεία συναίνεση. Κρίνω ότι η ολοκλήρωση της εξυγίανσης και το αποτέλεσμα αυτής στην αναβίωση του ναυπηγικού κλάδου είναι ζήτημα εθνικού συμφέροντος. Κατά τη γνώμη μου, οποιαδήποτε προσπάθεια γίνεται για ενίσχυση της εθνικής βιομηχανίας οφείλει να έχει ευρεία αποδοχή. Και, πραγματικά, αγαπητοί συνάδελφοι, με κάνει πολύ χαρούμενο ότι τις προηγούμενες μέρες στις επιτροπές είχαμε έναν, πραγματικά, γόνιμο διάλογο ο οποίος έφερε αποτελέσματα.

Περιληπτικά τώρα για τα άρθρα, καθώς τις λεπτομέρειες τις συζητήσαμε και τις προηγούμενες ημέρες στην επιτροπή, το νομοσχέδιο προβλέπει στα άρθρα 1 έως 4 να περιγράφονται εκτενώς όλες οι λεπτομέρειες που είναι απαραίτητες για την εξυγίανση των Ναυπηγείων Ελευσίνας. Προβλέπεται, λοιπόν, η δημιουργία δύο νέων εταιρειών, μιας εμπορικής και μιας αμυντικής, οι οποίες θα αναλάβουν το μεταβιβαζόμενο ενεργητικό και παθητικό των Ναυπηγείων Ελευσίνας.

Μάλιστα αναμένεται να επενδυθούν άμεσα τα 170 εκατομμύρια στην εμπορική εταιρεία, επένδυση η οποία είναι απαραίτητη για να ξεκινήσει η λειτουργία τους. Επιπλέον επενδύσεις θα πραγματοποιηθούν και στην αμυντική εταιρεία, προκειμένου να διασφαλιστεί η εύρυθμη εκτέλεση των προγραμμάτων που θα αναλάβει για το Πολεμικό Ναυτικό, και όχι μόνο της Ελλάδας αλλά και όποιας άλλης χώρας ενδιαφερθεί να φέρει στην Ελλάδα τα πλοία της.

Εδώ επιτρέψτε μου να σταθώ και γιατί πρέπει αλλά πρωτίστως γιατί το νιώθω. Έχω συνομιλήσει με τους περισσότερους από τους εργαζομένους, γνωρίζω από πρώτο χέρι την αγωνία τους και το μέγεθος της αβεβαιότητας που βιώνουν τόσο αυτοί αλλά και οι οικογένειές τους. Θεωρώ ότι όσα αναφέρονται στο νομοσχέδιο αλλά και στη συμφωνία εξυγίανσης, αποτελούν από τις καλύτερες δυνατές λύσεις που θα μπορούσαν να δοθούν και ειδικά στο εργασιακό ζήτημα.

Συγκεκριμένα, προβλέπεται η μεταφορά του συνόλου των υποχρεώσεων των Ναυπηγείων Ελευσίνας προς τους εργαζομένους ποσού πάνω από 27 εκατομμύρια ευρώ, καθώς και αποζημιώσεις απόλυσης ποσού 13 εκατομμυρίων σχεδόν ευρώ στη νέα αμυντική εταιρεία. Οι αποζημιώσεις θα δοθούν με δόσεις σε κάθε έναν εργαζόμενο και το ύψος υπολογίζεται με βάση την ισχύουσα νομοθεσία για τη διανυθείσα προϋπηρεσία έως τις 30 Σεπτεμβρίου 2021.

Οι απαιτήσεις από μισθούς, δώρα, επιδόματα και λοιπές αποζημιώσεις θα καταβληθούν από την «ΟΝΕΧ». Η καταβολή του 30% των δεδουλευμένων των εργαζομένων θα γίνει μετά την ημερομηνία επικύρωσης και η καταβολή του υπολειπόμενου 70% θα γίνει με την ολοκλήρωση των μεταβιβάσεων και τη μετεγγραφή του ναυπηγείου στην «ΟΝΕΧ». Πρόκειται για μια μεγάλη κατάκτηση προς όφελος των εργαζομένων και η αναγραφή της στο νομοσχέδιο έγινε προς αποφυγή οποιουδήποτε σκεπτικισμού εκ μέρους της Αντιπολίτευσης.

Επιπλέον στην παράγραφο 3 του άρθρου 1, αναφέρεται ρητά ότι στο επιχειρηματικό πλάνο που θα κατατεθεί μαζί με τη συμφωνία εξυγίανσης, θα προβλέπεται η διατήρηση και ανάπτυξη νέων θέσεων εργασίας. Συγκεκριμένα, οι θέσεις εργασίας εντός δώδεκα μηνών από την ολοκλήρωση της διαδικασίας των μεταβιβάσεων θα διατηρηθούν στα ίδια επίπεδα που υπάρχουν σήμερα και στη συνέχεια αναφέρεται ότι εντός είκοσι τεσσάρων μηνών αυτές οι θέσεις θα διπλασιαστούν. Παράλληλα, οι νέες εργασιακές σχέσεις με τους εργαζομένους μέσα από νέα συλλογική σύμβαση εργασίας θα είναι πραγματικότητα.

Με αυτή τη ρύθμιση διασφαλίζονται επομένως στο ακέραιο οι θέσεις εργασίας των περίπου εξακοσίων εργαζομένων των ναυπηγείων, ενώ ταυτόχρονα ο διπλασιασμός και η ανάπτυξη των θέσεων εργασίας αναμένεται να έχει θετική κοινωνική και οικονομική επίδραση στην ευρύτερη περιοχή της δυτικής Αττικής.

Τέλος, σε ό,τι αφορά το Πολεμικό Ναυτικό προβλέπεται η μεταβίβαση στην αμυντική εταιρεία του συνόλου των υποχρεώσεων των Ναυπηγείων Ελευσίνας με ημερομηνία 30 Σεπτεμβρίου 2021 δηλαδή ποσού 142 και πλέον εκατομμυρίων ευρώ. Το ποσό θα αποπληρωθεί μετά την ημερομηνία υλοποίησης των μεταβιβάσεων και σε χρονικό διάστημα τριάντα ετών.

Γνωρίζω ότι υπάρχει μερίδα των συμπολιτών μου που αντιμετωπίζει με σκεπτικισμό την παρούσα συμφωνία. Θέλω να τους πω ότι τους καταλαβαίνω. Έχουν περάσει πάρα πολλά τα τελευταία χρόνια. Και εγώ δεν σας κρύβω ότι υπήρξα διστακτικός γνωρίζοντας την πολύπαθη ιστορία των ναυπηγείων. Πρωτίστως, όμως, ήμουν βέβαιος για την αποτελεσματική δουλειά που κάνει η παρούσα Κυβέρνηση. Θεώρησα από την πρώτη στιγμή θετική την ανάμειξη του ίδιου του Πρωθυπουργού και τέλος ενημερώθηκα για τον τρόπο με τον οποίο λειτουργεί και έγινε η εξυγίανση στα Ναυπηγεία της Σύρου.

Πάμε να δούμε, λοιπόν, τι συνέβη στη Σύρο. Εξυπηρετούνται εκατό πλοία τον χρόνο ενώ μέχρι πριν ο ίδιος αριθμός εξυπηρετούνταν σε πέντε χρόνια. Οι θέσεις εργασίας αυξήθηκαν σε εξακόσιες και μάλιστα καλοπληρωμένες. Οι Έλληνες εφοπλιστές γύρισαν στα ελληνικά ναυπηγεία μετά από δεκαετίες κι απ’ ό,τι μαθαίνω είναι πλήρως ικανοποιημένοι τόσο από την ποιότητα των εργασιών όσο και από τους χρόνους παράδοσης.

Ο κύκλος εργασιών το 2021 ήταν 34 εκατομμύρια ευρώ, γεγονός που αποτελεί υπερδιπλάσιο του μεγαλύτερου κύκλου εργασιών που είχε κάνει ποτέ το Ναυπηγείο της Σύρου.

Και ποιος ήταν επενδυτής γι’ αυτό; Ήταν η εταιρεία «ΟΝΕΧ» που συζητάμε και σήμερα. Πρόκειται επίσης για την ίδια εταιρεία με την οποία είχε υπογράψει η προηγούμενη κυβέρνηση, κύριοι του ΣΥΡΙΖΑ, μνημόνιο συνεργασίας και συναντίληψης για τη διάσωση και αναγέννηση των Ναυπηγείων Ελευσίνας. Πρόκειται, επομένως, για έναν επενδυτή που φέρει και τη δική σας εκτίμηση και το νομοσχέδιο που συζητάμε σήμερα αποτελεί συνέχεια της τελικής συμφωνίας βελτιωμένης και τροποποιημένης, βέβαια, καθώς από τότε έχουν αλλάξει πολλά, όπως η εκτίναξη, κυριολεκτικά στα ύψη, των οφειλών που υπήρχαν.

Το σχέδιο που συζητάμε σήμερα δίνει μια βιώσιμη λύση στο τεράστιο πρόβλημα των συσσωρευμένων οφειλών των Ναυπηγείων Ελευσίνας και βάζει τέλος στους φόβους και τις ανησυχίες των εκατοντάδων εργαζομένων που είχαν βρεθεί παγιδευμένοι σε μια προβληματική κατάσταση. Η διακομματική στήριξη, τόσο από τον ΣΥΡΙΖΑ όσο και το ΠΑΣΟΚ, θεωρώ πως είναι επιβεβλημένη στην εξεύρεση λύσης για να μπορούμε να συνεχίσουμε όλοι μαζί.

Το αμερικανικό κράτος στηρίζει έμπρακτα το επιχείρημα των επενδύσεων που θα γίνουν και δεσμεύεται μέσω της αμερικανικής αναπτυξιακής τράπεζας DFC. Ομοίως, το ιταλικό κράτος μέσω της συνεργασίας με τη «FINCANTIERI» στηρίζει επίσης αυτή την προσπάθεια.

Είναι, λοιπόν, η στιγμή που πρέπει κι εμείς να αποδείξουμε ότι πιστεύουμε στο μέλλον των ναυπηγείων, ότι στηρίζουμε την αναγέννηση της ελληνικής ναυπηγικής βιομηχανίας.

Στα λοιπά άρθρα του νομοσχεδίου που ακολουθούν διορθώνονται κενά και ασάφειες υφιστάμενων νομοθετημάτων. Με το άρθρο 6, ικανοποιείται ένα πάγιο αίτημα της Ελληνικής Συνομοσπονδίας Εμπορίου και Επιχειρηματικότητας για κατάργηση των ενδιάμεσων εκπτώσεων και σύμφωνα, άλλωστε, με τα στοιχεία του ΙΝΕΜΥ έχουν μηδενική απόδοση και ζημιώνουν γενικά τον θεσμό των εκπτώσεων.

Με το άρθρο 8, θεσμοθετείται απαλλαγή της καταχώρησης της δημοσίευσης στο ΓΕΜΗ των ετήσιων οικονομικών καταστάσεων για τις ομόρρυθμες, ετερόρρυθμες και τις ατομικές επιχειρήσεις, πράγμα το οποίο θα μειώσει πάρα πολύ το γραφειοκρατικό κόστος.

Με το άρθρο 9, διορθώνεται μια παράλειψη του Υπουργείου, καθώς η εταιρεία «Ελληνικό Καζίνο Πάρνηθας Α.Ε.», η οποία είχε κλείσει με κρατική εντολή για λόγους προστασίας δημόσιας υγείας, δεν είχε κατά παράλειψη εξαιρεθεί από την υποχρέωσή της να καταβάλλει τέλος επί των εσόδων για τον Εθνικό Δρυμό της Πάρνηθας.

Τέλος με τα άρθρα 13 έως 17, τροποποιούνται διατάξεις του ν.4849/2021 αναφορικά με την παροχή υπηρεσιών εσωτερικού ελέγχου και ρυθμίζεται το επάγγελμα του εσωτερικού ελεγκτή και του δόκιμου εσωτερικού ελεγκτή.

Κλείνοντας, αγαπητοί συνάδελφοι, ως Βουλευτής αλλά και κάτοικος της περιοχής σας ζητώ να υπερψηφίσετε όλοι το νομοσχέδιο. Είναι πολύ σημαντικό αυτή η συμφωνία να περάσει με ευρεία αποδοχή από το ελληνικό Κοινοβούλιο. Δεν είμαι υπερβολικός όταν λέω ότι κρίνεται τόσο το εθνικό όσο και το τοπικό μέλλον.

Πέραν των οικονομικών οφελών όπως προανέφερα, που έχουν υπολογιστεί από την EY σε 1,1 δισεκατομμύριο ευρώ για το δημόσιο και 1,6 δισεκατομμύρια ευρώ για την ελληνική οικονομία, πέραν των άμεσων θέσεων εργασίας, αυτό που έχει ουσία -και θα το επαναλάβω- είναι ότι θεωρώ ύψιστης σημασίας την επανεκκίνηση της λειτουργίας μιας σημαντικής βιομηχανίας, η οποία επαναπροσδιορίζει την παραγωγική και αμυντική θέση της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος κ. Χαράλαμπος (Χάρης) Μαμουλάκης, γενικός εισηγητής του ΣΥΡΙΖΑ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτού ξεκινήσω την τοποθέτησή μου επί του νομοσχεδίου, θα κάνω μια αναφορά στον προλαλήσαντα συνάδελφο, κ. Λιάκο, για την πρόθεση της Κυβέρνησης όσον αφορά τη δυτική Αττική και τα πεπραγμένα αυτής. Αναφέρατε τέσσερις άξονες ως υποδομές στην ευρύτερη περιοχή. Πρώτος εξ αυτών των αξόνων είναι τα Ναυπηγεία Ελευσίνας και η αναγκαία αναβίωσή τους, το σωφρονιστικό κατάστημα στον Ασπρόπυργο, τις δίδυμες σήραγγες Σκαραμαγκά και βήματα και το Θριάσιο Ι και ΙΙ. Είστε τρία χρόνια και πλέον Κυβέρνηση. Εκ του αποτελέσματος κρινόμενοι είστε πολύ κάτω από τη βάση. Και γιατί το λέω αυτό; Διότι αν τα πάρουμε ένα προς ένα, Ασπρόπυργος: Τι καταφέρατε σε τρία και πλέον χρόνια; Την απαλλοτρίωση ασθμαίνοντας, μόνο αυτό, ούτε μελέτη ούτε υποδομή ούτε διαγωνισμός. Δίδυμα τούνελ Σκαραμαγκά: Είναι τριάντα χρόνια υπόθεση, δεν είναι κάτι σημερινό. Θριάσιο Ι και ΙΙ: Επί ΣΥΡΙΖΑ, άφησε το αποτύπωμά του ο ΣΥΡΙΖΑ στη συγκεκριμένη υποδομή, για την απαραίτητη διασύνδεση στην περιοχή.

Και, βέβαια, τα Ναυπηγεία Ελευσίνας, ερχόμενοι στο θέμα, που η προσπάθεια εξυγίανσης των Ναυπηγείων Ελευσίνας έχει αφήσει ανεξίτηλο αποτύπωμα από την κυβέρνηση του ΣΥΡΙΖΑ.

**ΕΥΑΓΓΕΛΟΣ ΛΙΑΚΟΣ:** Και τρία χρόνια ήμασταν στο δικαστήριο για το Θριάσιο! Κατέπεσε του ΣΥΡΙΖΑ, ρωτήστε τον κ. Σπίρτζη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Νομίζω ότι οι πράξεις είναι το σημαντικότερο. Νομίζω επιτομή του λόγου μας είναι πάντα η πράξη και πολύ σημαντικότερο σε πολιτικό επίπεδο.

Είμαι βέβαιος παρ’ όλα αυτά ότι δεν υπάρχει κανείς και καμμία σε αυτή εδώ την Αίθουσα που να μην αναγνωρίζει τη σημασία της ανασυγκρότησης της ναυπηγικής βιομηχανίας της χώρας μας. Ιστορικά η μεταπολεμική ανάπτυξη της ελληνικής ναυτιλίας συνοδεύτηκε από την άνθιση της ελληνικής ναυπηγικής βιομηχανίας. Η ελληνική ναυπηγοεπισκευαστική βιομηχανία, όμως, μετά την πετρελαϊκή κρίση της δεκαετίας του 1970, περιήλθε σε παρατεταμένη κρίση και οι απόπειρες διάσωσής της προϋπέθεταν πάντοτε την έντονη εμπλοκή του κράτους εμπροσθοβαρώς μέσα από τις προμήθειες του Πολεμικού Ναυτικού.

Αν δούμε όμως τη μεγάλη εικόνα, η ελληνική ναυπηγική βιομηχανία μοιάζει να είναι ένας από τους μεγάλους χαμένους της εποχής της οικονομικής παγκοσμιοποίησης. Το στοίχημα, λοιπόν, για τη χώρα στις σημερινές συνθήκες περιφερειοποίησης της οικονομίας και αντιστροφής των τάσεων διεθνοποίησης της οικονομίας υπέρ του nearshoring είναι η ανασυγκρότησή της στο πλαίσιο των μεγάλων, διεθνών γεωπολιτικών ανακατατάξεων.

Η κυβέρνηση ΣΥΡΙΖΑ, ανέλαβε τις τύχες της χώρας με τα δύο από τα τρία ιστορικά μεγάλα ναυπηγεία της χώρας σε κατάσταση υπολειτουργίας και πτώχευσης. Μέσα από αυτές τις αντίξοες συνθήκες η προηγούμενη κυβέρνηση ανέλαβε πρωτοβουλίες συγκεκριμένες, διακριτές για την αναβίωση της ναυπηγικής βιομηχανίας της χώρας και την είσοδό της σε μια νέα τεχνολογική εποχή, εντός της οποίας το στοίχημα της βιώσιμης ανάπτυξης δημιουργεί ευκαιρίες αλλά και πολλές προκλήσεις για τον κλάδο.

Τι έκανε η κυβέρνηση ΣΥΡΙΖΑ, λοιπόν, όταν διαχειρίστηκε τις τύχες της χώρας; Ανέλαβε πρωτοβουλίες να διαμεσολαβήσει μεταξύ ιδιωτών τόσο ως πιστωτής της εταιρείας των Ναυπηγείων Σύρου όσο και ως μελλοντικός πελάτης τους, για να τελεσφορήσουν οι διαδικασίες για την εξεύρεση επενδυτή. Και το έκανε αυτό λαμβάνοντας στο μέτρο των δυνατοτήτων τις μέριμνες για τις θέσεις εργασίας και τις οφειλές προς τους εργαζόμενους, τα ασφαλιστικά ταμεία και το δημόσιο.

Τα αποτελέσματα από τις ενέργειες της προηγούμενης κυβέρνησης δεν είναι ορατά μόνο στην τοπική κοινωνία αλλά ήταν ορατά στη συνεισφορά της ναυπηγικής βιομηχανίας στην εθνική οικονομία από το 2019.

Τι άλλο έκανε η κυβέρνηση του ΣΥΡΙΖΑ εκείνη την εποχή; Πατώντας στο θετικό προηγούμενο του σχεδίου εξυγίανσης στο Νεώριο Σύρου υπέγραψε το 2019 ένα μνημόνιο συνεργασίας για την εξυγίανση των Ναυπηγείων Ελευσίνας με την επιχείρηση «ΟΝΕΧ», ένα μνημόνιο που περιλαμβάνει μέριμνες τόσο για τη διατήρηση των θέσεων εργασίας όσο και μέριμνες για τις μελλοντικές επενδύσεις που θα κάνει και οφείλει να κάνει η επιχείρηση στην περιοχή. Τα παραπάνω ήταν αποτέλεσμα μιας συγκεκριμένης αναπτυξιακής στρατηγικής αλλά και το αποτέλεσμα μιας πλουραλιστικής, θα έλεγα, εξωτερικής πολιτικής που ασκούνταν από την προηγούμενη κυβέρνηση.

Το σημερινό σχέδιο νόμου είναι η ιστορική συνέχεια αυτού του μνημονίου συνεργασίας που υπεγράφη από την κυβέρνηση του ΣΥΡΙΖΑ ή για την ακρίβεια προσπαθεί να καλύψει το κανονιστικό σκέλος της συμμετοχής του δημοσίου στο εγχείρημα διάσωσης των ιστορικών αυτών ναυπηγείων. Μέχρι εδώ καλά.

Πάμε τώρα να δούμε και τα προβλήματα του συγκεκριμένου σχεδίου νόμου. Τι είναι το κείμενο που καλείται η Εθνική Αντιπροσωπεία να ψηφίσει; Το σημερινό σχέδιο νόμου είναι στην πραγματικότητα το προσχέδιο, ένα draft συμφωνίας των πιστωτών της εταιρείας «Ναυπηγεία Ελευσίνας» το οποίο θα κατατεθεί στα ελληνικά δικαστήρια, ώστε να υλοποιηθούν οι προβλέψεις του πτωχευτικού νόμου και να μπορέσει να αναλάβει η εταιρεία «ΟΝΕΧ». Στο σχέδιο νόμου περιλαμβάνεται η πρόβλεψη της διάσπασης των ναυπηγείων σε δύο διακριτές εταιρείες και στην ανάληψη μέρους των υποχρεώσεων της υπό πτώχευση εταιρείας από την εταιρεία «ΟΝΕΧ».

Ωστόσο, από το σχέδιο νόμου δεν τεκμαίρεται από πουθενά, το τονίζω, ούτε το ύψος των οφειλών της εταιρείας προς τους εργαζομένους, τις φορολογικές αρχές, τα ασφαλιστικά ταμεία και φυσικά τους λοιπούς πιστωτές, τις τράπεζες και λοιπά, και άρα είναι ασαφής η επιβάρυνση του δημοσίου ή για την ακρίβεια η οιονεί απώλεια εσόδων του δημοσίου που θα προκύψει από τη συμφωνία πιστωτών. Γι’ αυτό και το σημερινό σχέδιο νόμου χαρακτηρίζεται ως ενδεικτικό από τον Υπουργό, αφού συγκεκριμένα νούμερα δεν γνωρίζει κανείς και καμμία από εμάς.

Ειρήσθω εν παρόδω, η σημερινή Κυβέρνηση είχε το μνημόνιο συνεργασίας από τα μέσα του 2019, και η καθυστέρηση δικαιολογημένη ή μη αντικειμενικά επιβάρυνε την εταιρεία έτι περαιτέρω και διόγκωσε τις υποχρεώσεις της προς τους φορείς του δημοσίου.

Με το σχέδιο νόμου ο Υπουργός αναλαμβάνει να εκπροσωπήσει το σύνολο των φορέων του δημοσίου στις διαπραγματεύσεις τους με τους λοιπούς πιστωτές της εταιρείας, ώστε να κατατεθεί ένα σχέδιο συμφωνίας ενώπιον των δικαστηρίων, που θα επιτρέψει την πώληση των ναυπηγείων στον ενδιαφερόμενο επενδυτή. Κατά τον Υπουργό αυτή η διαδικασία, καινοφανής στα νομοθετικά χρονικά της χώρας μας, ήταν απαραίτητη για να καλυφθούν νομικά οι δημόσιοι υπάλληλοι, οι δημόσιοι λειτουργοί και οι Υπουργοί που θα καλούνταν να υλοποιήσουν τη συμφωνία πιστωτών από τη μελλοντική κατηγορία της απιστίας, καθώς κατά τα λοιπά το σχέδιο συμφωνίας ακολουθεί ρητά τις διατάξεις του πτωχευτικού νόμου.

Στην αρχική του, λοιπόν, μορφή το σχέδιο νόμου είχε πολλά προβλήματα. Πρώτον, η πληρωμή των οφειλών προς τους εργαζομένους ήταν εξαρτημένη από τις αναθέσεις του Πολεμικού Ναυτικού. Δεύτερον, δεν υπήρχε καμμία διασφάλιση για τις θέσεις εργασίας της επιχείρησης. Τρίτον –οι τρεις πρώτες διακριτές πτυχές- το σχέδιο νόμου παρουσιαζόταν να δίνει υπερεξουσίες στον Υπουργό χωρίς η Εθνική Αντιπροσωπεία να έχει εικόνα της ζημίας ή, επαναλαμβάνω, της οιονεί απώλειας εσόδων του δημοσίου που θα προκαλούσε η συμφωνία των πιστωτών.

Προς μεγάλη μας, οφείλω να πω, έκπληξη, η διαδικασία των επιτροπών της Βουλής αποδείχθηκε πολύ πιο παραγωγική απ’ ό,τι αρχικά περιμέναμε. Πρώτον, ότι ο Υπουργός απέμπλεξε με νομοθετική βελτίωση την αποπληρωμή των εργαζομένων από τις αναθέσεις του ίδιου του δημοσίου και δεύτερον, προσέθεσε την πρόβλεψη για την διατήρηση των θέσεων εργασίας και τη δέσμευση για τη δημιουργία εντός διετίας διπλάσιων, κατ’ ελάχιστον, θέσεων εργασίας.

Η διάταξη αυτή θα μπορούσε να βελτιωθεί με την πρόβλεψη για τη δημιουργία σταθερών και μόνιμων θέσεων εργασίας. Ωστόσο, οφείλουμε να αναγνωρίσουμε την ουσιαστική μετατόπιση του Υπουργείου ενώπιον των θέσεων της Αντιπολίτευσης. Ακόμη και στο ζήτημα της ενημέρωσης της Βουλής πριν από την κατάθεση στα δικαστήρια της τελικής συμφωνίας των πιστωτών, ο Υπουργός στην επιτροπή μόλις εχθές, προφορικά τουλάχιστον, έδειξε μια διάθεση συνεργασίας και θα θέλαμε να επανέλθει και ο ίδιος με τοποθέτηση.

Επί του συγκεκριμένου θέματος οφείλω να ενημερώσω το Σώμα ότι θα καταθέσουμε μια τροπολογία για τη διασφάλιση επωφελούς για το δημόσιο χρήσης της εξουσιοδότησης του άρθρου 3, η οποία βελτιώνει, συγκεκριμενοποιεί και δημιουργεί έναν διακριτό οδικό χάρτη ενημέρωσης και διαφάνειας του Σώματος μόλις ολοκληρωθεί και αποσαφηνιστεί και αποκρυσταλλωθεί το ακριβές νούμερο και ποσόν των υποχρεώσεων του πιστωτή, των νέων υποχρεώσεων, έναντι του δημοσίου.

Είναι μια κίνηση νομοτεχνικής βελτίωσης αλλά και μια κίνηση με πολιτική έκφανση διαφάνειας που οφείλουμε ως Αξιωματική Αντιπολίτευση να την καταθέσουμε και ελπίζουμε να την ενστερνιστεί το νομοθετικό όργανο και ο Υπουργός προφανώς.

Την καταθέτω στα Πρακτικά παρακαλώ.

(Στο σημείο αυτό ο Βουλευτής κ. Χαράλαμπος Μαμουλάκης καταθέτει για τα Πρακτικά την προαναφερθείσα πρόταση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, το σχέδιο νόμου συνεχίζει να έχει ως έλλειμμα, βέβαια, την πλήρη απουσία των επενδύσεων που θα αναλάμβανε η εταιρεία. Είναι κάτι καθοριστικό. Στέκομαι σε αυτό, διότι θεωρώ, κύριοι συνάδελφοι, ότι είναι σημαντικό να υπάρχει και η προοπτική. Βεβαίως και πρέπει να θωρακίσουμε για την επόμενη μέρα αλλά αν δεν υπάρχει προοπτική πώς μετενσαρκώνεται, πώς εστιάζει, σε ποια λογική; Στο business plan, στον οδικό χάρτη των ενεργειών αν θέλουμε, πραγματικά, να μιλάμε με όρους διακριτής ανάπτυξης, θα πρέπει να υπάρχουν και διακριτοί όροι.

Και δεν είναι δυνατόν να μη γνωρίζει το Σώμα αυτή τη στιγμή, η ελληνική πολιτεία η Αντιπολίτευση, τι ακριβώς προτίθενται να κάνουν. Διότι αυτή την στιγμή το δημόσιο καλείται να βάλει πλάτη σε αυτή την επιχείρηση η οποία, πράγματι, είναι μια αμαρτωλή ιστορία του παρελθόντος, γιατί είναι συσσωρευμένα χρέη, μεγάλα ποσά. Δεν είναι μια απλή υπόθεση και γι’ αυτό προσπαθούμε να συγκεκριμενοποιήσουμε τους όρους της εν λόγω τροπολογίας, για να μην υπάρχει καμμία ασάφεια. Να είναι τα πράγματα συγκεκριμένα όσο το δυνατόν περισσότερο.

Έτσι, λοιπόν, κλείνοντας, τουλάχιστον, την πρωτολογία -ενδεχομένως να έχουμε και μια δεύτερη παρέμβαση- οφείλω να πω ότι παρακολουθούμε και το θέμα των τροπολογιών. Βλέπουμε και ετερόκλητες, δυστυχώς, για άλλη μια φορά τροπολογίες που καμμία σχέση δεν έχουν με τον κορμό και το πνεύμα του εν λόγω νομοσχεδίου. Μάλιστα υπάρχει μία από το Υπουργείο Υγείας, και ο Κοινοβουλευτικός μας Εκπρόσωπος, κ. Σαντορινιός, θα την εκθειάσει δεόντως. Και είναι κάτι το οποίο νομίζω ότι πρέπει επιτέλους, κάποια στιγμή, να καταλάβουμε όλοι ότι οφείλουμε, ειδικά στα μεγάλα, στα κομβικά θέματα νομοθετικού χαρακτήρα, επενδυτικού χαρακτήρα να έχουμε μία συγκεκριμένη κατεύθυνση και όχι ετερόκλητες τροπολογίες και μάλιστα με περίεργες θεάσεις, θα έλεγα, εξυπηρέτησης και ρουσφετιού.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ κλείστε το σύστημα ηλεκτρονικής εγγραφής.

Καλείται στο Βήμα ο ειδικός αγορητής από το ΠΑΣΟΚ - Κίνημα Αλλαγής, συνάδελφος κ. Απόστολος Πάνας.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η χώρα μας βρίσκεται σε μια από τις πιο κρίσιμες καμπές της, τα γεωπολιτικά ζητήματα είναι στο τραπέζι, η ακρίβεια έχει χτυπήσει κόκκινο, το ενεργειακό θέμα είναι μπροστά μας, ενώ τα ζητήματα δημοκρατίας και διαφάνειας δέχτηκαν τεράστιο πλήγμα. Δυστυχώς, η Κυβέρνηση αντιμετωπίζει όλο αυτό το περιβάλλον με τη λογική του βλέποντας και κάνοντας και την τακτική της μετατόπισης των ευθυνών χωρίς στρατηγική, χωρίς σχεδιασμό.

Μου είναι αδύνατον να μην αναφερθώ, έστω και λίγο, στο θέμα των παρακολουθήσεων, ένα ζήτημα που βαραίνει αδιαμφισβήτητα τον στενό πυρήνα του επιτελικού κράτους, ένα ζήτημα που αφορά την ίδια την ποιότητα της δημοκρατίας και αναδεικνύει τη διγλωσσία ενός ολόκληρου συστήματος.

Μάλιστα, προ ημερών, στέλεχος της Κυβέρνησης και συγκεκριμένα ο Υπουργός Επικρατείας, θέλοντας να μετατοπίσει το βάρος των ευθυνών που του αναλογούν, ανέφερε ότι κανείς δεν γνώριζε για τις παρακολουθήσεις, ενώ προχθές ο Υπουργός Εσωτερικών επιμέρισε την ευθύνη ξανά στον Πρόεδρο του ΠΑΣΟΚ για τη συζήτηση γύρω από την αξιοπιστία και τη σοβαρότητα της λειτουργίας της Εθνικής Υπηρεσίας Πληροφοριών.

Όμως, όπως πολλές φορές έχουμε υπογραμμίσει, είναι αδύνατον να αντιστρέψει ο οποιοσδήποτε την πραγματικότητα, παρουσιάζοντας ως κανονικότητα να καθίσταται υπόλογο το θύμα των παράνομων παρακολουθήσεων.

Η Κοινοβουλευτική μας Ομάδα, με τον Πρόεδρό μας συνεχίζει τον θεσμικό δρόμο που χάραξε εξαρχής με τη σύσταση εξεταστικής επιτροπής για την πλήρη τεκμηρίωση και διαλεύκανση των παράνομων παρακολουθήσεων. Πρέπει να κληθούν όλοι και να τοποθετηθούν επί της ουσίας, να απαντήσουν στον ελληνικό λαό, ποιος ήταν ο εθνικός λόγος σύμφωνα με τον οποίο δικαιολογείται η παρακολούθηση του Νίκου Ανδρουλάκη και ποιος επιχείρησε να παγιδεύσει το κινητό του με το κακόβουλο λογισμικό Predator;

Μίλησα πριν για την τακτική της μετατόπισης ευθυνών. Αυτό, απ’ ότι φαίνεται, δεν θα σταματήσει και έχει κι άλλα παρακλάδια. Και φέρνω ως παράδειγμα το φαινόμενο της ενεργειακής κρίσης και της ακρίβειας. Οι πολίτες, κύριε Υπουργέ, πρέπει να λάβουν μέτρα για τον δύσκολο χειμώνα που έρχεται; Πόσο υπεύθυνο είναι να ζητάτε από τον ελληνικό λαό να μειώσει την κατανάλωση ρεύματος αντί να μειώσετε την τιμή της κιλοβατώρας;

Πριν λίγα χρόνια ο Πρωθυπουργός δήλωνε, με έμφαση, πως δεν θέλει ανθρώπους εξαρτημένους από επιδόματα και τώρα προσπαθείτε να μας πείσετε πως η κανονικότητα μιας χώρας είναι η πολιτική των επιδομάτων. Επίδομα καυσίμων, επίδομα θέρμανσης, επίδομα ρεύματος, επίδομα οικοσκευών, διακοπών και οσονούπω έρχεται και το επίδομα τροφίμων. Τακτική ΣΥΡΙΖΑ στη Νέα Δημοκρατία. Δεν περίμενα ποτέ ότι θα αντιγράψετε τον ΣΥΡΙΖΑ και πόσω μάλλον τη στιγμή που έχετε στο τραπέζι μόνιμα δικές μας προτάσεις προς υλοποίηση για κάθε θέμα που απασχολεί τη χώρα μας.

Ξοδεύετε, λοιπόν, δυσθεώρητα ποσά επιδοτήσεων κάθε μήνα κι έτσι όπως πάνε τα πράγματα σε λίγο ο κρατικός προϋπολογισμός δεν θα έχει αρκετά χρήματα για επιδοτήσεις, ούτε όμως για κάτι άλλο.

Και ίσως να ξανασκεφτείτε αυτό που σας λέγαμε από την αρχή, ότι πρέπει να υπάρχει ένα ξεκάθαρο διαφανές κλιμακωτό πλαφόν στη λιανική, στοχευμένο στους πιο αδύναμους, χρηματοδοτούμενο από τον προϋπολογισμό και την αγορά. Είναι η καλύτερη λύση σε αυτούς τους δύσκολους ενεργειακά καιρούς. Όμως, όπως λέει ο σοφός λαός στου κουφού την πόρτα όσο θέλεις βρόντα.

Πάμε τώρα στο νομοσχέδιο που συζητάμε σήμερα. Από την πρώτη στιγμή, κύριε Υπουργέ, αναφέραμε την πάγια θέση μας για την ανάγκη ολικής επαναλειτουργίας του ναυπηγείου με όρους βιωσιμότητας. Και ξαναλέω, με όρους βιωσιμότητας για να γίνει κατανοητό, γιατί σε αυτό θα αξιολογηθούμε όλοι το επόμενο χρονικό διάστημα.

Και ποιοι ήταν οι βασικοί μας προβληματισμοί; Πρώτον τα εργασιακά ζητήματα, δεύτερον, η βιωσιμότητα του επενδυτικού σχεδίου και τρίτον, φυσικά το δημόσιο συμφέρον. Και τα τρία παραπάνω ποιοτικά χαρακτηριστικά πρέπει να αποτελούν και βασικά στοιχεία της αναπτυξιακής πολιτικής μιας χώρας που θέλει να στηρίζει τις επενδύσεις τις ουσιαστικές με παρόν και μέλλον κι όχι απλά να γράφει στο ταμπελάκι νούμερα επενδύσεων.

Στην συζήτηση, λοιπόν, δεχθήκατε, έστω και στο τέλος, να επιλύσετε τα εργασιακά ζητήματα που εδώ και καιρό εμείς είχαμε επισημάνει στην επιτροπή. Θετικό. Ξεκάθαρο. Είναι αρκετό, όμως, για να καλυφθούν και οι υπόλοιπες προϋποθέσεις; Η επίμαχη συμφωνία εξυγίανσης, δηλαδή ,το επενδυτικό σχέδιο που θα ορίζει κατά κάποιον τρόπο, μέσω των επίσημων οικονομικών στοιχείων τη βιωσιμότητα του στοιχείου, δεν έρχεται στην πραγματικότητα ενώπιον της Βουλής. Άρα, θα μπορεί να περιλαμβάνει οποιονδήποτε όρο, εκτός από αυτούς ενδεικτικά που αναφέρονται στο νομοσχέδιο.

Και ξέρετε, κύριε Γεωργιάδη, επειδή είστε πάρα πολύ καλός στα μαθηματικά, ότι βιώσιμες συμφωνίες χωρίς καθαρούς λογαριασμούς δεν γίνονται. Τι θα συμβεί, λοιπόν, ρωτώ, με τις οφειλές του ναυπηγείου προς το ελληνικό δημόσιο, το Πολεμικό Ναυτικό, τον ΕΦΚΑ, τις τράπεζες που ανέρχονται, σύμφωνα με τις δικές σας δηλώσεις, σε 440 εκατομμύρια ευρώ και με το σχέδιο εξυγίανσης επιδιώκεται η διαγραφή περίπου 50 εκατομμυρίων ευρώ. Πώς και από πού ακριβώς θα περικοπούν; Δεν μπορούμε, δηλαδή, ούτε να εκτιμήσουμε τη ζημία του δημοσίου. Πάντως εκτιμούμε πως θα είναι πολύ μεγαλύτερη των 200 εκατομμυρίων ευρώ.

Επιπλέον, όμως, η ζημιά του δημοσίου μπορεί να είναι ακόμα μεγαλύτερη από αυτό που θα προβλέπει η συμφωνία, γιατί μπορεί να μην αποπληρωθεί στα είκοσι δύο χρόνια, οπότε διαγράφεται κάθε απαίτηση, ενώ ακόμα και η ρήτρα του 1% για την αποπληρωμή του Πολεμικού Ναυτικού μπορεί να καταστεί μη αποτελεσματική, καθώς προϋποθέτει αναθέσεις 14 δισεκατομμυρίων ευρώ.

Επί της ουσίας, λοιπόν, δεν ορίζονται στη συμφωνία που περιλαμβάνει το νομοσχέδιο αυτό τα εξής: Οι ακριβές οφειλές των Ναυπηγείων Ελευσίνας προς το δημόσιο και τον ΕΦΚΑ, ποιο ποσό από αυτό αναλαμβάνουν οι νέες εταιρείες, ποιο ποσό διαγράφεται και ποιο ποσό παραμένει στα ναυπηγεία ως μη μεταβιβαζόμενοπαθητικό που ικανοποιείται από το προϊόν ρευστοποίησης του μη μεταβιβαζόμενου ενεργητικού.

Ακόμη και η έκθεση του Γενικού Λογιστηρίου του Κράτους δεν περιλαμβάνει κανένα ποσό. Και ερωτώ, δεν θα έπρεπε να ενημερωθεί η Βουλή των Ελλήνων για τα ποσά αυτά; Θα μπορούσε, δηλαδή, κάλλιστα ο επενδυτής να ρίξει το ενεργητικό στη μία εταιρεία και όλο το παθητικό στην άλλη; Λογιστικά θέματα, θα μου πείτε, μπορεί να είναι λίγο κουραστικά αλλά πολύ σημαντικά.

Με δυο λόγια, για να μη σας κουράζω, οι σχετικές διατάξεις είναι μη συγκεκριμένες και επομένως, δεν μπορούμε να ορίσουμε το δεύτερο κομμάτι, την βιωσιμότητα της εν λόγω επένδυσης.

Και μιας και μιλάμε για επενδύσεις, εσείς κύριε Υπουργέ, που είστε και επιχειρηματίας τόσα χρόνια και πολύ καλός, θα έλεγα, θα αποδεχόσασταν μία συμφωνία για τη δική σας επιχείρηση, χωρίς να γνωρίζετε το επενδυτικό σχέδιο; Εδώ, λοιπόν, δεν έχει γνωστοποιηθεί το επενδυτικό σχέδιο, δεν γνωρίζουμε πόσο θα ζημιωθεί το δημόσιο, δεν υπάρχει καμμία εγγύηση υλοποίησης. Υπάρχουν πολλές ασάφειες, ενώ παράλληλα στηρίζεται σε θεωρητικά και υποθετικά δεδομένα. Όπως, επίσης, δεν γνωρίζουμε και το πώς θα χρηματοδοτηθούν οι επενδύσεις.

Δεν θα μπορούσαν τα παραπάνω ερωτήματα που μας απασχολούν να απαντηθούν με την ενσωμάτωση ενός παραρτήματος στο νομοσχέδιο αυτό; Και αυτό, από τη στιγμή που πέρα από τον επενδυτή, διακυβεύεται το δημόσιο συμφέρον σε ένα κείμενο που έχουμε μπροστά μας με πολλά ερωτηματικά που χρήζουν, κατ’ ελάχιστον, συγκεκριμένες απαντήσεις, οι οποίες μέχρι στιγμής δεν έχουν δοθεί.

Και φυσικά δεν θα μπορούσα να μην αναφερθώ σε ένα ακόμα προβληματικό σημείο που διακατέχει τις σχετικές με τα ναυπηγεία διατάξεις και δεν είναι άλλο από την απουσία της συμφωνίας εξυγίανσης από τη Βουλή, ώστε με διαφάνεια και καθαρούς όρους να γίνει ουσιαστική συζήτηση και κάθε παράταξη, γνωρίζοντας τους όρους της συμφωνίας, να συμφωνήσει ή να διαφωνήσει με αυτή.

Βέβαια, το νομοσχέδιο αποτελείται και από λοιπές διατάξεις, στις οποίες τοποθετήθηκα χθες στην επιτροπή, οι οποίες παραμένουν με τη σειρά τους ακόμα ως απαντήσεις έωλες, δίχως περαιτέρω διευκρινίσεις ή ακόμα και επεξεργασία, παρ’ όλα τα προβληματικά σημεία που σας τόνισα. Δεν ακούσαμε, λοιπόν, τίποτα και για το άρθρο 5 και για το άρθρο 7.

Άρα, κύριε Υπουργέ, πέραν των εργασιακών που υιοθετήσατε, μέρος –ξαναλέω- των δικών μας προτάσεων, στα υπόλοιπα υπάρχουν ακόμα ερωτηματικά. Και, πραγματικά, χαίρομαι -και πολύ μάλιστα- που στην τελευταία επιτροπή πήρατε πίσω το εκβιαστικό δίλημμα που είχατε βάλει, πως θα το αποσύρετε εάν δεν το ψηφίσουμε. Βέβαια, θα πρέπει να μας εξηγήσετε τι άλλαξε αυτές τις μέρες που μεσολάβησαν. Έχετε βρει την απαραίτητη στήριξη που χρειάζεστε μέσα στο Κοινοβούλιο, ώστε να διαπραγματευτείτε την επόμενη μέρα το συγκεκριμένο επενδυτικό σχέδιο; Απ’ ό,τι βλέπω, ίσως η στήριξη αυτή να έρθει από τον ΣΥΡΙΖΑ, καθώς η συνολική του στάση, θα έλεγα, ήταν ιδιαίτερα διαλλακτική απέναντί σας καθ’ όλη τη διάρκεια των επιτροπών.

Δεν ξέρω βέβαια, δεν έχω καταλάβει, τι θα κάνει σήμερα η Αξιωματική Αντιπολίτευση. Ίσως το συγκεκριμένο νομοσχέδιο να είναι και μία ευκαιρία για μία πρόβα συγκυβέρνησης. Άλλωστε, αυτά τα επενδυτικά σχέδια έχουν και αυτό το καλό στοιχείο. Εγώ πάντως, να ξέρετε, το εύχομαι, γιατί είμαι άνθρωπος των ευρύτερων συναινέσεων.

Κύριε Πρόεδρε, κύριε Υπουργέ, κυρίες και κύριοι συνάδελφοι, η χώρα μας χρειάζεται ένα νέο επενδυτικό μοντέλο που δεν θα στηρίζεται σε εκβιαστικά διλήμματα, take it or leave it. Χρειάζεται σχέδιο, στρατηγική, δημόσιο έλεγχο και αξιολόγηση, ένα νέο μοντέλο συνολικής διακυβέρνησης που θα έχει επίκεντρο τις πραγματικές ανάγκες του τόπου μας που θα έχει ως δίλημμα τους πολλούς και όχι τους λίγους. Αυτό θα υπηρετήσουμε. Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα, εκ μέρους του Κομμουνιστικού Κόμματος Ελλάδος, η συνάδελφος κ. Διαμάντω Μανωλάκου.

Ελάτε, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Σας ευχαριστώ.

Χαιρετίζουμε τις σημερινές αγωνιστικές κινητοποιήσεις των ταξικών σωματείων, συνδικάτων, φορέων και εργαζομένων που δεν συμβιβάστηκαν, δεν έσκυψαν το κεφάλι, ανέδειξαν τα πραγματικά προβλήματα των εργατών στα ναυπηγεία και στο Ναυπηγείο Ελευσίνας, και πίεσαν μέσα από τις κινητοποιήσεις τους να μη χαθούν δεδουλευμένα, αποζημιώσεις, θέσεις εργασίας.

Κατάφεραν κάτω από την αγωνιστική πίεση να βελτιωθούν κάτι λίγα που η Κυβέρνηση υποστήριζε ότι δεν γίνονταν. Αυτό δείχνει και επιβεβαιώνει ότι οι αγωνιστικές κινητοποιήσεις φέρνουν αποτελέσματα και όσο πιο μαζικές είναι, τόσο περισσότερα θα κερδίζονται. Γι’ αυτό μισείτε τους αγώνες των εργαζομένων και χρησιμοποιείτε τα ΜΑΤ σαν μπράβους της εργοδοσίας που καταπατά εργατικά δικαιώματα. Αυτό κάνατε σήμερα, χτυπώντας με χημικά και τραυματίζοντας τους απεργούς της «Μαλαματίνας». Γιατί; Γιατί διεκδικούσαν το δίκιο και τη δουλειά τους.

Έχετε βαριές ευθύνες και σας καταγγέλλουμε. Οι ευθύνες σας είναι μεγάλες και αυτό φαίνεται από το ότι θεωρείτε εχθρούς τους εργαζόμενους που αγωνίζονται. Στον ιδιοκτήτη, όμως, διαγράψατε χρέη σε εφορία και ασφαλιστικά ταμεία για να προχωρήσει στη συνέχεια σε δεκαπέντε απολύσεις.

Αυτοί είσαστε και η απάντηση είναι μία: Η τρομοκρατία δεν θα περάσει. Να είσαστε σίγουροι.

Ως προς το νομοσχέδιο, παρά τις νομοτεχνικές βελτιώσεις, παραμένει ένα αντιδραστικό νομοσχέδιο. Προωθείται ειδικό εργασιακό καθεστώς, μετατρέποντας σε ειδική οικονομική ζώνη το ναυπηγείο. Γι’ αυτό και δεν διασφαλίζονται με απόλυτο και καθαρό τρόπο οι υπάρχουσες θέσεις εργασίας, δεν κατοχυρώνετε τα σημερινά δικαιώματα και τις συμβάσεις εργασίας που έχουν οι εργαζόμενοι, αλλά παραπέμπετε σε νέα συλλογική σύμβαση, γενικά και αόριστα.

Όμως και τα ασφαλιστικά δικαιώματα και η αποπληρωμή των δεδουλευμένων δεν έχουν συγκεκριμένο χρονοδιάγραμμα, όπως ακριβώς ζητούν οι εργαζόμενοι. Δηλαδή, φαίνεται ότι η Κυβέρνηση και η εργοδοσία θα προσπαθήσουν οι προσλήψεις να γίνουν με δυσμενέστερους εργασιακούς και οικονομικούς όρους.

Συνεπώς, ο αγώνας συνεχίζεται και το ΚΚΕ εκφράζει την πλήρη στήριξή του. Γι’ αυτό και ο σημερινός «ΡΙΖΟΣΠΑΣΤΗΣ» το έχει πρωτοσέλιδο, με τίτλο: «Αγωνιστικό συναγερμό ενάντια στο νομοσχέδιο - έκτρωμα». Ουσιαστικά είναι ένα νομοσχέδιο μη χρειαζούμενο. Θα μπορούσατε κατευθείαν να πάτε στο δικαστήριο. Όμως, εξασφαλίζει την εξουσιοδότηση του κυρίου Υπουργού για να εκπροσωπήσει το δημόσιο στο δικαστήριο.

Ταυτόχρονα, επειδή η διαγραφή χρέους για τον επενδυτή είναι πάρα πολύ μεγάλη -μόνο σε τέτοιους χαρίζετε χρέη- τα νούμερα είναι πάρα πολύ μεγάλα, κατά ομολογία και έκφραση του κυρίου Υπουργού, που είναι και στα Πρακτικά, θέλει νομικά να είναι καλυμμένος.

Όμως, το κυριότερο είναι η εξέλιξη των ναυπηγείων στη χώρα μας. Πώς συμβαίνει ο ελληνόκτητος μεγαλύτερος εμπορικός στόλος στον κόσμο να μη διαθέτει μεγάλα και σύγχρονα ναυπηγεία στην Ελλάδα; Είναι οι ντιρεκτίβες της Ευρωπαϊκής Ένωσης και οι πρόθυμες ελληνικές κυβερνήσεις που οδήγησαν τη ναυπηγοεπισκευαστική βιομηχανία σε πορεία διάλυσης, με οδυνηρές συνέπειες σε βάρος των εργαζομένων και των παραγωγικών δυνατοτήτων της χώρας, την ίδια ώρα που οι Έλληνες εφοπλιστές αναπτύσσονται ραγδαία, απολαμβάνοντας τα μεγάλα προνόμια και τις προκλητικές φοροαπαλλαγές που τους παρέχει το αστικό κράτος, χτίζοντας εκατοντάδες πλοία στα ασιατικά ναυπηγεία. Εκατόν εβδομήντα τρεις παραγγελίες νέων πλοίων φέτος, εκατόν τέσσερις πέρυσι. Την ίδια στιγμή, η ναυπηγοεπισκευαστική βιομηχανία στη χώρα μας απαξιώνεται ραγδαία στη ζώνη Περάματος, στον Σκαραμαγκά, στην Ελευσίνα, στο Νεώριο, στα Ναυπηγεία Χαλκίδας.

Αυτή την πορεία πιστοποιούν και τα ίδια τα νούμερα. Το 1990 δούλευαν δέκα χιλιάδες περίπου εργαζόμενοι. Σήμερα υποαπασχολούνται με μειωμένους μισθούς, ελαστικές σχέσεις εργασίας, απλήρωτοι για μεγάλο χρονικό διάστημα, με τις οικογένειές τους στη φτώχεια και τη δυστυχία.

Έχετε σύμπνοια τα κόμματα, ανεξάρτητα αν αυτό το νομοθέτημα το ψηφίσει ο ΣΥΡΙΖΑ και το ΠΑΣΟΚ. Όμως, είναι και δικό τους παιδί.

Στα Ναυπηγεία Ελευσίνας αυτό το διάστημα απασχολούνται περίπου εξακόσιοι εργαζόμενοι αορίστου χρόνου. Η μισθοδοσία τους καλύπτεται κατά 70% από το Πολεμικό Ναυτικό και το υπόλοιπο 30% από την εταιρεία, που εδώ και πέντε χρόνια δεν δίνει δεκάρα τσακιστή. Έχουν γνωρίσει οι εργαζόμενοι την απληρωσιά σε σημείο που να μην έχουν να ταΐσουν την οικογένεια, τα παιδιά τους και να αναζητούν συσσίτια. Σε τέτοια κατάσταση τους έχετε οδηγήσει.

Τους εξασφαλίζει σήμερα αυτό το νομοθέτημα; Πλήρως όχι, παρά τις νομοθετικές βελτιώσεις, που παραμένουν γενικές και αόριστες. Ποιους εξασφαλίζει; Αποκλειστικά τον επενδυτή, όπου προβλέπονται προκλητικές και απαράδεκτες ευνοϊκές ρυθμίσεις, με διαγραφή περίπου κατά 100% προς τα ασφαλιστικά ταμεία, δημόσιο τόκων κ.λπ., πάμπολλες ευκολίες πληρωμής κ.ο.κ.. Την ίδια ώρα δεκάδες χιλιάδες λαϊκές οικογένειες βγαίνουν σε πλειστηριασμό.

Αυτό είναι το ταξικό και βάρβαρο απάνθρωπο σύστημά σας. Ευνοείτε το καπιταλιστικό κέρδος σε βάρος του λαού, τσακίζοντας λαϊκές ανάγκες.

Όμως, ποιος είναι ο επενδυτής και τι στόχο εξυπηρετεί; Επενδυτής είναι η ελληνοαμερικανική εταιρεία «ONEX», στο πλευρό της οποίας είναι και ο ιταλικός ναυπηγικός κολοσσός «FINCANTIERI», που συνεργάζεται στενά με τις ΗΠΑ και τις ανάγκες του αμερικανικού πολεμικού ναυτικού. Δραστηριοποιείται και στη ναυπήγηση εμπορικών πλοίων.

Χρειάζονται, λοιπόν, τα Ναυπηγεία Ελευσίνας ως σημείο ναυπηγοεπισκευής για τον Έκτο Στόλο, μετατρέποντας, σε συνδυασμό με τη Σούδα και τη Σύρο, ολόκληρη την Ελλάδα σε μόνιμο αγκυροβόλιο και ορμητήριό του για τα δολοφονικά νατοϊκά σχέδια σε όλη την περιοχή.

Ταυτόχρονα, υπάρχει οικονομικό μερίδιο από την προμήθεια τεσσάρων κορβετών του Πολεμικού Ναυτικού συν τον εκσυγχρονισμό των τεσσάρων παλιών φρεγατών τύπου MEKO.

Σχέδια υπάρχουν, όπως το πακέτο με το νέο εξοπλιστικό πρόγραμμα περίπου 5 δισεκατομμυρίων του ελληνικού Πολεμικού Ναυτικού, τα οποία έχει εξασφαλίσει η Κυβέρνηση. Κυρίως υπάρχει ενδιαφέρον και για την ανάδειξη της Ελλάδας σε ενεργειακό κόμβο, όπως θέλει η αστική τάξη, για να αναβαθμίσει τη θέση της.

Συνεπώς, ο σχεδιασμός εντάσσεται στη γεωστρατηγική αναβάθμιση της στρατηγικής Συμφωνίας Ελλάδας - ΗΠΑ, που ξεκίνησε ο ΣΥΡΙΖΑ, συνεχίζει η Νέα Δημοκρατία, μπλέκοντας τον λαό και τη χώρα στους επικίνδυνους ιμπεριαλιστικούς ανταγωνισμούς.

Οι εξελίξεις στην περιοχή της Ανατολικής Μεσογείου επιταχύνονται με βάση και τον ιμπεριαλιστικό πόλεμο στην Ουκρανία και τις εξελίξεις στην ενέργεια. Από την αρχή τα ναυπηγεία είχαν ζήτηση και έντονους ανταγωνισμούς. όμως, η Κυβέρνηση είχε αποφασίσει και αυτό σήμερα προωθείται μέσα από αυτό το νομοσχέδιο, δηλαδή μπίζνες που πάνε να στηθούν για ανάγκες του ΝΑΤΟ με χρήματα του ελληνικού λαού σε βασικές υποδομές της χώρας στα χέρια ντόπιων και ξένων επιχειρηματικών ομίλων.

Εξάλλου, είναι γνωστές οι δηλώσεις και έχουν ενδιαφέρον, αν το θυμόμαστε, του πρώην Αμερικανού πρέσβη στη χώρα μας για το Ναυπηγείο Ελευσίνας, πριν δύο περίπου χρόνια, όπου ανέφερε -με τα λόγια του, τα είχε γράψει κιόλας- ότι με την επένδυση της «ONEX» η Ελευσίνα μπορεί να γίνει και πάλι μια παγκόσμιας κλάσης ναυπηγική υποδομή, υποστηρίζοντας τον αυξανόμενο αριθμό πλοίων μεταφοράς υγροποιημένου αερίου, τον Έκτο αμερικανικό Στόλο, πλωτές μονάδες επαναεριοποίησης, υπεράκτιες πλατφόρμες και άλλα αμυντικά και εμπορικά πλοία. Είναι ακριβώς τα λόγια του.

Όμως, και του σημερινού, νέου πρέσβη των ΗΠΑ στην Ελλάδα, του κ. Τσούνη, πριν από λίγες μέρες, μόνο τυχαία δεν ήταν η δήλωσή του, ότι οι ΗΠΑ επικεντρώνονται έντονα στα Ναυπηγεία της Ελευσίνας και του Σκαραμαγκά, φυσικά στο πλαίσιο του ανταγωνισμού τους με την Κίνα.

Είναι φανερό ότι βιάζεστε να προωθήσετε και ποιος την πληρώνει; Μα, οι εργαζόμενοι, όπως την πλήρωσαν και στην περίπτωση του Νεωρίου Σύρου. Είναι το μοντέλο που εξυμνείτε και φέρνετε σαν παράδειγμα επιτυχίας του ΣΥΡΙΖΑ και έχει πολλαπλές επιπτώσεις στα εργασιακά δικαιώματα των εργαζομένων. Μόνιμη και σταθερή δουλειά δεν υπάρχει, ανεξάρτητα αν το ζητούν σήμερα υποκριτικά. Οι εργαζόμενοι δουλεύουν μέσω εργολάβων, αμείβονται με την ώρα με ατομικές συμβάσεις, δεν έχουν συγκροτημένα δικαιώματα, όπως αμοιβή υπερωριών, άδειες, επιδόματα, δώρα. Οι σταθερές σχέσεις εργασίας είναι άπιαστο όνειρο.

Ταυτόχρονα, χαρίστηκαν στον επενδυτή τεράστια χρέη που είχε η εταιρεία απέναντι στους εργαζόμενους και αναγκάστηκαν να υπογράψουν μεταχρονολογημένη απόλυση για να μη λάβουν δεδουλευμένα και αποζημιώσεις ενός έτους. Εκβιασμοί προκειμένου να προχωρήσει τότε η πώληση.

Ακριβώς αυτό είναι το μοντέλο που προώθησε και υπέγραψε η κυβέρνηση του ΣΥΡΙΖΑ με το Νεώριο της Σύρου, που εσείς θεωρείτε επιτυχημένο και επανειλημμένα εκφράζετε τον θαυμασμό σας. Διότι το ίδιο κάνετε και τώρα.

Οι εκτρωματικές του διατάξεις ουσιαστικά εξασφαλίζουν απόλυση όλων των εργαζομένων και κούρεμα δεδουλευμένων οφειλών για διάστημα τουλάχιστον δέκα μηνών. Είναι αόριστη η δέσμευση για τον τρόπο και χρόνο καταβολής των υπολοίπων δεδουλευμένων. Και ό,τι τεχνικές βελτιώσεις έγιναν δεν αλλάζουν την ουσία. Η δέσμευση για επαναπρόσληψη των απολυμένων παραμένει γενική και αόριστη. Πολύ περισσότερο δεν εξασφαλίζονται οι όροι, οι συμβάσεις και τα δικαιώματα που αυτοί οι εργαζόμενοι έχουν σήμερα. Επιπλέον, οι απαιτήσεις των εργαζομένων αποχαρακτηρίζονται και δεν θεωρούνται πλέον εργατικές, δηλαδή εξομοιώνονται με αυτές οποιουδήποτε πιστωτή, με ό,τι αυτό συνεπάγεται για την ικανοποίηση τους.

Όμως, και τα άλλα άρθρα, που δεν αναφέρονται στο Ναυπηγείο Ελευσίνας, ικανοποιούν άλλες ανάγκες τουριστικών επιχειρήσεων, σε βάρος των συμφερόντων του λαού, αλλά και σε βάρος του περιβάλλοντος, με άλλοθι ότι θα αντιμετωπίσει αυτό το νομοθέτημα που φέρνετε σήμερα τη μη σωστή εφαρμογή της πολεοδομικής μελέτης από τον κύριο της επένδυσης για την ανάπτυξη παραθεριστικού τουριστικού χωριού -και που αφορά κενά και ασάφειες του νόμου- αλλά στην ουσία κοροϊδεύετε και δεν απαντήσατε ούτε και σε ερωτήματα που τέθηκαν. Γιατί; Μα, διότι ουσιαστικά επιδοτούνται οι επιχειρηματικοί όμιλοι στον τουρισμό με τσάμπα κρατική γη, ακόμα και με ελεύθερους και κοινόχρηστους χώρους. Ωστόσο, με την απώλεια των εκτάσεων -που δεν αποκλείουμε να είναι παραγωγική γεωργική γη ή και κρατικά δάση- όχι μόνο χαρίζετε γη που ανήκει σε όλους στην κοινωνία, αλλά υποβαθμίζετε και το περιβάλλον που, δήθεν, κόπτεστε, στον βωμό των κερδών των καπιταλιστών.

Σ’ ό,τι αφορά το τρίτο κεφάλαιο για τον εσωτερικό ελεγκτή, η Κυβέρνηση θέτει τις προϋποθέσεις για τον εσωτερικό έλεγχο. Είναι αναγκαίος. Ωστόσο, είναι ένα εργαλείο που άλλα πράγματα εξυπηρετεί, την αύξηση της αποδοτικότητας των επιχειρήσεων και την κερδοφορία του κεφαλαίου. Μάλιστα, για τον εσωτερικό ελεγκτή το νομοσχέδιο θέτει προϋποθέσεις για την ένταξή του στο μητρώο, απαξιώνοντας προκλητικά τα πτυχία των οικονομολόγων, τους μεταπτυχιακούς τίτλους σπουδών και τα διδακτορικά, ειδικά αυτά που είναι στο πεδίο του εσωτερικού ελέγχου. Επομένως, τα πτυχία και οι υπηρεσιακοί τίτλοι σπουδών αποσυνδέονται πλήρως από το επάγγελμα και τα επαγγελματικά δικαιώματα, υποχρεώνοντας ταυτόχρονα τους ενδιαφερόμενους να πιστοποιούνται από πτυχιούχους κολεγίων και άλλων με υποδεέστερους τίτλους. Φυσικά και τα καταψηφίζουμε.

Συνολικά καταψηφίζουμε το παρόν νομοσχέδιο. Για εμάς η ανάπτυξη των ναυπηγείων, σε συνδυασμό με την ολόπλευρη ουσιαστική αναβάθμιση του ρόλου του εργάτη στην παραγωγή και στον εργατικό κοινωνικό έλεγχο, θα αποτελούν βασικές προτεραιότητες. Οι αποκλειστικά σύγχρονες και ασφαλείς κοινωνικοποιημένες ναυπηγοεπισκευαστικές μονάδες θα εξασφαλίζουν την άρτια εκπαίδευση των εργαζομένων με αποκλειστικά δημόσια και δωρεάν εκπαίδευση και μετεκπαίδευση με πρόγραμμα σπουδών, τεχνικά μέσα και πρακτική άσκηση που ανταποκρίνονται στις μεγάλες απαιτήσεις της επιστήμης και της τεχνολογίας, εξασφαλίζοντας σταθερή δουλειά με προστασία της υγείας και ασφάλειας των εργαζομένων, ισόρροπη παρέμβαση του ανθρώπου στο περιβάλλον, ώθηση στους κλάδους της βιομηχανικής παραγωγής. Έτσι θα συμβάλλουν σχεδιασμένα με σύγχρονες ασφαλείς υπηρεσίες στην κατασκευή, επισκευή και συντήρηση πλοίων, με επέκταση και σε άλλους τομείς των μεταφορών, της εθνικής άμυνας, της χαλυβουργίας, των ηλεκτρονικών συσκευών, ώστε να υπηρετηθούν οι ανάγκες της ναυπηγοεπισκευαστικής βιομηχανίας και της ναυτιλίας υπέρ του λαού. Αυτή η πολιτική πρόταση συμφέρει τον λαό γιατί εγγυάται τη λαϊκή ευημερία.

Σ' ό,τι αφορά τις τροπολογίες, εφαρμόζετε τον κανόνα, δηλαδή τελευταία στιγμή της φέρνετε, μετά ζητάτε προτάσεις - βελτιώσεις, αφού καλά-καλά δεν προλαβαίνουμε να τις διαβάσουμε. Κοροϊδεύετε. Όμως, από αντιλαϊκή πολιτική δεν μπορεί κανείς να περιμένει φιλολαϊκές τροπολογίες. Αυτό γίνεται μόνο όταν τα συνδικάτα δυνατά, αποφασισμένα είναι έξω από τη Βουλή και πιέζουν για το δίκιο τους. Αυτή είναι η ουσία και για αυτό μόνο τότε θα έχουμε και φιλολαϊκά αποτελέσματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να κάνω ένα σχόλιο;

**ΠΡΟΕΔΡΕΥΩΝ (Νικήτας Κακλαμάνης):** Κάντε ένα σχόλιο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα να ρωτήσω το Κομμουνιστικό Κόμμα Ελλάδος μόνο το εξής. Αυτό που έχουμε κάνει στη διάθεση με τον εσωτερικού ελεγκτή είναι επειδή τώρα φτιάξαμε το επάγγελμα αυτό και το καθορίσαμε και βάλαμε τα κριτήρια. Θεσπίσαμε ως μεταβατική διάταξη τον χρόνο που κάποιος εργάζεται, ακόμη και αν δεν έχει τα πτυχία που πια καθιερώσαμε, γιατί αν δεν το κάνουμε, αυτοί που έως τώρα δούλευαν ως εσωτερικοί ελεγκτές θα πρέπει να απολυθούν.

Άρα, η θέση του ΚΚΕ είναι να απολυθούν; Γιατί αυτό είπατε. Αν δεν ψηφίζετε τη διάταξη αυτή, είναι σαν να λέτε αυτόματα ότι, εφόσον έχει ψηφιστεί ο νόμος που ήδη ισχύει για τα κριτήρια που πρέπει να πληροί κάποιος για να είναι εσωτερικός ελεγκτής, άρα αυτοί που μέχρι τώρα δούλευαν ως εσωτερικοί ελεγκτές και δεν είχαν αυτά που τώρα εκ των υστέρων θεσπίσαμε, πρέπει να χάσουν τη δουλειά τους. Αυτό λέει το ΚΚΕ;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μανωλάκου, για ένα λεπτό έχετε τον λόγο, αν θέλετε να απαντήσετε.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Ήταν πολύ καθαρό, κύριε Υπουργέ, ότι εμείς αυτό που λέμε είναι ότι στους όρους και στις προϋποθέσεις που βάζετε, δεν αναγνωρίζετε εξειδικευμένους οικονομολόγους στον εσωτερικό έλεγχο…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το αντίθετο.

**ΔΙΑΜΑΝΤΩ ΜΑΝΩΛΑΚΟΥ:**… και στα μεταπτυχιακά που έχουν. Και βάζετε ελεγκτές με υποδεέστερα πτυχία. Αυτό, λοιπόν, θα πρέπει να το διορθώσετε. Εντάξει; Είναι πάρα πολύ καθαρά. Ουσιαστικά καταπατάτε επαγγελματικά δικαιώματα.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ζητώ τον λόγο πάλι, για να λυθεί η παρεξήγηση και να καταλάβει το Σώμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν θα χαλάσουμε τη σειρά τώρα. Δεν θα γίνεται αυτή η δουλειά τώρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάναμε το ακριβώς αντίθετο. Μέχρι να νομοθετήσουμε, ο εσωτερικός ελεγκτής οριζόταν από την εταιρεία, χωρίς κανέναν όρο και καμμία προϋπόθεση, μηδέν. Εμείς θεσμοθετήσαμε τα μεταπτυχιακά, τα πτυχία οικονομολόγου και όλα αυτά που μόλις τώρα είπατε. Ετέθη από το Οικονομικό Επιμελητήριο το πρόβλημα ότι εφόσον θεσμοθετήσαμε όλα αυτά που μόλις τώρα είπατε, αυτοί που έως τώρα εργάζονταν, χάνουν τη δουλειά τους. Και προσθέτουμε μεταβατικά ότι αν έχεις κάποια χρόνια που ασκείς αυτό το επάγγελμα, ακόμα και χωρίς αυτά, θα μπορείς να το ασκήσεις και στο μέλλον. Για ποιο λόγο; Για να μη χάσουν τη δουλειά τους αυτοί που έως τώρα δουλεύαν. Επιμένετε να απολυθούν;

**ΠΡΟΕΔΡΕΥΩΝ (Νικήτας Κακλαμάνης):** Κατανοητό. Το έχετε ρωτήσει. Το είπατε και σας απήντησε η κ. Μανωλάκου. Μερικά πράγματα τα επαναλαμβάνουμε. Ας τελειώνουμε σήμερα λίγο νωρίτερα.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το νομοσχέδιο περιλαμβάνει με τα άρθρα 1 έως 4 το σημαντικότατο θέμα των Ναυπηγείων Ελευσίνας, ενώ στα υπόλοιπα άρθρα, από το 5 έως το 12, υπάρχουν διάφορες διατάξεις, όπως για τα εξής.

Πρώτον, για τη δημιουργία κοινόχρηστων έργων υποδομής παραθεριστικού τουριστικού χωριού εκτός σχεδίων πόλεως, όπου ξανά στηρίζεται η μονοκαλλιέργεια του τουρισμού, αντί ο πρωτογενής τομέας και η μεταποίηση.

Δεύτερον, για την υποχρέωση δημοσίευσης οικονομικών καταστάσεων μικρών εταιρειών, όπου δεν θα πρέπει να εξαιρούνται οι μεγάλες επιχειρήσεις από την αποφυγή δημοσίευσης κάποιων οικονομικών στοιχείων, όπως, για παράδειγμα, η μονοπρόσωπη «EL DORADO».

Τρίτον, για την κατάργηση των ενδιάμεσων εκπτώσεων και για τη ρύθμιση των υποχρεώσεων της εταιρείας «Ελληνικά Τουριστικά Ακίνητα Α.Ε.», η οποία λειτουργεί το καζίνο της Πάρνηθας, και έχει κόστος για το δημόσιο, όπως αναφέρεται, χωρίς όμως να ποσοτικοποιείται από το Γενικό Λογιστήριο του Κράτους.

Τέταρτον, για την ακύρωση τουριστικών αγορών, καθώς επίσης για την έρευνα.

Τέλος, τα άρθρα 13 έως 17 αφορούν κάποιες ρυθμιστικές διατάξεις για το επάγγελμα του εσωτερικού ελέγχου, κάτι που φυσικά υπάρχει ήδη, αλλά συμπληρώνεται, όπως για παράδειγμα, με το μητρώο εσωτερικών ελεγκτών, με κανόνες εσωτερικού ελέγχου και με κώδικα δεοντολογίας.

Σχετικά τώρα με το μέρος που αφορά τα Ναυπηγεία της Ελευσίνας, εμείς ήμασταν ανέκαθεν υπέρ της λειτουργίας όλων των ναυπηγείων της χώρας, ενώ από την πρώτη στιγμή αναφερόμαστε στο ναυτιλιακό σύμπλεγμα, στην τεράστια σημασία της ναυπηγοεπισκευαστικής ζώνης και στη βαριά βιομηχανία της Ελλάδας που είναι τα ναυπηγεία, έχοντας αφιερώσει ένα μεγάλο μέρος του προγράμματός μας.

Ασφαλώς πρέπει να λειτουργήσουν τα ναυπηγεία, ενώ η Ελλάδα έχει πολλές δυνατότητες, μεταξύ άλλων, την ελληνική ναυτιλία που είναι το νούμερο ένα στον πλανήτη -δεν πρέπει να ξεχνάμε ποτέ- παρά το μικρό πληθυσμιακά μέγεθος της χώρας μας. Εντούτοις, δεν μπορούμε να λειτουργούμε με απλά ευχολόγια, θυμίζοντας πως ο Υπουργός Ανάπτυξης υποσχόταν τη λειτουργία της «Ελληνικής Βιομηχανίας Ζάχαρης», λέγοντας τότε πως είχε βρει επενδυτή. Αργότερα όμως δήλωσε πως δεν ήταν εφικτό επειδή ο επενδυτής είχε ακάλυπτες επιταγές και δεν μπορούσε να βρει κορόιδα να την πουλήσει, με αποτέλεσμα η «Ελληνική Βιομηχανία Ζάχαρης» να είναι σήμερα, δυστυχώς, αδρανοποιημένη. Κάτι ανάλογο, λοιπόν, δεν πρέπει να συμβεί με τα ναυπηγεία μας. Γι’ αυτό άλλωστε αναφέραμε το παράδειγμα της «Ελληνικής Βιομηχανίας Ζάχαρης», τα οποία ναυπηγεία είναι σε θέση, όχι μόνο να επισκευάζουν πλοία, αλλά επιπλέον να κατασκευάζουν μηχανήματα.

Όπως αναφέραμε στην επιτροπή, τα Ναυπηγεία της Ελευσίνας δεν είναι μια σχετικά μικρή επιχείρηση, όπως της Σύρου, ενώ υπάρχει η κακή εμπειρία των Ναυπηγείων Σκαραμαγκά επί Σάφα. Οφείλουμε δε να είμαστε προσεκτικοί, αφού η διαδικασία με την «ΟΝΕΧ» έχει ξεκινήσει τουλάχιστον από τον περυσινό Σεπτέμβρη όσον αφορά στην παρούσα προσέγγιση, το 2019 επί ΣΥΡΙΖΑ δηλαδή, ενώ ο Υπουργός μάς ενημέρωσε ότι κατατέθηκε το νομοσχέδιο στη Βουλή απλά και μόνο επειδή στελέχη του Πολεμικού Ναυτικού εξέφρασαν φόβους για νομικές ευθύνες που θα αποφευχθούν μέσω της παρούσας διαδικασίας.

Στην ουσία, λοιπόν, ζητείται από εμάς λευκή επιταγή και το ακαταδίωκτο για ένα θέμα που αφορά δημόσιο χρήμα, στη διαγραφή δηλαδή μεγάλου μέρους των υποχρεώσεων του Πολεμικού Ναυτικού, των φόρων και των λοιπών οφειλών στο κράτος, για ένα τεράστιο κούρεμα δηλαδή της τάξης του 93%, όπως καθίσαμε και υπολογίσαμε όσο καλύτερα μπορούμε με πίνακα που θα καταθέσουμε στα Πρακτικά, όπου ο Υπουργός μάς διαβεβαίωσε πως έχει τη συμφωνία και την εξουσιοδότηση να το δρομολογήσει τόσο από το Υπουργείο Άμυνας όσο και από το υπόλοιπο δημόσιο.

Εντούτοις, όπως θα καταθέσουμε στα Πρακτικά, ο Υπουργός Άμυνας έχει πει στο παρελθόν, τον προηγούμενο Φεβρουάριο, αν δεν κάνω λάθος, τα εξής: «Χωρίς να επενδυθούν πρώτα κεφάλαια στην Ελευσίνα, υπογραφή δική μου δεν μπαίνει για κούρεμα χρεών του Πολεμικού Ναυτικού όπως και για ανάθεση έργου, γιατί, όπως γνωρίζετε, θα πάω φυλακή». Πολύ σημαντικό.

Από την άλλη πλευρά, υποβάλαμε μία σειρά ερωτήσεων στον επενδυτή κατά την ακρόαση των φορέων, ενώ οι απαντήσεις που πήραμε ήταν δυστυχώς εντελώς αόριστες. Σε κάθε περίπτωση, δεν μας απάντησε για το σημαντικότερο, για το εάν υπάρχει δεσμευτική επιστολή για τη χρηματοδότηση ύψους 102 εκατομμυρίων ευρώ εκ μέρους της αμερικάνικης DFC, όπου όμως ο Υπουργός μάς διαβεβαίωσε στην επιτροπή πως την έχει ο ίδιος και φυσικά τον πιστεύουμε, ενώ έχουν δοθεί διαβεβαιώσεις και σε άλλα μέλη της Κυβέρνησης.

Υποβάλαμε επίσης ερωτήσεις στον Υπουργό όπου, μεταξύ άλλων, μας απάντησε –αποκαλώντας, δυστυχώς, την Ελλάδα «Ψωροκώσταινα», αν είναι δυνατόν!- πως η αμερικάνικη DFC μπορεί να επενδύσει μόνο στην εμπορική εταιρεία, ενώ στην αμυντική δεν επιτρέπεται από το καταστατικό της, γεγονός που είναι εξαιρετικά αρνητικό και θα το τεκμηριώσουμε στη συνέχεια.

Συνεχίζοντας, τονίσαμε πως δεν έχουμε στη διάθεσή μας ορισμένα απαραίτητα στοιχεία όσον αφορά στη σωστή απόφαση εκ μέρους μας, όπως τα εξής:

Πρώτον, το σχέδιο της συμφωνίας εξυγίανσης των Ναυπηγείων Ελευσίνας που έχει υποβληθεί προς έγκριση στη γενική συνέλευση της εταιρείας «ΝΕΩΡΙΟΝ ΣΥΜΜΕΤΟΧΩΝ» στις 31-1-2022, οπότε υπάρχει.

Δεύτερον, το πρακτικό διαβούλευσης με τους εργαζόμενους του Σεπτεμβρίου του 2021 που ενέκριναν το 97% των εργαζόμενων, όπως ειπώθηκε, και έχει κατατεθεί στο Υπουργείο Εργασίας, ούτε τυχόν μετατροπές που έχουν γίνει έκτοτε.

Τρίτο και βασικότερο, το στρατηγικό επιχειρησιακό σχέδιο, όπου να φαίνεται το επενδυτικό πλάνο, καθώς επίσης ο προϋπολογισμός των μελλοντικών εσόδων, εξόδων και επενδύσεων αναλυτικά. Το σχέδιο αυτό θα έπρεπε να έχει χωριστά στοιχεία για την αμυντική εταιρεία, όπου θα εντάσσονται, μεταξύ άλλων, οι υποχρεώσεις προς τους υπάρχοντες εργαζόμενους, σημειώνοντας πως ο αμυντικός κλάδος δεν θα χρηματοδοτηθεί από τη DFC, ενώ θα έχει συνολικές υποχρεώσεις ύψους περί τα 63 εκατομμύρια ευρώ. Επίσης, χωριστά στοιχεία για την εμπορική εταιρεία, η οποία θα έχει όλες τις άλλες απαιτήσεις του δημοσίου που κουρεύονται, ενώ ενδεχομένως θα γίνουν σε αυτή οι πρόσθετες επενδύσεις και οι προσλήψεις που υπόσχεται ο επενδυτής.

Στη συνέχεια προσπαθήσαμε να διαπιστώσουμε τη φερεγγυότητα του επενδυτή συγκεντρώνοντας μερικά βασικά οικονομικά στοιχεία από όλες τις εταιρείες του που θα καταθέσουμε επίσης στα Πρακτικά συγκεντρωτικά. Με κριτήριο αυτά τα στοιχεία, το μέγεθος των δραστηριοτήτων του δεν εξασφαλίζει τις ανάγκες των πολύ μεγαλύτερων από το Νεώριον Ναυπηγείων Ελευσίνας, ενώ στην ερώτησή μας εάν θα τοποθετήσει ο ίδιος ο επενδυτής το 20% των χρημάτων, αφού η DFC δεν μπορεί να υπερβεί το 80%, δηλαδή 25,5 εκατομμύρια, δεν απάντησε καθόλου.

Επαναλαμβάνουμε εδώ ότι, με βάση αυτά που μας είπε ο Υπουργός, ο επενδυτής πρέπει να καλύψει τις υποχρεώσεις της αμυντικής εταιρείας, τα 63 περίπου εκατομμύρια δηλαδή, οπότε και τους εργαζόμενους μόνος του, αφού δεν επιτρέπεται να το κάνει η DFC.

Παρεμπιπτόντως, έως πρόσφατα εμφανιζόταν η πρόταση ως «Όμιλος FINCANTIERI ONEX». Έχει αλλάξει κάτι; Μήπως το ενδιαφέρον προέκυψε σε συνδυασμό με το συμβόλαιο των κορβετών των 2 δισεκατομμυρίων, όπως θα καταθέσουμε στα Πρακτικά, ενδεχομένως αυτών της «FINCANTIERI» έναντι των γαλλικών Gowind -απορία μας- όπως πριν για τις φρεγάτες LCS που δεν επιλέχθηκαν έναντι των Μπελαρά;

Σε κάθε περίπτωση, εμείς δεν θεωρούμε σωστό να δεσμεύουμε τις αποφάσεις των Ενόπλων Δυνάμεων μέσω του ιδιοκτησιακού καθεστώτος των ναυπηγείων.

Σύμφωνα με άρθρο βέβαια σε εφημερίδα, που θα καταθέσουμε επίσης τα Πρακτικά, η DFC θα καταθέσει αρχικά 50 εκατομμύρια στην εμπορική εταιρεία και ο επενδυτής 15 εκατομμύρια, ενώ η «FINCANTIERI» 100 εκατομμύρια στην αμυντική όμως εταιρεία. Πρόκειται όμως για ένα δημοσίευμα σενάριο, εκτός βέβαια εάν το επιβεβαιώσει ο Υπουργός.

Μας δημιουργήθηκαν επιπλέον τα εξής ερωτήματα, τα οποία δεν απάντησε ο Υπουργός στην επιτροπή:

Πρώτον, αναφέρθηκε από τους φορείς ότι οι απαιτήσεις του Πολεμικού Ναυτικού είναι 142 εκατομμύρια ευρώ, οι οποίες αποτελούνται από μία οφειλή ύψους 110 εκατομμυρίων που δεν γνωρίζουμε από πού προέκυψε και δεν μας εξηγήθηκε, καθώς επίσης από 32 εκατομμύρια σε ρήτρες. Ρωτήσαμε εάν πρόκειται εδώ για εγγυητικές των τραπεζών που θα καταπέσουν επειδή καθυστέρησαν τα έργα, χωρίς να πάρουμε καμμία απάντηση.

Δεύτερον: Σύμφωνα με αυτά που είπε ο Υπουργός, το 2019 υπήρχε αρχική απαίτηση από το Πολεμικό Ναυτικό ύψους 80 εκατομμυρίων ευρώ. Μετά από διαπραγμάτευση, όμως, με το Πολεμικό Ναυτικό για να πιστοποιηθεί η συγκεκριμένη απαίτηση γραπτά, ήλθαν και του είπαν 120 εκατομμύρια του Υπουργού, ενώ όταν πήγε να γίνει το σχέδιο εξυγίανσης, του είπαν 155 εκατομμύρια. Ούτε εδώ πήραμε απάντηση όσον αφορά το πώς προκύπτουν αυτές οι διαφορές.

Σχετικά τώρα με τις βελτιώσεις της σύμβασης που δήλωσε ο Υπουργός, έχουμε τα εξής:

Πρώτον, θα τηρηθούν και θα εφαρμοστούν οι συλλογικές συμβάσεις εργασίας στην αμυντική εταιρεία, αλλά όχι στην εμπορική, δηλαδή εκεί θα δουλεύουν μάλλον εργολαβικά, όπως είναι τελευταία της μόδας.

Δεύτερον, οι πάσης φύσεως απαιτήσεις των εργαζόμενων εξοφλούνται σε ποσοστό 30% του συνόλου μετά την ημερομηνία επικύρωσης του σχεδίου εξυγίανσης, ενώ το υπόλοιπο 70% μετά την ημερομηνία ολοκλήρωσης των μεταβιβάσεων, χωρίς προϋποθέσεις έργων. Εντούτοις, δεν αναφέρεται κανένα σαφές χρονικό όριο.

Τρίτον, για την ικανοποίηση του Πολεμικού Ναυτικού θα αποδοθεί σε βάθος τριάντα ετών ποσό που θα είναι τουλάχιστον ίσο με το ποσό ανάκτησης, όχι λιγότερα από 20 εκατομμύρια ευρώ. Ρωτήσαμε εδώ πώς προκύπτει το ποσό, τι αντιπροσωπεύει και αν πρόκειται για ρήτρες, χωρίς να πάρουμε απάντηση.

Κλείνοντας το θέμα, μετά τη λεπτομερειακή ανάλυση των οικονομικών μεγεθών του Ναυπηγείου της Ελευσίνας και επίσης του Ναυπηγείου της Σύρου, έχουμε την εντύπωση πως ο σκοπός του επενδυτή είναι να επιτύχει την πιο συμφέρουσα συμφωνία που γίνεται για τον ίδιο με κούρεμα έως και 93% των οφειλών προς το δημόσιο, ενώ μετά να αναζητήσει τα κεφάλαια που απαιτούνται επιπλέον για τις απαραίτητες επενδύσεις, εκτός εάν έχει ήδη βρει κάποιον να συνεργαστεί μαζί του και δεν το λέει για να διατηρήσει υψηλά τα κουρέματα, κάτι που ασφαλώς είναι δικαίωμά του και συνηθίζεται σε τέτοιες διαπραγματεύσεις. Πάντως, εάν πληρώσει 1,1 δισεκατομμύριο ευρώ φόρους σε βάθος εικοσιπενταετίας, όπως ισχυρίζεται, τα αντίστοιχα κέρδη θα είναι υψηλά, οπότε ελκυστικά για κάποιον τρίτο ενδιαφερόμενο.

Μας ανησυχεί πάντως το ότι δεν προβλέπονται κάποια χρονικά όρια σχετικά με το «πότε» και «πώς» θα λήξει η διαδικασία εάν δεν βρει τελικά τα κεφάλαια, πόσω μάλλον όταν δεν αναλαμβάνει καμμία ευθύνη για την ενδιάμεση περίοδο έως τη μεταβίβαση της εταιρείας. Υποθέτουμε και ελπίζουμε βέβαια πως επειδή τα ενδεχόμενα κεφάλαια της DFC θα κατατεθούν στην εμπορική εταιρεία, στην οποία έχουν καταχωρηθεί οι απαιτήσεις των τραπεζών, της ΕΠΑΛ κ.λπ., δεν θα είναι τα κουρέματά τους ποσοστιαία σημαντικά χαμηλότερα απ’ αυτά του δημοσίου -θυμίζουμε ότι 93% ήταν του δημοσίου-, δηλαδή όχι πολύ λιγότερα απ’ αυτό το 93%, αφού κάτι τέτοιο θα μπορούσε να θεωρηθεί ως απιστία με ποινικές ευθύνες για όσους το δρομολογήσουν. Πρέπει να έχουμε μεγάλη προσοχή πόσο θα είναι το κούρεμα στις τράπεζες και στους λοιπούς πιστωτές.

Αυτοί είναι οι προβληματισμοί μας, ενώ φυσικά θέλουμε να λειτουργήσουν τα ναυπηγεία τόσο για τους εργαζόμενους όσο και για την περιοχή και για τη χώρα μας, αλλά δεν έχουμε εμπιστοσύνη ούτε στον επενδυτή ούτε στη διαδικασία, πόσω μάλλον όταν ο ίδιος επενδυτής είχε υποβάλει το 2013 πρόταση για εξαγορά της ΕΑΔ, όπως θα καταθέσουμε στα Πρακτικά, με αντίστοιχα μεγάλες υποσχέσεις και επίσης το 2019 επί ΣΥΡΙΖΑ για τα Ναυπηγεία Ελευσίνας, όπου δεν δόθηκε τότε συνέχεια, ενώ πρόσφατα μια πολύ χαμηλή προσφορά για τα Ναυπηγεία Σκαραμαγκά.

Εντούτοις, σκεφτήκαμε στη συνέχεια αν υπάρχει κάποια εναλλακτική λύση, πόσω μάλλον όταν εμφανίστηκε και άλλος ενδιαφερόμενος, ο όμιλος Σπανόπουλου, τον οποίο κ. Σπανόπουλο ο Υπουργός χαρακτήρισε σοβαρό και αξιόλογο επιχειρηματία. Εμείς δεν τον γνωρίζαμε.

Εν προκειμένω, αντί να χάσει το δημόσιο το 93% των απαιτήσεών του, θα μπορούσε να εξετάσει την ενδεχομένως καλύτερη πρόταση του κ. Σπανόπουλου, καθώς επίσης να αναζητήσει άλλες. Επειδή, όμως, όπως πολύ σωστά είπε ο Υπουργός -πρώτον- ο κ. Σπανόπουλος εμφανίστηκε πολύ αργά και -δεύτερον- όταν ολοκληρωθούν οι εργασίες του Πολεμικού Ναυτικού στα τέλη του έτους δεν θα υπάρχει δυνατότητα πληρωμής των εργαζομένων, αν και υπάρχει πρόταση για μία ακόμη πυραυλάκατο, καθώς επίσης και το πρόγραμμα αναβάθμισης των ΜΕΚΟ -περί τα 500 εκατομμύρια-, θα μπορούσαν να δρομολογηθούν εναλλακτικά τα εξής: Πρώτον, να κρατικοποιηθεί τουλάχιστον ο αμυντικός κλάδος των ναυπηγείων, να τον αναλάβει δηλαδή το Πολεμικό Ναυτικό ως βάση υποστήριξης έναντι των απαιτήσεων που έχει, σημειώνοντας πως η Τουρκία διαθέτει δύο ναυπηγεία βάσης για το λιγότερο από διπλάσιο πολεμικό ναυτικό της, καθώς επίσης -δεύτερον- να κρατικοποιηθεί και να εκμισθωθεί ο εμπορικός κλάδος στον κ. Σπανόπουλο που έχει ήδη ενδιαφερθεί, έως ότου ολοκληρώσει την πρότασή του ή απλά να εξυγιανθεί από το δημόσιο, έτσι ώστε να πουληθεί αργότερα σε μια σωστή τιμή που δεν θα έχει τόσο σοβαρές ζημιές για το κράτος μας ή να δρομολογηθεί κάποιο ΣΔΙΤ. Έναντι πάντως των οφειλών του, με τον τρόπο αυτό το δημόσιο θα πάρει στρατηγικά πάγια λογιστικής αξίας 87 εκατομμυρίων -προφανώς πολύ υψηλότερα στην πραγματικότητα-, σύμφωνα με τον ισολογισμό των ναυπηγείων, ενώ θα αναλάβει την εξόφληση του προσωπικού και θα προβεί σε διακανονισμό με τους πιστωτές, τράπεζες κ.λπ., κουρεύοντας τότε μεγάλο μέρος των απαιτήσεών τους.

Κλείνοντας, θα πω ότι προφανώς δεν μπορούμε να αναλύσουμε τα παραπάνω στο πλαίσιο της Ολομέλειας, αλλά μόνο να αναδείξουμε ότι υπάρχουν εναλλακτικές δυνατότητες -θέλουμε πάντοτε να είμαστε εποικοδομητικοί-, έτσι ώστε αφ’ ενός μεν να μη χάσει τόσα χρήματα το κράτος -είναι τεράστιο το ποσό που θα χάσει- και αφ’ ετέρου να λειτουργήσουν τα ναυπηγεία και να διατηρηθούν οι θέσεις εργασίας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τι θα ψηφίσετε, λοιπόν;

**ΒΑΣΙΛΕΙΟΣ ΒΙΛΙΑΡΔΟΣ:** Προσανατολιζόμαστε στο «παρών», εκτός και αν δώσετε καλύτερες απαντήσεις. Θα δούμε.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών, όπως ισχύουν, την 23-8-2022 ποινική δικογραφία που αφορά στον τέως Πρωθυπουργό Αλέξη Τσίπρα και στους πρώην Υπουργός και Αναπληρωτές Υπουργούς Οικονομικών Ιωάννη Βαρουφάκη, Ευκλείδη Τσακαλώτο, Τρύφωνα Αλεξιάδη, Δημήτριο Μάρδα και Γεώργιο Χουλιαράκη.

Επίσης, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 2 Σεπτεμβρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 946/29-8-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Παράταση προθεσμίας ανανέωσης των παραγωγικών αδειών στις λαϊκές αγορές έως 31-12-2022».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 6380/12-7-2022 ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επέκταση του προγράμματος μακροχρονίως ανέργων πενήντα πέντε - εξήντα επτά ετών για ένα συν ένα χρόνια».

Τον λόγο έχει ο ειδικός αγορητής από το ΜέΡΑ25 κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Για να δούμε τη μεγάλη εικόνα, αφού οι Ευρωπαίοι πίεσαν την Ελλάδα να πουλήσει τον Πειραιά στην Κίνα με τις «πλάτες» της Αμερικής, τώρα τρέχει η Αμερική να κάνει το δικό της τόξο σε Σύρο, Σκαραμαγκά και τώρα Ελευσίνα.

Προφανώς και ήταν λάθος η πώληση του Πειραιά στην Κίνα για έναν πολύ απλό λόγο, γιατί ο Πειραιάς θα έπρεπε να είναι δημόσιος. Δεν έπρεπε καμμία χώρα, κανένας ιδιώτης να πάρει το μεγάλο λιμάνι της χώρας, πόσω μάλλον όταν πήρε και το port authority, δηλαδή όλη τη διοίκηση, τη διαχείριση, το δημόσιο κομμάτι της διαχείρισης του λιμανιού, όχι μόνο το εμπορικό κομμάτι. Συζητάμε αυτή τη στιγμή για έναν Πειραιά -ειρήσθω εν παρόδω- που ζητάει η «COSCO» τώρα που γίνεται το μετρό να πάρει τον επιβατικό σταθμό να τον πάει αλλού για να έχει εκεί πέρα κρουαζιέρα ή ό,τι άλλο θέλει.

Είχαμε μια μεγάλη αποκάλυψη χθες. Βγήκαν δημοσιεύματα για δύο πολύ υψηλόβαθμα στελέχη του ΣΥΡΙΖΑ, τα οποία φέρεται να γνώριζαν ότι ήταν απάτη, όπως λέει το δημοσίευμα, η αγοραπωλησία στη Ζάκυνθο και να συμμετείχαν παρ’ όλα αυτά σ’ αυτή και να προσπαθούσαν να την καλύψουν. Προφανώς και πρέπει να απαντήσει και ο ΣΥΡΙΖΑ όσον αφορά αυτό. Η αγοραπωλησία 15% της Ζακύνθου, περιουσίες οκτακοσίων ανθρώπων …

**ΝΕΚΤΑΡΙΟΣ ΣΑΝΤΟΡΙΝΙΟΣ:** Έγινε η αγοραπωλησία; Δεν έγινε.

**ΚΡΙΤΩΝ - ΗΛΙΑΣ ΑΡΣΕΝΗΣ:** H αγοραπωλησία έχει γίνει και όχι μόνο έχει γίνει, αλλά θεωρείται ακόμα αυτή η περιουσία των οκτακοσίων ανθρώπων ιδιοκτησία του εμίρη του Κατάρ.

Ποιο είναι το συγκλονιστικό εδώ πέρα; Ότι ο κ. Μητσοτάκης -προφανώς προσωπικά- αντί να χρησιμοποιήσει καν αυτό σαν άλλοθί του στα μύρια όσα που έκανε στις υποκλοπές, προτίμησε να εξαφανίσει την είδηση, να μηνύσει τον δημοσιογράφο που ήταν από τον δικό του χώρο για διαρροή εγγράφων της ΕΥΠ, που σημαίνει ότι ήταν αληθή τα έγγραφα αυτά. Προτιμάει, δηλαδή, να μη μάθουμε τι συμβαίνει αυτή τη στιγμή στη Ζάκυνθο με το ναυάγιο της Ζακύνθου. Αυτή τη στιγμή ανήκει στον εμίρη του Κατάρ, ενώ υπάρχουν ποινικές διαδικασίες για όλους τους εμπλεκόμενους. Υπάρχει το βούλευμα του συμβουλίου πλημμελειοδικών που λέει ότι όλα ήταν απάτη. Και αυτή τη στιγμή, βέβαια, ο κ. Μητσοτάκης, που συνάντησε πριν από μια εβδομάδα τον εμίρη του Κατάρ, θέλησε να εξαφανίσει το τελευταίο του σωσίβιο απέναντι στη μάχη με τις υποκλοπές. Αυτή είναι η Κυβέρνηση. Αυτό ακριβώς είναι η Κυβέρνηση.

Όμως, θέλω να σταθώ και σε εσάς, κύριε Υπουργέ. Εσείς που προωθούσατε πάρα πολύ έντονα την επένδυση αυτή του εμίρη του στο ναυάγιο της Ζακύνθου, δεν γνωρίζατε τις καταγγελίες των πολιτών ότι ήταν απάτη; Δεν είχατε συναντήσει τον Αύγουστο του 2019 δύο μητροπολίτες μαζί με τους δικηγόρους και μαζί και με τον Βουλευτή της Νέας Δημοκρατίας και σας τα εξήγησαν με το νι και με το σίγμα; Γιατί στηρίζετε αυτή την επένδυση; Μέχρι που σας έφερα εδώ πέρα με επίκαιρη ερώτηση. Αφού είχε δημοσιεύσει η «ΚΑΘΗΜΕΡΙΝΗ» πλέον την απόφαση του συμβουλίου, το βούλευμα του συμβουλίου πλημμελειοδικών που έλεγαν και αυτοί ότι είναι απάτη και μόνο τότε κάνατε πίσω και είπατε: Ας κάνουν οι Ζακυνθινοί ό,τι θέλουν. Αν θέλουν να τρώνε βελανίδια, ας τρώνε βελανίδια.

Ο κ. Γεωργιάδης, βέβαια, τελευταία αρέσκεται πάρα πολύ να κάνει και προσωπικές επιθέσεις απέναντί μου. Πολλές φορές δεν τολμά να τις κάνει ο ίδιος. Βάζει άλλους ανθρώπους να εμφανίζονται.

Κύριε Γεωργιάδη, είναι τιμή μου αυτές οι επιθέσεις, όπως κάθε αναμέτρηση της νύχτας με τη μέρα, γιατί αυτή η νύχτα είναι η Κυβέρνησή σας και όποια κυβέρνηση εξυπηρετεί τόσο σκληρά και με οποιοδήποτε τρόπο τα συμφέροντα των ολιγαρχών εις βάρος καθενός ξεχωριστά πολίτη αυτής της χώρας και το μέλλον του και εις βάρος της πιθανότητας αυτός ο πολίτης και τα παιδιά του να συνεχίσουν να ζουν σε αυτή τη χώρα. Και προφανώς σήμερα είμαστε εμείς αυτή η περίπτωση.

Όσο για την αποστροφή σας στον λόγο σας χθες ότι, επιτέλους, πρέπει κάποια στιγμή να τελειώνει ο λαϊκισμός σε αυτή τη χώρα, νομίζω ότι αν πήρατε αυτή την απόφαση, έχουμε κάνει ένα τεράστιο βήμα όλοι μαζί.

Τι τον ενόχλησε, όμως, τον κ. Γεωργιάδη; Τι είπα χθες; Ρώτησα, έκανα μια απλή ερώτηση.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ**. ΣΟΦΙΑ ΣΑΚΟΡΑΦΑ)**

Εμφανίστηκε ο κ. Γεωργιάδης στην επιτροπή λέγοντάς μας -έφερε και τους εργαζομένους, μάλιστα- ότι οι εργαζόμενοι είναι πάρα πολύ ικανοποιημένοι με αυτή τη σύμβαση, που δεν περιλαμβάνει ούτε τη διατήρηση των θέσεων εργασίας τους ούτε τις αποζημιώσεις τους πολλών εκατομμυρίων ούτε συλλογικές συμβάσεις ούτε τίποτα και ότι οι εργαζόμενοι επιχαίρουν αυτή τη σύμβαση κατά 97% νομίζω λέγατε, κύριε Υπουργέ.

Αφού, λοιπόν, ούτε οι εργαζόμενοι διαφωνούσαν, ξαφνικά -διαφωνούσαμε, βέβαια, εμείς και άλλα κόμματα, αλλά εμείς πάρα πολύ έντονα- φέρνετε αλλαγές που περιλαμβάνουν χρονοδιάγραμμα για αποζημιώσεις, συλλογικές συμβάσεις και κάποια διατήρηση θέσεων, χωρίς να μας λέτε, βέβαια, τι θέσεις είναι αυτές. Θα αναφερθούμε σε αυτό. Μην ανησυχείτε.

Τι, λοιπόν, σας προκάλεσε να κάνετε αυτή την αλλαγή, αφού οι εργαζόμενοι μας λέγατε ότι συμφωνούν, τους φέρατε μαζί σας; Μας λέγατε ότι δεν υπάρχει κάτι καλύτερο από αυτό. Τι σας έκανε να αλλάξετε; Αυτό ρώτησα και δέχτηκα προσωπική επίθεση και συνεχίζω να το ρωτάω.

Τι σας έκανε να αλλάξετε, κύριε Υπουργέ; Γιατί ξαφνικά κάνατε πίσω και δεχτήκατε τις πιέσεις μας; Θέλω να σας ξεκαθαρίσω ότι το ΜέΡΑ25 θα δίνει μάχες και στον δρόμο μέχρι να προστατευτούν τα δικαιώματα κάθε εργαζόμενου και στο δημόσιο, αλλά ακόμα περισσότερο στον ιδιωτικό τομέα, κάθε εργαζόμενου απέναντι σε οποιονδήποτε ολιγάρχη και οποιοδήποτε συμφέρον.

Μας είπατε, βέβαια, ότι εμείς φέρνουμε πάντα προτάσεις οι οποίες κοστίζουν, ενώ εσείς φέρνετε επενδύσεις που φέρνουν ανάπτυξη και φέρνουν χρήματα. Εμείς πρέπει να ξοδεύουμε. Είναι πραγματικά προκλητικό να το λέτε σε αυτό το νομοσχέδιο όπου το δημόσιο χάνει 230 εκατομμύρια. Χαρίζετε 230 εκατομμύρια και θα έχανε και τα υπόλοιπα, αν οι ναύαρχοι στο Πολεμικό Ναυτικό έλεγαν ότι θα μας πάνε για απιστία και δεν υπογράφουμε και σας υποχρέωσαν τι; Να πάτε τα υπόλοιπα περίπου 200 εκατομμύρια, 142 εκατομμύρια, στο Πολεμικό Ναυτικό. Θα αποπληρωθούν -ακούστε- σε τριάντα χρόνια με έναν όρο, το Πολεμικό Ναυτικό να επενδύσει στα Ναυπηγεία Ελευσίνας 7 δισεκατομμύρια. Θα επενδύσει 7 δισεκατομμύρια για να πάρει 142 εκατομμύρια. Δηλαδή, εσείς όταν κάνετε τηλεμάρκετινγκ επενδύετε σε ένα βιβλίο 7 δισεκατομμύρια για να πάρετε 142 εκατομμύρια; Δηλαδή, δίνετε 7.000 για να πάρετε 142 και ούτε ευρώ; Τι κάνατε; Έτσι νοείται η επιχειρηματικότητα για εσάς;

Προφανώς και είναι μια σύμβαση που ζημιώνει βαθύτατα το ελληνικό δημόσιο, όπως οι αντίστοιχες του Σκαραμαγκά, όπως οι αντίστοιχες που έχετε αποφασίσει για το Ελληνικό και για οτιδήποτε έχετε αποφασίσει.

Θέλετε να πούμε για το Ελληνικό, πέρα από τη ζημιά την καθαυτή επένδυση; Να δούμε πόσες επιχειρήσεις θα κλείσουμε, πόσα εμπορικά κέντρα, πόσες επιχειρήσεις θα κλείσουν στα παράλια στον νότιο τομέα; Και τα δεδουλευμένα;

Θα κλείσουν, κύριε ναύαρχε, οι επιχειρήσεις γιατί πάρα πολύ απλά όλος ο πόλος ο εμπορικός θα συσσωρευτεί στο Ελληνικό.

**ΕΥΑΓΓΕΛΟΣ ΛΙΑΚΟΣ:** Άρα, θα ανοίξουν και άλλες.

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα ανοίξουν επιχειρήσεις ενός και θα κλείσουν όλων των πολιτών. Εάν αυτό για σας είναι επένδυση και ανάπτυξη, χαίρω πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, δεν κάνουμε συζήτηση. Σας παρακαλώ πολύ.

**ΕΥΑΓΓΕΛΟΣ ΛΙΑΚΟΣ:** Για τα ναυπηγεία τι προτείνετε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Για τα ναυπηγεία πολύ απλά προτείνουμε, κατ’ αρχάς, όπως και στον Σκαραμαγκά, αφού αγοράζετε τόσο αχόρταγα κορβέτες, φρεγάτες κ.τ.λ., κάντε τουλάχιστον τα αμυντικά ναυπηγεία. Πηγαίνετε στο Πολεμικό Ναυτικό να τις κατασκευάζετε τουλάχιστον εκεί πέρα. Αφού είστε αχόρταγοι στο να αγοράζετε κι άλλα κι άλλα από τους ξένους και για αυτό δεν το θέλετε καν.

**ΕΥΑΓΓΕΛΟΣ ΛΙΑΚΟΣ:** Αφού το καταψηφίσατε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Για κάθε τι που αγοράζετε δεν δημιουργείτε μια θέση απασχόλησης πέρα από οτιδήποτε άλλο και το αφήγημά σας.

Να πούμε ειρήσθω εν παρόδω για το αφήγημά σας περί Τουρκίας. Ο εμίρης του Κατάρ είναι ο καλύτερος φίλος του κ. Ερντογάν. Σε αυτόν έχετε δώσει το 15% της Ζακύνθου. Εμάς δεν μας πειράζει, αλλά για εσάς που είναι το αφήγημά σας όλη αυτή η μεγάλη σύγκρουση και η μεγαλοποίησή σας, η σύγκρουση με την Τουρκία, θέλω να μας απαντήσετε και σε αυτό.

Λοιπόν, τι άλλο μας είπε ο κ. Γεωργιάδης; Ότι δεν γνωρίζουμε τον Πτωχευτικό Κώδικα, αυτόν τον κώδικα που ονομάσατε δεύτερη ευκαιρία και δεν φέρει καμμία ευκαιρία για τους πολίτες και το νομοθετήσατε μέσα στο lockdown του Νοεμβρίου του 2020.

Μας λέτε: Μα, κύριε Αρσένη, τι είναι αυτά που λέτε; Μπερδεύετε τον Πτωχευτικό Κώδικα. Έρχεται ο Πτωχευτικός Κώδικας, χρεοκοπεί ο πολίτης, χάνει την περιουσία του και έχει μια δεύτερη ευκαιρία, ενώ δεν χρειάζεται να κάνουμε αυτά σε μια επιχείρηση. Συγχωρούμε τα χρέη στις επιχειρήσεις γιατί ζημιώθηκε ο επιχειρηματίας, έχασε την επιχείρηση. Είναι τεράστια ζημιά αυτή. Τον τιμωρήσαμε. Τώρα θα του συγχωρήσουμε τα χρέη. Και βλέπουμε, λοιπόν, επιχειρηματία μετά τον επιχειρηματία να χρεοκοπεί η επιχείρηση, να έχει πάρει τα χρηματάκια του και να τα έχει βάλει σε offshore και να έρχεται πολλές φορές να αγοράζει ο ίδιος την εταιρεία, αφού του συγχωρήσαμε τα χρέη. Πόσες φορές ξεχρεώσαμε τις τράπεζες; Τι όφελος είχε αυτό όσον αφορά τις μικρομεσαίες επιχειρήσεις και τον κάθε Έλληνα πολίτη; Τι σήμαινε αυτό όσον αφορά τα κόκκινα δάνεια; Τίποτα, τίποτα.

Ξέρετε πού πάνε τα χρήματα των τραπεζών, όπως μαθαίνουμε από τα δημοσιεύματα; Ετοιμάζονται να χρηματοδοτήσουν την «EL DORADO» στις Σκουριές, στον κ. Λάτση που δίνουν. Εκεί πάνε τα χρήματα.

Ξεχρεώσαμε τις τράπεζες για να δανειοδοτούμε τους ολιγάρχες. Πού είναι οι μικροί; Γιατί οι μικροί πληρώνουν τα χρέη.

Οπότε εσείς λέτε «μπαίνεις στο πλιάτσικο», εμείς μιλάμε για τη διάσωση των μικρομεσαίων και των νοικοκυριών. Εκεί είναι η διαφορά μας, είναι βαθιά ιδεολογική, καθόλου προσωπική, βαθιά ιδεολογική.

Ανησυχούμε, όμως, και για το εργασιακό μέλλον στην Ελευσίνα. Και ανησυχούμε από τα πεπραγμένα στο Νεώριο της Σύρου. Μαθαίνουμε από την επίσημη ενημέρωση ότι δεν υπάρχουν συλλογικές συμβάσεις, παρά μόνο ατομικές. Επίσημα το Νεώριο της Σύρου δεν εμφανίζει κανέναν εργαζόμενο, είναι μόνο εργολαβικοί. Δεν υπάρχουν δικαιώματα, όπως τριετίες, προϋπηρεσίες, υπερωρίες, νυχτερινά, έχουν χαθεί, με χαμηλά, πολύ χαμηλά ημερομίσθια, ρεπό που δίνονται όταν δεν υπάρχει δουλειά και ούτω καθεξής. Αυτές είναι οι καταγγελίες που έχουμε λάβει στο ΜέΡΑ25.

Και επίσης, τα slapps, δηλαδή οι εξοντωτικές αγωγές απέναντι σε πολίτες που ζητάνε -τι;- διερεύνηση της ρύπανσης -της ενδεχόμενης ρύπανσης- στο λιμάνι της Σύρου, της Ερμούπολης, χωρίς καν να κατονομάσουν το Νεώριο για αυτή, μια διερεύνηση που η ίδια η εταιρεία η «ΟΝΕΧ» έχει ξεκινήσει δυο φορές πρόγραμμα για να την κάνει.

Και μηνύονται με αγωγή 4 εκατομμυρίων ευρώ πολίτες και το Παρατηρητήριο Περιβάλλοντος εκεί πέρα στη Σύρο για αυτό. Και πήγα εγώ στην αγωγή ως μάρτυρας υπεράσπισης. Μάρτυρας κατηγορίας ήταν ο κ. Νεφελούδης από τον ΣΥΡΙΖΑ, ο οποίος έλεγε ότι εξυπηρετούν επιχειρηματικά συμφέροντα οι πολίτες που ζητάνε διερεύνηση της ρύπανσης και περιμένω την απάντηση του ΣΥΡΙΖΑ σε αυτό.

Αν ο κ. Νεφελούδης εκπροσωπεί την επίσημη γραμμή του ΣΥΡΙΖΑ, σε πόσες βάρκες πατάτε; Είναι στέλεχός σας. Το υιοθετείτε; Υιοθετείτε την άποψη αυτή, ότι οι πολίτες για τους οποίους υπάρχει αγωγή 4 εκατομμυρίων ευρώ εξυπηρετούν επιχειρηματικά συμφέροντα και γι’ αυτό ζήτησαν τη διερεύνηση της ρύπανσης; Και δεν έφτανε μόνο αυτό, στο συνέδριό σας επιτρέψατε ξαφνικά να αλωθούν οι τοπικές οργανώσεις με αιτήσεις εκατοντάδων μελών που είχαν μείνει στον πάγο για μια σειρά από λόγους και αυτό οδήγησε -μην με κοιτάτε έτσι!- στην παραίτηση τον αναπληρωτή συντονιστή και πέντε μέλη της οργάνωσής σας στη Σύρο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Συγγνώμη, θα μας κάνετε παρατηρήσεις για τις εσωκομματικές μας διαδικασίες; Μιλήστε για το νομοσχέδιο!

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, εγώ θα σας κάνω και απαντήστε!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, αφήστε τον να μιλήσει, να ολοκληρώσει!

**ΚΡΙΤΩΝ - ΗΛΙΑΣ ΑΡΣΕΝΗΣ:** Επιτρέπετε την εσωτερική σας άλωση; Σε αυτά θέλω να απαντήσετε, σε πόσες βάρκες στέκεστε και ποια είναι η βάρκα που επιλέγετε όσον αφορά το Νεώριο. Αυτό θέλω να μας πείτε!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Μιλήστε για το νομοσχέδιο, κύριε συνάδελφε!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, αφήστε να ολοκληρώσει και μετά πάρτε τον λόγο! Σας παρακαλώ!

**ΚΡΙΤΩΝ - ΗΛΙΑΣ ΑΡΣΕΝΗΣ:** Όσον αφορά τη βιωσιμότητα της επιχείρησης, γιατί εδώ πέρα θα μας πει και μας λέει η Κυβέρνηση «μα, θέλουμε ανοιχτά τα ναυπηγεία», καμμία εγγύηση βιωσιμότητας! Ακόμα και στο δικό σας σχέδιο δεν δεσμεύεται η «ONEX», η οποία δεν δίνει κάποια χρήματα. Όπως μας ομολόγησε στη διαβούλευση όλα τα χρήματα είναι των χρηματοδοτών της, όχι της ίδιας της εταιρείας. Δεν δεσμεύεται για το ποσό που θα επενδύσει στο ναυπηγείο και αν η επένδυση θα είναι ανεξάρτητη από ανάθεση των προγραμμάτων του Πολεμικού Ναυτικού, των 7 δισεκατομμυρίων ευρώ που πρέπει να επενδύσει το Πολεμικό Ναυτικό για να πάρει τα 142 εκατομμύρια ευρώ πίσω. Δεν δεσμεύεται -γράφω- στη DFC, με την οποία μας είπατε ότι έχετε πάει στην Αμερικανική Πρεσβεία και διαπραγματεύεστε.

**ΕΥΑΓΓΕΛΟΣ ΛΙΑΚΟΣ:** Είπα εγώ ότι διαπραγματεύομαι;

**ΚΡΙΤΩΝ - ΗΛΙΑΣ ΑΡΣΕΝΗΣ:** Πήγατε στην Αμερικανική Πρεσβεία. Για ποιον λόγο πήγατε;

**ΕΥΑΓΓΕΛΟΣ ΛΙΑΚΟΣ:** Τι για ποιον λόγο πήγα; Γιατί μια ξένη χώρα επενδύει στη χώρα μας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ακριβώς, μια ξένη χώρα επενδύει…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Αρσένη, συνεχίστε την ομιλία σας, σας παρακαλώ πολύ! Δεν πιάνουμε συζήτηση με τους συναδέλφους.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δεν δεσμεύεται η DFC ότι θα επενδύσει στα ναυπηγεία. Ποιο θα είναι το χρονικό πλαίσιο και το ποσό; Και θα είναι ανεξάρτητη η επένδυση από άλλες επενδύσεις στο Πολεμικό Ναυτικό; Μάθαμε, βέβαια, σήμερα ότι δεν μπορεί έτσι και αλλιώς σήμερα να επενδύσει στο αμυντικό κομμάτι. Δεν δεσμεύεται η «FINCANTIERI» ότι θα επενδύσει στα ναυπηγεία ανεξάρτητα από ποιες τύπου κορβέτες θα επιλέξει το Πολεμικό Ναυτικό. Δεν υφίσταται έγγραφη βεβαίωση στο νομοσχέδιο από τους πιστωτές που να δέχονται τους όρους του νομοσχεδίου ούτε, βέβαια, το ΥΠΕΘΑ και καλώς κάνει και δεν δεσμεύεται.

Άρα, ποια βιωσιμότητα; Σε τι αναφέρεστε;

Μιλάμε για κάτι το οποίο δεν αφορά την Ελλάδα, αφορά γεωπολιτικούς σκοπούς άλλων χωρών και εξυπηρέτηση συγκεκριμένων επιχειρήσεων εις βάρος του δημοσίου συμφέροντος με πάρα πολλά αναπάντητα ερωτήματα. Περιμένουμε να απαντήσετε αυτά τα ερωτήματα.

Πείτε μας, κύριε Υπουργέ, τι σας έκανε επιτέλους -σωστά!- αλλά τι σας έκανε και αλλάξατε και βάλατε τις πρόνοιες για τους εργαζόμενους που σας πιέζαμε και μας λέγατε «μα, οι ίδιοι οι εργαζόμενοι δεν το θέλουν, είστε ενάντια των εργαζομένων;». Λοιπόν, εσάς τι σας έκανε να αλλάξετε; Για πείτε μας! Προφανώς και καταψηφίζουμε.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μία δήλωση μόνο, όχι δεν απαντάω στον κ. Αρσένη, γενικά μιλάω, μία δήλωση θα κάνω.

Επειδή ακούω συνέχεια για τις θέσεις των εργαζομένων και τα λοιπά, μπορεί να μην το γνωρίζετε, αλλά επειδή αναφέρθηκε πριν η κ. Μανωλάκου, που «χαιρετίζει την αγωνιστική συγκέντρωση που θα κάνει εδώ πέρα το Σωματείο Μετάλλου και διάφοροι άλλοι», σε λίγα λεπτά, από ό,τι ενημερώθηκα, θα είναι έξω οι εργαζόμενοι του Ναυπηγείου Ελευσίνος.

**ΙΩΑΝΝΗΣ ΓΚΙΟΚΑΣ:** Και οι άλλοι εργαζόμενοι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, οι άλλοι που έχετε εσείς το απόγευμα δεν είναι εργαζόμενοι του Ναυπηγείου Ελευσίνας, είναι το ΠΑΜΕ και οι δικοί σας, είναι οι μη εργαζόμενοι.

**ΙΩΑΝΝΗΣ ΓΚΙΟΚΑΣ:** Ναι, καλά! Εργαζόμενοι είναι, τι «μη εργαζόμενοι»;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το σωματείο των εργαζομένων το επίσημο με όλους τους εργαζομένους. Με ενημέρωσαν ότι δεν λείπει ούτε ένας, είναι και οι εξακόσιοι. Οι εξακόσιοι εργαζόμενοι των Ναυπηγείων Ελευσίνος θα είναι απ’ έξω να πάτε να τους δείτε. Άρα, αντί να διαφωνούμε με το τι θέλουν οι εργαζόμενοι, δεν κάνετε μία βόλτα έξω να τους μιλήσετε;

**ΙΩΑΝΝΗΣ ΓΚΙΟΚΑΣ:** Άδεια έφυγαν τα πούλμαν! Δεν σας ενημέρωσαν καλά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μου θυμίζει, κυρία Πρόεδρε, αυτή τη διαφωνία που είχαν στον Μεσαίωνα οι μοναχοί για τα δόντια των αλόγων και το τι λέει ο Αριστοτέλης. Και ένας είπε «αντί να διαφωνούμε για τα δόντια των αλόγων και τι λέει ο Αριστοτέλης, δεν πάμε κάτω σε έναν στάβλο να μετρήσουμε τα δόντια;». Λοιπόν, για όσους έχουν πράγματι αγωνία για το τι λένε οι εργαζόμενοι, τους ενημερώνω ότι το επίσημο σωματείο των εργαζομένων της Ελευσίνος σε λίγα λεπτά θα είναι απ’ έξω και όποιος θέλει από εσάς να τους δει. Οι αγωνιστικοί χαιρετισμοί της κ. Μανωλάκου είναι οι μη εργαζόμενοι, είναι οι άλλοι που δεν τους αφορά το Ναυπηγείο Ελευσίνος, αλλά κάνουν γενικά επανάσταση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΔΙΑΜΑΝΤΩ ΜΑΝΩΛΑΚΟΥ:** Κυρία Πρόεδρε, θα ήθελα τον λόγο επί προσωπικού, αναφέρθηκε το όνομά μου.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Και εγώ θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρία Μανωλάκου, έχετε τον λόγο και αμέσως μετά για ένα λεπτό ο κ. Σαντορινιός.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν είσαστε ενημερωμένος πλήρως. Η Νέα Δημοκρατία, βέβαια, το προσπάθησε, το πάλεψε, πίεσε, υποσχέθηκε, έδωσε ελπίδες. Όμως, άδεια είναι τα πούλμαν.

**ΙΩΑΝΝΗΣ ΓΚΙΟΚΑΣ:** Δεν σας βγήκε!

**ΔΙΑΜΑΝΤΩ ΜΑΝΩΛΑΚΟΥ:** Και δεν είναι μόνο αυτό, γιατί, εντάξει, όλοι οι εργαζόμενοι, ό,τι και να ψηφίζουν, στο Ναυπηγείο Ελευσίνας έχουν υποστεί τα πάνδεινα, μέχρι και σε συσσίτια για να θρέψουν τις οικογένειές τους.

**ΕΥΑΓΓΕΛΟΣ ΛΙΑΚΟΣ:** Δεν διαφωνεί κανείς γι’ αυτό!

**ΔΙΑΜΑΝΤΩ ΜΑΝΩΛΑΚΟΥ:** Σας το λέμε και έχετε ευθύνες όλες οι κυβερνήσεις για αυτή την κατάσταση. Όμως, πρέπει να ξέρετε ότι ήδη έχουν μαζέψει τουλάχιστον διακόσιες υπογραφές από το ναυπηγείο που ζητάνε με καθαρό τρόπο να εγγυηθείτε την επαναπρόσληψη με τα ίδια δικαιώματα, τις ίδιες συμβάσεις εργασίας που έχουν τώρα και να αφήσετε τα γενικά και αόριστα. Αυτά για την αλήθεια και διχόνοιες μέσα στους εργαζόμενους δεν πρόκειται να πετύχετε, τουλάχιστον από εμάς.

(Χειροκροτήματα)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Σαντορινιέ, έχετε τον λόγο για δύο λεπτά, σας παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Είναι πολύ σημαντικό το γεγονός ότι αυτή τη στιγμή οι εργαζόμενοι θα εκφραστούν είτε με τον έναν είτε με τον άλλο τρόπο, αλλά εγώ θα ήθελα να τοποθετηθώ σε μία κοινοβουλευτική απρέπεια που έκανε πριν από λίγο ο εισηγητής του ΜέΡΑ25. Αναφέρθηκε με έναν τρόπο τον οποίο δεν γνωρίζει στα εσωκομματικά του κόμματός μας. Νομίζω ότι θα έπρεπε να είναι περισσότερο ενημερωμένος, διότι εμείς έχουμε τοποθετηθεί και για τα ζητήματα που αφορούν τη μόλυνση του περιβάλλοντος και με ποιον τρόπο πρέπει να αντιμετωπιστεί στο Νεώριο. Όμως, έχουμε και συγκεκριμένες διαδικασίες για την ένταξη των μελών στο κόμμα μας και καλό θα ήταν ο κ. Αρσένης από τη στιγμή που δεν γνωρίζει τα εσωκομματικά μας να μην τοποθετείται επ’ αυτών.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ.

Θα δώσω τώρα τον λόγο για δύο λεπτά στον κ. Αρσένη και τελειώνουμε εδώ.

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Εγώ ενημερώθηκα από την «Εφημερίδα των Συντακτών» κι από ένα άρθρο που περιγράφει ακριβώς τις αποχωρήσεις πέντε στελεχών, της συντονίστριας, του αναπληρωτή συντονιστή και άλλων τριών στελεχών.

Θέλω να ρωτήσω αν αυτό είναι ανακρίβεια. Αποχώρησαν ή όχι αυτοί οι άνθρωποι; Είναι ανακριβές το δημοσίευμα της «Εφημερίδας των Συντακτών»; Αποχώρησαν ή όχι; Αλλιώς, αν δεν αποχώρησαν, συγγνώμη, έκανα λάθος. Όμως, πείτε μας αν αποχώρησαν αυτοί οι πέντε άνθρωποι ή όχι. Και άμα αποχώρησαν, αποχώρησαν επειδή έγιναν μαζικές εγγραφές;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Μπαίνουμε τώρα στον κατάλογο των ομιλητών και τον λόγο έχει ο κ. Ανδριανός εκ μέρους της Νέας Δημοκρατίας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, συζητάμε σήμερα ένα νομοσχέδιο που ως βασικό του άξονα έχει τη διασφάλιση της επανεκκίνησης των Ναυπηγείων Ελευσίνας μέσω της εξυγίανσης και της αναβάθμισής τους. Πρόκειται για έναν μείζονα στόχο που αφ’ ενός θα συμβάλει στην ενίσχυση της οικονομίας τόσο στο εθνικό επίπεδο, όσο και στην περιοχή της δυτικής Αττικής και αφ’ ετέρου θα ενισχύσει σημαντικά την αμυντική προσπάθεια της χώρας.

Ο στόχος της εξυγίανσης και της αναβάθμισης είναι επιτακτικός, προκειμένου να διασφαλιστεί η βιωσιμότητα αυτής της σημαντικότατης αναπτυξιακής υποδομής, ιδιαίτερα δεδομένου του τεράστιου προβλήματος των χρεών που έχουν συσσωρευτεί. Η εταιρεία των ναυπηγείων εδώ και καιρό βρίσκεται ουσιαστικά σε παύση πληρωμών, καθώς αδυνατεί να εξυπηρετήσει τις ληξιπρόθεσμες οφειλές της.

Πέραν των έργων, που αφορούν τις πυραυλακάτους του Πολεμικού Ναυτικού που και αυτό βρίσκεται στο στάδιο της ολοκλήρωσής του, το ναυπηγείο σήμερα τελεί σε κατάσταση σχεδόν ολικής παύσης λειτουργίας. Είναι, άλλωστε, χαρακτηριστικό ότι μέσα στα πενήντα τρία χρόνια λειτουργίας από το 1969 μέχρι το 2022 στα Ναυπηγεία Ελευσίνας ναυπηγήθηκαν μόνο επτά εμπορικά πλοία και πάντα με ζημιά.

Το ζητούμενο, λοιπόν, είναι να διασφαλιστεί όχι απλώς η επιβίωση των Ναυπηγείων Ελευσίνας αλλά και η βιωσιμότητά τους, δεδομένων των μεγάλων αναπτυξιακών δυνατοτήτων που συγκεντρώνει αυτή η υποδομή μέσω της δυνατότητας προσέλκυσης εργασιών και από το εμπορικό ναυτικό ελληνόκτητο και διεθνές. Η εναλλακτική, δηλαδή το καθεστώς βίαιης εκκαθάρισης, θα είχε εξαιρετικά αρνητικές επιπτώσεις για την εθνική οικονομία, την άμυνα και την τοπική κοινωνία βεβαίως, ενώ ταυτόχρονα θα χάνονταν σχεδόν ολοκληρωτικά οι οφειλές προς το δημόσιο, τα ασφαλιστικά ταμεία, τους εργαζόμενους και τους λοιπούς εμπλεκόμενους φορείς.

Στην κατεύθυνση, λοιπόν, της εξυγίανσης, το παράδειγμα του Νεωρίου στη Σύρο, του οποίου την εξυγίανση έφερε εις πέρας ο ίδιος όμιλος, είναι ιδιαίτερα χρήσιμο. Αρκεί να αναφερθεί ότι εκεί ο αριθμός των εργαζομένων αυξήθηκε από διακόσιους σε επτακόσιους, ότι έχουν πραγματοποιηθεί επενδύσεις εκσυγχρονισμού ύψους περίπου 20 εκατομμυρίων μέσα σε τρία χρόνια, ότι τα ελληνόκτητα πλοία επέστρεψαν μετά από πολλά χρόνια στα Ναυπηγεία της Σύρου. Όμως και για το Πολεμικό Ναυτικό μειώθηκε σημαντικά τόσο ο χρόνος, όσο και το κόστος εκτέλεσης εργασιών Άλλωστε, το θετικό αποτέλεσμα αποτυπώνεται στον υπερδιπλασιασμό του κύκλου των εργασιών του Νεωρίου, σε σχέση με την καλύτερη χρονιά της προηγούμενης περιόδου.

Στην Ελευσίνα, λοιπόν, η συμφωνία εξυγίανσης των ναυπηγείων θα οδηγήσει μεταξύ άλλων σε δημιουργία χιλίων τετρακοσίων νέων θέσεων εργασίας μέσα σε τρία χρόνια με ταυτόχρονη διασφάλιση όλων των εξακοσίων υφιστάμενων σήμερα θέσεων εργασίας, σε άμεσες επενδύσεις ύψους 170 εκατομμυρίων δολαρίων, σε επιπλέον έσοδα ύψους 1,1 δισεκατομμυρίου ευρώ για το ελληνικό δημόσιο τα επόμενα είκοσι πέντε έτη, καθώς και στην ευρύτερη ενίσχυση της ελληνικής οικονομίας με περισσότερα από 1,6 δισεκατομμύριο ευρώ.

Όπως προβλέπεται, λοιπόν, στη συμφωνία συστήνονται δύο νέες εταιρείες, η εμπορική και η αμυντική, που αναλαμβάνουν το μεταβιβαζόμενο ενεργητικό και παθητικό, με εξασφαλισμένη χρηματοδότηση, ενώ το σύνολο των εργαζομένων σήμερα επαναπροσλαμβάνεται στη νέα αμυντική εταιρεία με πρόβλεψη για διπλασιασμό των θέσεων εργασίας εντός είκοσι τεσσάρων μηνών. Ακόμα, στο πλαίσιο της επαναπρόσληψης θα καταβληθεί αποζημίωση στους εργαζόμενους ύψους περίπου 13,4 εκατομμύρια ευρώ.

Ιδιαίτερη σημασία έχει, άλλωστε, το γεγονός ότι η λύση που επελέγη και αποτυπώνεται στο νομοσχέδιο, που συζητάμε απολαμβάνει τη σχεδόν ομόφωνη στήριξη των εργαζομένων στα Ναυπηγεία της Ελευσίνας, καθώς και μια σειρά σημαντικών φορέων και κοινωνικών εταίρων, γεγονός που επιβεβαιώνει την ορθότητα και ωφέλεια των ρυθμίσεων που περιέχει το παρόν νομοσχέδιο.

Κυρίες και κύριοι συνάδελφοι, η εξυγίανση και αναβάθμιση τέτοιων παραγωγικών υποδομών, που συνδυάζουν αφ’ ενός σημαντικές αναπτυξιακές προοπτικές και αφ’ ετέρου συμβάλλουν στην περαιτέρω θωράκιση της εθνικής μας άμυνας έχει κομβική σημασία. Η Κυβέρνηση για μια ακόμη φορά αποδεικνύει τη βούλησή της να αναζητά και να εφαρμόζει τις κατάλληλες λύσεις σε αυτού του είδους τα χρονίζοντα και περίπλοκα ζητήματα προς όφελος της εθνικής οικονομίας, των τοπικών κοινωνιών, των εργαζομένων.

Με την άμεση, λοιπόν, ολοκλήρωση των σχετικών διαδικασιών διασφαλίζεται όχι απλώς η συνέχιση της λειτουργίας των ναυπηγείων, αλλά και η περαιτέρω αναβάθμιση και ανάπτυξή τους, με τη συναίνεση των εργαζομένων και των φορέων, με εγγυήσεις ως προς τα κεφάλαια για την πραγματοποίηση των αναγκαίων επενδύσεων. Εξασφαλίζονται οι προϋποθέσεις ώστε αυτή η μακρά και δύσκολη περιπέτεια να λάβει αίσιο τέλος προς όφελος όλων των εμπλεκομένων μερών και βεβαίως του ελληνικού δημοσίου, της εθνικής οικονομίας και της εθνικής ασφάλειας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο έχει τώρα εκ μέρους του Κινήματος Αλλαγής ο κ. Δημήτριος Μπιάγκης.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, καλούμαστε σήμερα να συζητήσουμε και να ψηφίσουμε για ένα τόσο σημαντικό θέμα για την επόμενη μέρα των ναυπηγείων και της ναυπηγοεπισκευαστικής δραστηριότητας στην Ελλάδα υπό όρους τετελεσμένων γεγονότων, χωρίς να έχει προηγηθεί ουσιαστικός διάλογος και γόνιμη διαβούλευση για να εξετάσουμε διεξοδικά και ενδελεχώς όλες τις παραμέτρους και τις διαθέσιμες επιλογές με γνώμονα το δημόσιο και το εθνικό συμφέρον.

Κύριε Υπουργέ, κυρίες και κύριοι συνάδελφοι, συζητάμε ένα νομοσχέδιο σήμερα το οποίο δεν φαίνεται να πληροί τους όρους βιωσιμότητας του εγχειρήματος. Δεν διασφαλίζει την ομαλή και απρόσκοπτη συνέχεια της λειτουργίας του ναυπηγείου. Βασίζεται εξ ολοκλήρου σε ένα έωλο και αμφιβόλου αξιοπιστίας και αποτελεσματικότητας σύστημα χρηματοδότησης. Παρέχει τη δυνατότητα εν λευκώ και μη ελεγχόμενων από το Κοινοβούλιο χειρισμών και διαπραγματεύσεων του Υπουργού Ανάπτυξης και Επενδύσεων με προεπιλεγμένο επενδυτή ουσιαστικά. Δεν προβλέπει ανοιχτή διαγωνιστική διαδικασία κατόπιν αξιολόγησης από ανεξάρτητο εκτιμητή και κυρίως δεν διασφαλίζει το δημόσιο συμφέρον και την ανταγωνιστική προοπτική ανάπτυξης της ελληνικής ναυπηγικής βιομηχανίας. Ακόμη και οι όροι της συμφωνίας που συμπεριλαμβάνονται στο άρθρο 2 του νομοσχεδίου τελούν υπό τη ρητή αίρεση ότι είναι ενδεικτικοί και όχι περιοριστικοί και ως εκ τούτου και αυτοί μπορούν να τροποποιηθούν κατά το δοκούν από τον αρμόδιο εντεταλμένο Υπουργό, ανεξάρτητα από το τι θα ψηφίσουν σήμερα οι παρατάξεις.

Κύριε Υπουργέ, δεν είναι ότι δεν εμπιστευόμαστε την οξυδέρκεια και τις διαπραγματευτικές σας ικανότητες. Δυστυχώς, όμως, διατηρούμε σημαντικότατες επιφυλάξεις και ενστάσεις ως προς το ίδιο το ιδεολογικό σας στίγμα και την αξιοπιστία της παράταξής σας και της θατσερικού τύπου νεοφιλελεύθερης πολιτικής ιδεολογία σας. Δεν μπορούμε να αντιληφθούμε πώς εξυπηρετούνται τα συμφέροντα του ελληνικού δημοσίου όταν στο άρθρο 2 προβλέπεται ότι αν οποιοδήποτε μέρος του ποσού της αναδεχόμενης της οφειλής των περίπου 140 εκατομμυρίων ευρώ πέραν του ποσού ανάκτησης δεν έχει αποπληρωθεί από τον επενδυτή μέχρι το πέρας των τριάντα ετών, διαγράφεται ολοσχερώς.

Επιπλέον, όμως, συμμεριζόμαστε στον μέγιστο δυνατό βαθμό τις εύλογες ανησυχίες και την αγωνία των εργαζομένων στον χώρο της ναυπηγοεπισκευής και του συγκεκριμένου προς πώληση ναυπηγείου, όπως έχουν καταγραφεί κατά τη διαδικασία της ανοιχτής διαβούλευσης, αλλά και σε δελτία Τύπου και ανακοινώσεις των συνδικαλιστικών τους φορέων.

Εκφράζουν μια αγωνία που ενισχύεται από τον φόβο να χάσουν τα δεδουλευμένα και την εργασία τους, εναποθέτοντας τις ελπίδες τους στη μοναδική επιλογή που τους προσφέρεται σχεδόν εκβιαστικά από την Κυβέρνηση στη λογική «ή αυτό ή τίποτα».

Κύριε Υπουργέ, κυρίες και κύριοι συνάδελφοι, τα ναυπηγεία της χώρας μας όπως και οι υπόλοιποι κλάδοι της οικονομίας έχουν ανάγκη από σύγχρονες, διαυγείς και προοδευτικές αναπτυξιακές πολιτικές και όχι από κοντόφθαλμες, δογματικές και αναχρονιστικές προσεγγίσεις και αδιαφανείς μεθοδεύσεις πίσω από κλειστές πόρτες.

Εμείς στο ΠΑΣΟΚ έχουμε προειδοποιήσει πολλάκις για τις τραγικές συνέπειες της αδράνειας και των ιδεοληψιών της Κυβέρνησης επί των ζητημάτων εξυγίανσης και βιώσιμης λειτουργίας των ναυπηγείων της χώρας μας, αποτυγχάνοντας να εκπονήσουν μέχρι σήμερα ένα εθνικό σχέδιο επανεκκίνησης της ανάπτυξης της ναυπηγικής βιομηχανίας. Έχουμε διατυπώσει συγκεκριμένες προτάσεις και εναλλακτικές επιλογές με γνώμονα την ανάπτυξη της ναυπηγικής βιομηχανίας, της έρευνας και τεχνολογίας, της ενίσχυσης της εργασίας στην ναυπηγοεπισκευή υπό συνθήκες διασφάλισης του εθνικού συμφέροντος.

Υπενθυμίζω επιγραμματικά: Σύσταση εθνικής επιτροπής για το σχέδιο ολοκληρωμένης πολιτικής για τη ναυπηγική βιομηχανία και την αντιμετώπιση των συσσωρευμένων προβλημάτων του κλάδου. Υπαγωγή του συνόλου των κατακερματισμένων αρμοδιοτήτων του δημοσίου, που αφορούν την ναυπηγοεπισκευαστική δραστηριότητα σε έναν φορέα κατάλληλα στελεχωμένο, ο οποίος μεταξύ άλλων υλοποιεί τον σχεδιασμό της σχετικής εθνικής επιτροπής και εξασφαλίζει τη μείωση της γραφειοκρατίας και τη δημιουργία ευνοϊκού επιχειρηματικού κλίματος. Εξορθολογισμός και απλοποίηση του νομοθετικού πλαισίου για την ναυπηγοεπισκευή, μεταξύ άλλων για θέματα αδειοδότησης, χωροθέτησης εργασιών κ.λπ.. Δημιουργία εθνικού στρατηγικού κέντρου κατανομής εργασιών στις επιμέρους συνεργαζόμενες ή ενοποιημένες παραγωγικές μονάδες. Δυνατότητα επιλεξιμότητας της ανωτέρω δραστηριότητας σε αναπτυξιακά χρηματοδοτικά προγράμματα, καθώς και ενεργοποίηση του ευρωπαϊκού θεσμού ασφάλισης εγγυήσεων και πιστώσεων για ναυπηγήσεις πλοίων. Προώθηση του ναυπηγικού προϊόντος της χώρας σε διεθνές επίπεδο, με την αρωγή των πρεσβειών μας. Έμφαση στην υποστήριξη της συμμετοχής σε προγράμματα κατάρτισης και επιμόρφωσης των εργαζομένων του κλάδου.

Στον αντίποδα των δικών μας προτάσεων η Κυβέρνηση, με επαναλαμβανόμενα λάθη και παραλείψεις που συνεχίζονται και σήμερα, έχει οδηγήσει ακόμα και τα μεγαλύτερα ναυπηγεία της χώρας να βρεθούν στα όρια της απαξίωσης. Σήμερα με «ομήρους» τους εργαζομένους στα Ναυπηγεία Ελευσίνας θέτει πλέον μάλλον εκβιαστικά το δίλημμα: είτε παραχώρηση του ναυπηγείου στον προεπιλεγμένο επενδυτή με αδιαφανείς και μη ξεκάθαρους όρους και υψηλό ρίσκο ή πτώχευση.

Υπάρχει εντούτοις και η επιλογή της εν λειτουργία εκκαθάρισης, κύριε Υπουργέ, που ουσιαστικά θα οδηγούσε τον βασικότερο πιστωτή, δηλαδή το ελληνικό δημόσιο, στην απόκτηση του ελέγχου του τελευταίου μεγάλου ελληνικού ναυπηγείου αναλαμβάνοντας, μεταξύ άλλων, και την αποπληρωμή των δεδουλευμένων στους εργαζόμενους και διασφαλίζοντας τις θέσεις εργασίας, παραχωρώντας παράλληλα το υπόλοιπο ποσοστό του μετοχικού κεφαλαίου -και γιατί όχι και το μάνατζμεντ;- σε στρατηγικούς επενδυτές, όπως η «ONEX» ή άλλη αξιόπιστη εταιρεία με αποδεδειγμένη τεχνογνωσία και εμπειρία, κατόπιν όμως ανοιχτής, διαυγούς και αξιόπιστης διαγωνιστικής διαδικασίας. Μια επιλογή που παρά τις βραχυπρόθεσμες δυσκολίες και το κόστος μακροπρόθεσμα θα αποτελέσει καίρια στρατηγική επένδυση, ενισχύοντας την ανεξάρτητη εθνική στρατηγική και προοπτική της ναυπηγικής και αμυντικής βιομηχανίας της πατρίδας μας και μάλιστα όταν επίκειται η υλοποίηση ενός πολύ μεγάλου εξοπλιστικού προγράμματος για το Πολεμικό μας Ναυτικό που σε μεγάλο βαθμό μπορεί να εξασφαλίσει τη βιωσιμότητα του εγχειρήματος.

Είναι γνωστό άλλωστε ότι, σύμφωνα με το ευρωπαϊκό κεκτημένο, παρέχεται η δυνατότητα για λειτουργία ενός ναυπηγείου που αφορά στην αμυντική βιομηχανία της χώρας υπό τον έλεγχο του δημοσίου, όπως άλλωστε συμβαίνει σε αρκετές χώρες της Ευρωπαϊκής Ένωσης -Ιταλία, Γαλλία, Ισπανία- που διατηρούν υπό κρατικό έλεγχο μεγάλες ναυπηγικές μονάδες που κατασκευάζουν τα πολεμικά τους πλοία, παραδείγματος χάριν από το Πολεμικό Ναυτικό.

Ένα τέτοιο ναυπηγείο, κύριε Υπουργέ, κυρίες και κύριοι συνάδελφοι, είναι και η «NAVAL GROUP», το γαλλικό ναυπηγείο στο οποίο η σημερινή Κυβέρνηση έχει εμπιστευτεί την υλοποίηση ενός από τα μεγαλύτερα εξοπλιστικά προγράμματα της χώρας μας. Λειτουργεί υπό αυτό το καθεστώς, με το γαλλικό δημόσιο να κατέχει σχεδόν τα δύο τρίτα του μετοχικού του κεφαλαίου. Και όπως φαίνεται δεν τα πάει και άσχημα. Πώς μπορεί, λοιπόν, η Κυβέρνηση από τη μια πλευρά να απορρίπτει την εφαρμογή ενός αντίστοιχου μοντέλου λειτουργίας στην Ελλάδα, αλλά από την άλλη να το αποδέχεται ως απόλυτα αξιόπιστο στο εξωτερικό εναποθέτοντας σε αυτό μια από τις μεγαλύτερες επενδύσεις της εθνικής μας άμυνας; Είναι μια αντίφαση που φανερώνει το αδιέξοδο της δογματικής νεοφιλελεύθερης πολιτικής της Κυβέρνησης του κ. Μητσοτάκη, εις βάρος δυστυχώς της αναπτυξιακής πολιτικής και της προοπτικής της χώρας.

Είναι καιρός το ελληνικό κράτος να επενδύσει επιτέλους και στην ανάπτυξη της εγχώριας έρευνας, τεχνολογίας και παραγωγής στον αμυντικό τομέα, καθώς η Ελλάδα δεν υστερεί σε επιστημονικό και τεχνικό προσωπικό αλλά και σε σοβαρές και αξιόλογες, συναφείς με τον κλάδο επιχειρήσεις. Έστω και αν η Κυβέρνηση έχει αποφύγει τον διάλογο για το μέλλον της ελληνικής ναυπηγικής βιομηχανίας και του συγκεκριμένου ναυπηγείου και εν πάση περιπτώσει ακόμη κι αν το μοντέλο εξυγίανσης των Ναυπηγείων Ελευσίνας, που είχε επιλεγεί δεν είναι αυτό που εμείς έχουμε προτείνει θα αναμέναμε τουλάχιστον αντί της απευθείας ανάθεσης, όπως είναι επί της ουσίας, που έχει προκρίνει η Κυβέρνηση, να ακολουθηθεί μια ανοιχτή διαγωνιστική διαδικασία με γνωστούς εκ των προτέρων όρους και προϋποθέσεις, ώστε με διαύγεια και αξιοκρατία να αναδειχθεί η βέλτιστη πρόταση και ο κατάλληλος επενδυτής για τα συμφέροντα του ελληνικού δημοσίου και των εργαζομένων.

Θα αναμέναμε, τουλάχιστον, να διασφαλίζεται το βασικό και θεμελιώδες κριτήριο μιας διαφανούς, βιώσιμης και ισότιμης σύμβασης, η οποία θα προάσπιζε και θα διασφάλιζε τα συμφέροντα του ελληνικού δημοσίου, τα δεδουλευμένα των εργαζομένων και την προστασία της εργασίας.

Σε κάθε περίπτωση κλείνοντας, κυρία Πρόεδρε, κυρίες και κύριοι συνάδελφοι, θα ήθελα να πω ότι δεν είναι δυνατόν να σχεδιάζουμε την επόμενη ημέρα για τη ναυπηγοεπισκευαστική δραστηριότητα στην πατρίδα μας χωρίς να λάβουμε υπ’ όψιν μας τα δεδομένα της εποχής μας, ήτοι τη διαφύλαξη της εθνικής μας ασφάλειας και την ανάγκη στήριξής της, τη συνολική βιωσιμότητα του εγχειρήματος με θετικό αναπτυξιακό πρόσημο σε μια ανταγωνιστική προοπτική ανάπτυξης της ελληνικής ναυπηγικής βιομηχανίας, προς όφελος πάντα της πατρίδας μας και της κοινωνίας μας.

Ευχαριστώ, κυρία Πρόεδρε, για την ανοχή σας.

(Χειροκροτήματά από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τον έχει ο κ. Γκιόκας εκ μέρους του Κομμουνιστικού Κόμματος Ελλάδας και αμέσως μετά ο Υφυπουργός Ανάπτυξης και Επενδύσεων κ. Δήμας.

Ορίστε, έχετε τον λόγο κύριε συνάδελφε.

**ΙΩΑΝΝΗΣ ΓΚΙΟΚΑΣ:** Ευχαριστώ, κυρία Πρόεδρε.

Κύριε Υπουργέ, το γεγονός ότι μετά τη συζήτηση στις επιτροπές φέρνετε στο νομοσχέδιο κάποιες επιμέρους μικρές διορθώσεις, όπως είναι η απάλειψη αυτής της ανεκδιήγητης φράσης ότι η εξόφληση των εργαζομένων θα γίνει το συντομότερο δυνατόν και αφού ο επενδυτής αναλάβει ικανό αριθμό έργων από το Πολεμικό Ναυτικό, δικαιώνει απόλυτα την κριτική, που κάναμε στο νομοσχέδιο από την πρώτη στιγμή, την κριτική που κάναμε και εμείς ως κόμμα, αλλά και ο πρόεδρος του Συνδικάτου Μετάλλου και Ναυπηγικής Βιομηχανίας, που είναι και ο ίδιος εργαζόμενος του Ναυπηγείου Ελευσίνας και που τον στοχοποιήσατε μαζί με τους ανθρώπους σας στο ναυπηγείο επειδή ανέδειξε τις βασικές πλευρές αυτού του νομοσχεδίου, μέρος των οποίων προσπαθείτε με νομοτεχνικές βελτιώσεις να «κουκουλώσετε».

Αυτή η κριτική που κάνουμε απηχεί και το κλίμα αλλά και τη μεγάλη ανησυχία που υπάρχει στους εργαζόμενους του Ναυπηγείου Ελευσίνας, οι οποίοι κινητοποιούνται -και δικαίως- για να διασφαλίσουν τις θέσεις εργασίας τους, τα δεδουλευμένα τους, τα δικαιώματά τους. Και αν δεν υπήρχαν κι αυτές οι αντιδράσεις, που πρέπει να συνεχιστούν και πρέπει να δυναμώσουν, δεν θα είχε κάνει η Κυβέρνηση ούτε αυτές τις μικρές αλλαγές που κάνει στο σχέδιο νόμου.

Φυσικά, η ουσία του νομοσχεδίου παραμένει η ίδια, αντεργατική και απαράδεκτη. Και παραμένει η ίδια γιατί δεν δίνει καμμία απάντηση στα βασικά ερωτήματα και στα βασικά αιτήματα των ίδιων των εργαζομένων. Και συγκεκριμένα: πρώτον, δεν διασφαλίζει την καταβολή όλων των δεδουλευμένων. Όσα δεδουλευμένα οφείλονται μετά τις 30-9-2021, αυτά παραγράφονται οριστικά. Μιλάμε δηλαδή για δεδουλευμένα, τουλάχιστον, ενός χρόνου. Κι όμως, όταν τέθηκε στην κρίση των εργαζομένων το σχέδιο εξυγίανσης πέρσι τέτοια εποχή για να αποσπάσετε τη στήριξή τους τους λέγατε ότι το νομοσχέδιο θα έρθει άμεσα στη Βουλή και άρα δεν θα έχουν απώλειες.

Τελικά, πέρασε ένας χρόνος από τη συζήτηση του σχεδίου εξυγίανσης και οι εργαζόμενοι έχουν χάσει ήδη, με βάση και το νομοσχέδιό σας, ενός χρόνου δεδουλευμένα και έπεται συνέχεια. Ακόμη και γι’ αυτά τα δεδουλευμένα, που δεσμεύεται ο νέος ιδιοκτήτης να καταβάλει, εξακολουθεί να υπάρχει ασάφεια για το πότε θα γίνει αυτό. Αντικαταστήσατε, ξαναλέω, αυτή την ανεκδιήγητη φράση «το συντομότερο δυνατό και ανάλογα με τον αριθμό των έργων», που θα λάβει ο νέος επενδυτής από το Πολεμικό Ναυτικό και βάλατε «30% των δεδουλευμένων μετά την ημερομηνία επικύρωσης και 70% μετά την ημερομηνία ολοκλήρωσης των μεταβιβάσεων». Τι πάει να πει «μετά»; Μετά είναι και μετά από δέκα μέρες, μετά είναι και μετά από έναν μήνα, μετά είναι και μετά από δύο χρόνια.

Βάλτε συγκεκριμένη ημερομηνία, ότι μετά την ολοκλήρωση των μεταβιβάσεων, σε δέκα, είκοσι, τριάντα μέρες, θα γίνει η εξόφληση και του υπόλοιπου 70% των δεδουλευμένων. Δεν το κάνετε όμως.

Και πείτε μας αν υπάρχει σχέδιο εξυγίανσης, επειδή το παίζετε και της αγοράς άνθρωποι κ.λπ., με βάση τους δικούς σας νόμους, που να μη συνοδεύεται από δοσολόγιο εξόφλησης προς τους εργαζομένους και για το πότε θα καταβάλλονται οι δόσεις, με συγκεκριμένη ημερομηνία. Δεν υπάρχει, ενώ το δικό σας νομοσχέδιο τα αφήνει όλα φλου.

Δεύτερον, δεν διασφαλίζει το νομοσχέδιο τη συνέχεια της εργασιακής σχέσης και των εργασιακών συμβάσεων με το να μη θεωρεί τις νέες εταιρείες διάδοχες της παλιάς, καταργώντας το π. δ. 178/2002. Δεν διασφαλίζει ούτε καν την επαναπρόσληψη όλων των εργαζομένων και πολύ περισσότερο ότι αυτή η επαναπρόσληψη θα γίνει τουλάχιστον με τους όρους, τις συμβάσεις και τα δικαιώματα, που είχαν στην προηγούμενη εταιρεία. Τι σημαίνει αυτό; Σημαίνει ότι αυτή η προτεραιοποίηση, που βάζετε για το παλιό προσωπικό, αν πάει ένας εργαζόμενος της παλιάς εταιρείας και του προτείνουνε μια ατομική σύμβαση με άθλιους όρους και δεν την αποδεχτεί, τότε θα τηρούνται τυπικά οι προβλέψεις του νομοσχεδίου. Να λοιπόν τι εργασιακές σχέσεις και τι εργασιακό περιβάλλον επιδιώκετε να δημιουργήσετε στη νέα κατάσταση.

Τρίτον, που είναι επίσης πολύ σημαντικό, οι απαιτήσεις των εργαζομένων αποχαρακτηρίζονται και δεν θεωρούνται πλέον εργατικές, δηλαδή εξομοιώνονται με αυτές τις απαιτήσεις οποιουδήποτε πιστωτή, με ό,τι αυτό συνεπάγεται για την ικανοποίησή τους. Το να αποχαρακτηρίζεται μια απαίτηση από «εργατική» και να θεωρείται απλά «ενοχική», για όσους γνωρίζουν, έχει τεράστιες επιπτώσεις ως προς τον τρόπο και τη διαδικασία ικανοποίησής τους, ιδιαίτερα αν τεθεί κάποια στιγμή ζήτημα κατάταξης έναντι των υπολοίπων πιστωτών. Για να μην μιλήσουμε για τις οφειλές προς το δημόσιο και τα ασφαλιστικά ταμεία, για να μην μιλήσουμε γι’ αυτήν την ευρεία νομοθετική εξουσιοδότηση που δίνει στον Υπουργό και ούτω καθεξής.

Να γιατί λέμε ότι τόσο στην περίπτωση των Ναυπηγείων Ελευσίνας όσο και σε άλλες περιπτώσεις, Σκαραμαγκά, «ΛΑΡΚΟ», φτιάχνεται ένα εργατικό δίκαιο κατά περίπτωση και κατά επιχείρηση, μια ειδική οικονομική και εργασιακή ζώνη. Και να γιατί το νομοσχέδιο αυτό πρέπει να απορριφθεί, όχι μόνο από τους εργαζομένους των Ναυπηγείων Ελευσίνας, αλλά συνολικά από την εργατική τάξη, γιατί λειτουργεί ως πιλότος και ως οδηγός τέτοιων εργασιακών μοντέλων.

Ισχυρίζεστε ότι όλα αυτά που λέμε είναι κινδυνολογία, καταστροφολογία, ότι τίποτα από αυτά δεν θα επαληθευτεί, ότι όλα θα πάνε μια χαρά και ούτω καθεξής. Όμως εμείς μιλάμε και τοποθετούμαστε με βάση το τι λέει το δικό σας νομοσχέδιο, ενώ εσείς και οι άνθρωποί σας στο ναυπηγείο τοποθετήστε με βάση ένα ιδιωτικό συμφωνητικό-φάντασμα, που κανείς δεν το έχει δει και που κανείς δεν το έχει διαβάσει.

Και το πιο σημαντικό είναι η ίδια η πραγματικότητα και η αρνητική πείρα, την οποία τη γνωρίζουν πολύ καλά οι εργαζόμενοι στα ναυπηγεία. Πριν είκοσι χρόνια, όταν η τότε κυβέρνηση ΠΑΣΟΚ έφερνε μετά βαΐων και κλάδων τον τότε επενδυτή Ταβουλάρη, έκανε και έλεγε ό,τι ακριβώς λέτε και κάνετε εσείς τώρα, αρκεί να δει κανείς τα δημοσιεύματα της εποχής: από τη μια μεριά εκβιασμός προς τους εργαζομένους ότι δήθεν δεν υπάρχει καμία άλλη λύση, και από την άλλη μεριά ικανοποίηση σε όλα τα χατίρια του επενδυτή.

Ποια ήταν τα αποτελέσματα; Εκατοντάδες θέσεις εργασίας χαμένες- χίλιες επτακόσιες θέσεις εργασίας είχε το Ναυπηγείο Ελευσίνας το 1997 και φτάσαμε στις εξακόσιες- μια πορεία απαξίωσης και φυσικά τη σημερινή κατάσταση, που τη ζούνε πολύ καλά στο πετσί τους οι εργαζόμενοι, με την απληρωσιά, την αναδουλειά και πάει λέγοντας.

Ποιος δικαιώθηκε λοιπόν και ποιος διαψεύστηκε; Ποιος δικαιώθηκε και ποιος διαψεύστηκε σε ό,τι αφορά τις μεγάλες υποσχέσεις για τις επενδύσεις στο λιμάνι τύπου «COSCO», που δήθεν θα ανάσταιναν τη ναυπηγική βιομηχανία; Ποιος δικαιώθηκε και ποιος διαψεύστηκε για τα εξοπλιστικά προγράμματα μαμούθ, που θα πήγαιναν να φτιαχτούν στα ελληνικά ναυπηγεία; Νομίζω ότι η απάντηση είναι αυτονόητη και τη γνωρίζουν οι ίδιοι οι εργαζόμενοι.

Να γιατί το ΚΚΕ δεν πρόκειται να συναινέσει σε αυτό το κυβερνητικό έκτρωμα, που μεθοδεύεται με τη στήριξη και του ΣΥΡΙΖΑ. Αυτό το νομοσχέδιο, ειδική οικονομική ζώνη, ο ΣΥΡΙΖΑ από την πρώτη στιγμή στην επιτροπή είπε «θα το δούμε, επιφυλασσόμαστε, δεν το έχουμε διαβάσει», αυτό το νομοσχέδιο. Και σήμερα επιβεβαιώθηκε με την ομιλία του εισηγητή του ΣΥΡΙΖΑ, που ήταν επί της ουσίας μια στήριξη με κάτι αστερίσκους στο νομοσχέδιο του Άδωνι Γεωργιάδη.

Αυτό ήταν σήμερα. Κι είναι λογικό! Είναι λογικό, γιατί οι πρώτοι μεσάζοντες της «ONEX» και των Αμερικάνων στην Ελλάδα ήταν η κυβέρνηση του ΣΥΡΙΖΑ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε.

**ΙΩΑΝΝΗΣ ΓΚΙΟΚΑΣ:** Τελειώνω, κυρία Πρόεδρε, με το εξής. Για εμάς το δίλημμα δεν είναι αν το ναυπηγείο θα κλείσει ή αν το ναυπηγείο θα είναι ειδική οικονομική ζώνη, αν θα το πάρουν οι Αμερικάνοι, οι Κινέζοι ή ο ένας ή ο άλλος επιχειρηματίας. Για μας το δίλημμα είναι πώς λειτουργεί σήμερα το ναυπηγείο και πώς θα μπορούσε να λειτουργεί με βάση τις μεγάλες δυνατότητες που έχει, εργατικό δυναμικό, έμπειρο, αλλά και με βάση τις ανάγκες της χώρας σε πλοία επιβατηγά, εμπορικά, πολεμικά, για την άμυνα της χώρας.

Αυτό είναι το δίλημμα και αυτή είναι η πραγματική εξυγίανση και η πραγματική διέξοδος. Ναυπηγεία στην υπηρεσία των λαϊκών αναγκών, κοινωνική ιδιοκτησία, με κεντρικό σχεδιασμό και με τους εργαζόμενους στο τιμόνι της εξουσίας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε. Σας παρακαλώ πολύ να μην υπερβαίνετε τόσο πολύ τον χρόνο.

Τον λόγο τώρα έχει ο Υφυπουργός Ανάπτυξης και Επενδύσεων κ. Δήμας, μετά θα δώσω τον λόγο στον κ. Πλεύρη για να τοποθετηθεί επί των τροπολογιών του και αμέσως μετά είναι ο κ. Βλάχος, ο κ. Χρυσομάλλης και η κ. Ξενογιαννακοπούλου.

Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κυρία Πρόεδρε.

Εγώ θα επικεντρωθώ στις διατάξεις του νομοσχεδίου, που αφορούν την έρευνα και την καινοτομία και μάλιστα είμαι στην πολύ ευχάριστη θέση να ανακοινώσω την ίδρυση δύο νέων ινστιτούτων στα ερευνητικά κέντρα της χώρας. Είμαι βέβαιος ότι έχετε διαβάσει το άρθρο 11, στο οποίο αναφέρεται η δημιουργία των δύο ινστιτούτων.

Αφ’ ενός δημιουργείται το πρώτο Ινστιτούτο Κβαντικής Υπολογιστικής και Κβαντικής Τεχνολογίας στην Ελλάδα, στο Εθνικό Κέντρο Έρευνας Φυσικών Επιστημών «Δημόκριτος». Η αποστολή του εν λόγω ινστιτούτου είναι η διεξαγωγή υψηλού επιπέδου ανταγωνιστικής έρευνας αιχμής στον τομέα της κβαντικής υπολογιστικής, της κβαντικής επιστήμης και τεχνολογιών συναφών με τα κβαντικά φαινόμενα στα πρότυπα κορυφαίων κέντρων του εξωτερικού. Οι κβαντικοί υπολογιστές αναμένεται ότι θα μπορούν στο άμεσο μέλλον να επιλύσουν περίπλοκα προβλήματα, που σήμερα δεν είναι δυνατόν να επιλυθούν με τα υπάρχοντα υπολογιστικά συστήματα, επιφέροντας μεγάλες ανατροπές στη διεθνή οικονομία.

Οι κύριοι στόχοι του ινστιτούτου είναι η διεξαγωγή διεθνώς ανταγωνιστικής, βασικής έρευνας στα κβαντικά φαινόμενα και την κβαντική υπολογιστική με εφαρμογές σε μια διευρυμένη γκάμα κλάδων της βιομηχανίας, που περιλαμβάνουν την ενέργεια, τις τηλεπικοινωνίες, τη ναυτιλία, τη φαρμακοβιομηχανία, τη βιοτεχνολογία και τα χρηματοοικονομικά, η ανάπτυξη αλγορίθμων και λογισμικού, που θα αξιοποιούν κβαντικά φαινόμενα υπέρθεσης και διεμπλοκής και η ανάπτυξη αλγορίθμων λογισμικού και πειραματικών διατάξεων για κβαντικές προσομοιώσεις, τηλεπικοινωνίες, κρυπτόγραφα, μετεωρολογία και αισθητήρες, η δημιουργία ερευνητικών και επιστημονικών προγραμμάτων με κλάδους όπως η τεχνητή νοημοσύνη, η μηχανική εκμάθηση και η επιστήμη των δεδομένων μεγάλου όγκου για την επίλυση μεγάλων, περίπλοκων προβλημάτων στη συνθετική βιολογία, τις νευροεπιστήμες, τη φαρμακευτική, τη βιολογία και στη μελέτη των επιπτώσεων της κλιματικής αλλαγής, η συμμετοχή σε μεταπτυχιακά προγράμματα στην κβαντική επιστήμη και υπολογιστική, καθώς και η σχεδίαση και διεξαγωγή ειδικών εκπαιδευτικών προγραμμάτων για στελέχη της δημόσιας διοίκησης και των επιχειρήσεων, συνεισφέροντας στη δημιουργία κβαντικών δεξιοτήτων.

Η συμβολή του εν λόγω ινστιτούτου στην ανάπτυξη έρευνας στη χώρα μας αναμένεται ως ιδιαίτερα σημαντική, δεδομένου ότι θα καταστεί πόλος συντονισμού για τις δραστηριότητες που υλοποιούνται σήμερα σε ελληνικά πανεπιστήμια, ερευνητικά κέντρα και σε επιχειρήσεις. Θα συμβάλει όμως και στην αξιοποίηση των ευρωπαϊκών κονδυλίων που είναι ήδη διαθέσιμα στην έρευνα για την κβαντική υπολογιστική και τεχνολογία.

Μέσω της αξιοποίησης των ερευνητικών αποτελεσμάτων, οι δραστηριότητες του νέου ινστιτούτου θα έχουν άμεσες θετικές επιπτώσεις στην εθνική οικονομία, την ψηφιακή ανταγωνιστικότητα, την εθνική άμυνα και γενικότερα στο διεθνές κύρος της χώρας. Αφ’ ετέρου, όμως, ιδρύεται το πρώτο Ινστιτούτο Γονιδιωματικής Ανθρώπου στην Ελλάδα στο Ίδρυμα Τεχνολογίας και Έρευνας, στο ΙΤΕ.

Η αποστολή του εν λόγω ινστιτούτου είναι η διεξαγωγή υψηλού επιπέδου ανταγωνιστικής έρευνας αιχμής στον τομέα της γενετικής του ανθρώπου στα πρότυπα κορυφαίων κέντρων του εξωτερικού, καθώς και η παροχή υπηρεσιών, αξιοποιώντας την ποικιλομορφία τοπικών γονιδιωματικών παραλλαγών για την ιστορία του ελληνικού πληθυσμού με σκοπό τη βελτίωση της δημόσιας υγείας.

Οι κύριοι στόχοι του ινστιτούτου είναι η διεξαγωγή βασικής έρευνας για την κατανόηση θεμελιωδών βιολογικών διαδικασιών που σχετίζονται με τη γενετική ποικιλομορφία, η διεξαγωγή μεταφραστικής έρευνας για την κατανόηση των μοριακών μηχανισμών των γονιδιωματικών διαταραχών τόσο των κληρονομούμενων όσο και σωματικών και για τη βελτίωση των διαγνωστικών μεθόδων, των θεραπευτικών επιλογών και των προσεγγίσεων πρόληψης σε εξατομικευμένη βάση και επίσης, η παροχή κλινικών υπηρεσιών αιχμής που βασίζονται σε γενετικές παραλλαγές, οι οποίες προκαλούν, τροποποιούν ή προδιαθέτουν γενετικές ασθένειες.

Και οι τρεις αυτοί στόχοι είναι αλληλένδετοι. Η συνεγκατάσταση υψηλής ποιότητας ερευνητών από διαφορετικά επιστημονικά υπόβαθρα από τις βιολογικές επιστήμες, τα μαθηματικά, την επιστήμη υπολογιστών, την ιατρική, την μηχανική, τα βιολογικά συστήματα, θα ενισχύσουν σημαντικά τις συνεργασίες και θα συμβάλουν στην υλοποίηση πρωτοποριακών ερευνητικών έργων.

Η διεπιστημονική προσέγγιση είναι κρίσιμη για την επίτευξη καινοτομίας και μεταφραστικών εγχειρημάτων για την ίδρυση τεχνοβλαστών εταιρειών spin off, δηλαδή από τα πανεπιστήμια και τα ερευνητικά κέντρα, νεοφυών επιχειρήσεων και την ανάπτυξη συνεργασιών με διεθνείς φαρμακευτικές εταιρείες. Ινστιτούτο Γονιδιωματικής Ανθρώπου λείπει από την Ελλάδα, καθώς δεν υφίσταται τέτοια δομή ούτε σε πανεπιστήμιο ούτε σε ερευνητικό κέντρο.

Πολλές χώρες με πλούτο παρόμοιο με την Ελλάδα έχουν ήδη ενταχθεί σε σημαντικές δράσεις που σκιαγραφούν τη νέα εποχή της γονιδιωματικής ιατρικής. Η χώρα μας ενώ διαθέτει αξιόλογο ανθρώπινο δυναμικό στη γονιδιωματική έρευνα, στην υπολογιστική βιολογία, καθώς και στην κλινική έρευνα δεν το έχει αξιοποιήσει στο βαθμό που θα μπορούσε.

Από την άλλη πλευρά δεν υπάρχει ινστιτούτο στην Ελλάδα, που να συνδυάζει όλη την απαραίτητη τεχνογνωσία και γι’ αυτό η ίδρυση ενός ανταγωνιστικού κέντρου γονιδιωματικής θα μπορούσε, πραγματικά, να συμβάλει ουσιαστικά σε αυτή την παγκόσμια προσπάθεια, παρέχοντας παράλληλα καθοριστική υποστήριξη στο ελληνικό βιοιατρικό οικοσύστημα.

Επιπλέον στην παράγραφο 12 του νομοσχεδίου προβλέπεται υποχρεωτικότητα ελέγχου από ορκωτό ελεγκτή, λογιστή ή ελεγκτική εταιρεία για την πιστοποίηση των δαπανών επιστημονικής έρευνας. Εδώ θέλω λίγο να σταθώ. Οι δαπάνες έρευνας και ανάπτυξης πιστοποιούνται από τη Γενική Γραμματεία Έρευνας και Καινοτομίας του Υπουργείου Ανάπτυξης και Επενδύσεων και τα τελευταία δύο χρόνια έχουμε κάνει πολύ μεγάλη προσπάθεια για να δώσουμε επιπλέον κίνητρα στις επιχειρήσεις να επενδύουν ακόμη περισσότερο στην έρευνα και την ανάπτυξη.

Μια από τις σημαντικότερες πρωτοβουλίες μας είναι η αύξηση των υπερεκπτώσεων δαπανών έρευνας από το 130% που ήταν, στο 200%, με αποτέλεσμα να έχουμε ένα από τα πιο ανταγωνιστικά αν όχι το πιο ανταγωνιστικό πλαίσιο στην Ευρωπαϊκή Ένωση στο συγκεκριμένο πεδίο.

Όμως, για να μπορέσουμε να διευκολύνουμε τόσο τις επιχειρήσεις όσο και την Γενική Γραμματεία Έρευνας και Καινοτομίας να βγαίνουν πολύ πιο γρήγορα οι πιστοποιήσεις δαπανών έρευνας και ανάπτυξης, θέλαμε να δώσουμε τη δυνατότητα σε όσες επιχειρήσεις -και αναφερόμαστε σε επιχειρήσεις, που κάνουν μεγάλη δαπάνη έρευνας και ανάπτυξης- να μπορούν να πιστοποιούν τις δαπάνες με ορκωτό ελεγκτή. Με αυτό τον τρόπο καταφέρνουμε και την ταχύτερη έκδοση, όμως την ίδια στιγμή σε μικρότερες επιχειρήσεις, οι οποίες μπορεί να δυσκολεύονται περισσότερο να αξιοποιήσουν ορκωτό ελεγκτή, δίνουμε τη δυνατότητα να γίνεται κανονικά η πιστοποίηση των δαπανών κάτω των 60.000 ευρώ, κανονικά από τη Γενική Γραμματεία Έρευνας και Καινοτομίας.

Παράλληλα, προβλέπεται η αύξηση του δειγματοληπτικού ελέγχου από 5% σε 15%, ώστε να διασφαλίζεται περαιτέρω η τήρηση από τις εταιρείες όλων των προβλεπόμενων διαδικασιών και της ακρίβειας της έκθεσης των ορκωτών ελεγκτών. Επισημαίνω ότι οι αλλαγές αυτές αφορούν το φορολογικό έτος του 2022.

Τέλος με το άρθρο 7 της τροπολογίας με γενικό αριθμό 1413 και ειδικό 135 αλλάζει η σύνθεση της επιτροπής που αξιολογεί τα μέλη του Μητρώου Πιστοποιομένων Αξιολογητών Εμπειρογνωμόνων του ΕΛΙΔΕΚ, του Ελληνικού Ιδρύματος Έρευνας και Καινοτομίας. Η εν λόγω επιτροπή αποτελείτο από τρία μέλη της συμβουλευτικής επιτροπής του ιδρύματος και δύο μέλη του επιστημονικού συμβουλίου του ΕΛΙΔΕΚ. Πλέον θα αποτελείται από τρία μέλη του επιστημονικού συμβουλίου και δύο μέλη του ΕΣΕΤΕΚ, του Εθνικού Συμβουλίου Έρευνας Τεχνολογίας και Καινοτομίας.

Με την τροποποίηση αυτή βελτιώνεται και επιταχύνεται η λειτουργία της εν λόγω επιτροπής, αφού αναβαθμίζεται η σύνθεση της διά της συμμετοχής των δύο μελών του ΕΣΕΤΕΚ, αλλά επιπρόσθετα απεμπλέκεται η λειτουργία της επιτροπής από την ύπαρξη ή μη ύπαρξη της συμβουλευτικής επιτροπής του ιδρύματος από την διαδικασία συγκρότησης της.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΘΕΟΔΩΡΟΣ ΔΡΙΤΣΑΣ:** Κυρία Πρόεδρε, παρακαλώ τον λόγο για μια ερώτηση. Μου επιτρέπετε;

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως, κύριε Δρίτσα, αφού είναι για ερώτηση.

Παρακαλώ, έχετε τον λόγο.

**ΘΕΟΔΩΡΟΣ ΔΡΙΤΣΑΣ:** Κύριε Υπουργέ, μια ερώτηση παρακαλώ.

Αυτά τα δύο ινστιτούτα, το Ινστιτούτο Κβαντικής Υπολογιστικής και Κβαντικής Τεχνολογίας και το Ινστιτούτο Γονιδιωματικής του Ανθρώπου θα είναι νομικά πρόσωπα δημοσίου δικαίου ή ιδιωτικού δικαίου ή άλλης μορφής και πως θα χρηματοδοτούνται; Και γιατί εισάγετε την νομοθετική ρύθμιση τόσο περιοριστικά και δεν φέρνετε όλους τους κανόνες λειτουργίας με όλες τις λεπτομέρειες για να εγκριθεί δεσμευτικά από τη Βουλή των Ελλήνων;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει ο Υφυπουργός Ανάπτυξης και Επενδύσεων, κ. Χρίστος Δήμας.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Νόμιζα ότι ήμουν σαφής. Θα το επαναλάβω.

Το ένα εντάσσεται στον «Δημόκριτο» και το άλλο στο ΙΤΕ. Άρα, τα ινστιτούτα είναι μέλη των συγκεκριμένων ερευνητικών κέντρων.

Από εκεί και πέρα η χρηματοδότηση σε πολύ μεγάλο βαθμό είναι και από το Ταμείο Ανάκαμψης. Άρα, νομίζω ότι είναι εξασφαλισμένη σε πάρα πολύ μεγάλο βαθμό. Δεν δημιουργείται κανένα πρόβλημα.

Όσον αφορά τα ερευνητικά κέντρα, είμαστε σε διαδικασία όπου τα περισσότερα οργανογράμματα έχουν ήδη ολοκληρωθεί έχουν πάρει και υπογραφή, έχουν τελειώσει και από το Υπουργείο Εσωτερικών. Άρα, νομίζω ότι είναι ξεκάθαρη η λειτουργία όλων των ερευνητικών κέντρων και του τρόπο που λειτουργούν. Αυτό κατάλαβα ως ερώτημα, γιατί με ρωτήσατε για τη νομική μορφή τους. Η νομική μορφή και του «Δημόκριτου» και του ΙΤΕ είναι γνωστή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υφυπουργέ.

**ΘΕΟΔΩΡΟΣ ΔΡΙΤΣΑΣ:** Δεν με καλύπτει, αλλά αυτό απαντήσατε.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Δεν κατάλαβα και την ερώτησή σας, κύριε Δρίτσα.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο Υπουργός Υγείας, κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ πολύ, κυρία Πρόεδρε.

Παίρνω το λόγο για να αναφερθώ στο άρθρο 2 της τροπολογίας, που αφορά θέματα του Πανελληνίου Ιατρικού Συλλόγου. Θα ήθελα να δώσω κάποιες διευκρινίσεις, πρώτα από όλα στο γιατί έρχεται τώρα. Έρχεται τώρα διότι είναι κατεπείγουσα. Την άλλη εβδομάδα κλείνουν τα ψηφοδέλτια για τις εκλογές των ιατρικών συλλόγων. Είχαμε υπολογίσει ότι θα έχει ολοκληρωθεί η διαδικασία του νομοσχεδίου του Υπουργείου Υγείας. Από τη στιγμή που δεν υπάρχει αυτή η δυνατότητα, πρέπει να έρθει τώρα ως κατεπείγουσα.

Τι αλλαγή γίνεται; Ο Πανελλήνιος Ιατρικός Σύλλογος στην γενική του συνέλευση έχει μια κλιμάκωση των μελών που εκλέγονται, δηλαδή οι σύλλογοι που έχουν μέχρι πενήντα μέλη εκλέγουν έναν εκπρόσωπο, μέχρι διακόσια μέλη δύο εκπροσώπους, μέχρι πεντακόσια τέσσερις εκπροσώπους, μέχρι χίλια μέλη έξι εκπροσώπους, μέχρι δύο χιλιάδες δέκα εκπροσώπους και μέχρι τρεις χιλιάδες δεκαπέντε εκπροσώπους. Για πάνω από τους τρεις χιλιάδες, για κάθε εκπρόσωπο που είναι να βγει, χρειάζονται χίλιοι εγγεγραμμένοι. Αυτό, λοιπόν, δημιουργεί μια τρομακτική υποεκπροσώπηση μεγάλων ιατρικών συλλόγων.

Χαρακτηριστικά σας αναφέρω, η Αθήνα σε σώμα περίπου γύρω στα τριακόσια πενήντα άτομα που είναι η γενική συνέλευση του Πανελλήνιου Ιατρικού Συλλόγου, ενώ έχει κοντά στο 50% των εγγεγραμμένων γιατρών, εκπροσωπείται με 10%.

Από τον Ιούνιο απέστειλα στον Πανελλήνιο Ιατρικό Σύλλογο μια επιστολή όπου τους ανέφερα ότι βούλησή μας είναι να έχουμε ένα σύστημα δικαιότερο ως προς την εκπροσώπηση των γιατρών. Ο Πανελλήνιος Ιατρικός Σύλλογος δεν επιθυμούσε να ανοίξει αυτό το θέμα προεκλογικά και οι περισσότεροι σύλλογοι, που άλλωστε όλη αυτή η διαδικασία τους είναι αδιάφορη, υπό την έννοια ότι δεν έχουν άνω των τριών χιλιάδων μελών, είχαν ζητήσει να παραμείνει το καθεστώς ως έχει.

Η Αθήνα και ο Πειραιάς έφεραν μια πρόταση όπου το σύστημα θα ήταν απόλυτα βάσει των εγγεγραμμένων, που θα σήμαινε ότι η Αθήνα θα έφτανε περίπου το 50% των εκπροσώπων της γενικής συνέλευσης του Ιατρικού Συλλόγου, που αντικατοπτρίζει και τα είκοσι έξι χιλιάδες τετρακόσια μέλη τα οποία έχει.

Αυτό το οποίο επιλέξαμε είναι μια λύση, η οποία είναι δικαιότερη ως προς την εκπροσώπηση, χωρίς όμως να φτάνει στο απόλυτο αναλογικό πλαίσιο, όπως τέθηκε και από την Αθήνα και από τον Πειραιά και δεν επηρεάζει τους μικρότερους συλλόγους ως προς τον αριθμό της εκπροσώπησης. Δηλαδή, τι κάναμε; Για πάνω από τους τρεις χιλιάδες, ενώ για κάθε έναν εκλέκτορα ήθελε χίλιους εγγεγραμμένους, το πήγαμε στους διακόσιους εγγεγραμμένους. Οι μικροί σύλλογοι βγάζουν εκπρόσωπο με πενήντα έως διακόσιους, αναλόγως του μεγέθους.

Αυτό το πράγμα, λοιπόν, δεν γινόταν στους μεγάλους ιατρικούς συλλόγους. Με αυτόν τον τρόπο, χωρίς να επηρεάσουμε αριθμητικά αυτούς, που θα εκλεγούν ως εκπρόσωποι στον Πανελλήνιο Ιατρικό Σύλλογο, αυξάνουμε το σώμα. Δηλαδή, από τους τριακόσιους πενήντα, αναλόγως τους εγγεγραμμένους, θα φτάσει περίπου τους πεντακόσιους και οι μεγάλοι σύλλογοι αναλογικά ανεβαίνουν, με αποτέλεσμα η Αθήνα, λόγου χάριν, από το 10% να μην πηγαίνει στο 50% που της αναλογεί, αλλά να πηγαίνει στο 25%. Αντίστοιχα, η Θεσσαλονίκη ανεβαίνει στο ποσοστό, ο Πειραιάς ανεβαίνει στο ποσοστό και οι σύλλογοι οι οποίοι έχουν άνω των τριών χιλιάδων εγγεγραμμένων.

Αυτή η ρύθμιση, λοιπόν, σίγουρα κινείται στη σωστή και εξορθολογισμένη κατεύθυνση. Οι γιατροί πρέπει να εκπροσωπούνται και στον Πανελλήνιο Ιατρικό Σύλλογο βάσει του αριθμού τον οποίο έχουν. Παρ’ όλα αυτά, επειδή υπάρχουν ιδιαιτερότητες των μικρών συλλόγων, δεν φτάνουν τους μεγάλους συλλόγους σε τέτοια νούμερα που τους αντιστοιχεί βάσει του εγγεγραμμένου πληθυσμού, στις 14.30΄ θα έχω συνάντηση και με τους προέδρους των ιατρικών συλλόγων. Εδώ Βουλευτές, όπως ο κ. Χρυσομάλλης και ο κ. Ανδριανός, μου έχουν μεταφέρει προβληματισμούς μικρών συλλόγων που υπάρχουν.

Και επειδή ακούστηκαν και πράγματα τα οποία δεν ευσταθούσαν, δεν αλλάζει ο αριθμός. Ακούστηκε ότι θα πήγαινε και 70%. Αυξάνεται το Σώμα, παραμένουν οι αριθμοί, γίνεται πιο αναλογική η εκπροσώπηση. Οι μεγάλοι σύλλογοι συνεχίζουν να υποεκπροσωπούνται στον Πανελλήνιο Ιατρικό Σύλλογο, αλλά πλέον δεν θα είναι σε ποσοστό 10% η Αθήνα με 50% εγγεγραμμένους. Δεν θα είναι και στο 50%. Θα πάει στο 25%. Είναι μια απόλυτα εξορθολογισμένη ρύθμιση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κυρία Πρόεδρε, θα ήθελα τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Κυρία Πρόεδρε, θα ήθελα και εγώ τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κυρία Πρόεδρε, θα ήθελα επίσης τον λόγο και εγώ.

**ΠΡΟΕΔΡΕΥΟΥΣΑ (Σοφία Σακοράφα):** Θα πάμε με τη σειρά. Θα δώσω τον λόγο στον κ. Σαντορινιό πρώτα, αμέσως μετά στον κ. Μπιάγκη και μετά στον κ. Βιλιάρδο.

Ορίστε, κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κυρία Πρόεδρε.

Κύριε Υπουργέ, θα θέλαμε πολύ να καταλάβουμε τι σας κάνει τόσο πολύ να επείγεστε να αλλάξετε το εκλογικό σώμα παραμονές εκλογών και να δημιουργήσετε έναν τέτοιο αιφνιδιασμό σε όλους τους ιατρικούς συλλόγους.

Ξέρετε πάρα πολύ καλά ότι αυτή η αλλαγή που προκαλείτε ουσιαστικά μπορεί να μην αλλάζει τον αριθμό των εκπροσώπων, αλλά αλλάζει το ποσοστό εκπροσώπησης των συλλόγων. Αυτό σημαίνει ότι ιδίως οι σύλλογοι της περιφέρειας και ιδίως οι σύλλογοι των νησιών -θα σας πω εγώ, για παράδειγμα- θα υποεκπροσωπούνται στην πραγματικότητα σε επίπεδο ποσοστού. Αυτό, στην ουσία, θα δημιουργήσει ένα τεράστιο πρόβλημα υπέρ των μεγάλων ιατρικών συλλόγων και κατά των ιατρικών συλλόγων της περιφέρειας.

Επομένως, σήμερα θα έπρεπε κάτι τέτοιο να έρθει σε διαβούλευση με τον Πανελλήνιο Ιατρικό Σύλλογο. Διότι, όπως γνωρίζετε αυτή τη στιγμή -και φαντάζομαι ότι θα σας μεταφερθεί και στις 14.30΄ που έχετε συνάντηση- σχεδόν το σύνολο των ιατρικών συλλόγων είναι κάθετα αντίθετο προς αυτή τη ρύθμιση και προφανώς, είμαστε και εμείς κάθετα αντίθετοι σε αυτή τη ρύθμιση. Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Μπιάγκη, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υπουργέ, με όλον τον σεβασμό, σε συνέχεια των ερωτημάτων που έκανε ο συνάδελφος κ. Σαντορινιός, από πού προκύπτει η ανάγκη να αλλάξει σήμερα η συγκεκριμένη ποσόστωση που υπάρχει; Το ένα στοιχείο είναι αυτό.

Το δεύτερο είναι το εξής: Έγινε κατόπιν κάποιου αιτήματος, συγκεκριμένα του ιατρικού συλλόγου ή του Ιατρικού Συλλόγου Αθηνών;

Και το κυριότερο από όλα, αν θέλετε: Τι επιτυγχάνουμε με αυτή την αλλαγή; Ποιο είναι το σημαντικό; Μήπως, επί της ουσίας, για άλλη μια φορά κάνουμε πιο αθηνοκεντρική, αν θέλετε -επιτρέψτε μου την ορολογία- την εκπροσώπηση του ιατρικού κόσμου απανταχού στην πατρίδα μας;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Θα ήθελα και εγώ να επαναλάβω ότι θα πρέπει να δούμε και τα τοπικά κριτήρια. Γίνεται μεγάλη συγκέντρωση στην Αθήνα. Όπως είπατε εσείς, από 10% σε 25%. Βέβαια, δεν μπορώ να το κρίνω. Αυτό που βλέπω, είναι ότι εμείς έχουμε γίνει αποδέκτες πολύ μεγάλων διαμαρτυριών από την επαρχία και αυτό βέβαια προβληματίζει.

Θεωρούμε ότι, πρέπει να αποσυρθεί η τροπολογία για διαβούλευση. Άλλωστε, δεν υπάρχει καμμία επείγουσα ανάγκη και είναι καλό να λυθούν αυτά τα προβλήματα, που και εμείς έχουμε γίνει αποδέκτες, από το πρωί, πάρα πολλών διαμαρτυριών από όλη την περιφέρεια, οπότε καλύτερα να το δείτε πιο προσεκτικά, να το αποσύρετε και μετά να διαβουλευτείτε με τους ιατρικούς συλλόγους, για να βρεθεί κάτι πιο σωστό.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα από όλα, μιλάμε για εκπροσώπηση. Η εκπροσώπηση είναι με βάση κόσμο ο οποίος υπάρχει. Με συγχωρείτε, αλλά είκοσι έξι χιλιάδες τετρακόσιοι γιατροί υπάρχουν στην Αθήνα και αποτελούν το 50% των γιατρών σε όλη την Ελλάδα και εκπροσωπούνται στον Πανελλήνιο Ιατρικό Σύλλογο με 10%. Αυτό δεν είναι υποεκπροσώπηση; Πώς έγινε; Διότι άκουσα τη διαδικασία.

Ο ιατρικός σύλλογος είχε θέσει το θέμα στο Υπουργείο και στις 22 Ιουνίου απέστειλα επιστολή στον Πανελλήνιο Ιατρικό Σύλλογο, όπου τους ανέφερα ότι έχει κατατεθεί τροποποίηση νόμου και επειδή επιθυμία μας είναι να πάμε σε αναλογικότερο αντιπροσωπευτικό σύστημα, να μας στείλετε μας τις προτάσεις.

Ο Πανελλήνιος Ιατρικός Σύλλογος απέστειλε και έφερε τις υπογραφές όλων των συλλόγων που λέτε, που προφανώς, όλοι οι σύλλογοι αριθμητικά δεν επηρεάζονται, αλλά αναλογικά κερδίζουν -η Αθήνα, η Θεσσαλονίκη, ο Πειραιάς είναι αυτοί που πλήττονται κατά βάση- και έρχονται και λένε να μην αλλάξει το σύστημα.

Τους επαναφέρω πρόταση με διάταξη πλέον νόμου, όπου ήταν το πλέον αναλογικό. Τουλάχιστον για τα κόμματα της Αριστεράς, όταν επικαλείστε πλήρως αναλογικό σύστημα για τις εκλογές, απορώ πως στους συλλόγους θέλετε το σύστημα να έχει περίεργες ποσοστώσεις.

Ερχόμαστε και αντιλαμβανόμαστε τις ενστάσεις που λέτε. Ποιες ήταν οι ενστάσεις; Αριθμητικά οι μικρότεροι σύλλογοι να μη χάσουν τον κόσμο. Άρα, δεν τον έχασαν. Αυξάνουμε το εκλογικό σώμα, αλλά κρατάμε αριθμητικά τους συλλόγους και δεν πηγαίνουμε στην εκπροσώπηση που θα ήταν βάσει των εγγεγραμμένων. Διότι, αν πηγαίναμε, θα έπρεπε να κάνουμε δεκτή την πρόταση της Αθήνας και η γενική συνέλευση του ΠΙΣ να έφτανε να είναι σχεδόν το 50% στην Αθήνα, αλλά αυξάνουμε την εκπροσώπηση στους συλλόγους που έχουν πάνω από τρεις χιλιάδες, αντί να βγάζουν έναν εκλέκτορα ανά χίλιους. Ενώ όλοι οι άλλοι σύλλογοι βγάζουν έναν ανά πενήντα, έναν ανά εκατό, έναν ανά διακόσιους, η Αθήνα, ο Πειραιάς, η Θεσσαλονίκη θα πρέπει να βγάζουν έναν ανά χίλιους. Αυτό δεν είναι αδικία για τους γιατρούς που είναι σε αυτούς τους συλλόγους, χίλιοι να πρέπει για να βγάλουν έναν εκπρόσωπο, ενώ οι άλλοι σύλλογοι να βγάζουν με πενήντα, εκατό και εκατόν πενήντα; Το κάνουμε ένας στους διακόσιους. Πάλι παίρνουμε, δηλαδή, το ανώτατο νούμερο που έχουν οι άλλοι σύλλογοι για να βγει.

Συνεπώς, αυξάνεται το εκλογικό σώμα, αυξάνεται η εκπροσώπηση μεγάλων ιατρικών συλλόγων που υποεκπροσωπούνταν και άρα, ήταν νοθευμένη η βούληση των γιατρών. Διότι η βούληση των γιατρών είναι συνολικά όλοι. Δεν είναι να έχουν κάποιοι σύλλογοι παραπάνω προνόμια. Εκτιμώνται οι μικροί σύλλογοι από τους οποίους προέρχεστε και άρα, κρατάμε και αριθμητικά τον κόσμο που έχουν, αλλά δεν δίνουμε και την αναλογία στην Αθήνα.

Προφανώς, παίρνει η Αθήνα, η Θεσσαλονίκη και ο Πειραιάς μεγαλύτερη αναλογία, αλλά πάλι υποεκπροσωπούνται. Δεν τους δίνουμε την αναλογία βάσει των εγγεγραμμένων, για να μη φτάσουμε στο σημείο να υπάρχει απόλυτος έλεγχος.

Με συγχωρείτε, αλλά, άμα το δείτε και ακόμη εκλογικά, θα δείτε ότι το σύστημα όπως υπάρχει αυτή τη στιγμή, με τους μικρότερους συλλόγους και με τα ποσοστά που έχουν, άμα κάποιος κοιτούσε κοντόφθαλμα κομματικά, θα συνέφερε να παραμείνει. Αντιθέτως, τώρα ανοίγεται σε συλλόγους που υπάρχει τεράστια εκπροσώπηση.

Δεν καταλαβαίνω: Εσείς που θα το καταψηφίσετε δεν θέλετε οι εκπρόσωποι του ιατρικού συλλόγου που στηρίζονται από τα ψηφοδέλτιά σας της Αριστεράς, του ΠΑΣΟΚ ή οτιδήποτε στην Αθήνα, να εκπροσωπούνται όσο το δυνατόν πιο αναλογικά γίνεται;

Δηλαδή οι δικοί σας εκπρόσωποι εδώ πέρα στην Αθήνα, που υπάρχουν μέσα στους έξι χιλιάδες τετρακόσιους που σας ψηφίζουν και ψηφίζουν τα δικά σας ψηφοδέλτια, δεν αδικούνται αυτήν τη στιγμή, που εκπροσωπούνται μόνο με το 10% στο ΠΙΣ; Και το ποσοστό δεν θα πάει στο 50%, θα πάει στο 25%. Είμαι έτοιμος και για τις συζητήσεις που θα κάνουμε στους συλλόγους. Όμως, ότι πρέπει να γίνει πιο αναλογικό, πρέπει να γίνει. Τον διάλογο που μεσολάβησε σας τον έδειξα. Το κατεπείγον είναι ότι τα ψηφοδέλτια κλείνουν την άλλη εβδομάδα. Άρα, πρέπει να έρθει η ρύθμιση γιατί τα ψηφοδέλτια κλείνουν βάσει του αριθμού που θα υπάρξει.

Αν υπάρξει άλλη πρόταση και συζήτηση, με μεγάλη χαρά. Δεν είναι δυνατόν, όμως, να υποεκπροσωπούνται πλήρως οι μεγάλοι ιατρικοί σύλλογοι στο όνομα, αν θέλετε, μιας εκπροσώπησης που τελικά νοθεύει τον ίδιο αριθμό των γιατρών που υπάρχουν. Το κάνουμε πιο δίκαιο, πιο αναλογικό. Δεν το φτάνουμε στο επίπεδο που θα έπρεπε να είναι, βάσει του απόλυτου αριθμού των γιατρών. Το πηγαίνουμε, όμως, σε ένα επίπεδο που πλέον η υποεκπροσώπηση είναι πολύ πιο λελογισμένη.

Και οι μικρότεροι σύλλογοι συνεχίζουν να εκπροσωπούνται αναλογικά του πληθυσμού που έχουν, περισσότερο στον Πανελλήνιο Ιατρικό Σύλλογο. Οι σύλλογοι με πενήντα, με εκατό, με διακόσιους, θα έπρεπε να είχαν ακόμα λιγότερους, με πεντακόσιους θα έπρεπε να είχαν λιγότερους. Δεν το κάνουμε αυτό. Παραμένουν στον ίδιο αριθμό. Προφανώς και θα συμφωνήσουμε ότι αναλογικά έχουν λιγότερη επιρροή γιατί άλλο είναι να έχεις έναν αριθμό στους τριακόσιους πενήντα, άλλο να έχεις έναν συγκεκριμένο αριθμό στους πεντακόσιους. Παραμένει η εκπροσώπηση, γίνεται αναλογικότερο χωρίς να νοθεύεται η βούληση των ιατρών οι οποίοι ψηφίζουν.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Τον λόγο τώρα έχει ο Πρόεδρος της Κοινοβουλευτικής Ομάδας του ΜέΡΑ25 ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Κύριε Υπουργέ, σήμερα ο κ. Γεωργιάδης παραδίδει μαθήματα σχεδόν πανεπιστημιακού επιπέδου πώς η πτώχευση φέρνει ευκαιρίες ιδιωτικού πλουτισμού με κρατικοδίαιτες μεθόδους ενός πτωχευμένου κράτους. Και το κάνει σε μια φάση, σε μια στιγμή χρονική, ιστορική που η χρόνια ανθρωπιστική κρίση που ξεκίνησε από το 2010 συνωμοτεί ξανά εναντίον τουλάχιστον τεσσεράμισι εκατομμυρίων συνανθρώπων σε αυτήν τη χώρα που δεν θα μπορέσουν να βγάλουν το φθινόπωρο, πόσο μάλιστα τον χειμώνα. Ποιο είναι το ζητούμενο; Έχουμε ένα ιδιωτικό πτωχευμένο ναυπηγείο, με σημαντική ιστορία που θα έπρεπε να είναι κραταιό, ένα πτωχευμένο ναυπηγείο ιδιωτικό –σημειώνω- το οποίο χρωστάει στους εργαζόμενους, χρωστάει στο κράτος, στο Υπουργείο Εθνικής Άμυνας, χρωστάει στον ΕΦΚΑ και βέβαια στις τράπεζες. Και έρχεται ο Υπουργός και μας ζητάει ένα πράγμα ουσιαστικά με το νομοσχέδιό του, να τον εξουσιοδοτήσουμε να εκπροσωπήσει το δημόσιο στα δικαστήρια. Σαν να μας ζητάει η αλεπού να την εξουσιοδοτήσουμε να φυλάει τις κότες!

(Χειροκροτήματα από την πτέρυγα του ΜέΡΑ25)

Το ερώτημα είναι απλό. Εάν το πρόγραμμα εξυγίανσης που έχετε του Ναυπηγείου της Ελευσίνας είναι χρηστό, ορθό, πρέπον, σωστό, γιατί δεν πάει απευθείας στο δικαστήριο αυτό το σχέδιο εξυγίανσης; Η απάντηση είναι ξεκάθαρη, γιατί οι αξιωματικοί του Υπουργείου Άμυνας -στο οποίο βεβαίως το εν λόγω ναυπηγείο χρωστάει, ξέρετε πόσα χρωστάει- αρνούνται να υπογράψουν για τα τεράστια κουρέματα που θα τους καταστήσουν υπόλογους για θέματα απιστίας προς το δημόσιο. Για αυτό δεν το πάτε στα δικαστήρια και ζητάτε εξουσιοδότηση.

Ζητάτε δηλαδή από εμάς, κυρίες και κύριοι της Κυβέρνησης, κοινοβουλευτική κάλυψη για να μην πάνε φυλακή οι κρατικοί λειτουργοί και οι Υπουργοί, εγκρίνοντας τεράστια κουρέματα χρεών στο δημόσιο. Λοιπόν, σας έχω μια πρόταση εκ μέρους του ΜέΡΑ25, μια σοβαρή πρόταση. Εμείς θα υπερψηφίσουμε υπό έναν όρο, πρώτα θα φέρετε αντίστοιχα ποσοστιαία κουρέματα για τους μικρομεσαίους, για τους ανθρώπους που κινδυνεύουν να χάσουν την πρώτη κατοικία.

(Χειροκροτήματα από την πτέρυγα του ΜέΡΑ25)

Φέρτε κουρέματα αντίστοιχα για τους μικρομεσαίους και για την κύρια κατοικία και εμείς θα υπερψηφίσουμε. Δεν θα το κάνετε. Και δεν θα το κάνετε γιατί τα χρέη των μικρομεσαίων τα έχετε ήδη τάξει σε αρπακτικά ταμεία με έδρα το Ντέλαγουερ. Σήμερα έρχεστε να αποδείξετε ότι δεν έχετε πρόβλημα με τα κουρέματα χρεών. Τα αγαπάτε τα κουρέματα χρεών, εφόσον βέβαια είναι υπέρ των πολύ λίγων και εις βάρος των πολλών. Αντίθετα τα κουρέματα υπέρ των πολλών, για εσάς είναι ανάθεμα, απαγορεύονται, πόσο μάλιστα για το κούρεμα του δημόσιου χρέους. Αυτό είναι μια άλλη ιστορία βεβαίως.

Έχουμε έναν επενδυτή για τον οποίο στήνεται όλο αυτό το σκηνικό. Θα μου επιτρέψετε, έχοντας πλήρη γνώση των όρων που χρησιμοποιώ και είναι σκληρός ο όρος, θα τον αποκαλέσω ψευτοεπενδυτή. Γιατί τον λέω ψευτοεπενδυτή; Επειδή άλλη μια φορά –δεν είναι ο μόνος- ξεπουλάτε σε έναν, δήθεν, επενδυτή, που δεν θα βάλει ούτε 1 δολάριο ή 1 ευρώ από την τσέπη του, μια περιουσία του δημοσίου, μια εταιρεία, τα ναυπηγεία στη συγκεκριμένη περίπτωση, παρέχοντάς του εξασφαλίσεις από δημόσιο χρήμα, από το οποίο θα κάνει επενδύσεις ή θα δανειστεί από τράπεζα βάζοντας ως ενέχυρο –τι;- τα Ναυπηγεία της Ελευσίνας. Μηδέν επένδυση! Ο επενδυτής ο όποιος βάζει μηδέν χρήματα από την τσέπη του, δεν είναι επενδυτής, είναι κάποιος κύριος, ο οποίος είχε Άγιο, σε τελική ανάλυση, και ο Άγιος είσαστε εσείς!

(Χειροκροτήματα από την πτέρυγα του ΜέΡΑ25)

Και δεν είναι η μόνη περίπτωση αυτή. Το έκανε και ο ΣΥΡΙΖΑ με την «FRAPORT», όπου δεκατέσσερα σπουδαία αεροδρόμια, όπως της Σαντορίνης της Μυκόνου -αεροδρόμια που είναι σαν τη χήνα που γεννά χρυσά αυγά- τους τα δώσαμε με 1,2 δισεκατομμύριο, που θυμάστε ότι τα δανείστηκαν από τις ελληνικές τράπεζες που τους επανακεφαλαιοποίησε ο ελληνικός λαός με χρήματα από την τρόικα. Δεν έβαλαν ούτε 1 ευρώ. Είναι σαν να έρθω στο σπίτι σας, κύριε Υπουργέ, και να σας πω ότι είναι ωραίο το σπιτάκι σας, μου αρέσει και θέλω να μου δώσετε λεφτά να το πάρω και θα βάλουμε ενέχυρο τα χρήματα του ελληνικού δημοσίου!

(Χειροκροτήματα από την πτέρυγα του ΜέΡΑ25)

Αυτό έκαναν με την «FRAPORT». Αυτό κάνετε και εσείς, όμως, με τα Ναυπηγεία Ελευσίνας. Χαρίζετε εταιρείες των πολιτών σε φίλους ολιγάρχες και χρεώνετε τον λαό για να κάνουν επενδύσεις, κρατώντας βέβαια όποια κέρδη, όποια υπεραξία βγει. Αυτά θα τα κρατήσει ο κύριος αυτός. Δεν θα μείνει στην Ελλάδα. Θα πάει στα Cayman Islands -το ξέρετε αυτό- ούτε εδώ θα πληρώσει φόρο, ούτε στις Ηνωμένες Πολιτείες, θα εξαφανιστούν αυτά τα χρήματα.

Αυτό δεν λέγεται καν καπιταλισμός, κυρίες και κύριοι συνάδελφοι, ρεμούλα είναι, εις βάρος του δημοσίου, των πολιτών, αλλά και επιχειρηματιών. Διότι οι επιχειρηματίες εκεί έξω αυτή τη στιγμή οι έντιμοι πασχίζουν να λειτουργήσουν, να επενδύσουν χωρίς ρεμούλα, χωρίς χρήματα και εξασφαλίσεις του δημοσίου. Και στρέφεστε εναντίον και αυτών των έντιμων επιχειρηματιών, όχι μόνο εναντίον των ίδιων των πολιτών.

Στη συγκεκριμένη, μάλιστα, περίπτωση μάς ζητάτε να σας δοξάσουμε για το άκρον άωτον του εξευτελισμού του κράτους μας. Λέτε ουσιαστικά στον λαό, στους πολίτες, στους φορολογούμενους, στους δικαστές το εξής φοβερό. Θα δώσουμε -λέει- τα ναυπηγεία στον συγκεκριμένο κύριο για ένα κομμάτι ψωμί και μάλιστα σε μια εταιρεία η οποία έχει ήδη δώσει δείγματα γραφής, μια εταιρεία εργασιακή γαλέρα που δεν έχει ούτε έναν μόνιμο υπάλληλο -όλοι εργολαβικοί είναι- μια εταιρεία που ασκεί νομικό τραμπουκισμού -slapp αγγλιστί- σε όποιον πολίτη τολμάει να της ασκήσει κριτική για το περιβαλλοντολογικό της αποτύπωμα. Θα τον απαλλάξετε από χρέη τον συγκεκριμένο. Και το δημόσιο θα πάρει πίσω αυτά που του χρωστάει η εταιρεία πότε; Μόνο εφόσον το δημόσιο του δώσει μπίζνες, δουλειές από το Πολεμικό Ναυτικό της τάξης των επτά δισεκατομμυρίων και δεκαεπτά εκατομμυρίων. Και αν δεν λάβει αυτές τις παραγγελίες από το πολιτικό Ναυτικό, διαγράφονται όλα τα χρέη. Μπράβο! Παντρέψατε τα μεγαλύτερα αίσχη του καπιταλισμού με τα μεγαλύτερα αίσχη του κρατισμού. Αυτό δεν είναι καν ιδιωτική οικονομία. Νομίζω ότι το καταλαβαίνετε.

Όπως είπα στην εισαγωγή μου, κυρίες και κύριοι της Συμπολίτευσης, σήμερα κάνετε παράδοση πανεπιστημιακού επιπέδου μαθημάτων κρατικοδίαιτων πρακτικών ενός πτωχευμένου κράτους, τη στιγμή -και θα το πω άλλη μία φορά- που τεσσεράμισι εκατομμύρια Έλληνες πολίτες και Ελληνίδες δεν θα μπορούν να βγάλουν το φθινόπωρο και τον χειμώνα. Εδώ μιλάμε για θέματα που ο κόσμος εκεί έξω δεν έχει την πολυτέλεια να ενδιαφερθεί.

Είναι σημαντικά τα ζητήματα για τα οποία μιλάμε εδώ, είτε είναι οι υποκλοπές είτε είναι τα Ναυπηγεία της Ελευσίνας, η πράσινη μετάβαση. Αλλά ο κόσμος εκεί έξω μπαίνει στο σουπερμάρκετ και παθαίνει εγκεφαλικό, κυρίες και κύριοι συνάδελφοι. Θα μου πείτε, αυξήθηκε το κόστος. Μην κρύβεστε πίσω από την αύξηση του κόστους των εισαγόμενων προϊόντων της ενέργειας. Και θέλω να είμαι ξεκάθαρος σε αυτό. Και πείτε μου αν έχω άδικο ή όχι. Πραγματικά πείτε μου ότι «Ξέρεις κάτι; Δεν ξέρεις τι λες», αλλά να μου το πείτε όμως.

Τι είναι αυτό το οποίο θέλω να σας πω και για το οποίο θέλω να μου ασκήσετε κριτική; Να ανέβει η τιμή της ενέργειας, των μεταφορικών, των πρώτων υλών και να αυξηθούν τα κόστη του σουπερμάρκετ 10%; Δεν φταίει ούτε το σουπερμάρκετ, ούτε η Κυβέρνηση, ούτε κανένας σε αυτήν τη χώρα. Το ερώτημα είναι: Οι τιμές στα σουπερμάρκετ πόσο αυξάνονται; Γιατί σας λέω, αν αυξάνονται 10% τα κόστη και αυξάνονται 25% οι τιμές, τότε έχουμε αύξηση του ποσοστού κέρδους των σουπερμαρκετάδων. Η Επιτροπή Ανταγωνισμού σας, με άλλα λόγια, έπρεπε να απολυθεί ή να απολυθείτε εσείς που δεν την απολύετε.

(Χειροκροτήματα από την πτέρυγα του ΜέΡΑ25)

Το σουπερμάρκετ αυτή τη στιγμή είναι μία πηγή αισχροκέρδειας για τους σουπερμαρκετάδες. Ρωτήστε τον ΣΕΒ. Είμαστε η μόνη χώρα παρεμπιπτόντως που τα σουπερμάρκετ ανήκουν στις βιομηχανίες. Αυτό δείχνει την κατάντια της βιομηχανίας μας. Αυτό είναι άλλο ζήτημα βέβαια, έτσι;

(Χειροκροτήματα από την πτέρυγα του ΜέΡΑ25)

Ρωτήστε. Ποιο είναι το ποσοστό κέρδους; Αυξήθηκε ή μειώθηκε; Αν αυξήθηκε το ποσοστό κέρδους, έχετε πρόβλημα. Έχετε πρόβλημα απέναντι στους δικούς σας ψηφοφόρους, όχι στον μέσο Έλληνα πολίτη.

Άλλη μία φορά να μιλήσουμε για το ηλεκτρικό ρεύμα; Γιατί εδώ γίνεται μια απίστευτη παραπληροφόρηση του ελληνικού λαού. Έχουμε πολλούς, και Βουλευτές και ειδικούς και δημοσιογράφους, οι οποίοι μιλάνε ξανά και ξανά για τη σημασία που έχει ο λιγνίτης παραδείγματος χάριν. Να επιστρέψουμε στον λιγνίτη, ήταν λάθος η απολιγνιτοποίηση, κάποιοι λένε. Άλλοι λένε για τις εξορύξεις. Αν είχαμε κάνει εξορύξεις και είχαμε το δικό μας πετρέλαιο, το δικό μας φυσικό αέριο, δεν θα υπήρχε πρόβλημα. Κουραφέξαλα, κυρίες και κύριοι.

Παρακολουθήστε με σας παρακαλώ και πάλι ψάξτε το και πείτε μου πού έχω λάθος. Το Ηνωμένο Βασίλειο, η Βρετανία έχει αυτήν τη στιγμή τη μισή της ηλεκτρική ενέργεια να παράγεται από ανανεώσιμες πηγές ενέργειας, πάνω από το 50%. Βάλατε μέσα κιόλας ένα άλλο 15-17% από πυρηνική ενέργεια. Προσθέστε ότι το υπόλοιπο που είναι ένα 35% στη Βρετανία από φυσικό αέριο προκύπτει από φυσικό αέριο παραγωγής της Βόρειας Θάλασσας. Ούτε ένα κυβικό μέτρο φυσικού αερίου δεν παίρνουν οι Βρετανοί από τον κ. Πούτιν ή από το Τέξας, ούτε ένα. Με άλλα λόγια, έχουν πλήρη αυτάρκεια και πολύ μικρό ποσοστό σε σχέση με εμάς, που είμαστε στο 55% για το φυσικό αέριο. Εκείνοι είναι στο 35%. Κι όμως, έχουν ακριβώς την ίδια αύξηση και μεγαλύτερη κιόλας από εμάς στη χονδρική και στη λιανική. Γιατί; Γιατί το πρόβλημα δεν είναι από πού έρχεται το φυσικό αέριο, το καύσιμο ή η ανανεώσιμη ενέργεια. Το ζητούμενο είναι σε ποιον ανήκει και αν χρησιμοποιούνται όροι της αγοράς. Γιατί αν χρησιμοποιούνται όροι της αγοράς, όπως για παράδειγμα το χρηματιστήριο ενέργειας που εισήγαγε ο ΣΥΡΙΖΑ, τότε προφανώς πάντοτε θα έχεις οριακή τιμολόγηση. Είναι από τα βασικά μαθήματα που μαθαίνουν οι φοιτητές των οικονομικών, ότι σε μια αγορά η τιμή ισούται με το οριακό κόστος, όσο και να είναι το μέσο κόστος.

Πάρτε τώρα μια σχηματική, εντελώς υποθετική περίπτωση, αλλά νομίζω ότι είναι πάρα πολύ διδακτική. Έστω ότι καταφέρναμε από τις 100 KWh που χρησιμοποιούμε, οι 99 να παράγονται δωρεάν, φωτοβολταϊκά, τα οποία η φύση από μόνη της αντικαθιστά. Δεν υπάρχει τέτοια τεχνολογία, έστω ότι υπήρχε. Οι 99 είναι δωρεάν και μία είναι από φυσικό αέριο. Εάν επιβάλλεις κανόνες της αγοράς, προσομοίωση αγοράς, χρηματιστηρίου ενέργειας, τότε και οι 100 KWh θα πωλούνται στην τιμή της μίας κιλοβατώρας που παρήχθη από το πανάκριβο φυσικό αέριο. Γι’ αυτό εμείς λέμε κάτι ξεκάθαρο: Κατάργηση του χρηματιστηρίου ενέργειας. Κατάργηση της ιδέας οποιασδήποτε προσομοιωμένης αγοράς ηλεκτρικής ενέργειας.

(Χειροκροτήματα από την πτέρυγα του ΜέΡΑ25)

Εμείς δεν λέμε να πωλείται το ρεύμα κάτω από την τιμή παραγωγής του, γιατί αυτό θα σήμαινε επιδότηση. Το κράτος μας είναι πτωχευμένο. Αυτά που κάνετε και δίνετε 2 δισεκατομμύρια τον μήνα επιδότηση, δεν τα έχετε. Μείον είναι το ταμείο. Ακόμα τα δανείζεστε. Έχουμε πρωτογενές έλλειμμα. Σωστά; Ρωτήσετε τον κ. Σταϊκούρα, θα σας το πει. Τα δανείζεστε ουσιαστικά από την Ευρωπαϊκή Κεντρική Τράπεζα, από την τρόικα. Δανείζεστε για να επιδοτείτε. Τι να επιδοτείτε; Να επιδοτείτε τους ολιγάρχες, τους συγκεκριμένους τέσσερις κυρίους, τους οποίους αναφέρουμε εδώ ξανά και ξανά, δεν θα πω τα ονόματά τους σήμερα, Περιστέρης, Βαρδινογιάννης, Μυτιληναίος κ.λπ.. Τους επιδοτείτε γιατί; Για τα υπερκέρδη τους. Αυτό είναι παράλογο για ένα πτωχευμένο κράτος.

Δώσατε δύο δισεκατομμύρια, που είναι η χρηματιστηριακή αξία της ΔΕΗ σε έναν μήνα. Θα μπορούσαμε να έχουμε το ένα τρίτο ή 40% της τιμής που έχουμε σήμερα της χονδρικής χωρίς κανένας από τους παραγωγούς να χάνει ούτε ένα ευρώ. Απλώς αυτό που κάνεις είναι το εξής. Λες: «Έλα εδώ εσύ, CVC. Έχεις πάρει τη ΔΕΗ, υδροηλεκτρικά έργα. Ποιο είναι το οριακό κόστος παραγωγής; Κιλοβατώρες μηδέν. Ποιο είναι το κόστος συντήρησης της τουρμπίνας του φράγματος; Τόσο. Ωραία. Θα πάρεις αυτό το κόστος ανά κιλοβατώρα συν ένα 5%. Πάρε ένα 5%.». Λίγο είναι 5% κέρδος; Πηγαίνετε στην πιάτσα και ρωτήστε οποιονδήποτε μικρομεσαίο. Θα σας πει: «Πάω κάθε βράδυ για ύπνο και ξυπνάω κάθε πρωί με το όραμα να έχω 5% κέρδος». Δώστε του 5% κέρδος, αλλά όχι παραπάνω. Αυτήν τη στιγμή τους δίνετε 200% και 300% περιθώρια κέρδους, στη CVC, που έχει αγοράσει ένα ταμείο -hedge fund είναι- τη ΔΕΗ μας.

Είναι απίστευτο αυτό που γίνεται. Το συνειδητοποιείτε τι κάνετε; Υπάρχει αυτό το αφήγημα «Τι να κάνουμε; Απ’ έξω έρχεται ο πληθωρισμός στην ενέργεια και πρέπει να δίνουμε κι εμείς δισεκατομμύρια τα οποία δανειζόμαστε από την τρόικα στον κοσμάκη για να πληρώνει τους λογαριασμούς». Όχι, δεν πρέπει. Δεν θα έπρεπε να επιδοτείται ούτε με ένα ευρώ κανένας ολιγάρχης. Μέσο κόστος, όχι οριακό, συν 5% κέρδος. Αυτή είναι η θέση του ΜέΡΑ25. Τα ξέρετε αυτά.

Άργησα να το διαβάσω λίγο, αλλά σήμερα ανέγνωσα από το site της Κομισιόν την πρόταση της ελληνικής Κυβέρνησης, το non-paper που καταθέσατε στην Ευρωπαϊκή Επιτροπή, και ξέρετε κάτι; Ήταν εξαιρετικό. Η ανάλυση είναι αυτή που σας λέω κι εγώ. Η δική σας η Κυβέρνηση στέλνει στην Κομισιόν την ανάλυση που σας έκανα μόλις εδώ. Αλλά δεν κάνετε κάτι. Μήνας μπαίνει, μήνας βγαίνει τώρα, έχετε δώσει δισεκατομμύρια ή έχετε αφήσει τους ολιγάρχες να βάλουν το χέρι στην τσέπη εκατομμυρίων Ελλήνων που δεν έχουν να τα βγάλουν πέρα, να τους πάρουν δισεκατομμύρια και τους επιδοτείτε κι από πάνω.

Και ξέρετε κάτι; Η άγνοια, τι να κάνουμε, μία βλακεία, συγχωρούνται. Εσείς γνωρίζετε. Διαβάστε παρακαλώ, κυρίες και κύριοι της Συμπολίτευσης, το non-paper της ελληνικής Κυβέρνησης για το θέμα της ηλεκτρικής ενέργειας που είναι πάρα πολύ καλό -εγώ πραγματικά χειροκροτούσα καθώς το διάβασα- για να δείτε ότι δεν υπάρχει άγνοια, υπάρχει ενοχή αυτής της Κυβέρνησης.

Δεν μου λέτε, κυρίες και κύριοι της Κυβέρνησης, δεν σας ανησυχεί το γεγονός ότι το επιτόκιο δανεισμού του δεκαετούς έχει πάει στο 4% και θα πάει στο 5-5,5%; Δεν σας ενοχλεί το γεγονός ότι ήμασταν πτωχευμένοι όταν είχαμε 300 περίπου δισεκατομμύρια χρέος; Επί της Κυβερνήσεώς σας έχετε προσθέσει γύρω στα 55 με 75, εξαρτάται πώς το μετράς, αν μετράς και τις εγγυήσεις του «ΗΡΑΚΛΗ» ή όχι. Έχετε προσθέσει μεταξύ 55 και 75 δισεκατομμύρια στο χρέος, την ώρα που τα επιτόκια δανεισμού στις αγορές, όπως λέτε, παρά τη στήριξη της Ευρωπαϊκής Κεντρικής Τράπεζας -φανταστείτε να μην είχατε και τη στήριξη της Ευρωπαϊκής Κεντρικής Τράπεζας- έχουν ανέβει από το 0,7% στο 4% και θα πάνε ακόμα περισσότερο.

Μιλάτε εδώ, Νέα Δημοκρατία, ΣΥΡΙΖΑ, κονταροχτυπιέστε για το ποιος θα κερδίσει τα εύσημα του ελληνικού λαού που μας βγάλατε από τα μνημόνια. Αν μας βγάλατε από τα μνημόνια, γιατί δεν πάτε το ΦΠΑ από το 24% στο 15% σε μια σπασμένη οικονομία;

(Χειροκροτήματα από την πτέρυγα του ΜέΡΑ25)

Είναι δυνατόν η Γερμανία να έχει 19% και εμείς 24%; Εάν δεν έχετε ενισχυμένη –πώς το είπατε;- επιτροπεία, ενισχυμένη επιτήρηση –ενισχυμένη ανάκριση έλεγε η CIA αντί για βασανιστήρια- αν δεν έχετε αυτό το ενισχυμένο πράγμα τέλος πάντων, γιατί δεν πάτε τον ΦΠΑ στο 18%; Εμείς λέμε 15%. Εσείς πηγαίντε το στο 18%, λίγο κάτω από της Γερμανίας. Ποιος θα σας έλεγε κάτι; Εκτός αν δεν έχουμε βγει από τα μνημόνια, γιατί εμείς στο ΜέΡΑ25 είμαστε ξεκάθαροι: Δεν έχουμε βγει από κανένα μνημόνιο. Μέχρι να αποπληρωθεί το 75% του χρέους, το οποίο δεν μπορεί να αποπληρωθεί, η Ελλάδα παραμένει υπό την επιτροπεία της τρόικας, συγκεκριμένα της Ευρωπαϊκής Κεντρικής Τράπεζας. Αυτό είναι δεδομένο, είναι γνωστό και είναι ο βασικός λόγος που δεν πάτε τον ΦΠΑ κάτω από το 24%.

(Χειροκροτήματα από την πτέρυγα του ΜέΡΑ25)

Οπότε αφήστε τα αυτά, ποιος μας έβγαλε τα μνημόνια. Κανένας σας δεν μας έβγαλε από τα μνημόνια. Αλλά ας το αφήσουμε αυτό.

Κλείνω, κυρία Πρόεδρε.

Αυτήν τη στιγμή μαθαίνω ότι τριακόσιες χιλιάδες νοικοκυριά βρίσκονται στους καταλόγους των παρόχων ηλεκτρικού ρεύματος με το σημείωμα της διακοπής της παροχής. Με την αύξηση που θα επέλθει μετά το φθινόπωρο, στη διάρκεια των πρώτων εβδομάδων του χειμώνα, αυτός ο αριθμός θα πάει στο ένα εκατομμύριο. Ένα εκατομμύριο σπιτικά κινδυνεύουν με διακοπή του ηλεκτρικού ρεύματος.

Τι θα κάνετε; Εδώ δύο είναι τα τινά για εσάς, με το δικό σας το μυαλό, με τη δική σας πολιτική. Το ένα είναι να τους θυσιάσετε στη φτώχεια. Μπορεί. Η άλλη επιλογή είναι να δανειστείτε άλλα 50 δισεκατομμύρια περίπου από την Ευρωπαϊκή Κεντρική Τράπεζα, γιατί τόσο είναι, 2 δισεκατομμύρια κάθε μήνα, οπότε θα μαζευτούν λεφτά.

Εμείς τι λέμε; Και το ένα και το άλλο είναι αδιέξοδα. Στο ΜέΡΑ25 είμαστε ξεκάθαροι: Μονομερής κατάργηση του Χρηματιστηρίου Ενέργειας, έτσι ώστε να μη χρειάζονται επιδοτήσεις, αλλά και κάθε προσομοίωση της αγοράς. Μονομερής μείωση του ΦΠΑ, να αναπνεύσουν οι μικρομεσαίοι. Μονομερής μείωση του φόρου των μικρών επιχειρήσεων στο 10%, των μεσαίων στο 20% και να πάει ο φόρος των μεγάλων επιχειρήσεων στο 30%.

Με άλλα λόγια, για να το πω απλά, τέλος στον σοσιαλισμό για τους ολιγάρχες, ένας εκ των οποίων σήμερα έχει την τιμητική του με το νομοσχέδιό σας. Τέλος του σοσιαλισμού για τους ολιγάρχες, την ώρα που οι πολλοί έχουν παραδοθεί σε μια νέα στυγνή λιτότητα πληθωρισμού τιμών και ταυτόχρονα αποτελμάτωσης μισθών. Γι’ αυτό υπάρχει το ΜέΡΑ25 εδώ, για να σας τα θυμίζει.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Πρόεδρε.

Θα δώσω τώρα τον λόγο στον Υπουργό Εθνικής Άμυνας κ. Παναγιωτόπουλο για πέντε λεπτά. Αμέσως μετά θα δώσω τον λόγο στον κ. Γεραπετρίτη για πέντε λεπτά. Μετά θα ακολουθήσει ο κ. Βλάχος.

**ΓΕΩΡΓΙΟΣ ΒΛΑΧΟΣ:** Κυρία Πρόεδρε, έχουμε κι εμείς υποχρεώσεις. Πρέπει να πάμε στη Διάσκεψη.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε απόλυτο δίκιο, αλλά επειδή και οι κύριοι Υπουργοί πρέπει να φύγουν …

**ΓΕΩΡΓΙΟΣ ΒΛΑΧΟΣ:** Όλοι κάτι έχουμε.

**ΠΡΟΕΔΡΕΥΟΥΣΑ (Σοφία Σακοράφα):** Έχετε απόλυτο δίκιο, αλλά οι Υπουργοί έχουν κάτι περισσότερο από εμάς, φαντάζομαι. Το καταλαβαίνετε αυτό, ειδικά εσείς, έτσι δεν είναι;

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κυρία Πρόεδρε.

Κυρίες και κύριοι συνάδελφοι, δεν πρέπει να ακούγονται τόσο χονδροειδείς ανακρίβειες από Αρχηγούς κοινοβουλευτικών παρατάξεων, όπως αυτές που άκουσα όσον αφορά το χρέος των Ναυπηγείων Ελευσίνας στο Πολεμικό Ναυτικό και ιδίως αυτά που ανέφερε ο κ. Βαρουφάκης για δήθεν κουρέματα και διαγραφές. Θα ήθελα να το ξεκαθαρίσω αυτό. Δεν έχει διαγραφεί ούτε ένα ευρώ από το χρέος των Ναυπηγείων στο Πολεμικό Ναυτικό. Ούτε ένα ευρώ. Δεν υπάρχει κούρεμα εδώ και ούτε βέβαια υπάρχουν αξιωματικοί οι οποίοι διστάζουν να εγκρίνουν το σχέδιο εξυγίανσης που σήμερα φέρνουμε για τα Ναυπηγεία Ελευσίνας διότι φοβούνται ότι αύριο θα πάνε στο δικαστήριο για απιστία, γιατί απλά δεν έκαναν τίποτα όσον αφορά διαγραφή χρεών ή κούρεμα χρεών –πείτε το όπως θέλετε- προς την εξυγίανση. Δεν υπάρχει θέμα κουρέματος ούτε ενός ευρώ χρέους προς το Πολεμικό Ναυτικό. Υπάρχει ρύθμιση και μάλιστα γενναία, γενναιόδωρη ρύθμιση, ενδεχομένως πιο γενναιόδωρη με την έννοια του βάθους χρόνου απ’ όση θα θέλαμε. Όμως, δεν υπάρχει κανένα κούρεμα. Επομένως είναι πολύ κακό να ακούγονται τέτοιου είδους χονδροειδείς ανακρίβειες εδώ.

Βέβαια, να πω και κάτι άλλο για να διευκολύνω τη συζήτηση. Πάντα η πολιτική ηγεσία του Υπουργείου Εθνικής Άμυνας διατηρεί το δικαίωμα αναδιαπραγμάτευσης της ρύθμισης αυτής των χρεών εάν και εφόσον ανατεθεί έργο προς όφελος του Πολεμικού Ναυτικού στο Ναυπηγείο. Υπάρχει αυτό το δικαίωμα, αλλά ό,τι και να γίνει στο μέλλον, πρέπει να υπάρχει μια βασική προϋπόθεση. Πρέπει το ναυπηγείο να υπάρχει, να είναι ζωντανό, να έχει δουλειά, να έχει εργαζόμενους που δουλεύουν και εκτελούν έργο είτε προς όφελος των Ενόπλων Δυνάμεων και των εξοπλιστικών ή των αναγκών συντήρησης των πλοίων επιφανείας του Πολεμικού Ναυτικού είτε οποιαδήποτε άλλη δουλειά. Αν δεν υπάρχει αυτό, τότε λείπει αυτή η προϋπόθεση και ό,τι και να κάνει η πολιτική ηγεσία οποιουδήποτε Υπουργείου –του Υπουργείου Εθνικής Άμυνας εν προκειμένω-, δεν θα μπορέσει να βελτιώσει κάποιους όρους ρύθμισης.

Άρα, μετά από τρία χρόνια σκληρής δουλειάς –βασανίσαμε πραγματικά το μυαλό μας και είδαμε και εξετάσαμε όλες τις λύσεις που είχαμε μπροστά μας-, νομίζω ότι έχουμε βρει μια λύση η οποία είναι μια αρκετά καλή λύση και μάλλον σίγουρα –είμαι πεπεισμένος γι’ αυτό- είναι η μόνη λύση για την εξυγίανση των Ναυπηγείων Ελευσίνας. Η ιδανική λύση βέβαια θα ήταν να βρεθεί ένας επενδυτής με το σύνολο του ποσού που συνιστά το χρέος προς οποιουσδήποτε, να έλθει να το καταβάλει, να προσθέσει και άλλα τόσα για να επενδύσει στο ναυπηγείο και να είμαστε όλοι ευχαριστημένοι. Αυτή θα ήταν η ιδανική λύση. Όλοι θα τη θέλαμε. Υπό τις παρούσες συνθήκες, όμως, νομίζω ότι το παρόν σχέδιο εξυγίανσης, το οποίο φέρνει εδώ ο Υπουργός Ανάπτυξης, είναι η καλύτερη λύση προκειμένου να υπάρξει απρόσκοπτη λειτουργία των Ναυπηγείων Ελευσίνας, προκειμένου να διασωθούν οι θέσεις εργασίας και προκειμένου το Ναυπηγείο Ελευσίνας να είναι σε θέση να υποστηρίξει και το Πολεμικό Ναυτικό με τις ανάγκες του.

Πριν από μερικές μέρες, στις 28 Ιουλίου, αν δεν απατώμαι, εξέφρασα την ευχή από το Βήμα αυτό η τρίμηνη παράταση που έδωσε το Υπουργείο Εθνικής Άμυνας στη σύμβαση μεταξύ του Πολεμικού Ναυτικού και των εργαζομένων για την παράταση των εργασιών για την ολοκλήρωση της ναυπήγησης της έβδομης πυραυλακάτου του Πολεμικού Ναυτικού, να είναι η τελευταία. Μάλλον θα είναι η προτελευταία, δηλαδή, θα χρειαστεί άλλο ένα τρίμηνο προκειμένου να ολοκληρωθεί η ναυπήγηση και η απόδοση-παράδοση στο Πολεμικό Ναυτικό και της έβδομης πυραυλακάτου. Αυτές είναι οι πληροφορίες μου. Βρισκόμαστε στο τελικό στάδιο των εργασιών και μάλιστα οι εργαζόμενοι, βλέποντας μπροστά αυτήν την ευνοϊκή προοπτική, ενέτειναν τον ρυθμό εργασιών, διότι απλά ανέβηκε και τονώθηκε το ηθικό τους εν όψει αυτής της λύσης. Έχει κι αυτό τη σημασία του.

Λένε ότι κάποια κόμματα είναι απομονωμένα, στον κόσμο τους, μέσα στη «γυάλα» του Βουλευτηρίου. Κοιτάξτε: Ακούστηκε μάλιστα από κάποιο συγκεκριμένο κόμμα, ή και από άλλα κόμματα «φιλεργατικά», ότι αυτήν τη λύση δεν την επιθυμούν οι εργαζόμενοι. Θα τους συνιστούσα να πάνε μια βόλτα -καμμιά διακοσαριά μέτρα απόσταση είναι μέχρι το μνημείο του Αγνώστου Στρατιώτη- να δουν από πρώτο χέρι ποια είναι η επιθυμία των εργαζομένων των Ναυπηγείων Ελευσίνας, όχι αυτών των κομματικά υποκινούμενων διαμαρτυριών, αλλά αυτών που ήλθαν εδώ …

**ΙΩΑΝΝΗΣ ΓΚΙΟΚΑΣ:** Τους εβδομήντα αναφέρετε που είναι έξω;

**ΧΡΗΣΤΟΣ ΜΠΟΥΚΩΡΟΣ:** Τους μετρήσατε;

(Θόρυβος από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εβδομήντα; Γιατί δεν πάτε να μετρήσετε; Ακούσατε κομματικά υποκινούμενη διαμαρτυρία και αμέσως αντιδράσατε. Ναι, αυτοί που είναι κάτω είναι εργαζόμενοι των ναυπηγείων που έρχονται και διαδηλώνουν την υποστήριξή τους σε αυτό το σχέδιο εξυγίανσης, γιατί το βλέπουν σαν τη μόνη λύση για να υπάρχει παράταση του εργασιακού τους βίου και το Ναυπηγείο Ελευσίνας να έλθει ξανά σε θέση να εκτελέσει ναυπηγικό έργο και επ’ ωφελεία των Ενόπλων Δυνάμεων, αλλά και για το γενικότερο όφελος της ναυπηγοεπισκευαστικής βιομηχανίας.

Θα χρειαστώ τρία λεπτά ακόμα –το πολύ-, κυρία Πρόεδρε. Σας ευχαριστώ.

Ας δούμε λίγο το παρελθόν. Τα Ναυπηγεία Ελευσίνας είχαν κατασκευάσει και παραδώσει στο Πολεμικό Ναυτικό πέντε αρματαγωγά ως το 2001, καθώς και το πλοίο γενικής υποστήριξης «ΠΡΟΜΗΘΕΑΣ» το 2003. Το 2000 υπεγράφη σύμβαση για την προμήθεια τριών νέων πυραυλακάτων με δικαίωμα προαίρεσης για την προμήθεια μέχρι τεσσάρων επιπλέον, το οποίο δικαίωμα προαίρεσης ασκήθηκε από το Πολεμικό Ναυτικό, άρα επτά πυραυλάκατοι. Τα τρία πρώτα πλοία, αλλά και το τέταρτο, είχαν παραδοθεί μέχρι το 2010 -2005, 2006 και 2010 αντιστοίχως- εντός των προβλεπόμενων χρονοδιαγραμμάτων.

Από εκεί και πέρα ξεκίνησαν τα προβλήματα, ξεκίνησαν οι καθυστερήσεις με περισσότερους από δύο ζημιωμένους. Ήταν από τη μία πλευρά το Πολεμικό Ναυτικό που έβλεπε μεγάλες καθυστερήσεις στην παράδοση των υπολοίπων πυραυλακάτων, αλλά και οι εργαζόμενοι των Ναυπηγείων Ελευσίνας που πραγματικά έχαναν κάθε προοπτική βιωσιμότητας των ναυπηγείων και αισθάνονταν ότι ήταν «στον αέρα».

Το 2013 υπεγράφη και κυρώθηκε συμφωνία-πλαίσιο μεταξύ ΓΔΑΕΕ, δηλαδή Υπουργείου Εθνικής Άμυνας, και των Ναυπηγείων Ελευσίνας με σκοπό την τροποποίηση αυτών των χρονοδιαγραμμάτων παράδοσης. Η ύψωση της σημαίας της πέμπτης πυραυλακάτου έγινε το 2015.

Το 2016 κυρώθηκε νέα τριμερής συμφωνία μεταξύ των ναυπηγείων και των εργαζομένων αυτής και του Πολεμικού Ναυτικού. Επαναλαμβάνω ήταν τριμερής. Η συμφωνία αποσκοπούσε στην εξεύρεση λύσης για την ολοκλήρωση του προγράμματος ναυπήγησης των δύο τελευταίων πυραυλακάτων 6 και 7 και περιελάμβανε την ανάληψη κόστους εργασιών και υλικών, καθώς και την κάλυψη δαπανών μισθοδοσίας και παγίων εξόδων των ναυπηγείων από το Υπουργείο Εθνικής Άμυνας και το Πολεμικό Ναυτικό. Ήταν περίεργη ασφαλώς και ίσως μοναδική στα χρονικά συμφωνία, αλλά απαραίτητη προκειμένου να διασωθούν τα ναυπηγεία και οι εργαζόμενοι να συνεχίσουν να εργάζονται και να βιοπορίζονται. Το έκτο πλοίο ύψωσε σημαία το 2020. Η ισχύς συμφωνίας έχει παραταθεί μέχρι 30-9-2022. Ίσως, όπως είπα, χρειαστεί άλλη μια τρίμηνη παράταση, αλλά πλέον η λύση, το φως στην άκρη του τούνελ, η έξοδος από το τούνελ είναι ορατή.

Δώδεκα διαδοχικές παρατάσεις έγιναν από τον Ιούλιο του 2018, 117 εκατομμύρια περίπου αναλήφθηκαν. Προστέθηκαν αυτά, βέβαια, στο χρέος προς το Πολεμικό Ναυτικό. Υπήρξαν μεγάλες καθυστερήσεις, αλλά φτάσαμε εδώ και σήμερα το Σώμα καλείται να δώσει την οριστική λύση σε αυτό το μεγάλο θέμα που λέγεται Ναυπηγεία της Ελευσίνας. Αποφεύγεται με το παρόν νομοσχέδιο η απώλεια ή μάλλον η διάλυση ενός τόσο σημαντικού παραγωγικού συνόλου, όπως τα Ναυπηγεία Ελευσίνας.

Ξέρετε ότι αυτή τη στιγμή το ναυπηγείο βρίσκεται σχεδόν σε θέση οριστικής παύσης πληρωμών. Απαιτείται η λήψη άμεσων μέτρων για την εξυγίανσή του. Στο τέλος αυτό το επιχειρηματικό σχέδιο εξυγίανσης θα τεθεί υπ’ όψιν στην κρίση των αρμόδιων κατά τον νόμο δικαστηρίων, προκειμένου αυτά να προχωρήσουν στην έγκρισή τους. Έχει σημασία, όμως, να έρθει ενώπιον του Σώματος σήμερα αυτό το σχέδιο, προκειμένου το Σώμα να διατυπώσει τη σύμφωνη ή όχι γνώμη του σχετικά με το γενικό θέμα της παροχής λύσης για την εξυγίανση των Ναυπηγείων Ελευσίνας.

Και, όπως σας είπα, η λύση είναι η βέλτιστη δυνατή. Αναλαμβάνει η εταιρεία η εν λόγω τη διαχείριση των ναυπηγείων, έχει δείξει δείγματα γραφής από τη διαχείριση άλλου ναυπηγείου και οδηγεί τα ναυπηγεία αυτά στη νέα τους εποχή και δεν έρχεται να διεκδικήσει να πάρει κάποια προίκα από το Πολεμικό Ναυτικό προσυμφωνημένη. Να το ξεκαθαρίσουμε αυτό.

Χάρη, όμως, σε αυτή την εξέλιξη θα μπορέσει να επενδύσει κάποια κεφάλαια που θα υποστηρίξουν την αναγέννηση αυτών των ναυπηγείων, γιατί ασφαλώς πρέπει να γίνουν επενδύσεις στις υποδομές αυτού του ναυπηγείου, προκειμένου σε κάποιο διάστημα από σήμερα να μπορέσει να αναλάβει και ναυπηγικό έργο, ενδεχομένως και για τις ανάγκες του Πολεμικού Ναυτικού –ενδεχομένως-, γιατί ανάγκες υπάρχουν και νομίζω ότι όλοι εδώ συμφωνούμε ότι πρέπει να υπάρξουν κάποιες στοιχειώδεις υποδομές υποστήριξης από εγχώρια ναυπηγεία ή ανάγκες αναβάθμισης υπαρχόντων συστημάτων, ενδεχομένως ναυπήγησης καινούργιων.

Έχουμε κάνει τόσο εκτεταμένη συζήτηση για το ότι δεν μπορέσαμε να διεκδικήσουμε ναυπήγηση μία από τις τρεις γαλλικές φρεγάτες σε ελληνικό ναυπηγείο, αλλά ξέρετε έχει σημασία και να διεκδικήσουμε την ταχύτερη δυνατή χρονικά παράδοση αυτών. Αν, όμως, αύριο έχουμε κάποια ναυπηγεία διαθέσιμα, τα Ναυπηγεία Ελευσίνας ενδεχομένως αύριο και τα Ναυπηγεία Σκαραμαγκά, δεδομένου ότι και εκεί έχει υπάρξει κάποια επενδυτική προσπάθεια, θα μπορέσουμε να προσελκύσουμε ναυπηγικό έργο στην Ελλάδα. Και όλοι συμφωνούμε ότι πρέπει να αποκτήσουμε, επιτέλους, και αυτή την προοπτική και, μάλιστα, ναυπηγικό έργο που δεν θα έχει τις καθυστερήσεις του προγράμματος των πυραυλακάτων εξαιτίας των καθυστερήσεων και των προβλημάτων που ανέκυψαν, αλλά θα μπορεί να γίνει με αξιόπιστο σχεδιασμό και θα είναι η ευκαιρία των Ενόπλων Δυνάμεων και του Πολεμικού Ναυτικού να βασίζονται στην εγχώρια αμυντική βιομηχανία, δηλαδή, στα εγχώρια ναυπηγεία.

Αυτά είναι με δυο λόγια αυτά που μας ώθησαν στο να βρούμε αυτή τη λύση. Ασφαλώς και ανήκουν τα εύσημα στο Υπουργείο Ανάπτυξης, στον Υπουργό τον κ. Γεωργιάδη και στον Αναπληρωτή τον κ. Παπαθανάση, που πίστεψαν σε αυτήν τη λύση, την επεξεργάστηκαν και την έφεραν ενώπιόν μας, προκειμένου να διατυπώσουμε τη γνώμη μας, να εγείρουμε ενδεχομένως τις ενστάσεις μας και τους προβληματισμούς μας, μέσα από τη συζήτηση αυτές οι ενστάσεις και οι προβληματισμοί να ικανοποιηθούν, να κάνουμε αυτή τη γενναία ρύθμιση και να βλέπουμε σήμερα βασίμως τη λύση για τα Ναυπηγεία Ελευσίνας.

Συνταχθείτε, λοιπόν. Δεν σας παροτρύνω. Δεν σας προτρέπω να κάνετε παρά τούτο. Συνταχθείτε με το πνεύμα που υπάρχει έξω εκεί στους εργαζόμενους που επισκεφθήκαμε να δούμε πριν από λίγο με τον Υπουργό Ανάπτυξης και τον Αναπληρωτή, που πραγματικά αισθάνονται ότι μια δωδεκαετής περιπέτεια, μια δωδεκαετής ομηρία στην οποία βρίσκονται σήμερα βλέπει το τέλος της. Ασφαλώς και θα είμαστε εδώ για να παρακολουθούμε τη διεκπεραίωση των διαδικασιών και την εφαρμογή αυτού του σχεδίου εξυγίανσης.

Νομίζω ότι, όμως, από σήμερα μπορούμε βασίμως να πιστεύουμε ότι τα Ναυπηγεία Ελευσίνας θα λειτουργήσουν ξανά, θα λειτουργήσουν όπως πρέπει και θα είναι σε θέση να υποστηρίξουν σε αυτή την κρίσιμη συγκυρία, τη ρευστή γεωπολιτικά συγκυρία, την απαραίτητη για τη λειτουργία τέτοιων μονάδων υποδομών συγκυρία, το Πολεμικό Ναυτικό, τις Ένοπλες Δυνάμεις με ό,τι ευτυχές, με ό,τι ωφέλιμο αυτό συνεπάγεται για τη συνολική αποτρεπτική ισχύ των Ενόπλων Δυνάμεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ερώτηση έχετε, κύριε συνάδελφε; Όχι τοποθέτηση, ερώτηση σας παρακαλώ πάρα πολύ γιατί έχουμε καθυστερήσει τρομερά.

**ΒΑΣΙΛΕΙΟΣ ΒΙΛΙΑΡΔΟΣ:** Και εγώ θα ήθελα τον λόγο, κυρία Πρόεδρε.

**ΘΕΟΔΩΡΟΣ ΔΡΙΤΣΑΣ:** Παρακαλώ τον λόγο, κυρία Πρόεδρε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν θα κάνω τοποθέτηση, κυρία Πρόεδρε.

Ο κύριος Υπουργός ξεκινώντας την ομιλία του μας είπε κάτι το οποίο ουσιαστικά αντιβαίνει σε αυτό που μας έλεγε τόσο καιρό ο κ. Γεωργιάδης στις επιτροπές, ότι οι υπηρεσίες του Υπουργείου δεν έχουν κανένα πρόβλημα επί της ουσίας να προχωρήσει η διαδικασία της εξυγίανσης και να μειωθεί το ποσό που είναι να εισπράξει το Πολεμικό Ναυτικό από 140 σε 20 εκατομμύρια.

Ουσιαστικά αυτό που μας είπε ο κ. Γεωργιάδης είναι ότι το νομοσχέδιο το οποίο είναι sui generis νομοσχέδιο έρχεται ακριβώς για αυτόν τον λόγο, γιατί υπήρχαν αντιρρήσεις από τις υπηρεσίες του Υπουργείου σας. Αυτό που είπατε έρχεται σε ευθεία αντίθεση με αυτό που λέει ο κ. Γεωργιάδης.

Άρα, καλό θα ήταν να διευκρινιστεί από την Κυβέρνηση τι ακριβώς συμβαίνει, γιατί αλλιώς για ποιο λόγο έρχεται αυτό το νομοσχέδιο;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κυρία Πρόεδρε, μπορώ να απαντήσω;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα δώσω πολύ γρήγορα μια απάντηση. Καταβάλλει η εταιρεία 20 εκατομμύρια έναντι του χρέους στο Πολεμικό Ναυτικό. Το χρέος αυτό δεν διαγράφεται ούτε κατά ένα ευρώ και το υπόλοιπο ρυθμίζεται, όπως σας είπα, γενναιόδωρα σε βάθος χρόνου. Όμως, δεν υπάρχει κούρεμα χρέους στο Πολεμικό Ναυτικό. Δεν μπορεί να υπάρξει.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν ισχύει αυτό που λέτε.

Διαβάστε το νομοσχέδιο, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, ο κύριος Υπουργός έδωσε την απάντησή του.

**ΘΕΟΔΩΡΟΣ ΔΡΙΤΣΑΣ:** Παρακαλώ τον λόγο, κυρία Πρόεδρε.

**ΒΑΣΙΛΕΙΟΣ ΒΙΛΙΑΡΔΟΣ:** Και εγώ θα ήθελα τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Δρίτσα, δεν έχετε τον λόγο γιατί δεν έχετε ρόλο. Μίλησε ο Κοινοβουλευτικός σας Εκπρόσωπος.

**ΘΕΟΔΩΡΟΣ ΔΡΙΤΣΑΣ:** Μία ερώτηση θέλω να κάνω, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε Δρίτσα. Δεν είστε Κοινοβουλευτικός Εκπρόσωπος. Τι να κάνουμε τώρα; Δεν μπορείτε να ρωτήσετε εσείς. Ρώτησε ο Κοινοβουλευτικός σας Εκπρόσωπος. Έτσι είναι ο Κανονισμός.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Υπουργέ, τονίσατε εδώ πέρα ότι δεν θα υπάρξει ούτε ένα ευρώ διαγραφή. Αυτό μας έκανε τεράστια εντύπωση, γιατί εμείς βλέπουμε μια πολύ μεγάλη διαγραφή που αγγίζει τα 20 εκατομμύρια. Για τα υπόλοιπα δεν βλέπουμε απολύτως τίποτα στο νομοσχέδιο. Άρα, πρέπει να μας το εξηγήσετε καλύτερα.

Το δεύτερο εννοείται ότι θα υπάρχει διαγραφή σε όλες τις υπόλοιπες απαιτήσεις του δημοσίου κατά 93% περίπου που έχουμε υπολογίσει εκτός από το Πολεμικό Ναυτικό. Θα εξαιρείται το Πολεμικό Ναυτικό και γιατί θα εξαιρείται το Πολεμικό Ναυτικό απέναντι σε όλους τους άλλους; Είναι κάτι που πρέπει να μας το εξηγήσετε καλύτερα. Δεν πείθετε κανέναν με αυτά που είπατε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κυρία Πρόεδρε, τον λόγο παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, για ένα λεπτό σας παρακαλώ πολύ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Είμαι σίγουρος ότι ο Υπουργός Ανάπτυξης θα σας διαφωτίσει ακόμα περισσότερο. Δεν γίνεται να διαγραφεί χρέος προς το Πολεμικό Ναυτικό. Έτσι;

Εγώ ήρθα για να εξηγήσω ό,τι έχει να κάνει με το χρέος προς το Πολεμικό Ναυτικό. Είναι 140. Αν κάνουμε άλλη μια τρίτη τρίμηνη παράταση των συμβάσεων, θα προστεθεί κατά τα 3,075 εκατομμύρια ευρώ έτι περαιτέρω και αυτό γίνεται κάθε τρίμηνο εδώ και τρία χρόνια, εδώ και περισσότερο από τρία χρόνια όσον αφορά εμάς.

Κατά το σχέδιο εξυγίανσης η εταιρεία θα καταβάλει αμέσως με την έγκριση και την έλευσή της ως επενδυτή στο ναυπηγείο ποσό 20 εκατομμυρίων και το υπόλοιπο ρυθμίζεται με τα ποσοστά αποπληρωμής που αναγράφεται στο σχέδιο εξυγίανσης, ανάλογα με τις εργασίες που θα προσελκύσει η εταιρεία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν ισχύει αυτό που λέτε. Διαβάστε το νομοσχέδιο. Ήρθατε χωρίς να διαβάσετε το νομοσχέδιο.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα θα δώσω στον Υπουργό Επικρατείας κ. Γεραπετρίτη για δύο λεπτά και αμέσως μετά τον λόγο έχει ο κ. Βλάχος από τη Νέα Δημοκρατία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ζητώ συγγνώμη από τους αξιότιμους Βουλευτές του καταλόγου. Θα κάνω μια πάρα πολύ σύντομη παρέμβαση για την υποστήριξη της τροπολογίας η οποία έρχεται στον ν.4622/2019 στα άρθρα 21 παράγραφος 6 και 23 παράγραφος 3, με βάση την οποία τροπολογία είναι δυνατή η ανάθεση αρμοδιοτήτων που προβλέπονται για τον Γενικό Γραμματέα του Πρωθυπουργού σε Υφυπουργό ή Υπουργό Επικρατείας. Ήδη υφίσταται η διάταξη κατά το μέρος που αφορά το ιδιαίτερο γραφείο και την επιστημονική υποστήριξη του Πρωθυπουργού και πλέον είναι δυνατή και η μεταφορά της υπηρεσιακής μονάδας διοικητικής υποστήριξης της Προεδρίας της Κυβέρνησης.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ερώτηση έχετε, κυρία συνάδελφε; Όχι τοποθέτηση, σας παρακαλώ πολύ. Να είστε σύντομη, ένα λεπτό έχετε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πολύ σύντομη θα είμαι.

Κύριε Υπουργέ, η τροπολογία αυτή δείχνει τον πανικό της Κυβέρνησης μετά από την αποκάλυψη του σκανδάλου της παράνομης και αντισυνταγματικής παρακολούθησης του Νίκου Ανδρουλάκη από την ΕΥΠ και της απόπειρας παγίδευσης από το σύστημα «Predator».

Μία ερώτηση πολύ απλή, για την οποία ήσασταν πραγματικά πρωτοφανώς λακωνικότατος: Για ποιον λόγο σβήνετε τον ίδιο σας τον νόμο, έναν από τους πρώτους νόμους που φέρατε, τον ν.4622, όπου υπήρχε εξαίρεση η οποία ίσχυε και δεν επέτρεπε -διαβάζω ακριβώς- «δεν επέτρεπε στη Γενική Γραμματεία του Πρωθυπουργού να υπαχθεί σε οποιονδήποτε άλλο πλην του ίδιου του Πρωθυπουργού»; Γιατί το κάνετε αυτό, κύριε Γεραπετρίτη; Μήπως το κάνετε για να μπορεί διοικητικά όλη η Γενική Γραμματεία του Πρωθυπουργού να υπαχθεί στον κ. Μπρατάκο, ο οποίος αντικατέστησε τον παραιτηθέντα κ. Δημητριάδη, αλλά προφανώς έχει κωλύματα για να διοριστεί στη θέση του γενικού γραμματέα;

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Θα σας υπενθυμίσω, κύριε Γεραπετρίτη -μισό λεπτό, κυρία Πρόεδρε- ότι στις 5-8 παραιτείται ο κ. Δημητριάδης, στις 5-8 ανακοινώνεται από το Γραφείο του Πρωθυπουργού ότι θα αναλάβει τη θέση του Γενικού Γραμματέα ο κ. Μπρατάκος, στις 10-8 βγαίνει ΦΕΚ στο οποίο αναλαμβάνει τελικά τα καθήκοντα του Γενικού Γραμματέα ο κ. Κουτνατζής. Τραγέλαφος! Ο κυβερνητικός εκπρόσωπος στις 30-8 ανακοινώνει ότι τελικά ο κ. Μπρατάκος δεν θα αναλάβει τη θέση του γενικού γραμματέα, αλλά θα ορκιστεί Υφυπουργός παρά τω Πρωθυπουργώ και καταθέτετε και την εκπρόθεσμη τροπολογία που ήρθατε σήμερα να υποστηρίξετε με πέντε κουβέντες, χωρίς να μας λέτε τον λόγο για τον οποίο την κάνατε και ο οποίος σας είπα ότι είναι προφανής. Προσπαθείτε να καλύψετε τα λάθη -τα διαρκή λάθη- τα οποία κάνετε με έναν τρόπο ο οποίος μόνο τραγελαφικός μπορεί να χαρακτηριστεί, αλλάζοντας τους ίδιους σας τους νόμους, τις ίδιες τις επιλογές σας για τη δημιουργία του περίφημου «επιτελικού κράτους» το οποίο καταρρέει διαρκώς.

Όμως, ξέρετε κάτι; Η προχειρότητα αυτή είναι σε όλο το μεγαλείο και είναι προφανής και μοιάζουν οι διατάξεις αυτές λες και ο κ. Μητσοτάκης είναι καπετάνιος σε μία ψαρόβαρκα, κύριε Γεραπετρίτη, που μπάζει νερά, που έχει πλημμυρίσει και προσπαθεί να βουλώσει τις τρύπες με όποιον τρόπο μπορεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Αγαπητή κυρία Γιαννακοπούλου, έχω την αίσθηση ότι πήρατε τον λόγο μόνο για να απαντήσετε, γιατί κάτι έπρεπε να πείτε. Είναι ολοφάνερο.

Απλώς να επισημάνω το εξής, είπατε ότι δεν μπορούν να μεταβιβαστούν οι αρμοδιότητες. Απλώς θα σας διαβάσω το άρθρο 23 παράγραφος 3 του ν.4622, όπως ισχύει πριν την τροπολογία. Παρακαλώ να το διαβάσετε: «Με απόφαση του Πρωθυπουργού που δημοσιεύεται στην Εφημερίδα της Κυβερνήσεως δύναται να προστίθενται ή να καταργούνται γραφεία, να ανακαθορίζονται οι αρμοδιότητες, ή να υπάγονται απευθείας στον ίδιο ή σε Υπουργούς Επικρατείας, ή σε Υφυπουργούς στον Πρωθυπουργό, χωρίς να μεταβάλλεται ο αριθμός των θέσεων. Με το υφιστάμενο καθεστώς είναι δυνατόν να μεταφέρονται αρμοδιότητες σε Υφυπουργό».

Σε ό,τι αφορά -το είπα στην εισήγησή μου- το κομμάτι της επιστημονικής υποστήριξης και του ιδιαίτερου γραφείου, το μόνο που προστίθεται, κυρία Γιαννακοπούλου, είναι η δυνατότητα να μεταφέρεται και η μονάδα διοικητικής υποστήριξης σε μία ανώτερη βαθμίδα.

Άρα, πριν λάβουμε τον λόγο, καλό είναι να διαβάζουμε τον νόμο. Είναι προφανές ότι δεν ισχύει τίποτε από όλα αυτά τα οποία αναφέρατε. Η λογική είναι ότι μία δυνατότητα η οποία ήδη προσφέρεται από τον νόμο καταλαμβάνει και διοικητική υπηρεσία, όπως είναι αυτονόητο να συμβαίνει. Η επιλογή των προσώπων που καθίστανται Υπουργοί και Υφυπουργοί, όπως γνωρίζετε από το Σύνταγμα, ανήκει στον Πρωθυπουργό, εκτός αν θέλετε να γίνεται δημόσια διαβούλευση και για τους Υφυπουργούς.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υπουργέ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Άρα, η ΕΥΠ θα πηγαίνει στον κ. Μπρατάκο; Ερώτηση, να μας πείτε!

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει εκ μέρους της Νέας Δημοκρατίας ο κ. Βλάχος.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, για να αξιολογήσει σωστά κανείς τη συμφωνία την οποία συζητάμε σήμερα στη Βουλή και συζητήσαμε και στις επιτροπές το προηγούμενο διάστημα πρέπει να σκεφθεί και να μάθει ποια είναι η κατάσταση στα Ναυπηγεία Ελευσίνας, τα οποία ουσιαστικά δεν λειτουργούν, φυτοζωούν εδώ και χρόνια και με διάφορες οικονομικές ενέσεις που γίνονται μέσω του Πολεμικού Ναυτικού κρατάμε αυτή την υποτυπώδη λειτουργία. Αυτή είναι η πραγματικότητα για όσους γνωρίζουν και το λέω με πόνο ψυχής ως Βουλευτής Αττικής για πολλά χρόνια, όπου με συναδέλφους, όπως ο Θανάσης Μπούρας και άλλοι πρώην συνάδελφοι, παραβρεθήκαμε πολλές φορές σε γενικές συνελεύσεις εργαζομένων, σε συσκέψεις με τη διοίκηση -την εκάστοτε διοίκηση- για να βρούμε λύσεις πώς τα Ναυπηγεία Ελευσίνας θα βγουν από αυτό το αδιέξοδο. Και σήμερα φτάνουμε στο «και ένα».

Ακούστηκε στην επιτροπή από τον Υπουργό και –αυτή είναι η πραγματικότητα- ότι με την παράδοση της τελευταίας πυραυλακάτου στο τέλος του χρόνου ουσιαστικά δεν υπάρχει αντικείμενο.

Μπροστά σε αυτό το αδιέξοδο, λοιπόν, το οποίο είναι αντικειμενικό -δεν είναι τι θα πω εγώ, τι θα πείτε εσείς, αυτή είναι η πραγματικότητα και δεν μπορείτε να την αρνείστε- έρχεται η εταιρεία «Ναυπηγεία», βρίσκει έναν επενδυτή, αναλαμβάνει υποχρεώσεις, είναι καταγεγραμμένες και έρχεται το σωματείο εργαζομένων με πλειοψηφία 99,7%, εγκρίνει αυτή τη συμφωνία και ζητά από την Κυβέρνηση και από τη Βουλή κατ’ επέκταση και λέει «σας παρακαλούμε πολύ αυτή τη συμφωνία που είναι δικιά μας και δεν σας πέφτει λόγος επί της ουσίας θέλουμε να την προωθήσετε». Και αυτό κάνει η Κυβέρνηση, αναλαμβάνοντας, βεβαίως, τις όποιες ευθύνες υπάρχουν από τους φορείς του δημοσίου, μιας και το δημόσιο είναι ο μεγαλύτερος πιστωτής. Δεν θα αποφασίσουμε σήμερα για τη συμφωνία. Την τελική κουβέντα θα την πει ο δικαστικός λειτουργός μετά από κάποιο διάστημα.

Σήμερα από μας τι ζητάνε; Να προωθήσουμε αυτή τη συμφωνία! Και εμείς ερχόμαστε εδώ πέρα και μιζεριάζουμε να τους πούμε ποιο είναι το καλό τους. Δεν βλέπουν αυτοί το καλό τους, που ξέρουν πόσο είναι απλήρωτοι και πόσα τους χρωστάνε, δεν το ξέρουν αυτοί το καλό τους και το ξέρουμε εμείς και φέραμε το σωματείο μεταλλουργών έξω να διαμαρτυρηθεί για το καλό των συναδέλφων τους, που με 99,7% ψήφισαν ότι θέλουν τη συμφωνία. Ε, δεν γίνεται πια δηλαδή! Εμείς τα ξέρουμε όλα εδώ; Δεν ακούμε κανέναν;

Καταλαβαίνω το αδιέξοδο κάποιων κομμάτων που δεν μπορούν να πιστέψουν και λένε «μα, πώς; Εργάτες και μάλιστα βιομηχανικοί τα βρίσκουν με τον επενδυτή υπό την αιγίδα μιας αστικής κυβέρνησης;». Εκεί φρακάρουν, εκεί υπάρχει αδιέξοδο στη σκέψη τους. Δεν γίνεται αυτό, σου λέει, τελεία! Δεν γίνεται! Έλα που γίνεται! Η ζωή αποφασίζει τι γίνεται και τι όχι, όχι ξεπερασμένες ιδεολογίες, όχι εμμονές στο παρελθόν. Αυτή είναι η ουσία.

Εμείς, λοιπόν, ακούγοντας πολύ καθαρά όλα αυτά τα οποία μας είπαν οι εργαζόμενοι το προηγούμενο διάστημα όταν εκλήθησαν, προχωράμε σε αυτή τη στήριξη της προσπάθειάς τους.

Και δεν χρειάζεται αυτή την ώρα να γίνονται μίζερες, όπως είπα, προσεγγίσεις από σοβαρά κόμματα της Αντιπολίτευσης που μέχρι τώρα κρύβονταν στην επιτροπή πίσω από την ψήφο της επιφύλαξης για την Ολομέλεια. Η Ολομέλεια τελειώνει. Η στιγμή που πρέπει να αναλάβει καθένας την ευθύνη πλησιάζει.

Θα πρέπει καθένας από εμάς να πει: Στηρίζουμε αυτή την προσπάθεια των εργαζομένων, κυρίως την προσπάθεια του επενδυτή για το καλό όλων, προφανώς και πάνω από όλα για το καλό της εθνικής μας οικονομίας ή –γιατί το δίλημμα εκεί είναι αντικειμενικά- αφήνουμε στο επόμενο διάστημα αυτά τα ναυπηγεία να κλείσουν οριστικά; Αυτό είναι το ερώτημα και σε αυτό πρέπει να απαντήσουμε. Δεν κάνουμε τίποτα με το να συγκρίνουμε τη λειτουργία των Ναυπηγείων Ελευσίνας με το πώς λειτουργούν τα ναυπηγεία στη Γαλλία, με το να παίρνουμε τον λόγο και αντί να μιλάμε για τα ναυπηγεία -αυτό το φλέγον θέμα- να μιλάμε για το «Ναυάγιο» της Ζακύνθου.

Ξέρετε, εντάξει, όλα έχουν την αξία τους, αλλά χάνουμε την ουσία της σημερινής μας παρουσίας, αυτού του συγκεκριμένου νομοσχεδίου. Οι εργαζόμενοι αγωνιούν και είναι έξω. Πάρα πολλούς από αυτούς εγώ προσωπικά τους γνωρίζω και ξέρω διαχρονικά την αγωνία τους. Μας ζητάνε και περιμένουν να ακούσουν ότι η Βουλή με μεγάλη πλειοψηφία –όχι μόνο με τη Νέα Δημοκρατία που έτσι κι αλλιώς εμείς πήραμε την απόφαση να τη στηρίξουμε, όχι με εκατόν πενήντα επτά Βουλευτές, αλλά με μια συντριπτική πλειοψηφία- στηρίζει σήμερα αυτή τη συμφωνία που θα παραπεμφθεί στα αρμόδια δικαστήρια τα οποία έχουν και τον τελικό λόγο για την ισχύ της.

Θέλω, λοιπόν, αγαπητές και αγαπητοί συνάδελφοι, κλείνοντας αυτή τη σύντομη παρέμβαση, να ζητήσω από όλους να ξεπεράσουμε εμμονές του παρελθόντος και αυτούς τους μικροκομματικούς υπολογισμούς. Και μιλάω για κόμματα τα οποία έχουν ασκήσει και φιλοδοξούν να ασκήσουν και στο μέλλον τη διακυβέρνηση του τόπου. Πρέπει να αναλάβουν το μερίδιο της ευθύνης τους και να στηρίξουν αυτή τη συμφωνία. Νομίζω ότι είναι εθνική επιταγή. Το ζητούν οι εργαζόμενοι, ρυθμίζονται χρέη, παίρνουν τα χρωστούμενα με διακανονισμό.

Ακούσαμε πριν τον κ. Παναγιωτόπουλο που, για μια ακόμη φορά, εξήγησε ότι το ελληνικό δημόσιο, το Πολεμικό Ναυτικό, δεν έχει να χάσει ούτε 1 ευρώ. Απλώς κάνει διακανονισμό, γιατί όλοι πρέπει να κάνουμε επιμέρους υποχωρήσεις για να δώσουμε λύση στο αδιέξοδο. Εάν αναζητήσουμε το καλύτερο, που ως γνωστόν είναι εχθρός του καλού, καμμία αντίρρηση. Όμως, αυτό το καλύτερο δεν ήρθε από πουθενά και για τον ιδιώτη που εμφανίστηκε τελευταία όλοι συμφωνήσαμε ότι καλοδεχούμενη θα ήταν η πρότασή του, αν ερχόταν έγκαιρα. Κι εμένα δεν μου βγάζετε από το μυαλό ότι υπάρχει λόγος που δεν ήρθε έγκαιρα. Έρχεται στο «παρά ένα» και λέει «Ξέρετε, είμαι κι εγώ εδώ». Ναι, αλλά τώρα που είστε κι εσείς εδώ, τόσο καιρό που ήσασταν; Διότι εμείς εδώ και οι εργαζόμενοι στα ναυπηγεία είναι εδώ και δώδεκα χρόνια που φυτοζωούν! Εδώ και δώδεκα χρόνια δεν παίρνουν μισθό! Είναι δώδεκα χρόνια που δεν πηγαίνουν εισόδημα στις οικογένειές τους! Πού ήταν όλοι αυτοί; Τώρα που βρέθηκε λίγο φως, αντί να προχωρήσουμε όλοι γενναία και να ευχηθούμε αυτή η συμφωνία να υλοποιηθεί -γιατί τίποτα δεν διασφαλίζει ότι όλα θα πάνε καλά, να είμαστε εξηγημένοι, δεν υπάρχει όμως άλλη λύση- αντί να ευχηθούμε να υλοποιηθεί στο έπακρο προς όφελος όλων των μερών και των εργαζομένων και της εθνικής οικονομίας, εμείς ψάχνουμε να βρούμε σημεία στα οποία ακόμα διαφωνούμε.

Κλείνοντας και αποχωρώντας από το Βήμα, πραγματικά θέλω να σας ζητήσω κάνοντας έκκληση να στηρίξουμε αυτή τη συμφωνία. Σας το λέω και ως πρώην Βουλευτής Αττικής και Δυτικής Αττικής, γνωρίζοντας πολύ καλά τα πραγματικά προβλήματα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Χρυσομάλλης εκ μέρους της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κυρία Πρόεδρε.

Κυρίες και κύριοι Βουλευτές, πριν μπω στην ουσία του σημερινού σχεδίου νόμου του Υπουργείου Ανάπτυξης, θα ήθελα να αναφερθώ πρώτα στην τροπολογία που κατατέθηκε από τον Υπουργό Υγείας όσον αφορά τους ιατρικούς συλλόγους και την εκλογή στον Πανελλήνιο Ιατρικό Σύλλογο.

Σίγουρα υπάρχει ένας γόρδιος δεσμός που πρέπει να λυθεί. Η Αθήνα υποεκπροσωπείται. Από την άλλη, η αλλαγή δείχνει υποεκπροσώπηση στους ιατρικούς συλλόγους της επαρχίας. ‘Όλο αυτό είναι ένα θέμα που το συζητάμε. Καταλαβαίνω τα επιχειρήματα και των δύο πλευρών. Καταλαβαίνω ότι είναι ένας γόρδιος δεσμός που έρχεται το Υπουργείο να προσπαθήσει να τον ισορροπήσει.

Η ουσία, όμως, του θέματος αφορά την ανεξαρτησία ίσως των ιατρικών συλλόγων όλης της χώρας. Αντί να έρχεται μια πολιτεία να προσπαθήσει να ισορροπήσει τα ποσοστά εκπροσώπησης, μήπως θα έπρεπε να δούμε -λέω εγώ ως πρόταση- το μοντέλο των δικηγορικών συλλόγων, με την ανεξαρτησία του κάθε συλλόγου και φυσικά το όργανο της ολομέλειας των προέδρων; Είναι μια πρόταση που καταθέτω για μελλοντική επεξεργασία.

Όσον αφορά, κυρίες και κύριοι Βουλευτές, τη σημερινή συζήτηση στην Ολομέλεια της Βουλής του νομοσχεδίου για την εξυγίανση των Ναυπηγείων Ελευσίνας, σήμερα κλείνει τον κύκλο της αυτή η συζήτηση πολλών ετών προβληματικής λειτουργίας ενός βιομηχανικού κλάδου, που θα έπρεπε να πρωταγωνιστεί στην ανάπτυξη του τόπου. Κλείνει τον κύκλο εργασιακής ομηρίας εκατοντάδων οικογενειών και τον κύκλο των καθυστερήσεων στην παράδοση κρίσιμων μονάδων επιφανείας για το Πολεμικό Ναυτικό μας.

Ταυτόχρονα, όμως, χάρη στις ουσιαστικές και συντονισμένες προσπάθειες του Υπουργείου Ανάπτυξης και Επενδύσεων ανοίγει μια καινούργια σελίδα για τα Ναυπηγεία Ελευσίνας, που θα τα επαναφέρει στον χάρτη του ναυπηγοεπισκευαστικού τομέα και παράλληλα στηρίζει την εθνική μας άμυνα και την προάσπιση της εθνικής μας κυριαρχίας στο Αιγαίο και την Ανατολική Μεσόγειο, πράγμα για το οποίο πιστεύω ότι κανένας εδώ μέσα δεν διαφωνεί.

Το σχέδιο εξυγίανσης των Ναυπηγείων Ελευσίνας είναι η ύστατη γραμμή ζωής που αναζητά η εταιρεία και οι εργαζόμενοι μετά από μια δεκαετία στάσης πληρωμών και απόλυτης αδυναμίας λειτουργίας, από την οποία επιβίωσε χάρη στο Πολεμικό Ναυτικό και την αδήριτη ανάγκη ολοκλήρωσης του κατασκευαστικού έργου των πυραυλακάτων της κλάσης Ρουσσέν.

Πλέον όμως, κυρίες και κύριοι Βουλευτές, έχουμε φτάσει στο σημείο εκείνο που τα πράγματα δεν μπορούν να αναβληθούν άλλο και πρέπει να προχωρήσουμε στις κινήσεις εκείνες που θα διασφαλίσουν το μέλλον των ναυπηγείων, το μέλλον των εξακοσίων εργαζομένων τους, το μέλλον των ναυπηγικών αναγκών του Πολεμικού Ναυτικού μας.

Και ξέρετε, κυρίες και κύριοι συνάδελφοι, το ότι ο ιδιώτης με τους εργαζομένους είναι σε αγαστή συνεργασία και συμφώνησαν σε αυτό το σχέδιο, για μένα είναι και μια ωριμότητα που ίσως την έφερε η δεκαετής μνημονιακή κατάσταση που υπήρχε στη χώρα. Γιατί όλοι ζήσαμε απολύσεις, όλοι ζήσαμε εταιρείες να κλείνουν και τελικά το βασικότερο είναι μια εταιρεία να μην κλείνει, να μπορεί να λειτουργεί, να υπάρχει έστω εισόδημα για τους εργαζόμενους και να προσπαθούμε να τη βγάλουμε στο φως. Το ότι και οι εργαζόμενοι οι ίδιοι πλέον έχουν συμφωνήσει και έχουν μπει σε τέτοιες λογικές ίσως να είναι αυτό που έμεινε, μία σοφία παραπάνω από τα δέκα χρόνια των μνημονίων. Όλοι καταλαβαίνουμε τι σημαίνει μια εταιρεία να υπάρχει και να λειτουργεί.

Η σημασία, λοιπόν, και η αναγκαιότητα λειτουργίας των Ναυπηγείων της Ελευσίνας νομίζω ότι είναι αδιαμφισβήτητη και ξεπερνά τα στενά όρια μιας πτωχευμένης εταιρείας. Πιστεύω ότι είναι γνωστές σε όλους μας οι επιπτώσεις από την τυχόν οριστική παύση της λειτουργίας τους και την εκκαθάρισή τους.

Πολύ εύγλωττα μας το ξεκαθάρισε και ο Υπουργός στην επιτροπή. Δεν «κομίζουμε γλαύκας εις Αθήνας» με το συγκεκριμένο σχέδιο, αλλά αντίθετα κινούμαστε και συνεχίζουμε τις ίδιες προσπάθειες και με τον ίδιο επενδυτή που ξεκίνησαν με την κυβέρνηση ΣΥΡΙΖΑ - ΑΝΕΛ, με τον ίδιο δοκιμασμένο επενδυτή που ανέλαβε το Ναυπηγείο Σύρου και με το ίδιο σχέδιο εξυγίανσης, χάρη στο οποίο το Ναυπηγείο της Σύρου συνεχίζει να κινείται ανοδικά, τριπλασιάζοντας το προσωπικό του και πραγματοποιώντας το 2021 τον μεγαλύτερο κύκλο εργασιών στην ιστορία του.

Επομένως, προχωρήσαμε συνετά πατώντας σε στέρεες βάσεις και με καλά μελετημένα βήματα, με μόνο στόχο μας την ουσιαστική και βιώσιμη επαναλειτουργία των Ναυπηγείων Ελευσίνας με κατασκευαστικό και επισκευαστικό έργο που δεν θα εξαρτάται αποκλειστικά και μόνο από το Δημόσιο, αλλά αντίθετα θα αντλεί έργο από τις αυξανόμενες ανάγκες της εμπορικής Ναυτιλίας. Και, δόξα τω Θεώ, αυτές υπάρχουν.

Στις ξεκάθαρες αυτές προθέσεις μας οφείλω να ομολογήσω πως διέκρινα μια επιφυλακτική αντιμετώπιση από την Αντιπολίτευση, μια προσπάθεια κριτικής άνευ αντικρίσματος. Μάλλον θα έλεγα ότι είναι ένα κόμπλεξ επειδή φέρνουμε εμείς τη λύση, μια λύση που την είχατε ξεκινήσει όμως και εσείς και από κόμπλεξ δεν θέλετε να τη στηρίξετε. Απέναντι σε ένα σχέδιο που έχει γίνει ανεπιφύλακτα δεκτό από τους άμεσα ενδιαφερόμενους, δηλαδή τους ίδιους τους εργαζομένους, ακούστηκαν επιχειρήματα που ζητούσαν να εξεταστεί από τη Βουλή το επιχειρηματικό σχέδιο και η ίδια η συμφωνία εξυγίανσης. Ήταν επιχειρήματα που απαιτούσαν διαβεβαιώσεις ότι ο επενδυτής θα προχωρήσει στη διατήρηση των θέσεων των εργαζομένων και την αύξησή τους, επιχειρήματα που απαιτούσαν να προσκομιστεί διαβεβαίωση πως είναι εξασφαλισμένη η χρηματοδότηση του επενδυτικού σχεδίου και διάφορα άλλα αντίστοιχα.

Προφανώς, ή δεν έχετε καταλάβει, κυρίες και κύριοι Βουλευτές, τα όσα με ενάργεια σας ανέλυσε ο Υπουργός στην επιτροπή, σχετικά με το τι συζητούμε σήμερα, ή η έννοια των αντιρρήσεών σας προέρχεται από την ανάγκη να κάνετε αντιπολίτευση για την αντιπολίτευση! Ξεκάθαρα! Δυστυχώς όμως για εσάς, πρόκειται για ένα πεδίο που επιδρά στις ζωές εξακοσίων οικογενειών, στο αναπτυξιακό μέλλον της δυτικής Αττικής και της χώρας μας και στις ανάγκες της προστασίας της εθνικής μας κυριαρχίας. Πάνω σε αυτό κάνετε αντιπολίτευση για την αντιπολίτευση.

Για μας, τα Ναυπηγεία της Ελευσίνας δεν είναι πεδίο ιδεολογικής γυμναστικής ή φαντασιώσεων κρατικοποιήσεων. Είναι ένα απολύτως απαραίτητο γρανάζι στην εθνική οικονομία και την άμυνα με ιδιαίτερα σημαντικές δυνατότητες, το οποίο δυστυχώς υπολειτουργεί εδώ και πάρα πολλά χρόνια και θέλουμε να το βάλουμε μπρος.

Δεν θα σας κουράσω με νούμερα. Τα έχουμε ακούσει πάρα πολλές φορές. Επιτρέψτε μου, όμως, να σας δώσω μια τάξη μεγέθους για να καταλάβουμε όλοι τη σημασία του σχεδίου εξυγίανσης.

Μέσα σε πενήντα τρία χρόνια λειτουργίας τα ναυπηγεία κατασκεύασαν εννέα εμπορικά πλοία και δεκατρία πολεμικά. Τα πρώτα πολεμικά που ανέλαβαν ήταν τα αρματαγωγά της κλάσης Ιάσων, ένα σχέδιο του Πολεμικού μας Ναυτικού και του Εθνικού Μετσόβιου Πολυτεχνείου, που προέβλεπε την κατασκευή έξι πλοίων με το πρώτο να ξεκινά το 1986. Η κατάληξη; Κατασκευάστηκαν πέντε, με τα τρία τελευταία να παραδίδονται το 2001, δεκαέξι χρόνια μετά την έναρξη. Όλα αυτά σας φαίνονται λογικά;

Αυτή την κατάσταση, λοιπόν, φιλοδοξούμε να θεραπεύσουμε με το σχέδιο εξυγίανσης των Ναυπηγείων Ελευσίνας, με τον ίδιο τρόπο που το κάναμε για το Νεώριο της Σύρου. Έχουμε έναν δοκιμασμένο επενδυτή, εξασφαλισμένη χρηματοδότηση από την κρατική αμερικανική αναπτυξιακή τράπεζα -ένα πραγματικό επίτευγμα που οφείλεται στην πολιτική ηγεσία του Υπουργείου Ανάπτυξης-, ένα επιχειρηματικό σχέδιο που εγγυάται τα δεδουλευμένα των εργαζομένων, τα οφειλόμενα απέναντι στο Πολεμικό Ναυτικό, στον ΕΦΚΑ και το δημόσιο και παράλληλα εξασφαλίζει βιώσιμο κατασκευαστικό και επισκευαστικό έργο για τα ναυπηγεία, χωρίς την υποχρεωτική εμπλοκή του ελληνικού δημοσίου. Αντίθετα, εξασφαλίζει την εμπλοκή του ιταλικού ναυπηγικού κολοσσού της «FINCANTIERI», του μεγαλύτερου αυτή τη στιγμή στην Ευρώπη.

Και, τέλος, όλο αυτό το σχέδιο έχει τεθεί εις γνώση των εργαζομένων των ναυπηγείων, έχει αξιολογηθεί και έχει γίνει ανεπιφύλακτα δεκτό από όλους στη γενική τους συνέλευση. Ποσοστό αποδοχής που ξεπερνάει το 99% νομίζω. Νομίζω ότι αυτό τα λέει όλα.

Άρα η σημερινή ψήφιση του νομοσχεδίου -ελπίζω με ευρεία πλειοψηφία- θα δώσει την εξουσιοδότηση στον Υπουργό να παραστεί στο δικαστήριο σύμφωνα με τις διατάξεις του Πτωχευτικού Κώδικα και να εκκινήσουν έτσι οι διαδικασίες που προβλέπει ο νόμος για την εξυγίανση των ναυπηγείων και την είσοδό τους σε μια νέα εποχή. Ελπίζω να κατανοούμε όλοι τη σημασία του σχεδίου, τις επιπτώσεις που θα είχε για τα ναυπηγεία και τους εργαζομένους σε αυτά, αλλά και για τη χώρα η τυχόν αποτυχία του.

Εμείς ως φιλελεύθερη παράταξη απέχουμε από τη λογική της τυραννίας της πλειοψηφίας, όπως τη διατύπωσε ο Τοκβίλ τον 19ο αιώνα και η οποία συνιστά απειλή για τη λειτουργία της δημοκρατίας, μια απειλή που τη ζήσαμε το διάστημα 2015 - 2019. Αντίθετα, πολλές φορές σας έχουμε καλέσει να στηρίξετε ρυθμίσεις που ενισχύουν την κοινωνία, την οικονομία και την εθνική κυριαρχία, πέρα από ιδεοληπτικές κρίσεις και αντιπολιτευτικές παρωπίδες. Πολλές φορές έχουμε λάβει και υπ’ όψιν τις παρατηρήσεις σας όταν ήταν σωστές. Ελπίζω μια τέτοια μέρα να είναι και η σημερινή και να στηρίξετε το συγκεκριμένο νομοσχέδιο. Αλλιώς, έτσι κι αλλιώς, η Κυβέρνηση της Νέας Δημοκρατίας θα αναλάβει για ακόμα μια φορά το βάρος της λύσης ενός χρονίζοντος προβλήματος, προς όφελος της κοινωνίας, της εθνικής άμυνας και της χώρας και όλοι μας θα κριθούμε από τους συμπολίτες μας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει η κ. Ξενογιαννακοπούλου εκ μέρους του ΣΥΡΙΖΑ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η ανασυγκρότηση και η βιώσιμη προοπτική της ναυπηγικής βιομηχανίας της χώρας μας έχει ιδιαίτερη σημασία. Έχει ιδιαίτερη σημασία όσον αφορά συνολικά την οικονομία, την αναπτυξιακή προοπτική, τις θέσεις εργασίας, την καινοτομία και την ανάπτυξη της τεχνολογίας, πολύ περισσότερο για έναν κλάδο που είναι άρρηκτα συνδεδεμένος με την ελληνική ναυτιλία και φυσικά με την αμυντική πολιτική της χώρας μας. Γι’ αυτόν τον λόγο και η κυβέρνηση του ΣΥΡΙΖΑ προσπάθησε ιδιαίτερα την περίοδο της διακυβέρνησής της προκειμένου να βρεθούν λύσεις και να μπορέσουν να αναγεννηθούν και να αποκτήσουν προοπτική τα ναυπηγεία της χώρας μας.

Αυτό το οποίο ολοκληρώθηκε κατά την περίοδο της διακυβέρνησής μας ήταν η αναβίωση της λειτουργίας του Νεωρίου της Σύρου, διασφαλίζοντας τα εργασιακά δικαιώματα και επίσης το 2019 είχε φτάσει σε ένα πολύ προχωρημένο στάδιο και η συζήτηση, η διαπραγμάτευση όσον αφορά τη δυνατότητα να υπάρξει επένδυση και προοπτική για τα Ναυπηγεία της Ελευσίνας. Είχε υπογραφεί από υπουργούς της κυβέρνησής μας και αντίστοιχο μνημόνιο συνεργασίας με τον επενδυτή, το οποίο είχε μέσα ρητές δεσμεύσεις όσον αφορά την κατοχύρωση όλων των θέσεων εργασίας, των εργασιακών σχέσεων και των δικαιωμάτων που απέρρεαν για τους εργαζόμενους, καθώς και μια σειρά ασφαλιστικές δικλίδες και διατάξεις σε σχέση με τη συνολική ανάπτυξη και τα ευεργετήματα για την ευρύτερη περιοχή, μια περιοχή ιδιαίτερα βεβαρημένη βιομηχανικά όλα αυτά τα χρόνια, αλλά και από ανεργία και από υποβάθμιση του περιβάλλοντος. Και μιλώ φυσικά για τη βιομηχανική περιοχή της δυτικής Αττικής.

Μετά τις εκλογές του 2019 η Κυβέρνηση της Νέας Δημοκρατίας καθυστέρησε τρία χρόνια για να προχωρήσει συγκεκριμένα το σχέδιο όσον αφορά τα Ναυπηγεία της Ελευσίνας και σε αυτά τα τρία χρόνια φυσικά επιβαρύνθηκαν ακόμα περισσότερο οι υποχρεώσεις, τα χρέη, τα βάρη των ναυπηγείων και ταυτόχρονα ήταν και τρία εξαιρετικά δύσκολα χρόνια. Και το λέω επειδή ακούω και συναδέλφους εδώ, οι οποίοι με ειλικρίνεια -πιστεύω- αγωνιούν για τους εργαζομένους. Όμως να μην ξεχνάμε ότι αυτά τα τρία χρόνια οι εργαζόμενοι πραγματικά με τον ιδρώτα, τις θυσίες και την αγωνία τους κράτησαν στοιχειωδώς ζωντανά τα ναυπηγεία μέσα από κάποιες προμήθειες που είχαν δρομολογηθεί και επί κυβερνήσεως ΣΥΡΙΖΑ, όσον αφορά την λειτουργία των ναυπηγείων.

Από εκεί και πέρα όμως, όταν ήρθε αυτό το σχέδιο νόμου στη Βουλή υπήρξε μια σειρά από σοβαρά ζητήματα και όσον αφορά την κοινοβουλευτική διαδικασία, όσον αφορά το θεσμικό πλαίσιο συζήτησης, αλλά και όσον αφορά την ουσία. Ξεκινώ κατ’ αρχάς από μία καινοφανή διαδικασία που δεν την έχουμε δει ποτέ -τουλάχιστον όσο θυμάμαι- στη Βουλή, δηλαδή να έρχεται ένα σχέδιο νόμου το οποίο παρέχει με το άρθρο 2 μία γενική εξουσιοδότηση -και με το άρθρο 3, αλλά και το άρθρο 2 είναι- αναφέροντας ως ενδεικτικούς τους όρους που αναφέρονται σε σχέση με τις διάφορες διατάξεις του σχεδίου νόμου. Παρέχει, λοιπόν, μια γενική εξουσιοδότηση στον Υπουργό. Και πολύ περισσότερο ήταν ένα σχέδιο νόμου που βελτιώθηκε στην πορεία -αναφέρομαι τώρα στο κομμάτι των εργασιακών- επειδή όμως ακριβώς από την πρώτη στιγμή και ο ΣΥΡΙΖΑ - Προοδευτική Συμμαχία και άλλα κόμματα της Αντιπολίτευσης και κυρίως και οι εργαζόμενοι πιέσαμε ιδιαίτερα σε αυτή την κατεύθυνση, όταν μάλιστα στην πρώτη συνεδρίαση η λογική ήταν «take it or leave it» από τη μεριά της πολιτικής ηγεσίας του Υπουργείου Ανάπτυξης.

Όταν ζητήσαμε επανειλημμένως στις συνεδριάσεις της επιτροπής να έχουμε αυτό το περίφημο κείμενο της συμφωνίας του επενδυτή με τους εργαζομένους, κάτι το οποίο υποτίθεται ότι έχει κατατεθεί και στο Υπουργείο Εργασίας, αυτό δεν το λάβαμε ποτέ. Αυτό είναι το δεύτερο σημείο μιας πρωτόγνωρης διαδικασίας: δηλαδή και μία γενική εξουσιοδότηση που δημιουργεί αυτή την αβεβαιότητα σε σχέση με το κείμενο του νόμου και όσον αφορά αυτή την περίφημη συμφωνία, η οποία ποτέ δεν τέθηκε υπ’ όψιν του Κοινοβουλίου και των μελών της Επιτροπής Παραγωγής και Εμπορίου.

Όσον αφορά τα εργασιακά, μέσα από την πίεση που ασκήθηκε σε όλες αυτές τις συνεδριάσεις, μπορέσαμε να διασφαλίσουμε ότι πρώτα απ’ όλα δεν θα είναι συνάρτηση -όσον αφορά τα δεδουλευμένα- με κάποιες μελλοντικές προμήθειες και παραγγελίες του Πολεμικού Ναυτικού, άρα, λοιπόν, με μία μεγαλύτερη διασφάλιση όσον αφορά το πώς θα αποδοθούν τα δεδουλευμένα. Και επίσης, επειδή υπήρχε ένα πολύ μεγάλο κενό αναφοράς γίνεται μια αναφορά σε αυτή τη συμφωνία με τους εργαζομένους -την οποία επιμένουμε ότι δεν την έχουμε δει, αλλά γίνεται μια αναφορά- και όσον αφορά τη διατήρηση των θέσεων εργασίας και σε σχέση με τις εργασιακές σχέσεις αναφέρεται μία προοπτική να υπάρξει συμφωνία συλλογικής σύμβασης εργασίας μεταξύ του επενδυτή και των εργαζομένων.

Εμείς επειδή θέλουμε να είμαστε δίκαιοι και όταν δίνουμε αγώνα για κάτι και εφόσον πιάνει τόπο να το αναγνωρίζουμε θα πούμε ότι υπάρχει βελτίωση όσον αφορά τα εργασιακά. Αυτό είναι αλήθεια. Όμως ακόμα και για τα εργασιακά -γιατί ο συνάδελφος κ. Μαμουλάκης, ως γενικός μας εισηγητής, αναφέρθηκε αναλυτικά πριν και θα αναφερθεί και ο Κοινοβουλευτικός μας Εκπρόσωπος και άλλοι συνάδελφοι- υπάρχουν και τα θέματα φυσικά των σχέσεων με το δημόσιο, με τα ασφαλιστικά ταμεία. Όχι μόνο, λοιπόν, για τα εργασιακά, αλλά και για τα εργασιακά -που εγώ θέλω να επιμείνω ιδιαίτερα, γιατί είναι ένα θέμα που «καίει» κι είναι μείζον για τη λειτουργία και τη βιωσιμότητα και την προοπτική των Ναυπηγείων της Ελευσίνας- ακόμα και για αυτά, ακόμη δηλαδή και οι υπαναχωρήσεις του κυρίου Υπουργού είναι υπό αίρεση καθώς όλα, μα όλα τα σημεία και οι όροι του άρθρου 2 είναι υπό αίρεση, είναι ενδεικτικά -όπως αναφέρεται στο άρθρο 2- και όχι περιοριστικά.

Άρα δημιουργείται μια τεράστια αβεβαιότητα, η οποία θέτει κι ένα τεράστιο κοινοβουλευτικό θέμα, δηλαδή να ψηφίσουμε. Καλούμαστε εδώ να ψηφίσουμε ως Εθνική Αντιπροσωπεία, ως Βουλή, ένα σχέδιο νόμου, το οποίο όταν θα φτάσει στο δικαστήριο μπορεί να είναι τελείως διαφορετικό ή τουλάχιστον να είναι τελείως διαφορετικό σε πολύ ουσιώδη στοιχεία.

Γι’ αυτόν τον λόγο εμείς εξαρχής θέσαμε το θέμα -και αναφέρθηκε κι ο εισηγητής μας- και έχουμε καταθέσει τροπολογία, με την οποία ζητάμε να υπάρξει, όταν ολοκληρωθεί η διατύπωση του κειμένου, μια νέα κοινοβουλευτική διαδικασία. Εμείς προτείνουμε να γίνει στην Επιτροπή Παραγωγής και Εμπορίου, μέσα από μια μορφή γνωμοδότησης, όπως επιτρέπει ο Κανονισμός της Βουλής, κι εκεί πέρα φυσικά να μπορούμε να κρίνουμε αν όντως, και οι βελτιώσεις που έχουν γίνει, που είναι σε θετική κατεύθυνση, αλλά κυρίως κι όλα τα ζητήματα των σχέσεων με το δημόσιο και τα θέματα δημοσίου συμφέροντος αλλά και συνολικά η εικόνα αυτού του σχεδίου νόμου, ποια θα είναι η τελική εικόνα. Διότι δεν μπορεί να καλείται να ψηφίσει το Κοινοβούλιο μέσα από αυτή την αβεβαιότητα και την ασάφεια.

Γι’ αυτό ζητούμε να υπάρξει οπωσδήποτε αυτή η επιπλέον κοινοβουλευτική διαδικασία, για να μπορεί πλέον συνειδητά και υπεύθυνα και η Βουλή να δώσει την τελική της εξουσιοδότηση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Θα δώσω τον λόγο τώρα στον Υφυπουργό Οικονομικών κ. Βεσυρόπουλο και αμέσως μετά ακολουθεί ο κ. Κεγκέρογλου εκ μέρους του ΚΙΝΑΛ.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κυρία Πρόεδρε.

Κυρίες και κύριοι συνάδελφοι, με το νομοσχέδιο που συζητείται σήμερα στην Ολομέλεια της Βουλής διαμορφώνεται το πλαίσιο για την εξυγίανση των Ναυπηγείων Ελευσίνας, με στόχο την ουσιαστική διάσωση ενός εκ των πλέον ιστορικών και εμβληματικών ναυπηγείων της χώρας. Έλαβα τον λόγο για να αναφερθώ στην τροπολογία με γενικό αριθμό 1413 και με ειδικό αριθμό 135 που κατατέθηκε από το Υπουργείο Οικονομικών.

Στα άρθρα 4, 5 και 6 της τροπολογίας περιλαμβάνονται ρυθμίσεις για το Συμβούλιο Οικονομικών Εμπειρογνωμόνων. Ειδικότερα, με το άρθρο 4 προβλέπεται ότι σε περίπτωση που ο πρόεδρος του ΣΟΕ τυχαίνει να έχει ταυτόχρονα και την ιδιότητα μέλους Διδακτικού Ερευνητικού Προσωπικού Ανώτατου Εκπαιδευτικού Ιδρύματος, τότε ο εν λόγω πρόεδρος τίθεται υπό την ιδιότητα του μέλους ΔΕΠ, σε καθεστώς πλήρους αναστολής των καθηκόντων του κατ’ ανάλογη εφαρμογή της διάταξης της παρ. 1 του άρθρου 160 του ν.4957/2022. Η εισαγόμενη ρύθμιση, σύμφωνα με την οποία ο πρόεδρος του ΣΟΕ τίθεται σε αναστολή άσκησης καθηκόντων, κρίνεται αναγκαία, καθώς η ανάληψη της προαναφερόμενης θέσης συναρτάται με αυξημένο φόρτο εργασίας και τακτικές μετακινήσεις στο εξωτερικό, που απαιτούν την αποκλειστική απασχόληση του προέδρου με τα καθήκοντα στο ΣΟΕ.

Σε συνάρτηση των όσων προβλέπονται στο άρθρο 4 για πλήρη αναστολή καθηκόντων, ως μέλους ΔΕΠ, του προέδρου του ΣΟΕ, με την προτεινόμενη διάταξη του άρθρου 5 διαγράφεται, προς αποφυγή σύγχυσης, η συμπερίληψη του προέδρου του ΣΟΕ από την περίπτωση. α της παραγράφου. 8 του ν.4957/2022, όπου καταγράφονται οι περιπτώσεις μερικής αναστολής καθηκόντων μελών ΔΕΠ - ΑΕΙ, όταν αναλαμβάνουν παράλληλα τα οικεία αναφερόμενα αξιώματα, στα οποία περιλαμβάνεται και το αξίωμα του προέδρου του ΣΟΕ.

Με το άρθρο 6 της τροπολογίας εισάγεται πάγια ρύθμιση με την οποία διασφαλίζεται, στο πλαίσιο της αρχής της συνέχειας των δημοσίων υπηρεσιών, η παραμονή στην προεδρία του ΣΟΕ του προέδρου, του οποίου έληξε η θητεία, μέχρι τον διορισμό του νέου Προέδρου. Η χρονική διάρκεια της παράτασης δεν μπορεί να υπερβεί το τρίμηνο, χρονικό διάστημα που κρίνεται επαρκές για να ολοκληρωθεί η διαδικασία διορισμού του νέου προέδρου του ΣΟΕ.

Με το άρθρο 8 της τροπολογίας εισάγεται μεταβατική διάταξη της παρ. 82 στο άρθρο 72 του Κώδικα Φορολογίας Εισοδήματος, προκειμένου να απαλλάσσονται από τον φόρο εισοδήματος για το φορολογικό έτος 2021 τα ενδοομιλικά μερίσματα που εισπράττει νομικό πρόσωπο φορολογικός κάτοικος Ελλάδος από νομικό πρόσωπο φορολογικό κάτοικο Ηνωμένου Βασιλείου. Απαραίτητη προϋπόθεση είναι ο λήπτης να κατέχει ελάχιστο ποσοστό συμμετοχής τουλάχιστον 10% της αξίας ή του πλήθους του μετοχικού ή βασικού κεφαλαίου ή των δικαιωμάτων ψήφου του νομικού προσώπου που διανέμει το μέρισμα και το ελάχιστο ποσοστό συμμετοχής να διακρατείται τουλάχιστον για είκοσι τέσσερις μήνες. Η συγκεκριμένη διάταξη εισάγεται για το φορολογικό έτος 2021 λόγω του ότι παρήλθε η μεταβατική περίοδος από 1-2-2020 έως 31-12-2020 με βάση τη συμφωνία αποχώρησης του Ηνωμένου Βασιλείου από την Ευρωπαϊκή Ένωση.

Το άρθρο 9 της τροπολογίας αποτελεί μια ακόμη θεσμική παρέμβαση της Κυβέρνησης στην κατεύθυνση της στήριξης και ενίσχυσης του τομέα της αγοράς ακινήτων. Ωφελούμενοι, εκτός από τις επιχειρήσεις που δραστηριοποιούνται στον κλάδο των ακινήτων, είναι και οι αγοραστές ακινήτων. Με το άρθρο αυτό παρατείνεται μέχρι τις 31 Δεκεμβρίου 2022, η δυνατότητα υποβολής αιτήσεων υπαγωγής στο καθεστώς αναστολής ΦΠΑ των ακινήτων για τους κατασκευαστές οικοδομών.

Παράλληλα με το άρθρο 7 της τροπολογίας με γενικό αριθμό 1412 και με ειδικό αριθμό 134, που κατατέθηκε από το Υπουργείο Οικονομικών, καθορίζονται οι όροι δόμησης για την ανέγερση του Πολυδύναμου Περιφερειακού Ιατρείου Ραχών, σύμφωνα με τον ισχύοντα Νέο Οικοδομικό Κανονισμό, ν.4067/2012, και προβλέπεται η έκδοση των σχετικών οικοδομικών αδειών από την υπηρεσία δόμησης της ανώνυμης εταιρείας «ΚΤΙΡΙΑΚΕΣ ΥΠΟΔΟΜΕΣ Α.Ε.», σύμφωνα με την ισχύουσα νομοθεσία.

Με τη νομοθετική αυτή διάταξη διασφαλίζεται η ταχύτερη και αποτελεσματικότερη ολοκλήρωση της σχετικής διοικητικής διαδικασίας για την άμεση ανέγερση του Πολυδύναμου Περιφερειακού Ιατρείου Ραχών της Περιφερειακής Ενότητας Φθιώτιδας, ενός έργου απαραίτητου για την τοπική κοινωνία, καθώς με αυτόν τον τρόπο οι πολίτες της θα έχουν πλήρη πρόσβαση σε ποιοτικές υπηρεσίες υγείας.

Κυρίες και κύριοι συνάδελφοι, τόσο οι τροπολογίες στις οποίες αναφέρθηκα όσο και το σύνολο του νομοσχεδίου που συζητείται σήμερα έχουν αναμφισβήτητα ορθολογική στόχευση και διάσταση και πληρούν όλες τις προϋποθέσεις για να αντιμετωπιστούν θετικά από το σύνολο των κομμάτων της Αντιπολίτευσης.

Η Κυβέρνησή μας, η Κυβέρνηση του Κυριάκου Μητσοτάκη, συνεχίζει το θεσμικό και μεταρρυθμιστικό της έργο. Συνεχίζει να επικεντρώνεται και να δίνει λύσεις σε ουσιαστικά προβλήματα. Με έργα, στηρίζοντας έμπρακτα την κοινωνία και την αναπτυξιακή διάσταση της χώρας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο τώρα εκ μέρους του Κινήματος Αλλαγής έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, το σημερινό νομοσχέδιο μάς δίνει τη δυνατότητα να μιλήσουμε για τη ναυπηγοεπισκευαστική βιομηχανία της χώρας μας συνολικά και να πούμε ότι δυστυχώς δεν υπήρξε διαχρονικά μια πολιτική στήριξής της προκειμένου να μπορεί να διαδραματίσει τον σοβαρό ρόλο που έπαιξε κατά καιρούς και που έχει ανάγκη η χώρα μας.

Από την πρώτη στιγμή που ανέλαβε η Νέα Δημοκρατία την Κυβέρνηση, το ΠΑΣΟΚ ως επισπεύδον έθετε το ζήτημα της εκπόνησης εθνικής στρατηγικής για τη ναυπηγική βιομηχανία, ανασυγκρότηση, ανάκαμψη και δραστηριότητα ξανά, με βάση βεβαίως τις δυνατότητες που αυτή έχει στον εμπορικό ιδιωτικό τομέα, που αποδείχτηκε ότι μπορεί να είναι ανταγωνιστική, και βεβαίως για να μπορεί να παίξει και τον σημαντικό ρόλο της εθνικής αμυντικής βιομηχανίας, που τον έχουμε ανάγκη.

Και τον έχουμε ανάγκη, γιατί δυστυχώς -και το είδαμε το προηγούμενο διάστημα συζητώντας εδώ στην Ολομέλεια της Βουλής- ενώ η χώρα προχωρά είτε σε εκσυγχρονισμό πλοίων του Πολεμικού Ναυτικού είτε σε προμήθεια νέων δεν έχει τη δυνατότητα -και αυτή ήταν και η κύρια αιτιολόγηση του Υπουργείου Άμυνας στις ενστάσεις μας- μέσα από τα ελληνικά ναυπηγεία να τα υλοποιήσει.

Αυτό, λοιπόν, το οποίο εμείς θέταμε εξαρχής ήταν και προϋπόθεση για να μπορέσουμε με τα εξοπλιστικά προγράμματα για το Πολεμικό Ναυτικό να έχουμε τον ρόλο του παραγωγού και του συμπαραγωγού και όχι μόνο του καταναλωτή, όχι μόνο του αγοραστή. Είναι πάγια θέση του ΠΑΣΟΚ η ανάπτυξη της Εθνικής Αμυντικής Βιομηχανίας και η συμμετοχή στα εξοπλιστικά προγράμματα.

Και τα Ναυπηγεία Σκαραμαγκά και τα Ναυπηγεία της Ελευσίνας και μια σειρά εκατοντάδων επιχειρήσεων που είναι στον ναυπηγοεπισκευαστικό κλάδο, μέσα από αυτή την στρατηγική θα είχαν καλύτερη τύχη. Τα Ναυπηγεία της Σύρου -παρ’ ότι δεν συμφωνούμε και το έχουμε δηλώσει κατ’ επανάληψη με το μοντέλο το εργασιακό που εφαρμόζεται εκεί- δείχνουν ότι υπάρχει προοπτική και δυνατότητα. Υπάρχουν πελάτες που μπορούν και θέλουν να είναι πελάτες της ελληνικής ναυπηγικής βιομηχανίας.

Εκ των ων ουκ άνευ, λοιπόν, η προσπάθεια για την εξυγίανση και των Ναυπηγείων της Ελευσίνας αλλά και η επιτάχυνση των διαδικασιών που καθυστερούν αδικαιολόγητα για τα Ναυπηγεία Σκαραμαγκά.

Είμαστε το κόμμα που εδώ μέσα, από τις πρώτες εβδομάδες κιόλας, όπως ανέφερα, εκτός από το ζήτημα του στρατηγικού σχεδίου για την ναυπηγική βιομηχανία, θέσαμε και το ζήτημα των Ναυπηγείων Ελευσίνας. Και μάλιστα, κύριε Υπουργέ, με μια τετραπλή επίκαιρη ερώτησή μας -μίνι επερώτηση θα έλεγα- ήρθαν οι συναρμόδιοι Υπουργοί εδώ και έδωσαν απαντήσεις σε αυτά τα οποία εμείς θέταμε. Και τότε βέβαια, στο αρχικό στάδιο, οι απαντήσεις ήταν εύκολες. Και πράγματι δεσμευτήκατε σε πολλά από αυτά που θέσαμε, σε σχέση με την ανάγκη εξυγίανσης των ναυπηγείων και όχι το κλείσιμό τους και την εκκαθάρισή τους, στην ανάγκη να μπορούν να έχουν τη δυνατότητα να είναι συμμέτοχοι στα εξοπλιστικά προγράμματα και βέβαια στον κύριο λόγο τους, στην προτεραιότητά τους που είναι η λειτουργία τους αλλά και στο να μπορέσουν οι εργαζόμενοι, όχι μόνο να διατηρήσουν τις θέσεις τους, αλλά να αυξηθούν, να έχουμε νέες θέσεις εργασίας, μέσα από την ανάπτυξη και τις νέες δουλειές που μπορούν να έχουν τα ναυπηγεία στη χώρα μας και βέβαια να πάρουν τα δικαιούμενα δεδουλευμένα και όλα όσα είχαν χάσει με την ουσιαστική πτώχευση των ναυπηγείων, την υπολειτουργία τους, να πω καλύτερα, για να είμαι ακριβής.

Ερχόμαστε, λοιπόν, μετά από τρία χρόνια. Ερχόμαστε ουσιαστικά μετά από ένα χρόνο από τότε που υπήρξε μια συμφωνία καθοριστική ανάμεσα στον επενδυτή, την εργοδοσία και τους εργαζόμενους να συζητήσουμε ένα νομοσχέδιο. Ωστόσο, όμως, η χώρα προμηθεύτηκε και έκλεισε τη συμφωνία για τις Μπελαρά. Και εδώ είπε o Υπουργός ότι δεν καταφέραμε να δώσουμε έστω μία στα ελληνικά ναυπηγεία. Μα πώς; Αφού υπήρξε κωλυσιεργία σε σχέση με το να έρθει εδώ το σχετικό νομοσχέδιο ή εν πάση περιπτώσει να προχωρήσει μέσα από τη διαδικασία που προβλέπεται με όποιο άλλο τρόπο. Εμείς αυτό το σημειώνουμε και το τονίζουμε γιατί δεν πρέπει να υπάρξει άλλη καθυστέρηση στο ζήτημα αυτό, συνολικά για τα ναυπηγεία του τόπου μας.

Έχουμε, λοιπόν, μπροστά μας ένα νομοσχέδιο, το οποίο κατατέθηκε πριν τη διακοπή του Αυγούστου και συζητήθηκε στις επιτροπές, που αφορά την εξυγίανση των ναυπηγείων. Και το πρώτο πράγμα, το οποίο εμείς είπαμε -αφού καθαρά για άλλη μια φορά τοποθετηθήκαμε υπέρ της εξυγίανσης των ναυπηγείων και της λειτουργίας τους- ήταν για τα κενά, τις παραλείψεις και τις αντιφάσεις που αυτό είχε.

Ο εισηγητής μας, κ. Πάνας μίλησε για την έλλειψη όλων εκείνων των στοιχείων που αφορούν την καταβολή των δεδουλευμένων, των αποζημιώσεων, για τις συλλογικές συμβάσεις, για την επαναπρόσληψη των εργαζομένων, τα οποία ενώ περιλαμβάνονται στη συμφωνία, την οποία επικαλείστε ότι ενέκρινε το 99,7% των εργαζομένων -και πράγματι έτσι έγινε, έχουν υπογράψει 99,7% των εργαζομένων- στη συνέχεια δεν τα είδαμε στο νομοσχέδιο. Τα θέσαμε γιατί εμείς μιλήσαμε και με το σωματείο και με τους εργαζόμενους που έχουν διαφωνίες σε σχέση με την τακτική του σωματείου, με όλους, με τους πάντες και με τον επενδυτή και ζητήσαμε εξηγήσεις. Μέσα από τις θεσμικές διαδικασίες της επιτροπής ακρόασης ζητήσαμε και θέσαμε ζητήματα και όλοι νομίζω είχαμε την ευκαιρία αυτή.

Θέσαμε, λοιπόν, πέντε βασικά ζητήματα και μια προϋπόθεση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Λίγο χρόνο, κυρία Πρόεδρε.

Τα πέντε ζητήματα ήταν αφενός ο συγχρονισμός της πληρωμής των δεδουλευμένων του 30% και του 70% με τη δικαστική απόφαση και με την μεταβίβαση.

Το δεύτερο θέμα ήταν οι αποζημιώσεις, που βέβαια θα πληρωθούν σύμφωνα με το νόμο, μετρητοίς, σε συγκεκριμένες δόσεις που προβλέπει ο νόμος και δεν μπορεί να γίνει διαφορετικά. Το ζήτημα της επαναπρόσληψης και των συλλογικών συμβάσεων εργασίας που περιλαμβάνεται στο πρακτικό το οποίο έχει κατατεθεί στο Υπουργείο Εργασίας με αριθμό πρωτοκόλλου 470 στις 22-12-2001 και το οποίο μνημονεύεται στο νόμο. Δεν υπήρχαν αυτά. Μνημονεύεται το νούμερο της συμφωνίας, αλλά όχι τα προβλεπόμενα.

Το τέταρτο θέμα που θέσαμε είναι οι ενδεχόμενες δικαστικές αποφάσεις για δικαιώματα των εργαζομένων, οι οποίες θα έρθουν στη συνέχεια, να είναι μέσα στις υποχρεώσεις της επιχείρησης.

Και το πέμπτο ήταν η επίσημη δήλωση του Υπουργού Ανάπτυξης -που είναι το επισπεύδον Υπουργείο του νομοσχεδίου- ότι το Υπουργείο Άμυνας διατηρεί το δικαίωμα της επαναδιαπραγμάτευσης των όρων αποπληρωμής με τη συντόμευση του χρονοδιαγράμματος επ’ ωφελεία του Πολεμικού Ναυτικού και του δημοσίου, εφόσον αναθέσει σημαντικά εξοπλιστικά προγράμματα και στο πλαίσιο της συμφωνίας που τότε θα επιτευχθεί.

Αυτές τις πέντε προτάσεις καταθέσαμε και μια προϋπόθεση, ότι ο Υπουργός εξουσιοδοτείται μόνο για όλα όσα αναφέρονται στο νομοσχέδιο.

Με αυτά, λοιπόν, προσήλθαμε και συζητήσαμε. Και ως υπεύθυνη δύναμη σήμερα ο εισηγητής μας είπε καθαρά ότι ναι, πετύχαμε να μπουν στο νομοσχέδιο, με τις νομοθετικές τροποποιήσεις που έφερε ο Υπουργός, αυτά που ζητήσαμε και τα οποία δεν ήταν άλλα από αυτά που απαιτούσαν οι εργαζόμενοι. Διότι επικαλέστηκε στο νομοσχέδιο τη συμφωνία με τους εργαζόμενους, αλλά δεν είχε τα συμφωνηθέντα μέσα. Μπήκε, λοιπόν, μέσα και το 30% και το 70%, μπήκε το θέμα που έχει να κάνει με τις αποζημιώσεις, που έχει να κάνει με την επαναπρόσληψη και τις συλλογικές συμβάσεις.

Δεν αναφέρεται και δεν έφερε κάποια ρύθμιση για τις ενδεχόμενες δικαστικές αποφάσεις και άλλα δικαιώματα και, βέβαια, για το θέμα του χρέους προς το Πολεμικό Ναυτικό υπήρξε η θετική εξέλιξη σήμερα με τη δήλωση του Υπουργού κ. Παναγιωτόπουλου. Ο κ. Παναγιωτόπουλος είπε ότι εφόσον επιλεγούν τα ναυπηγεία για κάποιο εξοπλιστικό πρόγραμμα, βεβαίως και θα επαναδιαπραγματευτώ τους όρους τους στα συμφωνηθέντα, τα οποία είναι τα ελάχιστα.

Αυτό, όμως, για να είναι δήλωση ερμηνευτική κατά το Σύνταγμα και κατά τη νομοθετική διαδικασία και να ισχύει, θα πρέπει να γίνει δήλωση από τον επισπεύδοντα Υπουργό του νομοσχεδίου στα Πρακτικά της Βουλής, ακριβώς ως ερμηνευτική δήλωση. Και εμείς επιμένουμε σε αυτό, διότι είναι πάρα πολύ σημαντικό. Δεν το θέλουμε για λαϊκή κατανάλωση κ.λπ..

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ψηφίσετε;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα σας πω τι θα ψηφίσουμε.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε, σας παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα ψηφίσουμε, λοιπόν, αφού ρωτάτε, όλα εκείνα τα άρθρα στα οποία ενσωματώνετε τις προτάσεις μας και τις θέσεις μας. Ξαναλέω, όλα τα άρθρα στα οποία ενσωματώνετε τις θέσεις μας -που δεν είναι θέσεις μας, αλλά θέσεις των εργαζομένων- βεβαίως θα τα ψηφίσουμε, γιατί είμαστε υπεύθυνη δύναμη.

Δεν θα ψηφίσουμε βεβαίως μια γενική εξουσιοδότηση, η οποία θα αναφέρεται σε ό,τι άλλο θέμα προκύψει.

Λέει το άρθρο τρία, αν θυμάμαι καλά…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ, πρέπει να κλείσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα, λοιπόν, μη ζητάτε να δώσουμε λευκή επιταγή σε ένα θέμα.

Αυτή η αντίφαση του νομοσχεδίου υπάρχει είτε το θέλουμε είτε όχι. Είναι ένα υβριδικό σύστημα αυτό, γιατί αφορά ιδιωτική επιχείρηση, αλλά, κύριε Υπουργέ, είναι αντίφαση του ίδιου του νομοσχεδίου. Δεν είναι δική μας αντίφαση.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας ευχαριστώ πάρα πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο κ. Οδυσσέας Κωνσταντινόπουλος, εκ μέρους του Κινήματος Αλλαγής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κυρίες και κύριοι συνάδελφοι, βρισκόμαστε σε μια πάρα πολύ δύσκολη -νομίζω για όλα τα κόμματα, για την Κυβέρνηση- πολιτική στιγμή, η οποία έχει αποδειχθεί για οποιονδήποτε λόγο περίτρανα ότι, ενώ υπήρχε μια εσωκομματική διαδικασία, το Μαξίμου παρακολουθούσε τον υποψήφιο και μετέπειτα Αρχηγό του ΠΑΣΟΚ.

Σε αυτή τη διαδικασία που έγινε υπάρχει κάτι κοινό. Η Κυβέρνηση έχει χάσει πια τη στρατηγική της σε όλα τα επίπεδα. Ο κ. Γεραπετρίτης καλούσε στο τηλέφωνο τον κ. Ανδρουλάκη, όπως έλεγε τις πρώτες μέρες, και μετά ο κ. Οικονόμου και δεν τον έβρισκε για να του πει και μετά ανακάλυψε ότι δεν ξέρει και αυτός τίποτα. Μάλλον ήθελε να του πει για τους αγώνες της Εθνικής Ελλάδος!

Έτσι και η Κυβέρνηση αυτόν τον καιρό και από κοντά η Αντιπολίτευση αναμένουν με αγωνία τι θα ψηφίσει το ΠΑΣΟΚ για να προσδιοριστούν. Αυτό είναι το ζητούμενο των πολιτικών κινήσεων.

Και θα μου επιτρέψετε να πω αν υπάρχει εμπιστοσύνη σε αυτό το ζήτημα που έθεσε σήμερα ο Υπουργός. Ο Υπουργός έβαλε ένα πλαίσιο στις επιτροπές ότι, αν δεν ψήφιζε το ΠΑΣΟΚ και ο ΣΥΡΙΖΑ, δεν θα προχωρούσε το νομοσχέδιο. Το απέσυρε χθες. Οι εξηγήσεις θα είναι από τον ίδιο. Αν τότε, δηλαδή, πολιτικά εκβίαζε τα κόμματα και τι άλλαξε μέχρι σήμερα. Άλλαξε η πολιτική κατάσταση; Δεν το καταλαβαίνω αυτό.

Δηλαδή, το δικαστήριο τώρα δέχεται με εσάς, αλλά πριν δεν δεχόταν με τους τρεις; Μεγάλο ζήτημα αυτό. Και καταλαβαίνω τώρα να το κάνετε αυτό στον ΣΥΡΙΖΑ, όπου ο κ. Φλαμπουράρης έφερε το μνημόνιο και τον επενδυτή. Βεβαίως, ο ΣΥΡΙΖΑ είναι αυτός που έφερε τον επενδυτή, έχει κάνει στη Σύρο, έφτιαξε το μνημόνιο. Στο ΠΑΣΟΚ;

Στο ΠΑΣΟΚ, κύριε Υπουργέ, το οποίο ψήφισε την ελληνογαλλική Συμφωνία χωρίς προϋποθέσεις; Στο ΠΑΣΟΚ, το οποίο δεν μίλησε ποτέ για μανάδες, γυναίκες, παιδιά; Σε αυτό το ΠΑΣΟΚ; Εκβιάζετε είτε πολιτικά είτε προσπαθείτε μέσα από το τηλέφωνο; Σε αυτό το ΠΑΣΟΚ;

Δεν σας έχουμε καμμία εμπιστοσύνη, κύριε Υπουργέ. Και θα σας πω γιατί δεν σας έχουμε εμπιστοσύνη: Την τροπολογία που έφερε ο Υπουργός Δικαιοσύνης του άρθρου 95 του ν.2225/1994, αυτό που φέρατε για να μην μπορούν μετά οι παρακολουθούντες να μάθουν για ποιον λόγο, εμείς την ψηφίσαμε, κύριε Υπουργέ. Ξέρετε γιατί την ψηφίσαμε; Διότι μας είπατε εδώ ότι αυτό γίνεται για εθνικούς λόγους στο «off the record», αφορούσε ανθρώπους που είχαν σχέση με την Τουρκία, με τα θέματα των συνόρων.

Το αποδεχθήκαμε, κύριε Υπουργέ, με καλή διάθεση, γιατί εμείς πάνω από όλα συμπεριφερόμαστε με πολύ μεγάλο κόστος και φτάσαμε, ναι, στο 4%, γιατί βάζαμε τα εθνικά ζητήματα. Και έρχεστε σήμερα να μας πείτε να σας εμπιστευθούμε, που αυτή την τροπολογία τη χρησιμοποιείτε σήμερα εναντίον του Αρχηγού μας, για να μπορούμε να μάθουμε για ποιον λόγο;

**ΕΥΑΓΓΕΛΟΣ ΛΙΑΚΟΣ:** Κυρία Πρόεδρε, μιλάει πέντε λεπτά εκτός θέματος!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα ξαναγυρίσω στο θέμα. Το ξέρω ότι δεν αρέσουν αυτά που λέω…

**ΕΥΑΓΓΕΛΟΣ ΛΙΑΚΟΣ:** Μια χαρά μάς αρέσουν, αλλά είναι εκτός θέματος.

**ΧΡΗΣΤΟΣ ΜΠΟΥΚΩΡΟΣ:** Θα γίνει εξεταστική και θα απαντηθούν όλα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Θα απαντηθούν, ναι, ξέρω.

Και το επόμενο ζήτημα είναι…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον να μιλήσει. Έχει δικαίωμα από το Βήμα να λέει ό,τι θέλει. Σας παρακαλώ πολύ! Το κάνατε όλοι.

**ΕΥΑΓΓΕΛΟΣ ΛΙΑΚΟΣ:** Πέντε λεπτά;

**ΠΡΟΕΔΡΕΥΟΥΣΑ (Σοφία Σακοράφα):** Το κάνετε όλοι. Κάντε μου χάρη, σας παρακαλώ πολύ και μη διακόπτετε, όταν μιλάει ο ομιλητής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Πείτε και το επόμενο επιχείρημα. Το έλεγε ο κ. Σαντορινιός πριν λίγο καιρό. Ψηφίζετε ΠΑΣΟΚ και θα βγει ΣΥΡΙΖΑ.

Πείτε και το επόμενο επιχείρημα. Είναι εδώ και ο Υπουργός, που με εγκαλούσε πριν λίγο καιρό για τον κ. Βενιζέλο.

Πιστεύετε και εσείς, κύριε Υπουργέ, ότι ο κ. Βενιζέλος είναι με τον ΣΥΡΙΖΑ; Διότι εσείς με εγκαλούσατε για τον κ. Βενιζέλο.

Το άλλο επιχείρημα ξέρετε ποιο είναι; Συνεχίστε τα επιχειρήματα.

Η απόρριψη είναι μεγάλο πρόβλημα, παιδιά.

Αγαπητοί συνάδελφοι, η απόρριψη θέλει χρόνο για να την κατανοήσεις. Και πρέπει να την κατανοήσεις σωστά, γιατί πρέπει να ξέρεις τη συμπεριφορά, πώς σου συμπεριφέρθηκαν οι άλλοι. Ρωτήστε τον ΣΥΡΙΖΑ πως κατανόησαν την απόρριψη και την έχουν ακόμα. Μην κοιτάτε τώρα που κάνουν τις αγάπες! Ξέρουν από μέσα τους και αυτοί τι συμβαίνει, όπως και εσείς ξέρετε.

Αν νομίζετε ότι εμείς φάγαμε τόσα χρόνια ξύλο για να γίνουμε Υπουργοί σας, μας έχετε ψυχολογήσει λάθος, πολύ λάθος. Σας το λέω για να το ξέρετε.

Και συνεχίζω. Ο κ. Πάνας έθεσε όλα τα ζητήματα και τις προϋποθέσεις για να υπάρχει μια βιώσιμη συμφωνία. Θα ήθελα να ρωτήσω το εξής. Φέρατε δύο τροπολογίες σήμερα. Αυτόν τον κ. Πατούλη τι θέλετε να τον κάνετε με τον Ιατρικό Σύλλογο; Φωνάζουν όλοι οι ιατρικοί σύλλογοι σε όλη την Ελλάδα.

Εσείς, κύριε Υφυπουργέ, δεν έχετε ακούσει τον Ιατρικό Σύλλογο; Ο κ. Πατούλης θέλει να εκλέγεται μόνο με τις ψήφους της Αθήνας και η Κυβέρνηση του λέει «ναι», να μην υπάρχει καμμία εκπροσώπηση από τις άλλες περιοχές. Και αυτό θα το κάνετε; Πάει και αυτό, το κάνατε!

Πάμε στο δεύτερο. Επειδή οι νόμοι δεν συμφωνούν μαζί σας και τον κ. Μπρατάκο τον έχετε ανακοινώσει εδώ και τώρα Γενικό Γραμματέα, τι ήρθατε και κάνατε; Αλλάζετε τον νόμο τώρα πάλι.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Υπουργός έγινε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τον κ. Μπρατάκο τον ανακοινώσατε Γενικό Γραμματέα. Λέτε ότι τον κρατούσατε τόσο καιρό για να του δώσετε μια μεγαλύτερη θέση!

Κύριοι συνάδελφοι, θέλω να γνωρίζετε ότι το ΠΑΣΟΚ σε καμμία περίπτωση δεν μπορείτε να το μέμφεστε για τη θέση του. Διότι το ΠΑΣΟΚ αντιμετωπίζει πάντα τα θέματα από τη σκοπιά του εθνικού συμφέροντος, κάτι το οποίο έχει πληρώσει με πολιτικό κόστος, αλλά θα συνεχίσει σε αυτή τη λογική, γιατί στο τέλος όλοι θα καταλάβουν ότι το ΠΑΣΟΚ είναι η ελπίδα για τους πολίτες.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ πολύ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ήθελα να κάνω μια παρατήρηση στον αγαπητό σε μένα Αντιπρόεδρο της Βουλής κ. Κωνσταντινόπουλο.

Ρώτησε ο αγαπητός κύριος συνάδελφος γιατί άλλαξα θέση από την πρώτη μου δήλωση στην επιτροπή, όπου ζήτησα επιτακτικά την ψήφο των δύο κομμάτων της Αντιπολιτεύσεως στη νέα μου δήλωση χθες, ότι λόγω των ενδιαμέσων πολιτικών εξελίξεων, αποσύρω αυτή μου τη δήλωση, γιατί δεν θέλω να βάλω τα ναυπηγεία και τους εργαζόμενους στην τρέχουσα πολιτική τοξικότητα. Και αναρωτήθηκε ο κ. Κωνσταντινόπουλος γιατί το έκανα αυτό και μετά επί τριάμισι λεπτά από τα επτά που είχε, αντί να μιλάει για τα ναυπηγεία, μιλούσε για τον Ανδρουλάκη, το κινητό του, την τροπολογία του Υπουργείου Δικαιοσύνης.

Αυτά δεν αφορούν τους εργαζόμενους της Ελευσίνας, κύριε. Αυτοί χρειάζονται τη δουλειά τους. Και αν το ΠΑΣΟΚ δεν είναι σε θέση να διασφαλίσει τη δουλειά τους και το μέλλον τους, θα το κάνουμε και μόνοι μας. Δεν τους έχουμε ανάγκη! Θα πάρουμε το 3% να ησυχάσουμε!

Ευχαριστώ!

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό δεν θα το κρίνετε εσείς, κύριε Υπουργέ!

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Παπαδημητρίου εκ μέρους της Νέας Δημοκρατίας και αμέσως μετά ο κ. Μπουκώρος, Κοινοβουλευτικός Εκπρόσωπος της Νέας Δημοκρατίας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κυρία Πρόεδρε.

Το σημαντικό που αντιλαμβάνομαι και συνειδητοποιώ εδώ καθώς μιλάμε είναι ότι δόξα τω Θεώ έχει γίνει μια τεράστια πρόοδος σε αυτόν τον τόπο -χρειαστήκαμε σαράντα χρόνια περίπου- από την εποχή που για μια επιχείρηση, η οποία έχει πρόβλημα μεγάλο και είναι και σημαντική για τον τόπο -άλλωστε οι περισσότερες επιχειρήσεις οι μεγάλες είναι σημαντικές για τον τόπο- αντί να γίνονται αγώνες για να γίνει κρατική, γίνεται ένας αγώνας για να γίνει βιώσιμη. Και αυτή είναι μια τεράστια διαφορά. Το, αν θέλετε, λυπηρό είναι ότι χρειάστηκαν σαράντα χρόνια. Χρειάστηκε το ΠΑΣΟΚ -που πήγε ο Αντιπρόεδρος;- να αλλάξει νοοτροπία. Χρειάστηκε ο ΣΥΡΙΖΑ, που δούλεψε, ας πούμε, για το Νεώριο και κατάλαβε τα προβλήματα, να αλλάξει νοοτροπία. Πέρασαν, όμως, πολλά χρόνια και στη διάρκεια όλων αυτών των ετών το πρόβλημα που είχαν κάποιες επιχειρήσεις γινόταν μεγαλύτερο για αυτό ακριβώς τον λόγο, επειδή πήγαιναν και έλεγαν στους εργαζόμενους και σε άλλους ότι θα το πάρει το κράτος, θα πληρώσει το κράτος. Αυτή είναι μια τεράστια αλλαγή.

Θυμήθηκα κάτι, μιας που ανάφερα τον ΣΥΡΙΖΑ και τις προσπάθειες. Αναφέρθηκαν και προηγουμένως για τον κ. Φλαμπουράρη. Ξεχάσατε, όμως, τον κ. Πιτσιόρλα, ο οποίος ήταν από τους ελάχιστους που είχαν καταλάβει γιατί πρέπει οι επιχειρήσεις αυτές να βρουν κάποιον να βάλει λεφτά, να βρουν επενδυτή, να έχει ένα σχέδιο, να υποστηρίξει την όλη κατάσταση. Και απορώ πώς τον ξεχάσατε, μιας που τον κ. Πιτσιόρλα είχατε την ευκαιρία να τον ακούτε και μέσω των κοριών και, επομένως γνωρίζατε -όπως άλλωστε κυκλοφορούσε στην πιάτσα τότε- ότι τα λέει και λίγο διαφορετικά, είναι και λίγο δεξιός, για να το πούμε αλλιώς.

Ερχόμαστε, επομένως, σε έναν ρεαλισμό και, παρά ταύτα, παρακολουθώ αρκετή ώρα τώρα τη συζήτηση, από την αρχή της δηλαδή, δεν έχω καταλάβει αν συμφωνείτε ή αν διαφωνείτε. Είναι δυνατόν μόνο το KKE να έχει σαφή αντίληψη για το τι κάνει μέσα στη Βουλή, και η Μείζων και η Ήσσων Αντιπολίτευση να περιμένουμε να δούμε μέχρι το τέλος τι ακριβώς θα κάνουν; Μέχρι και ο κ. Άδωνις Γεωργιάδης υποχρεώθηκε να αλλάξει τη θέση του, όπως εξήγησε μόλις πριν, και να πει: «Ok, επειδή ούτε εγώ καταλαβαίνω, και όταν κάνω μια προσπάθεια συνεννόησης, δεν βγάζει πουθενά, θα το κάνουμε μόνοι μας».

Στην πραγματικότητα αυτό ήταν ένα από τα προβλήματα –το είπαν όλοι οι ομιλητές, δεν θα προσθέσω εγώ πολλά- το οποίο το γνωρίζουμε, διότι, δυστυχώς, τα Ναυπηγεία Ελευσίνας δεν πηγαίνουν καλά καιρό τώρα, δεν υπήρχε ενδιαφέρον, ήταν εγκαταλελειμμένα. Κάποιος ενδιαφέρθηκε γι’ αυτό και κάθισε να βρει ευκαιρίες. Φαντάζομαι ότι όσοι γνωρίζουν τις πληροφορίες, θα τις ανακοινώσουν μέσα στην Αίθουσα να τις μάθουμε και εμείς οι υπόλοιποι. Εγώ ξέρω μόνο ένα πράγμα, γιατί είχα ακούσει και είχα διαβάσει, ότι υπήρχε ένα ενδιαφέρον στο υψηλότατο επίπεδο. Γιατί, όμως, συμβαίνει αυτό; Γιατί πρέπει δηλαδή ο ίδιος ο Πρωθυπουργός να καθίσει να ασχοληθεί με το ένα, ένα πράγμα -πολύ καλά και πολύ σωστά- και γιατί όχι εμείς εδώ στη Βουλή να μην πούμε για αυτή την εξουσιοδότηση που χρειάζεται, κάντε το, βρείτε μια λύση; Αυτό είναι που μας νοιάζει.

Θα σας πω, όμως, ποιο είναι το αποτέλεσμα. Η Ελλάδα, σύμφωνα με τα τελευταία στοιχεία, έχει στη δουλειά -στην επίσημη δουλειά, όχι στη μαύρη- τέσσερα εκατομμύρια διακόσιες χιλιάδες ανθρώπους. Είναι ένα πολύ υψηλό επίπεδο. Το υψηλότερο που έχουμε φτάσει ποτέ είναι τέσσερα εκατομμύρια εξακόσιες χιλιάδες ανθρώπους -αυτό δεν έγινε μόνο του-, από τα τρία εκατομμύρια εξακόσιους χιλιάδες ανθρώπους της και τα τρία εκατομμύρια οκτακόσιες χιλιάδες ανθρώπους, αν θυμάμαι καλά, που είχαμε το 2019. Κάθε θέση εργασίας που προστίθεται και πληρώνει έναν μισθό να το πάει σπίτι ο άνθρωπος που πληρώνει εισφορές και φόρους, είναι μια κατάκτηση. Άρα, ή θα κάνουμε αυτό ή θα κάνουμε αυτό που έκανε νωρίτερα ο Αντιπρόεδρος της Βουλής, θα πολιτικολογούμε. Δεν είναι κακό να συζητούμε πολιτική, είναι πολύ ενδιαφέρον. Όμως, δεν είναι αυτό που είναι το ζητούμενο για να μπορέσουμε να πάμε τη χώρα παρακάτω.

Θέλω να σας πω ότι με κάθε δυνατό τρόπο αυτή την εποχή, πρέπει να βάλουμε στη ζυγαριά δύο πράγματα. Ή θα συνεχίσουμε στον δρόμο -το είπε και ο Πρωθυπουργός στο Υπουργικό Συμβούλιο εχθές- της σωφροσύνης ή αλλιώς θα πάμε σε μια κατεύθυνση όπου θα λέμε: «Τι λύση έδωσαν στα Ναυπηγεία Σαλαμίνας; Αυτή. Δεν είναι καλή. Υπάρχει καλύτερη, όπου το κράτος, βάζοντας περισσότερα λεφτά, μπορεί να λύσει τα προβλήματα. Ήρθε ο Υπουργός Άμυνας και είπε: «Τα βάλαμε τα λεφτά όμως». Και δεν τα βάζει από την τσέπη του, ούτε το Ναυτικό έχει δικά του λεφτά. Τα ίδια λεφτά έχει όλο το κράτος, τα δικά μας, των φορολογουμένων δηλαδή. Άρα, όλες οι δεσμεύσεις υπάρχουν και δεν λείπει τίποτα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα σας πω, επίσης, κάτι. Προφανώς οι εργαζόμενοι οι σημερινοί δεν είναι εκείνοι που γνώρισα εγώ όταν το 1988 ήμουν μέλος του διοικητικού συμβουλίου των Ναυπηγείων Ελευσίνας. Ήμουνα επί δύο χρόνια, αν θυμάμαι καλά, πριν μπω στη δημοσιογραφία. Αλλά εκείνοι οι εργαζόμενοι που γνώρισα ήταν άνθρωποι που αγαπούσαν τη δουλειά τους, αγαπούσαν την εγκατάσταση, αγαπούσαν το κάθε ένα σίδερο του ναυπηγείου. Και ήταν και πολλοί διαφορετικοί από τους άλλους του Νεωρίου που τους είχαν φουσκώσει τα μυαλά και λέγανε: «Τίποτα, να το πάρει το κράτος και εμείς να είμαστε υπάλληλοι!». Δεν πάνε έτσι τα πράγματα. Αυτή την παράδοση την ξέρουν πολύ καλά. Την ξέρουν και οι συνάδελφοι του ΚΚΕ. Και τότε ήταν μέσα στο διοικητικό συμβούλιο ένας εκπρόσωπός τους. Και ήταν ρεαλιστές. Πώς το ΚΚΕ -θυσιάστηκε ένας Γκορμπατσώφ- από τότε, αντί να πάει προς την πλευρά των υπολοίπων, όπως είπα νωρίτερα, που καταλάβαμε ρεαλιστικά πώς λειτουργεί αυτός ο κόσμος, πώς πήγε προς τα πίσω; Εγώ δεν το αντιλαμβάνομαι. Πάμε μπροστά, οπισθοχωρώντας!

Άρα νομίζω ότι η λύση έχει βρεθεί. Και ο κ. Ξενοκώστας να κάνουμε τον σταυρό μας να τα καταφέρει, να κάνει ξανά τα όσα έκανε στο Νεώριο και τα όσα υποσχέθηκε και στην επιτροπή, που τα άκουσαν οι συνάδελφοι, όπως και το συμφωνητικό που έχει υπογράψει με τους εργαζομένους, με το συνδικάτο τους, γιατί και λεφτά θα βάλει. Και εμείς πρέπει να τον υποστηρίξουμε, όχι μόνο για να λένε οι αγαπητοί συνάδελφοι της Αττικής ότι δώσανε λύση -πάλεψαν για αυτή τη λύση όλοι οι συνάδελφοι της Αττικής, και στην πραγματικότητα, από ό,τι πληροφορούμαι, ανεξαρτήτως κόμματος-, αλλά γιατί λύσαμε ένα ακόμη θέμα και βάλαμε μία ακόμη υποθήκη. Γιατί τα ναυπηγεία αν κατάλαβα καλά, κύριε Υπουργέ, δεν είναι απλώς για να φτιάξουν τα πλοία και μόνον. Είναι για να γίνουν ένας πυρήνας νέων εφαρμογών, νέας δουλειάς και νέας επένδυσης.

Επειδή ο κ. Κεγκέρογλου -μου αρέσει ο κ. Κεγκέρογλου πάντοτε, διότι μου θυμίζει αυτό το παλιό ΠΑΣΟΚ για το οποίο σας μίλαγα πριν- ζητεί από τη Βουλή να καθίσει στο διοικητικό συμβούλιο των Ναυπηγείων Ελευσίνας, ελπίζω, κύριε Υπουργέ, να μην το επιτρέψετε. Η Βουλή δεν πρέπει να έχει καμμία ευθύνη πέραν του να εξουσιοδοτήσει και να δώσει το πράσινο φως για να πάμε μπροστά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Δεν είναι να απορεί κανείς γιατί έχει καθυστερήσει οικονομικά και αναπτυξιακά αυτή η χώρα, όταν τέτοιες απόψεις, σαν και αυτές που ακούμε στην Αίθουσα της Ολομέλειας σήμερα, τείνουν να γίνουν κυρίαρχες ή ήταν κυρίαρχες τις προηγούμενες δεκαετίες σε αυτή τη χώρα. Δεν έχουμε καταλάβει τη θέση των περισσότερων κομμάτων γιατί διακρίνονται για την ασάφεια, που δεν είναι καθόλου δημιουργική, είναι εντελώς αντιπαραγωγική η ασάφεια. Και τι θέλω να πω; Εκφράζουν ορισμένοι εκπρόσωποι κομμάτων εδώ την αγωνία τους: «Τι θα γίνει με τα 140 εκατομμύρια που οφείλουν τα ναυπηγεία στο Πολεμικό Ναυτικό;».

Αν δεν υλοποιηθεί το σχέδιο που παρουσιάζει σήμερα η Κυβέρνηση, τι θα γίνει, κυρίες και κύριοι συνάδελφοι; Από πού θα εισπράξει το Πολεμικό Ναυτικό τα 140 εκατομμύρια; Είναι αυτές οι απόψεις που ακριβώς οδηγούν στην καθυστέρηση, στην καθήλωση, στην απαξίωση υποδομών και τελικά στην υπανάπτυξη τον τόπο. Αυτές οι απόψεις από τις οποίες εσείς εμφορείστε. Διότι το θέμα των Ναυπηγείων της Ελευσίνας είναι πολυδιάστατο. Από την πλευρά των εργαζομένων καταλαβαίνουμε ότι ένα ζόρι σήμερα το είχατε, που ήρθαν οι εργαζόμενοι έξω από τη Βουλή να διαδηλώσουν υπέρ του νομοσχεδίου! Είναι ένα χτύπημα στον εργατοπατερισμό σας. Είναι ένα χτύπημα αυτό πολύ σοβαρό. Το καταλαβαίνω. Σημειολογικά, συμβολικά, πολιτικά σημαίνει πολλά. Θα το ξεπεράσετε, όμως, διότι το θέμα έχει εθνικές διαστάσεις. Το ότι οι εργαζόμενοι εξασφαλίζουν τα δεδουλευμένα τους και ανοίγεται μπροστά τους μια προοπτική απασχόλησης με αύξηση των θέσεων εργασίας, είναι ό,τι ζητάει σήμερα ο εργαζόμενος και όχι αυτό που λέτε εσείς: Μείνετε αιχμάλωτοι, και κάτι θα κάνει το κράτος, μπορεί να σας δώσει τα δεδουλευμένα, που είναι συσσωρευμένα από όλα τα προηγούμενα έτη. Όπως και τα 140 εκατομμύρια του Πολεμικού Ναυτικού δεν συσσωρεύτηκαν επί των ημερών της Νέας Δημοκρατίας. Είναι εξαετείς, επταετείς οφειλές και βάλε. Γιατί δεν έκανε κάτι η προηγούμενη κυβέρνηση για την εξόφληση αυτών των χρημάτων;

Αλλά δεν άκουσα από κανένα κόμμα της Αντιπολίτευσης κάτι το παραγωγικό. Το ποιο μοντέλο θα ακολουθήσουμε, αν θα πάμε σε εξωδικαστικό συμβιβασμό ή οτιδήποτε άλλο είναι ένα ζήτημα. Εφόσον όμως δεν υπάρχει άλλη πρόταση, νομοθετούμε τη μία και μοναδική πρόταση που υφίσταται. Δεν άκουσα όμως να πει κανείς για τη σημασία της ναυπηγοεπισκευαστικής βιομηχανίας σε αυτή τη χώρα της ναυτοσύνης, σε αυτή τη χώρα που διαθέτει τον μεγαλύτερο εμπορικό στόλο παγκοσμίως, τι δουλειές θα πάρει από το κράτος το Ναυπηγείο της Ελευσίνας. Το ότι ανοίγει τον εμπορικό κλάδο και θα ξεκινήσει από κάποια πλοία επισκευή και ναυπήγηση μεσαίου μεγέθους, αντί να συζητάμε εδώ πώς θα δώσουμε προοπτική σε αυτά τα ναυπηγεία να κάνουν μεγαλύτερες δεξαμενές, να μπορούν να προσφέρουν υπηρεσίες και σε πλοία LNG και σε όλα αυτά τα τεράστια πλοία εμπορικού στόλου που βλέπουμε να διανύουν τις θάλασσες και να ελέγχουν τις παγκόσμιες οδούς εμπορίου και το ίδιο το εμπόριο, δεν ακούσαμε ούτε μια πρόταση. Δεν είναι αυτό εθνική διάσταση του σημερινού νόμου; Αν αυτά τα ναυπηγεία ανασυσταθούν -γιατί περί αυτού πρόκειται- και διευρύνουν τον κύκλο εργασιών δεν έχει εθνική σημασία;

Κυρίες και κύριοι συνάδελφοι των κομμάτων της Αντιπολίτευσης, θέλετε να συνεχίσουν οι Έλληνες εφοπλιστές σε τούρκικα ναυπηγεία να επισκευάζουν και να ναυπηγούν πλοία; Αυτό θέλετε; Δεν θέλετε σε ναυπηγεία που θα είναι στη χώρα μας, που θα πληρώνουν φόρους στη χώρα μας, που θα δίνουν θέσεις εργασίας στη χώρα μας, που θα αφήνουν υπεραξία στη χώρα μας, στη χώρα της ναυτοσύνης; Δεν το θέλετε αυτό; Αντί να πούμε πώς θα αξιοποιήσουμε και τα υπόλοιπα ναυπηγεία, πώς θα αξιοποιήσουμε τα λιμάνια μας, τις υποδομές μας όλες εκεί που έχουμε στρατηγικό πλεονέκτημα, δεν σας απασχολεί; Και μετά μας λέτε ότι δεν είστε της θεωρίας των «λεφτόδεντρων»;

Ειλικρινά τα χάνω, να μην μπορούν τα κόμματα που φιλοδοξούν να κυβερνήσουν τη χώρα να πάρουν μια θέση για το τι πρόκειται να γίνει με τα ναυπηγεία, όταν παρουσιάζεται ένας επενδυτής που έχει ένα σχέδιο, που είναι δοκιμασμένος, που δοκιμάστηκε στο Νεώριο της Σύρου, που επισκευάζει εκατό καράβια τη σεζόν.

Πού είχαν οδηγήσει οι πολιτικές που επικαλείστε σήμερα; Στην πλήρη απαξίωση των υποδομών. Τι προσφέρει μια απαξιωμένη υποδομή; Φόρους στο κράτος; Θέσεις εργασίας; Ενίσχυση της θέσης της χώρας γενικότερα στην παγκόσμια οικονομία και στον παγκόσμιο γεωπολιτικό χάρτη; Δεν βλέπετε οι γείτονές μας που είχαν γίνει γνωστοί για το «Μάλτα γιοκ»; Μας ξεπερνούν και στη ναυτοσύνη και στη ναυπηγοεπισκευαστική βιομηχανία. Δεν απασχολεί κανέναν αυτό;

Κυρίες και κύριοι συνάδελφοι, κύριε Υπουργέ, νομίζω ότι σήμερα γίνεται ένα ξεκίνημα καλό. Η Ελλάδα διαθέτει υποδομές, και χρειάζονται και καινούργιες ασφαλώς. Όμως πρέπει να είναι η συνισταμένη όλων των πολιτικών δυνάμεων να αξιοποιηθούν αυτές οι υποδομές και να αποδώσουν στην οικονομία και στην ανάπτυξη. Αυτό συζητάμε σήμερα, άσχετα με το ποιος θα είναι ο επενδυτής και άσχετα με τη μέθοδο που θα ακολουθηθεί.

Και είναι και τα λιμάνια που έγιναν ορισμένοι διαγωνισμοί, για να έρθω και στο λιμάνι του Βόλου, το τρίτο μεγαλύτερο λιμάνι της χώρας, κύριε Υπουργέ. Καθυστέρησε η αξιοποίηση. Κάνει μελέτες σήμερα ο ΟΣΕ για τη σιδηροδρομική σύνδεση του λιμανιού του Βόλου και καλά κάνει. Ξεκίνησε το έργο της ηλεκτροκίνησης και εκφράζω τις ευχαριστίες μου προς τον Υπουργό Υποδομών, τον κ. Καραμανλή, γιατί ήταν ένα έργο βαλτωμένο οκτώ χρόνια. Το έργο υλοποιείται τώρα. Εκφράζω τις ευχαριστίες μου και στον κ. Γεωργιάδη, τον Υπουργό Ανάπτυξης, και στον κ. Παπαθανάση που βοήθησαν στο ξεμπλοκάρισμα αυτού του έργου, γιατί εμπλέκονταν οι βιομηχανικές περιοχές. Όμως καθυστερήσαμε. Καθυστερήσαμε και πρέπει να κερδίσουμε τον χρόνο αυτόν τον χαμένο.

Είχα μια συνομιλία σήμερα -και το λέω για να το ακούσουν οι συμπατριώτες μου στον Βόλο και στη Μαγνησία- με τον διευθύνοντα σύμβουλο του ΤΑΙΠΕΔ, τον κ. Πολίτη, ο οποίος δεσμεύτηκε, κύριε Υπουργέ, ότι εντός του Σεπτεμβρίου θα γίνει η προκήρυξη του διαγωνισμού για την αξιοποίηση του λιμανιού του Βόλου. Και σας ορίζω, αν μου επιτρέπετε, θεματοφύλακα αυτής της δέσμευσης, γιατί το λιμάνι του Βόλου προσφέρει τεράστιες δυνατότητες. Συζητάμε σήμερα για τη σιδηροδρομική σύνδεση του λιμένος του Βόλου, όταν πριν εκατόν είκοσι χρόνια στις ξύλινες αποβάθρες του λιμανιού του Βόλου κατέληγε τρένο. Πόσο πίσω άλλο να πάει αυτή η χώρα για να ξυπνήσουμε επιτέλους; Πόσο;

Το να έχουμε υποδομές οι οποίες ρημάζουν και μένουν ανεκμετάλλευτες δεν προσφέρουν πρώτα απ’ όλα στον Έλληνα πολίτη, στον Έλληνα φορολογούμενο και στον Έλληνα εργαζόμενο. Δεν είστε εσείς που διαμαρτύρεστε σήμερα, που διά του Αρχηγού σας για την περίπτωση της «COSCO» κατεβαίνατε στο λιμάνι του Πειραιά και απειλούσατε με εξέγερση; Σήμερα τι λέτε τόσα χρόνια μετά; Ποιον δικαίωσε η ιστορία; Εκείνη την κυβέρνηση ή εκείνους τους αντιδρώντες; Ποιον δικαίωσε η ιστορία; Να κάνουμε κι έναν απολογισμό. Δεν ήταν ο άλλοτε αρχηγός του ΠΑΣΟΚ έξω από το λιμάνι που φώναζε εναντίον της παραχώρησης; Δεν ήταν ο ΣΥΡΙΖΑ που μιλούσε για κινεζοποίηση των μισθών; Πόσο αμείβεται σήμερα ένας εργαζόμενος μέσα στο λιμάνι του Πειραιά και πόσο ένας εργαζόμενος έξω; Ποιον δικαίωσε η ιστορία, λοιπόν, για πείτε μας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πάντως όχι εσάς!

**ΧΡΗΣΤΟΣ ΜΠΟΥΚΩΡΟΣ:** Ναι, κύριε συνάδελφε, δικαίωσε εμάς η ιστορία, γιατί ένα λιμάνι που δεν αξιοποιούσε τις δυνατότητές του, το λιμάνι του Πειραιά, είναι δεύτερο ήδη στην Ευρώπη με προοπτικές να γίνει πρώτο και εκ των σημαντικότερων στον κόσμο. Εμάς δικαίωσε, τη δική μας παράταξη δικαίωσε η ιστορία, όπως θα μας δικαιώσει και για τα Ναυπηγεία της Ελευσίνας, όπως θα μας δικαιώσει και για το λιμάνι του Βόλου που προείπα αλλά και για τις παραχωρήσεις των υπολοίπων λιμένων.

Το να φορολογούμε αγρίως τον Έλληνα πολίτη διαχρονικά, να κατασκευάζουμε υποδομές οι οποίες αφήνονται στον χρόνο να απαξιωθούν, αυτό είναι μια λογική χρεοκοπίας, δεν είναι μια λογική ανάπτυξης. Αυτό κάνουμε σήμερα, λοιπόν, δίνουμε την ευκαιρία σε μια σημαντική υποδομή όπως είναι τα Ναυπηγεία της Ελευσίνας να προσφέρουν στην τοπική κοινωνία, να δώσουν θέσεις εργασίας, να προσφέρουν στην ενίσχυση της θέσεως της χώρας και να προσφέρουν και σε αυτό για το οποίο όλοι ενδιαφερόμαστε στα λόγια αλλά λίγοι στις πράξεις, που είναι η ανάπτυξη και οι ρυθμοί ανάπτυξης.

Κλείνοντας, θα ήθελα να πω, κυρίες και κύριοι συνάδελφοι, κύριε Υπουργέ, ότι είναι ορθή επιλογή, γιατί είμαι από αυτούς που πιστεύουν ότι η πολιτεία πρέπει να κάνει ό,τι είναι δυνατόν, να μη φείδεται μεθόδων, προκειμένου να ξεμπλοκάρει τέτοιες διαδικασίες και να βάζει μπροστά υποδομές και παραγωγικές μονάδες. Θα έλεγα επίσης ότι και στη δική μας περιοχή οι επενδύσεις έχουν αυξηθεί. Αρκεί να δείτε ότι φέτος το πρώτο οκτάμηνο οι επενδύσεις είναι αυξημένες κατά 30% στη χώρα. Οι εξαγωγές επίσης σε ένα ανάλογο ποσοστό έχουν αυξηθεί. Ο κύκλος εργασιών της βιομηχανίας είναι αυξημένος. Βεβαίως σε αυτό παίζουν ρόλο και οι ανατιμήσεις, για να είμαστε ειλικρινείς, αλλά είναι αυξημένος περίπου στο 32%. Και γενικότερα, πέρα από την ακρίβεια και το τοξικό κλίμα που επιχειρεί μέσω του γνωστού ζητήματος να καλλιεργήσει η Αντιπολίτευση και παρά τις κρίσεις, τα βασικά μεγέθη της ελληνικής οικονομίας, όπως είναι και η ανεργία που δεν αναφέρθηκα προηγουμένως, βελτιώθηκαν ραγδαία το πρώτο οκτάμηνο του 2022 σε σχέση με το 2021.

Κλείνοντας, κύριε Υπουργέ, επειδή μας ενδιαφέρει και επειδή έχουμε αναλάβει πολιτικές δεσμεύσεις που στόχο έχουν την ανάπτυξη και της δικής μας περιοχής, της Μαγνησίας, θα ήθελα πραγματικά η Κυβέρνηση και το Υπουργείο Εμπορικής Ναυτιλίας και το Υπουργείο Ανάπτυξης με το ίδιο ενδιαφέρον που έσκυψε στα Ναυπηγεία της Ελευσίνας να σκύψει και στο λιμάνι του Βόλου για την αξιοποίησή του, γιατί είναι ο οικονομικός πνεύμονας, όχι μόνο του Βόλου, αλλά ολόκληρης της κεντρικής. Και φυσικά σας καλώ να υπερψηφίσετε το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπουκώρο.

Τον λόγο έχει ο Βουλευτής της Νέας Δημοκρατίας κ. Σπυρίδωνας Πνευματικός.

**ΣΠΥΡΙΔΩΝΑΣ ΠΝΕΥΜΑΤΙΚΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα Ναυπηγεία της Ελευσίνας, τα δεύτερα μεγαλύτερα στη χώρα μας, έχουν μια λαμπρή ιστορία. Δυστυχώς, όμως, λόγω αστοχιών και προβλημάτων τα τελευταία χρόνια, με εξαίρεση ένα μικρό τμήμα τους που ασχολείται με την παράδοση πυραυλακάτων στο Πολεμικό Ναυτικό, βρίσκονται σε κατάσταση σχεδόν ολικής παύσης λειτουργίας με οφειλές που αγγίζουν τα 450 εκατομμύρια ευρώ.

Η αλήθεια για τα ναυπηγεία σήμερα είναι ότι βρίσκονται για μεγάλο χρονικό διάστημα σε κατάσταση οικονομικής ανέχειας και έχουν από καιρό περιέλθει σε παύση πληρωμών, δηλαδή γενική και οριστική αδυναμία εξυπηρέτησης των ληξιπρόθεσμων οφειλών. Οι δε εργαζόμενοι, 600 στο σύνολο, πληρώνονται από το Πολεμικό Ναυτικό το 70% του μισθού τους χωρίς τα δώρα, με κάποιες τροπολογίες που έρχονται για ψήφιση στη Βουλή ανά τακτά χρονικά διαστήματα. Πρόκειται, λοιπόν, για μια καθ’ όλα προβληματική κατάσταση η οποία έχει αντίκτυπο στην εθνική και τοπική οικονομία, στην κοινωνία της περιοχής, στους εργαζόμενους και στις οικογένειές τους.

Αντί, λοιπόν, για μια άτακτη, ολική παύση λειτουργίας των ναυπηγείων και την αναπόφευκτη επακόλουθη πτώχευσή τους με ολέθριες συνέπειες για όλους τους εμπλεκόμενους, η Κυβέρνηση και ο αρμόδιος Υπουργός έχουν πετύχει, σε συνεργασία με τον επενδυτή, τη λύση της εξυγίανσης που καλούμαστε να συζητήσουμε σήμερα.

Η συμφωνία εξυγίανσης των Ναυπηγείων Ελευσίνας διαμορφώνει ένα βιώσιμο μοντέλο επανεκκίνησης των ναυπηγείων και προβλέπει εν συντομία: Πρώτον, άμεση επένδυση 170 εκατομμυρίων δολαρίων. Δεύτερον, διασφάλιση των εξακοσίων υφιστάμενων θέσεων εργασίας. Τρίτον, καταβολή των οφειλών και αποζημιώσεις στους εργαζόμενους ύψους 41 εκατομμυρίων ευρώ και δημιουργία χιλίων τετρακοσίων θέσεων νέας εργασίας μέσα σε τρία χρόνια. Έτσι ο συνολικός αριθμός των εργαζομένων θα ανέρχεται στους δύο χιλιάδες. Επιπλέον έσοδα 1,1 δισεκατομμύριο ευρώ για το ελληνικό δημόσιο, άμεσοι και έμμεσοι φόροι, ασφαλιστικές εισφορές για τα επόμενα είκοσι πέντε χρόνια. Τέλος, ενίσχυση της ελληνικής οικονομίας με περισσότερα από 1,6 δισεκατομμύριο ευρώ που θα κατευθυνθούν σε εγχώριους προμηθευτές και στην ελληνική βιομηχανία.

Είναι σαφές, λοιπόν, ότι η αναβίωση της ναυπηγικής βιομηχανίας μέσω της επανεκκίνησης, εξυγίανσης και αναβάθμισης των Ναυπηγείων Ελευσίνας ενισχύει σημαντικά τόσο την εθνική οικονομία όσο και τη γεωπολιτική θέση της Ελλάδος, καθώς τα συγκεκριμένα ναυπηγεία θα αποτελούν πυλώνα για την εθνική αμυντική βιομηχανία. Επιπλέον, θα επιτευχθεί μια σημαντική ώθηση στην απασχόληση και την οικονομία της ευρύτερης περιοχής της δυτικής Αττικής.

Κυρίες και κύριοι συνάδελφοι, ο λόγος που απαιτείται η συναίνεση του ελληνικού δημοσίου είναι ότι το ελληνικό δημόσιο είναι ο μεγαλύτερος πιστωτής της οφειλέτριας εταιρείας. Το σχέδιο νόμου, λοιπόν, προβλέπει εξουσιοδότηση στον Υπουργό Ανάπτυξης για να υπογράψει το δικαστήριο την έγκριση ή όχι του σχεδίου εξυγίανσης βάσει του ισχύοντος πτωχευτικού νόμου.

Το νομοσχέδιο προβλέπει στα άρθρα 1 έως 4 εκτενώς όλες τις λεπτομέρειες που είναι απαραίτητες για την εξυγίανση των Ναυπηγείων της Ελευσίνας, τις οποίες μάς έχει αναλύσει εξαιρετικά σήμερα ο εισηγητής μας κ. Λιάκος. Παροτρύνω όλους τους συναδέλφους να σκεφτούν πρώτα τους εξακόσιους εργαζόμενους ώστε να μην απολυθούν και να διασφαλιστεί η εργασία τους, αλλά και να μη χάσουν αυτά που τους χρωστούσε η προηγούμενη εταιρεία. Προβλέπεται η μεταφορά του συνόλου των υποχρεώσεων των Ναυπηγείων Ελευσίνας προς τους εργαζόμενους από οφειλές και αποζημιώσεις ύψους 41 εκατομμυρίων ευρώ στη νέα αμυντική εταιρεία και η απόδοσή τους στους εργαζόμενους, όπως συμφώνησε το 99,7% των εργαζομένων, κάτι που επιβεβαιώθηκε και κατά την ακρόαση των φορέων από τον πρόεδρο του σωματείου. Μάλιστα, με νομοτεχνική βελτίωση οι απαιτήσεις των εργαζομένων θα πληρωθούν από την εταιρεία σε ποσοστό 30% του συνόλου μετά την ημερομηνία επικύρωσης και σε ποσοστό 70% μετά την ημερομηνία ολοκλήρωσης των μεταβιβάσεων, ανεξαρτήτως αν θα προχωρήσουν ή όχι τα αμυντικά προγράμματα όπως προβλεπόταν αρχικά.

Τα πράγματα είναι απλά. Με το σχέδιο εξυγίανσης οι εργαζόμενοι θα πάρουν το ποσό που τους οφείλεται, ενώ σε περίπτωση μιας βίαιης ρευστοποίησης, που είναι και η μόνη άλλη εναλλακτική, οι εργαζόμενοι, η τρίτη σειρά στον πίνακα πιστωτών, θα πάρουν κάτι παραπάνω από 2 εκατομμύρια ευρώ αντί για 40 εκατομμύρια που τους οφείλονται. Επίσης, μεγάλες απώλειες θα έχουν σαφώς και ο ΕΦΚΑ, το ελληνικό δημόσιο και το Πολεμικό Ναυτικό.

Μιλώντας, λοιπόν, με αριθμούς, η βίαιη ρευστοποίηση θα δώσει στο Πολεμικό Ναυτικό περίπου 1,5 εκατομμύριο ευρώ, ενώ το σχέδιο εξυγίανσης Α με μηδέν αμυντικά προγράμματα θα δώσει 20 εκατομμύρια ευρώ, ενώ το σχέδιο εξυγίανσης με αμυντικά προγράμματα σε βάθος χρόνου θα αποφέρει στο σύνολο της οφειλής περίπου 147 εκατομμύρια ευρώ.

Πλέον των ανωτέρω άμεσων ωφελημάτων, κομβικά και σημαντικά είναι τα μακροπρόθεσμα οφέλη για την ελληνική οικονομία. Στην ουσία θα γίνει επαναπροσδιορισμός της παραγωγικής δυναμικής της Ελλάδας σε σημαντικούς τομείς όπως η άμυνα και η ναυπηγική βιομηχανία.

Είναι πολύ σημαντικό, λοιπόν, αυτή η συμφωνία να περάσει με ευρεία αποδοχή από το ελληνικό Κοινοβούλιο, γιατί το διακύβευμα δεν είναι μόνο η επιβίωση των ναυπηγείων, αλλά και η επανεκκίνηση της λειτουργίας μιας στρατηγικής για τη χώρα βιομηχανίας η οποία συνδέεται άμεσα με την παραγωγική και αμυντική θέση της χώρας μας.

Να επαναλάβω με τη σειρά μου ότι αυτό είναι το σχέδιο από τον επενδυτή που επέλεξε η προηγούμενη κυβέρνηση, αλλά που διαμορφώθηκε με την τεράστια προσπάθεια του Υπουργείου Ανάπτυξης και Επενδύσεων. Πρόκειται για ένα πολύ δύσκολο εγχείρημα, γιατί τα ναυπηγεία αντιμετωπίζουν πολλά προβλήματα και τα οικονομικά μεγέθη είναι πολύ μεγάλα.

Η ευρεία πολιτική στήριξη αποτελεί προϋπόθεση της επιτυχίας. Σας καλώ, λοιπόν, να υπερψηφίσετε το νομοσχέδιο αυτό με όποια καλόπιστη και εποικοδομητική κριτική και να συμβάλουμε όλοι στην επίλυση αυτού του χρόνιου προβλήματος με τον καλύτερο τρόπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Πνευματικό και για την οικονομία του χρόνου.

Τον λόγο έχει ο Υφυπουργός Δικαιοσύνης κ. Κώτσηρας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Ευχαριστώ πολύ, κύριε Πρόεδρε.

Θεωρώ ότι σήμερα, αγαπητές και αγαπητοί συνάδελφοι, κύριοι Υπουργοί, συζητάμε στην Ολομέλεια της Βουλής ένα από τα σημαντικότερα νομοσχέδια που φέρνει προς ψήφιση η Κυβέρνηση της Νέας Δημοκρατίας και του Κυριάκου Μητσοτάκη. Της συζήτησης αυτής έχει προηγηθεί μια πολύ σημαντική διαβούλευση και στις επιτροπές. Και ο εισηγητής μας και οι εισηγητές των άλλων κομμάτων σε μια συζήτηση που έγινε με τον κύριο Υπουργό και τον κύριο Αναπληρωτή έθεσαν ζητήματα και ο κύριος Υπουργός έκανε τις κινήσεις εκείνες που ήταν -θεωρώ- ένα περιβάλλον εργασίας εντός του οποίου θα έπρεπε σήμερα να έχει δημιουργηθεί μια σημαντική συναίνεση απ’ όλα τα κόμματα του Εθνικού Κοινοβουλίου.

Κυρίως, όμως, της σημερινής συζήτησης έχει προηγηθεί ένα μακρύ διάστημα αγωνιών για τους εργαζόμενους των Ναυπηγείων Ελευσίνας, ένα διάστημα αγωνιών για την τοπική κοινωνία της δυτικής Αττικής, διότι είναι ένα ζήτημα το οποίο προφανώς και έχει μια σημαντική αναπτυξιακή διάσταση, διότι τίθεται στο επίκεντρο ένας άξονας για την οικονομία της χώρας μας όπως είναι ο ναυπηγοεπισκευαστικός τομέας που έχει πολυδιάστατη δραστηριότητα και πρέπει όλοι να προσπαθήσουμε να τον κάνουμε πιο εξωστρεφή, πιο παραγωγικό για το καλό της χώρας και της επόμενης γενιάς και για την ανάπτυξη της πατρίδας μας, αλλά έχει και έναν σημαντικό κοινωνικό άξονα. Αυτός ο κοινωνικός άξονας είναι οι εργαζόμενοι, είναι οι οικογένειές τους, είναι οι εργαζόμενοι που θα προσληφθούν, είναι η ίδια η σωτηρία των Ναυπηγείων Ελευσίνας.

Αυτή η σωτηρία και αυτό το σχέδιο εξυγίανσης, αυτός ο δρόμος που ανοίγεται σήμερα στο Κοινοβούλιο, είναι προϊόν μιας επίμονης προσπάθειας που έκανε αυτή η Κυβέρνηση όλα αυτά τα χρόνια με το προσωπικό ενδιαφέρον του Πρωθυπουργού Κυριάκου Μητσοτάκη, με το άοκνο ενδιαφέρον της ηγεσίας του Υπουργείου Ανάπτυξης και του κ. Γεωργιάδη και του κ. Παπαθανάση όλα αυτά τα χρόνια, με συναντήσεις με τους εργαζομένους, με συναντήσεις με την τοπική αυτοδιοίκηση, με προσπάθεια για εκδήλωση επενδυτικού ενδιαφέροντος, με προσπάθεια για τη σωτηρία των θέσεων εργασίας. Όλα αυτά για να φτάσουμε σήμερα να έχουμε ένα νομοσχέδιο-άξονα, ένα νομοσχέδιο-οδηγό, το οποίο θα μπορέσει να μας οδηγήσει στη σωτηρία των Ναυπηγείων Ελευσίνας.

Για να μην κοροϊδευόμαστε, τα ναυπηγεία φυτοζωούσαν όλο αυτό το χρονικό διάστημα. Δεν μιλούσαμε για μια υγιή επιχείρηση η οποία είναι το εναλλακτικό μοντέλο απ’ αυτό που έρχεται σήμερα στη Βουλή. Μιλούσαμε για μια επιχείρηση η οποία με πολύ κόπο και πολλή προσπάθεια -τεχνητή ή μη- κρατιόταν στη ζωή. Σήμερα έρχεται αυτή η Κυβέρνηση, η Κυβέρνηση του Κυριάκου Μητσοτάκη, να ανοίξει τον δρόμο για να μπορέσουμε να πάμε μπροστά. Το τονίζω αυτό διότι καλό είναι να λέμε για ανάπτυξη, αλλά πρέπει να δούμε και ποιος μπορεί εμπράκτως να οδηγήσει με πρωτοβουλίες σε αυτό το μοντέλο που θέλουμε με νέες θέσεις εργασίας, διασφάλιση των υπαρχουσών, διασφάλιση των δικαιωμάτων των εργαζομένων, ανάπτυξη της τοπικής οικονομίας, ανάπτυξη της εθνικής οικονομίας.

Αυτοί είναι οι άξονες πάνω στους οποίους κινούμαστε και θεωρώ ότι αυτή είναι και η παρακαταθήκη για οποιαδήποτε αναπτυξιακή πρωτοβουλία παρθεί στο μέλλον. Και έχει δείξει δείγματα γραφής αυτή η Κυβέρνηση και σε άλλες περιπτώσεις του ίδιου μοντέλου βιομηχανίας, πώς μπόρεσε και έσωσε άλλες περιπτώσεις και πώς μπορούμε σήμερα να συζητάμε για νέες θέσεις και ποιοτικές θέσεις εργασίας.

Και ειλικρινά απορώ με τη στάση της Αντιπολίτευσης, διότι εδώ μιλάμε για ένα ζήτημα, το οποίο δεν έχει εναλλακτικό μοντέλο υπαρκτό, ώστε να μπορέσει να επιλεγεί και να πετύχουμε κάτι άλλο. Εδώ είναι μια κατάσταση η οποία έχει φτάσει στο μη περαιτέρω. Είναι μια κατάσταση η οποία δεν είχε εναλλακτικές δυνατότητες. Και ερχόμαστε σήμερα και με τη διαβούλευση που έγινε από τον κ. Υπουργό κατά τη διάρκεια της κοινοβουλευτικής διαδικασίας να έχουμε ένα νομοσχέδιο, το οποίο θα έπρεπε όλοι μας να το στηρίξουμε, γιατί στέλνει ένα μήνυμα και ανάπτυξης υγιούς, βιώσιμης για τη χώρα. Και η στάση των κομμάτων της Αντιπολίτευσης να βρίσκουμε έναν λόγο, να βρίσκουμε ένα πρόσχημα για να μη στηρίζουμε κάτι το οποίο είναι πραγματικά κοινωνικό και πραγματικά αναπτυξιακό, είναι από άστοχη μέχρι υποκριτική, γιατί δεν υπάρχει μονοπώλιο ούτε της ευαισθησίας για τους εργαζόμενους σε κανένα κόμμα -συγγνώμη εάν αυτή η Κυβέρνηση χάλασε κάποιους αυτό το έργο, αλλά αυτή η πραγματικότητα- ούτε υπάρχει μονοπώλιο κανενός για αναπτυξιακές πολιτικές.

Και δείχνουμε ότι υπάρχει πραγματικά το μοντέλο που μπορεί να υπηρετήσει ταυτόχρονα και την ανάπτυξη της χώρας και την ενίσχυση της εθνικής οικονομίας και την ενίσχυση της τοπικής οικονομίας, αλλά και την προστασία της κοινωνίας, την προστασία των εργαζομένων και την προστασία ενός περιβάλλοντος, το οποίο μπορεί να αποτελέσει το επόμενο χρονικό διάστημα εφαλτήριο και για άλλες αναπτυξιακές πρωτοβουλίες.

Αγαπητές και αγαπητοί συνάδελφοι, νομίζω ότι με το συγκεκριμένο νομοσχέδιο παύει μια ομηρία ετών, παύει μια ομηρία που δεν ήταν προς τιμήν ούτε του τρόπου που θα έπρεπε να λειτουργεί η οικονομία στη χώρα μας ούτε από τον τρόπο που και το ίδιο το πολιτικό σύστημα αντιμετώπισε τις αγωνίες των εργαζομένων, γιατί εγώ δεν θα ξεχάσω ως Βουλευτής Δυτικής Αττικής όλο αυτό το χρονικό διάστημα το πόσες οικογένειες, το πόσοι φίλοι, το πόσοι εργαζόμενοι στην περιοχή είχαν ως κύριο καθημερινό άγχος το αν θα σωθούν τα ναυπηγεία και αν θα σωθούν τα ναυπηγεία με ένα αναπτυξιακό και βιώσιμο τρόπο και όχι με έναν τεχνητό και κουτσουρεμένο.

Εμείς δεν επιθυμούμε να κρατήσουμε σε ομηρία τους εργαζόμενους, ώστε να πούμε ότι «κοιτάξτε, κάνουμε ό,τι μπορούμε, αλλά ως εκεί». Φέρνει μια λύση το Υπουργείο Ανάπτυξης, η οποία είναι θεωρώ ολοκληρωμένη, συμβατή, συνεκτική και επ’ ωφελεία του κοινωνικού συμφέροντος.

Κλείνοντας, κύριε Πρόεδρε, για να μην καταχραστώ τον χρόνο, θεωρώ ότι η λύση που δίνεται σήμερα με αυτό το νομοσχέδιο-οδηγό για τις επόμενες διαδικασίες που θα ακολουθήσουν έχει ένα όνομα και αυτό είναι «Κυριάκος Μητσοτάκης», ο οποίος από την αρχή έθεσε το ζήτημα αυτό στον λόγο του, στις πράξεις του και σήμερα με την ηγεσία του Υπουργείου Ανάπτυξης, με τον κ. Γεωργιάδη και τον κ. Παπαθανάση, ερχόμαστε να το ψηφίσουμε στη σημερινή Βουλή.

Εμείς μπορούμε να κοιτάξουμε σήμερα τους εργαζόμενους στα μάτια, μπορούμε να κοιτάξουμε την τοπική κοινωνία στα μάτια και να πούμε «ναι, δίνουμε μια λύση σε ένα χρόνιο πρόβλημα, το οποίο, δυστυχώς, είχε θέσει σε ομηρία πολλούς συμπολίτες μας». Όμως, δεν είναι μόνο αυτό. Δίνουμε και μια λύση, η οποία έχει μέλλον, είναι βιώσιμη και στέλνει τα σωστά μηνύματα εντός και εκτός Ελλάδας για τον τρόπο που λειτουργεί η ελληνική οικονομία.

Όμως, μπορεί να έχει όνομα «Κυριάκος Μητσοτάκης», αλλά αφορά όλους μας, αφορά την παρούσα Κυβέρνηση, αφορά τις επόμενες γενιές, αφορά τις επόμενες κυβερνήσεις, γιατί είναι ένα ζήτημα το οποίο είναι ζήτημα-άξονας για το πώς λειτουργεί η οικονομία σε συνδυασμό με την προστασία της κοινωνίας.

Γι’ αυτό καλώ και εγώ με τη σειρά μου, όπως και άλλοι συνάδελφοι, όλα τα κόμματα να τη στηρίξουν, διότι εδώ είναι ένα ζήτημα το οποίο δεν αφορά μόνο αυτή την Κυβέρνηση, αλλά είναι ένα ζήτημα το οποίο είναι ζήτημα-οδηγός για πολλά επόμενα βήματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Νικόλαος Συρμαλένιος, ο οποίος έχει και την εμπειρία των Ναυπηγείων της Σύρου σε ανάλογη ρύθμιση.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κατ’ αρχάς, πρέπει να ξεκαθαρίσουμε το εξής: Ο ΣΥΡΙΖΑ ήταν, είναι και θα είναι υπέρ της ανάπτυξης και στήριξης της ναυπηγοεπισκευαστικής βιομηχανίας στη χώρα μας. Η χώρα μας ως μια χώρα ναυτική, μια από τις μεγαλύτερες ναυτιλιακές δυνάμεις στον κόσμο, έχει ως συγκριτικό της πλεονέκτημα τη ναυπηγοεπισκευαστική βιομηχανία και είναι ανεπίτρεπτο στη χώρα μας να εγκαταλείπονται τα ναυπηγεία, όπως έγινε από τις δικές σας κυβερνήσεις τις δεκαετίες λίγο πριν την κρίση.

Τι κάνατε εκείνα τα χρόνια; Ενισχύσετε τυχάρπαστους επιχειρηματίες, ζημιώσατε το δημόσιο συμφέρον, εγκαταλείψατε τους εργαζόμενους και εγκαταλείψατε κάθε προσπάθεια εκπόνησης κλαδικής πολιτικής για τη ναυπηγική βιομηχανία που θα ήταν ένα προαπαιτούμενο για την ανάπτυξη και τη βιομηχανική ανάπτυξη της χώρας.

Το σχέδιο που παρουσιάζετε σήμερα έχει πολλά κενά. Έχουν συζητηθεί στις επιτροπές κατά κόρον αυτά τα ζητήματα. Και για μένα και για εμάς τίθεται ένα κομβικό ερώτημα: Γιατί δεν πήγατε κατ’ ευθείαν με τον πτωχευτικό νόμο στο δικαστήριο, αλλά αναζητήσατε τη στήριξη της Βουλής; Και, μάλιστα, στην πρώτη συνεδρίαση ο Υπουργός Ανάπτυξης εκβιάζοντας την Αντιπολίτευση το πήρε πίσω ευτυχώς μετά από τις πολλές πιέσεις που έγιναν. Αντίθετα στη Σύρο δεν υπήρξε κοινοβουλευτική διαδικασία. Υπήρξε κατ’ ευθείαν είσοδος της λύσης του θέματος στο δικαστήριο.

Το δεύτερο ζήτημα που έχει αναδειχθεί είναι ότι λέτε, κύριε Υπουργέ, ότι δεν έχετε λευκή επιταγή, δεν ζητάτε λευκή επιταγή, ενώ την ίδια στιγμή, παρά τα όσα είπε ο κ. Παναγιωτόπουλος, ομολογήσατε -σας άκουσα, δεν είμαι μέλος της Επιτροπής Παραγωγής και Εμπορίου, αλλά σας άκουσα γιατί με ενδιέφερε πολύ το θέμα- ότι το Υπουργείο Άμυνας αρνήθηκε τη συναίνεση. Υπηρεσίες, αξιωματικοί, ο Υπουργός; Ποιοι; Ας μη γελιόμαστε. Υπάρχει κάποιο ζήτημα εκεί.

Το είπατε, κύριε Υπουργέ. Κατά συνέπεια, για αυτό ζητάτε την ψήφο της Βουλής και δεν σας αρκεί η κοινοβουλευτική Πλειοψηφία της Νέας Δημοκρατίας την οποία έχετε, αλλά επιθυμείτε διακαώς και τις ψήφους και του ΣΥΡΙΖΑ και του ΠΑΣΟΚ - ΚΙΝΑΛ για να έχετε το ελεύθερο στους περαιτέρω χειρισμούς.

Και καταθέσαμε μια τροπολογία, η οποία λέει ότι πριν από την τελική συμφωνία, πριν μπει στο δικαστήριο να δούμε πώς έχει διαμορφωθεί τελικά το σχέδιο το οποίο για εσάς στο άρθρο 2 είναι ενδεικτικό - δεν είναι συγκεκριμένο- και εφόσον είναι ενδεικτικό, παρά τις διαβεβαιώσεις, η ζωή η ίδια θα δείξει τελικά αυτό που ευχόμαστε, που είναι ευχή σήμερα, αν θα επαληθευτεί για τη βιωσιμότητα του ναυπηγείου με όρους εργασιακής ασφάλειας και περιβαλλοντικής ισορροπίας.

Λέτε ότι υπάρχει, πράγματι, το 99,7% των εργαζομένων που συμφωνούν. Ούτε αυτή τη συμφωνία δεν είδαμε. Βεβαίως αυτό δεν το φέρνω ως αντίβαρο. Απλώς το αναφέρω. Υπήρξαν πενήντα έξι θετικά σχόλια στη διαβούλευση από εργαζόμενους, ενενήντα έξι αρνητικά σχόλια. Δεν κρίνει το ποσοστό. Απλώς το αναφέρω. Όλα έχουν τη σημασία τους.

Επειδή, κυρίες και κύριοι συνάδελφοι, πρότυπο αυτής της διαδικασίας που έρχεται σήμερα για τα Ναυπηγεία της Ελευσίνας είναι η συμφωνία του Νεωρίου στη Σύρο, διότι πρόκειται για τον ίδιο εργοδότη και για την ίδια εταιρεία, θα ήθελα, λοιπόν και ως Βουλευτής Κυκλάδων να διευκρινίσω εδώ κάποια πράγματα.

Η κυβέρνηση του ΣΥΡΙΖΑ άνοιξε το Νεώριο το 2018 χάριν στους αγώνες των εργαζομένων, χάριν στην πολιτική βούληση που είχε για να στηρίξει τα ναυπηγεία και χάριν, βεβαίως, στην κατάθεση της πρότασης από τον κ. Ξενοκώστα της «ONEX», που εκείνη τη στιγμή ήταν η βέλτιστη επιλογή. Είναι προφανές αυτό. Και όλη αυτή η κατάσταση αναζωογόνησε το Νεώριο, αναζωογόνησε την τοπική οικονομία της Σύρου και την κοινωνία και βεβαίως, ανέδειξε τη σημασία και την αξία ενός ναυπηγείου στη μέση του Αιγαίου που σήμερα σφύζει από δουλειά χάριν και στην τεχνογνωσία που το Νεώριο έχει κατακτήσει επί δεκαετίες.

Υπάρχουν, όμως, μερικά «όμως, αλλά». Οι εργαζόμενοι δεν είναι εξακόσιοι, όπως είπε ο εισηγητής της Νέας Δημοκρατίας, αλλά κυμαίνονται περίπου στους τετρακόσιους τριάντα με τετρακόσιους σαράντα, εκ των οποίων, δυστυχώς, μόνο ογδόντα έως εκατό Συριανοί. Αυτό δεν είναι διάκριση σε βάρος των υπολοίπων εργαζομένων, απλώς το αναφέρω ως στοιχείο καταγραφής.

Και το κυριότερο χαρακτηριστικό είναι ότι οι εργασιακές σχέσεις στη συντριπτική τους πλειοψηφία είναι σχέσεις μερικής απασχόλησης αορίστου χρόνου, δεν είναι μόνιμες θέσεις εργασίας και όλοι αυτοί οι άνθρωποι, οι εργαζόμενοι απασχολούνται σε δύο έως τρεις εργολαβικές εταιρείες, χωρίς συλλογική σύμβαση εργασίας. Και όταν λέμε αορίστου χρόνου μερικής απασχόλησης, σημαίνει «σήμερα σε χρειάζομαι, δουλεύεις, αύριο δεν σε χρειάζομαι, δεν δουλεύεις».

Είμαι σίγουρος ότι αν σήμερα στη διακυβέρνηση της χώρας ήταν η κυβέρνηση του ΣΥΡΙΖΑ, οι εργαζόμενοι θα είχαν διασφαλίσει σταθερές σχέσεις εργασίας και συλλογική σύμβαση.

Σε ό,τι δε αφορά τα περιβαλλοντικά ζητήματα -γιατί τα θεωρούμε κομβικά και εμείς- ουδείς κατηγόρησε το Νεώριο ότι ευθύνεται και μάλιστα αποκλειστικά για το ένα και μοναδικό δείγμα που βρέθηκε με βαρέα μέταλλα. Εμείς καταθέσαμε ερώτηση -είκοσι έξι Βουλευτές- τον Γενάρη του 2021 όπου ζητούσαμε, απαιτούσαμε από το κράτος να κάνει συνολική περιβαλλοντική μελέτη και ευτυχώς, είμαστε τώρα προ του τέλους, η μελέτη που ανατέθηκε στο ΕΛΚΕΘΕ θα τελειώσει και θα μας δείξει την πραγματική κατάσταση.

Όμως, θεωρώ ανεπίτρεπτες τις αγωγές της «ONEX» εναντίον πολιτών και του Συλλόγου Παρατηρητηρίου Περιβάλλοντος που υπάρχει στη Σύρο και μάλιστα με αίτημα εξοντωτικών ποινών, γιατί νομίζω ότι αυτή η συμπεριφορά δεν συνάδει σε μία σύγχρονη εταιρεία σε ένα σύγχρονο περιβάλλον σε μία χώρα ευνομούμενη της Ευρωπαϊκής Ένωσης.

Και θα έλεγα και στον συνάδελφο τον Κρίτωνα που αναφέρθηκε ότι συνολικά η στάση του ΣΥΡΙΖΑ - Προοδευτική Συμμαχία δεν χαρακτηρίζεται από την προσωπική στάση ενός στελέχους σε αυτό το ζήτημα.

Αυτά, λοιπόν, για εμάς είναι τα ζητήματα μαζί με την αξία στήριξης της ναυπηγοεπισκευαστικής βιομηχανίας στη χώρα μας που αποτελούν αδιαπραγμάτευτες αξίες, εργασιακές σχέσεις και περιβάλλον και με αυτές θα πορευόμαστε και θα πορευτούμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να τακτοποιηθεί το Βήμα, προκειμένου τον λόγο να πάρει ο Αναπληρωτής Υπουργός Ανάπτυξης και Επενδύσεων, ο κ. Νικόλαος Παπαθανάσης, προκειμένου να τοποθετηθεί και ως αρμόδιος αλλά και επί της τροπολογίας 1412/134.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, συζητάμε σήμερα για ένα σχέδιο νόμου με θέμα την εξυγίανση των Ναυπηγείων Ελευσίνας και θεωρώ και είμαι σίγουρος ότι είναι αυτονόητο ότι μέσα σε αυτή την Αίθουσα δεν θα μπορούσα να φανταστώ ότι υπάρχει Βουλευτής του ελληνικού Κοινοβουλίου που να ήθελε ή που να θέλει αυτά τα ναυπηγεία να κλείσουν. Απλά η διαφορά μεταξύ της πρότασης της Νέας Δημοκρατίας και της Αντιπολίτευσης είναι ότι εμείς κάνουμε πράξη την τέχνη του εφικτού, ενώ εσείς κινείστε σε μια θεωρητική κρατικίστικη ενόραση.

Και θα μπορούσατε πολύ εύκολα να αντιληφθείτε τι εννοώ, αν παίρνατε πέντε λεπτά από τον χρόνο σας, κυρίες και κύριοι της Αντιπολίτευσης, να κατεβείτε μπροστά εδώ που ήταν μαζεμένοι οι εργαζόμενοι με τις οικογένειές τους, για να δείτε ακριβώς τη δύναμη και τη βούληση που είχαν αυτοί οι άνθρωποι να σας ξεπεράσουν και να ψηφίσουν με ένα ποσοστό πολύ υψηλό -99,7%- αυτή τη συγκεκριμένη πρόταση.

Και θα ήθελα να συγχαρώ και τον εισηγητή της Νέας Δημοκρατίας, τον κ. Λιάκο, για την πολύ εμπεριστατωμένη ανάλυση του νομοσχεδίου και την περιγραφή ακριβώς των γεγονότων όπως έχουν.

Τι έχουμε, λοιπόν, κυρίες και κύριοι; Έχουμε μία υφιστάμενη κατάσταση η οποία θα έλεγα -σε εισαγωγικά- «είναι νοσηρή». Εκτός από ένα μικρό τμήμα της εταιρείας η υπόλοιπη εταιρεία δεν λειτουργεί. Και είναι πολύ σημαντικό να αντιληφθούμε τι σημαίνει εργαζόμενος σε ναυπηγοεπισκευαστική βιομηχανία. Αυτός ο άνθρωπος φέρει ισχυρή γνώση ενός αντικειμένου που δεν μπορεί να εξαλειφθεί, ακριβώς διότι στην Ελλάδα σήμερα με έναν γιγαντιαίο στόλο -εμπορικό στόλο- και με αυτή την ισχυρή ιστορία πίσω στη ναυτιλία δεν μπορούμε να λειτουργούμε, δεν θα μπορούσαμε να λειτουργούμε μόνο με ένα ναυπηγείο, το Ναυπηγείο της Σύρου. Χρειαζόμαστε, λοιπόν, και τον Σκαραμαγκά, χρειαζόμαστε και την Ελευσίνα, για να μπορέσουμε να καλύψουμε τις ανάγκες μας.

Απασχολεί, λοιπόν, εξακόσιους εργαζόμενους με μία ισχυρή γνώση, έχει προβεί σε παύση πληρωμών, δεν πληρώνει τίποτε πέραν μιας μισθοδοσίας που και αυτή είναι κουτσουρεμένη στο 70%.

Και βεβαίως, η μη εξυγίανση -και αυτό πρέπει να γίνει αντιληπτό- των Ναυπηγείων σημαίνει κατ’ ουσίαν πτώχευση, δηλαδή απώλεια των πάντων. Και θα σας αναφέρω πέραν της οικονομικής απώλειας και την άυλη γνώση, αυτή την άυλη αξία που φέρουν οι εργαζόμενοι, τη γνώση αυτή που αν κλείσει αυτό το ναυπηγείο, θα εξαφανιστεί, κάτι το οποίο δεν αποκτάται πολύ εύκολα. Και ως μηχανικός θέλω να σας διαβεβαιώσω ότι αυτή η γνώση είναι γνώση που τη διεκδικούν και άλλες βιομηχανίες στο εξωτερικό και θα μπορούσαμε να είχαμε απώλεια εργαζομένων προς το εξωτερικό. Δηλαδή αντί αυτού που θέλουμε να πετύχουμε, να αντιστρέψουμε και να φέρουμε τους Έλληνες πίσω, θα μπορούσαμε να δούμε εξειδικευμένους εργαζόμενους να φεύγουν στο εξωτερικό.

Τώρα τι συμβαίνει, εάν δεν συμφωνήσουμε σήμερα; Και είναι κάτι το οποίο δεν πρόκειται να γίνει, βεβαίως, με τη Νέα Δημοκρατία και με το ισχυρό όραμα του Υπουργού, του κ. Γεωργιάδη, ο οποίος το πίστεψε από την πρώτη στιγμή, δούλεψε σκληρά για αυτό με την καθοδήγηση και τη στήριξη και την υποστήριξη του Πρωθυπουργού. Εάν, λοιπόν, πηγαίναμε σε μία πτώχευση, τι θα συνέβαινε; Οι εργαζόμενοι θα έχαναν 95% από τα χρήματα τα οποία θα λάβουν. Δηλαδή θα λάβουν σήμερα 40 εκατομμύρια ευρώ περίπου συνολικά, ενώ σε μία περίπτωση βίαιης ρευστοποίησης θα λάμβαναν 2 εκατομμύρια ευρώ. Αυτό είναι μία μείωση των οφειλόμενων κατά 95%.

Το ίδιο ισχύει και για το Πολεμικό Ναυτικό, επειδή ακούσαμε πάρα πολλά σχετικά με τη ρύθμιση του Πολεμικού Ναυτικού. Το Πολεμικό Ναυτικό θα λάμβανε από τα 142 εκατομμύρια ευρώ 1,5 εκατομμύριο ευρώ, δηλαδή θα έχανε 99% των χρημάτων που διεκδικεί.

Κάτι παρόμοιο θα συνέβαινε και με τον ΕΦΚΑ όπου σε μία βίαιη ρευστοποίηση θα λάμβανε 4 εκατομμύρια, ενώ τώρα θα λάβει πάνω από 6 εκατομμύρια. Το ελληνικό δημόσιο πάλι θα λάμβανε πολύ λιγότερα χρήματα και το ίδιο θα ισχύει βέβαια και για τα ασφαλιστικά ταμεία.

Τι θέλουμε να πετύχουμε; Θέλουμε να πετύχουμε την αναβάθμιση της ναυπηγοεπισκευαστικής μας βιομηχανίας. Θέλουμε να βάλουμε, λοιπόν, μία ακόμα βιομηχανία στη δουλειά, να δημιουργήσουμε θέσεις εργασίας και να προσελκύσουμε επενδυτικά κεφάλαια διότι αυτή τη στιγμή τα κεφάλαια αυτά θα έρθουν από το εξωτερικό. Επομένως, η πατρίδα μας θα κερδίσει κεφάλαια που έρχονται μέσα και θα καλύψουμε όλες τις οφειλές των εργαζομένων σταδιακά. Βεβαίως, ένα από τα πολύ σημαντικά γεγονότα που θα συμβούν είναι ότι θα αυξηθούν οι θέσεις των εργαζομένων, δηλαδή θα δημιουργήσουμε νέες θέσεις εργασίας για νέες και νέους, για εξειδικευμένους. Ούτως η άλλως, υπάρχουν πολύ ισχυρά προγράμματα που «τρέχει» αυτή η Κυβέρνηση με θέμα την εξειδίκευση και την κατάρτιση -που είναι ένας από τους βασικούς πυλώνες και του Ταμείου Ανάκαμψης, δηλαδή το skilling, upskilling και reskilling- την εξυπηρέτηση και τη δυνατότητα του Πολεμικού Ναυτικού μας να έχει έναν ακόμα τόπο που θα μπορεί να κάνει εργασίες για τα πολεμικά μας πλοία και βεβαίως τη διατήρηση όλης αυτής της συσσωρευμένης τεχνογνωσίας.

Περιληπτικά, λοιπόν, για τη συμφωνία πρέπει να πούμε ότι όπως γίνονται συνήθως οι συμφωνίες, έτσι και εδώ θα πρέπει δίδεται με αυτό το σχέδιο νόμου εξουσιοδότηση στον Υπουργό Ανάπτυξης και Επενδύσεων ακριβώς για να γίνει η αίτηση στο δικαστήριο και εκεί με την απόφαση αυτή θα κλείσει και οριστικά η συμφωνία. Επομένως, σήμερα εδώ στη Βουλή εξουσιοδοτούμε τον Υπουργό Ανάπτυξης. Τι συμβαίνει λοιπόν; Όπως συμβαίνει σε όλες τις περιπτώσεις, μεταβιβάζεται το ενεργητικό και το παθητικό σε δύο εταιρείες. Ταυτόχρονα, οι εταιρείες αυτές αναλαμβάνουν με βάση τη ρύθμιση να καλύψουν και να πληρώσουν και τα χρήματα των εργαζομένων και τα χρήματα προς το ελληνικό δημόσιο και προς το ΕΦΚΑ, ενώ ταυτόχρονα τα ειδικά αυτά οχήματα τα οποία δημιουργούνται παίρνουν και τα περιουσιακά στοιχεία. Ό,τι δεν παραλαμβάνεται, αυτό ρευστοποιείται. Αυτό, λοιπόν, θα είναι κάτι πολύ ασήμαντο έναντι της πλήρους ρευστοποίησης που θα συνέβαινε εάν δεν φέρναμε αυτή τη συμφωνία στη Βουλή.

Εδώ θα πρέπει να πούμε και για τις αποζημιώσεις των εργαζομένων που είναι πολύ σημαντικό. Σας είπα ότι μέσα εκεί υπάρχουν και επιδόματα και δώρα σε εξακόσιους εργαζόμενους με οικογένειες και παιδιά.

Κυρίες και κύριοι της Αντιπολίτευσης, θα είχε μεγάλη αξία να κατεβείτε και να μιλήσετε με τους ανθρώπους αυτούς οι οποίοι ήρθαν από την Ελευσίνα.

Βεβαίως, δημιουργείται και μία δυναμική στη δυτική Αθήνα, διότι στην περιοχή αυτή η οποία είναι κυρίως βιομηχανική περιοχή, δημιουργείται μια πρόσθετη κίνηση ατόμων. Βεβαίως ενισχύουμε και το εργατικό δυναμικό, κάτι το οποίο θέλουμε. Θέλουμε να συνεχίσουμε να μειώνουμε την ανεργία.

Εξουσιοδοτείται, λοιπόν, ο Υπουργός Ανάπτυξης και Επενδύσεων να εκπροσωπήσει με ένα σχέδιο το οποίο θα παρουσιαστεί και το οποίο θα φέρει τις υπογραφές και των εργαζομένων. Όταν πηγαίνει ένα σχέδιο για εξυγίανση στο δικαστήριο, θα πρέπει να έχει και την υπογραφή των εργαζομένων, ακριβώς διότι όλα τα εμπλεκόμενα μέρη πρέπει να υπογράψουν το συγκεκριμένο σχέδιο.

Ποια είναι τώρα η ασφάλεια της επένδυσης; Διότι έγινε μεγάλη συζήτηση για το αν αυτή η επένδυση είναι ισχυρή και εάν ο επενδυτής μπορεί να καλύψει τις ανάγκες και τη χρηματοδότηση του έργου. Μα, οι εταιρείες αυτές και τα χρήματα θα έρθουν από την DFC.

Γνωρίζετε πολύ καλά τι είναι η DFC, κυρίες και κύριοι. Η DFC είναι το κατ’ εξοχήν επενδυτικό όργανο της αμερικανικής κυβέρνησης. Είναι by partisan, δηλαδή σημαίνει ότι διοικείται και συμμετέχουν και τα δύο μεγάλα κόμματα και οι ρεπουμπλικάνοι και δημοκρατικοί. Αυτή η απόφαση του DFC δεν είναι μια απόφαση στιγμιαία η οποία συνέβη χθες -καθ’ ότι ο Υπουργός πήγε και τους είδε, εγώ τους είδα προσωπικά- αλλά είναι μια απόφαση που πέρασε και σε δύο κυβερνήσεις, δηλαδή και από την κυβέρνηση Τραμπ και από την κυβέρνηση Μπάιντεν. Και, ταυτόχρονα, δεν είναι ότι πέρασε από δύο κυβερνήσεις από διαφορετικά κόμματα, αλλά πέρασε και από διαφορετικές διοικήσεις. Επομένως είναι ισχυρή. Θέλω να σας διαβεβαιώσω ότι οργανισμοί όπως η DFC δεν παίζουν. Είναι οργανισμοί πολύ σοβαροί. Ακολουθούν κατά γράμμα όλες τις διαδικασίες του νόμου και της αμερικανικής νομοθεσίας, όταν πρόκειται να επενδύσουν στο εξωτερικό και βεβαίως υπάρχουν όλοι αυτοί οι κανόνες και οι δικλίδες ασφαλείας που διασφαλίζουν την επιτυχία του εγχειρήματος.

Αναφορικά με το αν αυτό συνιστά κρατική ενίσχυση, νομίζω ότι έγινε σαφές και μέσα από τη συζήτηση και έχει παρουσιαστεί ότι υπάρχει το λεγόμενο «standstill», δηλαδή η εξέταση και η έγκριση. Μα, αυτό είναι το οποίο κάνουμε, τρέχουμε έτσι ώστε να προλάβουμε τις ημερομηνίες, διότι όπως πολύ καλά γνωρίζετε, η τελευταία τορπιλάκατος είναι υπό ολοκλήρωση, επομένως θα πρέπει να τρέξουμε για να προλάβουμε την εξυγίανση καθ’ ότι και οι δικαστικές αποφάσεις παίρνουν κάποιους μήνες για να εκδοθούν.

Είναι πολύ σημαντικό το γεγονός ότι πλέον περνάμε σε μια νέα εποχή. Περνάμε σε μια νέα εποχή όπου αυτή η συγκεκριμένη βιομηχανία η οποία θα αναπτύξει όπως σας είπα και άλλες εμπορικές δραστηριότητες, θα δημιουργήσει νέες θέσεις εργασίας και θα λειτουργεί ανταγωνιστικά, έχοντας και έναν τεράστιο στόλο Ελλήνων πλοιοκτητών.

Θέλω να σας ενημερώσω, επίσης, ότι και στο Νεώριο Σύρου υπάρχει, όπως έχουμε μάθει γιατί και εμείς έχουμε συζητήσει με Έλληνες πλοιοκτήτες, μια ουρά για να μπορέσει να εξυπηρετηθεί. Επομένως, όλη αυτή η ανάγκη για παροχή υπηρεσίας θα μπορέσει να διοχετευθεί και στο Ναυπηγείο της Ελευσίνας. Επομένως, η δουλειά αυτή είναι πολύ σημαντική και δεν θα μπορούσε να γίνει πραγματικότητα, αν η Κυβέρνησή μας δεν ολοκλήρωνε με παρεμβάσεις του Υπουργού εδώ, του κ. Γεωργιάδη και βεβαίως όχι με έξοδα του ελληνικού Δημοσίου, το λεγόμενο «due diligence», δηλαδή τον έλεγχο που παρουσίασε τα οικονομικά στοιχεία.

Όταν ξεκινήσαμε, κυρίες και κύριοι, δεν είχαμε καμμία καθαρή εικόνα για το ποιες ήταν οι οφειλές και τα χρέη της συγκεκριμένης εταιρείας. Θέλω να σας πω ότι αυτό μάλλον αυξήθηκε κατά 100%. Η εικόνα των χρεών, λοιπόν, αυξήθηκε κατά 100% τότε που έγινε το «due diligence», που δείχνει ότι με μεγάλη σοβαρότητα σταθήκαμε πάνω στο θέμα, ακριβώς γιατί θέλαμε να λύσουμε το πρόβλημα αυτό που λέγεται «ναυπηγοεπισκευαστική βιομηχανία και Ελευσίνα».

Τώρα, οι αρνητικές και οι θετικές επιπτώσεις νομίζω ότι είναι ξεκάθαρες. Οι θετικές επιπτώσεις υπάρχουν στην εθνική οικονομία, στην εθνική ασφάλεια, στη γενικότερη ασφάλεια της περιοχής. Γνωρίζετε πολύ καλά ότι το Πολεμικό Ναυτικό μας είναι πανίσχυρο. Η αποτρεπτική μας δύναμη έχει ενισχυθεί τα τελευταία χρόνια. Χρειαζόμαστε σημεία εναλλακτικά για να μπορέσουμε να παρέχουμε υπηρεσίες, αν και η συμφωνία αυτή δεν δεσμεύεται από την οποιαδήποτε δουλειά που θα μπορούσε να δοθεί για να γίνει. Είναι μια συμφωνία η οποία στηρίζεται ακριβώς στην εμπορική αντιμετώπιση και στις δουλειές που θα πάρει η εταιρεία από τον εμπορικό χώρο.

Η τοπική κοινωνία υποστηρίζεται διότι πολλοί εργαζόμενοι θα βρουν δουλειά από τις περιοχές αυτές, όπως βεβαίως και το δημόσιο. Με τις εισφορές, τις πληρωμές, τους φόρους, η οικονομία και το δημόσιο ταμείο θα ενισχυθούν, κάτι το οποίο μας δίνει πάντα με κάθε τέτοιου είδους δραστηριότητα ισχυρότερο δημοσιονομικό χώρο και ισχυρότερο δημοσιονομικό πρόσημο για να στηρίξουμε τους οικονομικά πιο ευάλωτους συμπολίτες μας.

Συνολικά, λοιπόν, θα υπάρξουν χίλιες τετρακόσιες νέες θέσεις εργασίας που σημαίνει ότι πολλοί νέοι θα βρουν δουλειά και κυρίως εξειδίκευση σε ένα αντικείμενο ή αν θέλετε, μετάπτωση ή διάχυση της γνώσης από εργαζόμενους που γνωρίζουν πολύ καλά την τεχνολογία αυτή. Όπως σας είπα, δεν θα μπορούσαμε να την απωλέσουμε. Αυτό θα ήταν τραγική απώλεια.

Έτσι, λοιπόν, έχοντας υπ’ όψιν την αναγέννηση της πολεμικής μας βιομηχανίας και ταυτόχρονα την εξυγίανση της ναυπηγοεπισκευαστικής μας βιομηχανίας νομίζω ότι το παράδειγμα του Νεωρίου είναι κάτι το οποίο βεβαίως και ο ΣΥΡΙΖΑ ξεκίνησε και στη συνέχεια ολοκληρώσαμε, διότι είχε πάρα πολλά κωλύματα και πάρα πολλά προβλήματα, και σήμερα αποτελεί ένα παράδειγμα που όλοι όσοι πάνε μπορούν να δουν την πρόοδο. Αυτό το ίδιο θέλουμε να συμβεί και στα Ναυπηγεία Ελευσίνας.

Έχοντας λοιπόν και την τροπολογία με γενικό αριθμό 1412 και ειδικό 134, που αναφέρθηκε κι ο κύριος Πρόεδρος, θα αναφερθώ στα έξι πρώτα άρθρα της. Το έβδομο άρθρο το παρουσίασε ο Υφυπουργός κ. Βεσυρόπουλος. Το κάθε άρθρο από αυτά έχει σχέση με την επιτάχυνση διαδικασιών.

Στο πρώτο άρθρο διευρύνονται οι φορείς από όπου μπορούν να προέρχονται τα μέλη των Επιτροπών Αξιολόγησης Επενδυτικών Σχεδίων. Αυτό συμβαίνει διότι πολλές φορές -και αυτό είναι που επιλύσαμε και γι’ αυτό επιταχύναμε πολλές διαδικασίες- δημιουργείται ένα φρένο στην εξέλιξη διότι δεν μπορούν να συγκροτηθούν επιτροπές. Δώσαμε, λοιπόν, τη δυνατότητα να συγκροτούνται επιτροπές από όλους, από όλες τις υπηρεσίες των Υπουργείων αλλά και των περιφερειών, διότι προηγουμένως αυτό περιοριζόταν μόνο στις Διευθύνσεις Ανάπτυξης.

Το ίδιο συμβαίνει και στο άρθρο 2 για τις Επιτροπές Αξιολόγησης Τροποποιήσεων. Και εδώ επειδή γίνονται πολλά αιτήματα τροποποίησης επί των αναπτυξιακών νόμων δημιουργούμε, λοιπόν, πολλές επιτροπές ακριβώς για να μπορεί να επιταχυνθεί όλη αυτή η διαδικασία, διότι η διαδικασία των τροποποιήσεων καταλαμβάνει μεγάλο κομμάτι της δουλειάς.

Στο άρθρο 3 βάζουμε ένα όριο, έτσι ώστε σε περίπτωση που δεν έχει ολοκληρωθεί η διαδικασία σε εξήντα ημέρες να περιέρχεται η υπογραφή στον Υπουργό από τον γενικό διευθυντή.

Στο άρθρο 4 δίνουμε μια παράταση για την καταβολή του μετοχικού κεφαλαίου της εταιρείας «ΜΕΤΑΒΑΣΗ Α.Ε.». Είναι καθαρά διαδικαστικό.

Στο άρθρο 5 δίνεται η δυνατότητα λειτουργίας επιτελικής δομής στην Ειδική Υπηρεσία Δίκαιης Αναπτυξιακής Μετάβασης.

Στο άρθρο 6 είναι ρυθμίσεις που έχουν σχέση με την πληρωμή, με τους πόρους, πώς μεταφέρονται από το Πρόγραμμα Δημοσίων Επενδύσεων στην ειδική υπηρεσία για την πληρωμή των εργαζομένων.

Κυρίες και κύριοι, σας καλώ να ψηφίσετε το σχέδιο νόμου. Δεν υπάρχει άλλη λύση. Η λύση είναι μία. Τα υπόλοιπα είναι θεωρητικά. Και επαναλαμβάνω ότι θα ήταν πολύ εύκολο να διαπιστώσετε το πόσο αναγκαίο είναι να ψηφίσετε το συγκεκριμένο σχέδιο νόμου αν είχατε δώσει πέντε λεπτά από τον χρόνο σας για να δείτε τους εργαζόμενους, τη δύναμη και την ψυχική ανάταση που είχαν, τα παιδιά των εργαζομένων. Αυτή είναι η πολιτική της Νέας Δημοκρατίας. Αυτό ήταν το όραμα εδώ του Υπουργού κ. Γεωργιάδη. Πάντα με τη στήριξη, την υποστήριξη και την εντολή του Πρωθυπουργού μας Κυριάκου Μητσοτάκη συνεχίζουμε να αλλάζουμε την Ελλάδα, δημιουργούμε νέες θέσεις εργασίας, αντιστρέφουμε το brain drain, θέλουμε οι νέες και οι νέοι μας να βρουν δουλειά στον τόπο τους. Δεν θέλουμε να φύγει κανένας πλέον στο εξωτερικό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Λιούπης.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα Ναυπηγεία Ελευσίνας -και όλοι το γνωρίζουμε- είναι μια πολύπαθη υπόθεση, μια επιχείρηση με τεράστια προοπτική που επί σειρά ετών παρέμεινε σε αδράνεια και έχει οδηγηθεί σε παρακμή, φανερά εγκαταλελειμμένη, χωρίς να αξιοποιούνται οι μεγάλες δυνατότητες και η δυναμική της. Πρόκειται για μια μεγάλη έκταση περίπου διακόσιες πενήντα χιλιάδες τετραγωνικά μέτρα, ενώ τα ναυπηγεία διαθέτουν τη δυνατότητα να κατασκευάζουν πλοία έως και εκατό χιλιάδες τόνους. Ωστόσο επί πολλές δεκαετίες παρέμειναν υπολειτουργώντας και παράγοντας έναν απογοητευτικά μικρό αριθμό πλοίων.

Αδιαμφισβήτητη είναι η προσπάθεια που έχει καταβληθεί τα τρία τελευταία χρόνια από το Υπουργείο Ανάπτυξης, από τον Υπουργό κ. Γεωργιάδη και τον Αναπληρωτή Υπουργό κ. Παπαθανάση στην κατεύθυνση διάσωσης των ναυπηγείων. Τα ναυπηγεία είναι ουσιαστικά πτωχευμένα. Οι οφειλές αγγίζουν τα 347 εκατομμύρια ευρώ. Το ότι βρισκόμαστε σήμερα εδώ και συζητάμε για την επόμενη μέρα με τα Ναυπηγεία Ελευσίνας συνιστά μια μεγάλη επιτυχία του κυβερνητικού επιτελείου.

Η συμφωνία εξυγίανσης δίνει ζωή, δίνει νέα πνοή και προοπτική στα Ναυπηγεία Ελευσίνας. Πρόκειται για μια συμφωνία με πολλαπλά οφέλη, πρώτον, για τους εργαζόμενους, για την ίδια την επιχείρηση με την επανεκκίνηση και την ανάπτυξή της, για τη δημιουργία νέων θέσεων εργασίας και φυσικά με τα οικονομικά οφέλη για το ελληνικό δημόσιο. Οι αριθμοί το επιβεβαιώνουν. Εκατόν εβδομήντα εκατομμύρια δολάρια άμεση επένδυση, με εξασφάλιση όλων, και των εξακοσίων εργαζομένων και επίσης, χίλιες τετρακόσιες επιπλέον θέσεις εργασίας σε μόλις τρία χρόνια. Δεύτερον, σχεδόν 41 εκατομμύρια ευρώ θα καταβληθούν σε αποζημιώσεις και οφειλόμενα προς τους εργαζομένους.

Αντιθέτως, αν αποτύγχανε η προσπάθεια που συζητάμε σήμερα και οδηγούμασταν σε βίαιη ρευστοποίηση των ναυπηγείων, οι εργαζόμενοι θα ελάμβαναν μόνο κάτι παραπάνω από 2 εκατομμύρια ευρώ. Οι εργαζόμενοι φυσικά και ήταν μια προτεραιότητα στην όλη διαδικασία κατάρτισης του σχεδίου εξυγίανσης αφού διασφαλίζονται στον υψηλότερο δυνατό βαθμό οι απαιτήσεις τους και τα μελλοντικά τους συμφέροντα. Επιπλέον, οφέλη 1,6 έως 1,8 δισεκατομμύρια ευρώ κεφάλαια σε εγχώριους προμηθευτές, 1,1 δισεκατομμύριο ευρώ τα οφέλη για το ελληνικό δημόσιο από φόρους και ασφαλιστικές εισφορές.

Το όλο εγχείρημα είναι εφικτό γιατί εξασφαλίστηκε χρηματοδότηση από την αμερικανική αναπτυξιακή τράπεζα, τη DFC. Ακούσαμε ήδη από τον Αναπληρωτή Υπουργό κ. Παπαθανάση τι εστί DFC. Και αυτό με 102 εκατομμύρια ευρώ. Είναι κάτι που κάνει για πρώτη φορά το συγκεκριμένο κρατικό επενδυτικό ταμείο των ΗΠΑ.

Και βέβαια σε τέτοιου είδους πρωτοβουλίες το ερώτημα είναι τι στάση έχουν κρατήσει έναντι της νέας συμφωνίας όλοι αυτοί που άμεσα ενδιαφέρονται, που άμεσα επηρεάζονται από αυτήν. Αξιοσημείωτο είναι ότι τέτοιου είδους διαδικασία έχει πετύχει σχεδόν την απόλυτη υποστήριξη από πλευράς εργαζομένων. Αυτό φάνηκε επίσημα από τη γενική τους συνέλευση, αλλά και εδώ στη Βουλή στο στάδιο των επιτροπών, όπου σε ποσοστό 99,7% συνέπλευσαν με την προσπάθεια αυτή. Μάλιστα ο εκπρόσωπος των εργαζομένων κάλεσε στην αρμόδια επιτροπή όλα τα πολιτικά κόμματα να υπερψηφίσουν το σημερινό νομοσχέδιο που για τους ίδιους είναι σωτήριο.

Δεύτερον, η τοπική αυτοδιοίκηση συντάσσεται και αυτή απόλυτα με το σχέδιο εξυγίανσης. Ο Δήμαρχος Ελευσίνας κάλεσε στο στάδιο των επιτροπών όλες τις κοινοβουλευτικές δυνάμεις να στηρίξουν το σημερινό νομοσχέδιο και να δώσουν την ευκαιρία στα Ναυπηγεία Ελευσίνας να αποτελέσουν πηγή οικονομικής άνθησης και στήριξης της ευρύτερης περιοχής.

Μάλλον άτοπες είναι οι αντίθετες φωνές από την πλευρά της Αντιπολίτευσης. Η ηγεσία του ΣΥΡΙΖΑ εξάλλου ήταν αυτή που είχε ξεκινήσει την προσπάθεια για την εξυγίανση των ναυπηγείων με τον ίδιο επενδυτή. Βεβαίως τα τελευταία τρία χρόνια έγιναν όλα τα βήματα ώστε να βρεθεί χρηματοδότης, να υπάρξει ακριβής υπολογισμός των οικονομικών μεγεθών και να οδηγηθούμε σε μια ρεαλιστική και βιώσιμη λύση για τα Ναυπηγεία Ελευσίνας. Έχει αποσαφηνιστεί με κάθε τρόπο και σε όλους τους τόνους ότι οι εργαζόμενοι και τα δικαιώματά τους είναι πλήρως εξασφαλισμένα. Μάλιστα έκανε σχετική προσθήκη στο σημερινό νομοσχέδιο ο Υπουργός, ώστε να μην υπάρχει καμμία αμφιβολία. Γι’ αυτό εξάλλου το σύνολο των εργαζομένων στα ναυπηγεία επιθυμεί να ολοκληρωθεί το συντομότερο δυνατόν η συμφωνία και να οδηγηθούμε στο νέο καθεστώς πλήρους λειτουργίας τους.

Με την ψήφιση του σημερινού νομοσχεδίου ουσιαστικά παρέχουμε εξουσιοδότηση στον Υπουργό Ανάπτυξης να στηρίξει το σχέδιο εξυγίανσης ενώπιον του αρμόδιου δικαστηρίου βάσει του πτωχευτικού νόμου που ισχύει.

Μάλιστα και ο Υπουργός ζήτησε να υπάρξει γενική συναίνεση στο θέμα αυτό ειδικά από τα δύο μεγαλύτερα κόμματα της Αντιπολίτευσης. Είναι εύλογο νομίζω να χρειάζεται μια διευρυμένη κοινοβουλευτική συμφωνία για να είναι βιώσιμη η λύση που συζητάμε σήμερα. Διαφορετικά μονίμως θα υπάρχει ανασφάλεια ότι στο μέλλον μια άλλη κυβέρνηση μπορεί να ανατρέψει τον προγραμματισμό. Αυτό είναι πρόβλημα και για τις επιχειρήσεις που παίρνουν το ρίσκο να επενδύουν σε μια μεγάλη επένδυση με βάθος εικοσιπενταετίας.

Είναι επίσης δεδομένο ότι με το σχέδιο εξυγίανσης που έχει καταρτιστεί το ελληνικό δημόσιο είναι πολύ περισσότερο κερδισμένο σε σχέση με το τι θα είχε συμβεί αν η συμφωνία αυτή δεν είχε προχωρήσει. Με δεδομένη την υψηλότατη θέση που βρίσκεται η ελληνική ναυτιλία στον παγκόσμιο χάρτη είναι απαράδεκτο να μην έχουμε αντίστοιχα και εύρωστη ναυπηγική βιομηχανία.

Με το σχέδιο εξυγίανσης δεν φιλοδοξούμε απλώς, αλλά είμαστε βέβαιοι ότι τα Ναυπηγεία Ελευσίνας θα αποκτήσουν τη θέση που τους ανήκει στο παγκόσμιο επίπεδο. Θα αποτελέσουν πυλώνα ανάπτυξης για τη δυτική Αττική, αλλά και γενικότερα για την ελληνική βιομηχανία. Ταυτόχρονα, έχουν ακόμη έναν καθοριστικό ρόλο, να συμβάλλουν στην ενίσχυση της εθνικής μας άμυνας, στην ενίσχυση της αποτρεπτικής δυνατότητας των Ενόπλων Δυνάμεων και την ανάπτυξη της εθνικής μας βιομηχανίας, αφού εκεί θα κατασκευάζονται, αλλά και θα επισκευάζονται και θα συντηρούνται πλοία του Πολεμικού Ναυτικού.

Έχουμε, λοιπόν, ένα εγχείρημα που θα δώσει νέα πνοή στη ναυπηγική βιομηχανία στην Ελλάδα και θα μετατρέψει τα Ναυπηγεία Ελευσίνας από μια επιχείρηση με τεράστιο παθητικό σε έναν κόμβο ανάπτυξης και όλα αυτά χάρη στις συντονισμένες κινήσεις της Κυβέρνησης και της ηγεσίας του Υπουργείου Ανάπτυξης. Ευελπιστώ στη συναίνεση όλων των πολιτικών δυνάμεων που καλούνται να αποδείξουν σήμερα ότι βάζουν πάνω απ’ όλα τα συμφέροντα των εργαζομένων και της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Επειδή το θέμα που συζητάμε είναι πάρα, πάρα πολύ σοβαρό θα προσπαθήσουμε -και θα προσπαθήσω- να εξηγήσουμε τι απορίες ακριβώς έχουμε, τι μας ενοχλεί, πόσο πολύ θα θέλαμε και πόσο πολύ θέλουμε πραγματικά να εξυγιανθούν τα ναυπηγεία.

Αλλά, κύριοι Υπουργοί, μπερδευτήκαμε λίγο. Αλλιώς ξεκινήσαμε. Όταν, λοιπόν, ήρθε το νομοσχέδιο αυτό στις επιτροπές με πολύ μεγάλη χαρά και σοβαρότητα ταυτόχρονα προσήλθαμε στις επιτροπές για να δοθεί λύση σε αυτό το τεράστιο θέμα των Ναυπηγείων της Ελευσίνας. Θεωρούμε ότι είναι λάθος, όμως, να λέτε -άκουσα τον κ. Παπαθανάση με προσοχή προηγουμένως- ότι όποιος δεν υπερψηφίσει το νομοσχέδιο αυτό, θέλει να βγάλει στον δρόμο αυτούς τους εργαζόμενους. Αυτό θεωρούμε ότι είναι λαϊκισμός.

Αυτά που είπε ο κ. Παναγιωτόπουλος μας μπέρδεψαν πάρα πολύ. Αν, κύριοι Υπουργοί, αυτά που είπε ο κ. Παναγιωτόπουλος ήταν γραμμένα εδώ, τότε εγώ έχω θέμα ανάγνωσης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, είναι.

Με συγχωρείτε, μου δίνετε τον λόγο;

**ΚΩΝΣΤΑΝΤΙΝΟΣ ΧΗΤΑΣ:** Ναι, μόλις τελειώσω, θα πάρετε τον λόγο

Δηλαδή, αν έγραφε εδώ, κύριε Γεωργιάδη, «δεν έχει διαγραφεί ούτε ένα ευρώ», γιατί σημείωνα τι έλεγε ο κύριος…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, το γράφει στη σελίδα έξι…

**ΚΩΝΣΤΑΝΤΙΝΟΣ ΧΗΤΑΣ:** Διαβάστε τα μετά, να ολοκληρώσω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Λέτε αν το γράφει και σας λέω ότι το γράφει.

**ΚΩΝΣΤΑΝΤΙΝΟΣ ΧΗΤΑΣ:** Γράφει ότι δεν θα χάσει ούτε 1 ευρώ το Πολεμικό Ναυτικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …(Δεν ακούστηκε)

**ΚΩΝΣΤΑΝΤΙΝΟΣ ΧΗΤΑΣ:** Λέει εδώ μέσα κάπου ότι θα δώσει ο επενδυτής 20 εκατομμύρια και τα υπόλοιπα σε βάθος τριάντα ετών. Εγώ -που τα διαβάζω λάθος- διαβάζω εδώ ότι «20 εκατομμύρια ευρώ υπολογιζόμενα σε παρούσες αξίες της αναδεχόμενης οφειλής δεν έχει αποπληρωθεί…, σε βάθος τριάντα ετών». Τα 20 εκατομμύρια που ήταν 15 και τα κάνατε 20 σε βάθος τριάντα ετών…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τα 20 σε παρούσα αξία. Είναι σαν να παίρνεις σήμερα… (Δεν ακούστηκε)

**ΚΩΝΣΤΑΝΤΙΝΟΣ ΧΗΤΑΣ:** Ακούστε λίγο κάτι. Μόνο και μόνο που δύο Βουλευτές δεν μπορούν να συνεννοηθούν ή να αντιληφθούν το τι γράφει εδώ μέσα στο σχέδιο νόμου, είναι αρκετό να έχουμε αμφιβολίες. Έχετε την αίσθηση ή την ψευδαίσθηση ότι δεν θέλουμε να εξυγιανθούν τα ναυπηγεία;

**ΕΥΑΓΓΕΛΟΣ ΛΙΑΚΟΣ:** Ναι!

**ΚΩΝΣΤΑΝΤΙΝΟΣ ΧΗΤΑΣ:** Κάνετε λάθος και είστε και άδικος. Προφανώς και θέλουμε και το έχουμε αποδείξει ιδίως με τη στάση της δικής μας πολιτικής δύναμης σε θέματα που αφορούν εξοπλιστικά, εθνική άμυνα. Είμαστε πάντα εδώ και υπερψηφίζουμε τις συμφωνίες και με την Γαλλία κ.λπ..

Αλλά έχουμε απορίες. Ξαναλέω: Όταν ακούσαμε ότι έρχεται το νομοσχέδιο είπαμε μακάρι να φύγει αυτή η γάγγραινα, να εξυγιανθούν τα ναυπηγεία. Ψάξαμε και μπήκαμε στους ισολογισμούς του επενδυτή. Λέει ο Υπουργός -αλλά εμείς δεν το ξέρουμε- ότι έχει λεφτά ο επενδυτής. Μακάρι να έχει. Δεν το βρήκαμε, όμως, στους ισολογισμούς του. Μπορεί να πάρει δάνειο ο άνθρωπος. Αυτή τη στιγμή οι ισολογισμοί του δείχνουν ότι δεν έχει χρήματα. Οι εργαζόμενοι θα πάρουν 30% τώρα και τα υπόλοιπα μετά. Βεβαίως δεν ορίζεται το χρονικό διάστημα, σε πόσο βάθος χρόνου θα πάρουν τα υπόλοιπα χρήματα. Δεν υπάρχει σαφήνεια όσον αφορά στο business plan.

Ξαναλέω ότι δεν μας ενδιαφέρει ο λαϊκισμός. Θέλουμε λεπτομέρειες και θέλουμε να είναι γραμμένες. Και πραγματικά τα λέμε με καλή πίστη και όχι για να «πυροβολήσουμε» τον Γεωργιάδη ή την Κυβέρνηση ή οτιδήποτε άλλο. Πραγματικά θέλουμε να συνεισφέρουμε.

Ζητήσαμε και θα θέλαμε να κρατικοποιηθεί το κόμματι του Πολεμικού Ναυτικού, δηλαδή να το σπάσουμε στα δύο. Να είναι άλλο το κομμάτι του Πολεμικού Ναυτικού, να κρατικοποιηθεί αυτό. Και το εμπορικό κομμάτι είτε να εξυγιανθεί και να πουληθεί -εμείς δεν είμαστε κρατιστές με την βαθιά έννοια ότι πρέπει να είναι κρατικό, όχι- είτε να δοθεί από τώρα. Άλλο κομμάτι είναι αυτό.

Και να πω και μια τελευταία απορία που έχουμε. Γιατί, δηλαδή, κάτι που μπορεί να κάνει ένας ιδιώτης, δεν μπορεί να το κάνει το κράτος; Δηλαδή η πεποίθηση ποια είναι; Να ψηφιστεί το νομοσχέδιο σήμερα για να μπορέσει να έρθει ένας ιδιώτης και να μπορέσει να εξυγιάνει τα ναυπηγεία μας. Άρα υπάρχει μια σοβαρή πιθανότητα ένας ιδιώτης να καταφέρει να το κάνει.

Ρωτάμε σαν απορία και όχι μόνο τη Νέα Δημοκρατία, αλλά όλο το πολιτικό σύστημα: Γιατί κάτι το οποίο μπορεί να το πετύχει ένας ιδιώτης, δεν μπορεί να το κάνει το κράτος;

**ΕΥΑΓΓΕΛΟΣ ΛΙΑΚΟΣ:** Παντού ισχύει αυτό.

**ΚΩΝΣΤΑΝΤΙΝΟΣ ΧΗΤΑΣ:** Δεν λέω ότι ισχύει ή δεν ισχύει. Λέω: Γιατί δεν το κάνουμε εμείς; Γιατί ό,τι υπολειτουργεί και ανήκει στο κράτος, το δίνουμε, το πουλάμε, το ξεπουλάμε; Θα μπορούσαμε κι εμείς να το κάνουμε.

Να πω κάτι. Το χρέος είναι 440 εκατομμύρια ευρώ για τα ναυπηγεία μας. Προσέξτε τώρα. Για εμάς είναι λεφτά, αλλά για να σώσεις τα ναυπηγεία σου 440 εκατομμύρια ευρώ είναι ένα ποσό στο οποίο δεν μπορεί να ανταποκριθεί το κράτος; Όταν δώσαμε δύο δισεκατομμύρια για ένα μήνα για τη ΔΕΗ; Το κράτος επιδότησε 1,9 δισεκατομμύριο μόνο για τη ΔΕΗ για έναν μήνα και τα χρέη των ναυπηγείων είναι 440 εκατομμύρια και δεν μπορεί το κράτος να εξυγιάνει τα ναυπηγεία, έστω το κομμάτι του Πολεμικού Ναυτικού, έστω αυτό, άφησε το εμπορικό κομμάτι;

Αυτά είναι που μας ενοχλούν και αναρωτιόμαστε και υπάρχουν πολλές ασάφειες και υπάρχουν πολλές δεσμεύσεις από εσάς και τον κ. Γεωργιάδη. Ο κ. Γεωργιάδης είπε: «έχω ένα χαρτί που το λέει». Εμείς δεν το έχουμε δει το χαρτί αυτό. Πώς θα ψηφίσουμε ως υπεύθυνη πολιτική δύναμη και θα πούμε το «ναι» για κάτι τέτοιο;

Ξαναλέω: Έχετε καμμία ψευδαίσθηση ότι δεν θέλουμε να εξυγιανθούν τα ναυπηγεία; Τι είμαστε; Αυτοκαταστροφικοί είμαστε δηλαδή; Δεν θέλουμε; Όχι, προφανώς και θέλουμε. Αλλά θέλουμε να υπάρχουν και γραμμένα με λεπτομέρειες.

Και πραγματικά, κύριε Παπαθανάση, δεν κάνουμε αυτή τη στιγμή μια πολιτική κριτική για να την κάνουμε. Την κάνουμε με πολύ καλή πίστη. Αλλά έχουμε θέματα τα οποία δεν μας τα λύσατε ούτε κατά τη διάρκεια των επιτροπών, ούτε τώρα, ούτε διαβάζοντας ξανά το νομοσχέδιο.

Όταν, λοιπόν, υπάρχει το κράτος που σου δίνει 2 δισεκατομμύρια για έναν μήνα μόνο για το ρεύμα και εδώ έχεις έναν κολοσσό, ένα θηρίο που είναι τα Ελληνικά Ναυπηγεία και δεν δίνεις 440 εκατομμύρια για να τα εξυγιάνεις, τότε τι να πω; Αυτά είναι που μας ενοχλούν, γι’ αυτό και είμαστε πάρα πολύ επιφυλακτικοί με όλα αυτά. Και δεν είναι λύση να λέμε: Και τι να κάνουμε; Να τα αφήσουμε να πεθάνουν; Να κλείσουν; Να κλείσουν. Τι είναι αυτό το εκβιαστικό; Αυτή είναι η λύση; Και θα περιμένουν τα δικαστήρια μετά; Μπορεί να πει όχι το δικαστήριο. Εμείς τι κάνουμε τώρα εδώ; Μπορεί το δικαστήριο να αποφασίσει αρνητικά. Μπορεί. Δεν το ξέρουμε αυτό.

Μπορεί ο άνθρωπος να μην αποδειχθεί ικανός. Μπορεί να αποδειχθεί καλός. Θα χειροκροτήσουμε, θα χαρούμε να έχουν δουλειά οι άνθρωποι, να βγάλουμε τις φρεγάτες μας. Τα λέγαμε τώρα έξω. Λέει: «Και τι να κάνουμε; Πήραμε τις φρεγάτες, τις έχουμε χρυσοπληρώσει». Εντάξει και επειδή τις χρυσοπληρώσαμε η λύση είναι να τις δώσουμε σε έναν ιδιώτη που έχω απορίες; Έχω απορίες, έχω ερωτηματικά, έχουμε εδώ πέρα πολλά, τα θέσαμε. Αυτό είναι το θέμα μας.

Εν πάση περιπτώσει, επειδή σε άλλα τα δίνετε τα δισεκατομμύρια, ενώ εδώ που είναι κάποια εκατομμύρια –μεγάλο, σεβαστό ποσό- αλλά για μια τεράστια υπόθεση που είναι τα Ελληνικά Ναυπηγεία, εδώ συγκρούονται δύο διαφορετικοί κόσμοι. Δηλαδή η Κυβέρνηση έχει χρήματα να μοιράζει -ας πούμε- στα καρτέλ, αλλά δεν έχει χρήματα για να στηρίξει τα Ελληνικά Ναυπηγεία; Είναι μια απορία πολύ απλοϊκή. Μια Κυβέρνηση που προσπαθεί να ξεγελάσει τον κόσμο -και πάω σε κάτι άλλο τώρα που σχετίζεται με αυτό- με έναν σοβιετικού τύπου -αν θέλετε- τρόπο με επιδόματα, με δελτία, με κουπόνια, θα τα δούμε μπροστά μας. Διαβάζαμε τώρα το «food pass». Θα παίρνεις κουπόνι για να ψωνίσεις ψωμί από το σουπερμάρκετ. Τέτοια θα ζήσουμε. Μια Κυβέρνηση που προσπαθεί να γιατρέψει ασθένειες πολύ σοβαρές με παυσίπονα.

Θα σας πούμε κάτι, στοιχεία. Μάλλιασε η γλώσσα μας δυόμισι χρόνια τώρα να μιλάμε για τους λιγνίτες, για τον τζόγο με το χρηματιστήριο της ενέργειας. Τζόγος ξεκάθαρα! Έχετε εγκλωβίσει τη χώρα και η Νέα Δημοκρατία και ο ΣΥΡΙΖΑ σ’ αυτήν εδώ την ιστορία. Χθες η ανώτερη χονδρεμπορική τιμή του ηλεκτρικού ρεύματος στο χρηματιστήριο ενέργειας έφτασε τα 963,33 ευρώ η μεγαβατώρα με μεσοσταθμική τιμή στα 671. Παράδειγμα, γιατί χθες στην Πολωνία είχε 300 ευρώ; Γιατί; Ρωτάει ο άλλος, γιατί; Γιατί η Πολωνία δουλεύει φουλ τον άνθρακα και στηρίζει σε αυτόν την παραγωγή του ρεύματός της. Στην Ισπανία και στην Πορτογαλία η τιμή χθες ήταν 201,96 ευρώ. Γιατί; Γιατί αυτές οι δύο χώρες ζήτησαν από την Ευρωπαϊκή Επιτροπή και πέτυχαν τον Απρίλιο να αποσυνδέσουν την τιμή του ρεύματος από την τιμή του αερίου και αυτό για δώδεκα μήνες. Ερώτηση: Εμείς τι κάνουμε; Διοικείν εστί προβλέπειν. Προβλέπεις για όλους εκτός από την Κυβέρνηση του κ. Μητσοτάκη που πάντα την πιάνουν την Κυβέρνηση αυτή στον ύπνο, πάντα. Τον λογαριασμό, όμως, τον πληρώνουν οι Έλληνες πολίτες. Αυτό είναι το πρόβλημα.

Ακούστε λίγο, τα ξαναείπα, 2 δισεκατομμύρια ευρώ για τον Σεπτέμβριο στους παρόχους ενέργειας θα πληρώσει το ελληνικό κράτος, ο ελληνικός λαός για να συνεχιστεί η κερδοφορία αυτών των εταιρειών. Για την κερδοφορία των παρόχων, λοιπόν, ενέργειας έχετε τα δισεκατομμύρια. Για τους συνταξιούχους, που κοροϊδέψατε, δεν έχετε. Εσείς λέγατε να μην ανησυχούν οι συνταξιούχοι και μόλις βγήκε η απόφαση του Σ.τ.Ε. είπατε ότι θα την εφαρμόσετε μόνο για όσους προσέφυγαν στη δικαιοσύνη. Για εκεί δεν υπάρχουν λεφτά, για τα ναυπηγεία δεν υπάρχουν λεφτά, αλλά για να επιδοτώ τα καρτέλ ενέργειας υπάρχουν λεφτά.

Και μιλώντας για κερδοφορία δείτε κάποια πολύ ενδιαφέροντα στοιχεία. Τα λέω στις Ελληνίδες και στους Έλληνες που μας ακούνε. Τα Ελληνικά Πετρέλαια, τα ΕΛΠΕ, ανακοίνωσαν κέρδη 535 εκατομμύρια ευρώ για το δεύτερο τρίμηνο του 2022. Πόσα κέρδη είχαν βγάλει πέρυσι τα ΕΛΠΕ το αντίστοιχο β΄ τρίμηνο του ΄21; 79 εκατομμύρια ευρώ πέρυσι, 535 εκατομμύρια ευρώ κέρδη φέτος. Καταλαβαίνετε τι γίνεται εκεί έξω; Η «MOTOR OIL» κέρδη προ φόρων το πρώτο εξάμηνο του ʼ22 932 εκατομμύρια ευρώ, 251 εκατομμύρια ευρώ είχε πέρυσι ακριβώς την εποχή αυτή. Οι εταιρείες, λοιπόν, πενταπλασιάζουν, δεκαπλασιάζουν τα κέρδη τους. Ο Έλληνας πληρώνει ακριβότερα τα καύσιμα, ίσως και από τους πρώτους στην Ευρώπη, γιατί ενσωματώνουν τους μεγαλύτερους φόρους από όλες τις υπόλοιπες.

Και αυτό θα φτάσει και στο καλάθι. Άσε τα καύσιμα, το αέριο, το ρεύμα. Εδώ πλέον πάμε στο σουπερμάρκετ. Θα γίνει εφιάλτης. Δεν θα μπορέσει ο κόσμος να ζήσει. Πώς να ζεσταθεί; Ρεύμα; Τα έχουμε πει. Τι θα κάνετε; Παρήγγειλα ρεύμα χθες, όπως κάνω κάθε χρόνο. Εννοείται ότι δεν έχω πρόβλημα να τα πληρώσω, αλλά με ενημέρωσε ο άνθρωπος μου με προμηθεύει ξύλα ότι έχουμε 50% αύξηση. Από 75 - 80 ευρώ που έπαιρνες το κυβικό μέτρο, φέτος θα το πάρεις 115. Τι θα κάνουμε; Θα βγάλουμε «καυσόξυλο pass»; Θα δίνετε και «pass» για ξύλα, να παίρνει ο κόσμος; Για πηγαίντε στα χωριά να δείτε τι γίνεται, που ανάβει η γιαγιά τη σόμπα. Δεν είναι όλοι σαν εμάς, Κολωνάκι. Για πάτε να δείτε τον κόσμο αυτόν πώς θα πάρει τα ξύλα στη Χαλκιδική, να ζεσταθεί τον χειμώνα, που είναι βαρύς ο χειμώνας.

Στον Έλληνα βέβαια δίνετε επιδόματα, δίνετε κουπόνια, «pass», «αυτά πάρε να ψωνίσεις» κ.λπ., αλλά στους μπολιαστές που τους έχετε βάλει τώρα εδώ και τους φιλοξενείτε στη χώρα μας, τους δίνετε πεντακοσάρικα από τα ATM, ζεστό χρήμα. Αυτή είναι η μεγάλη διαφορά.

Και κλείνω, κύριε Πρόεδρε, με μια μικρή αναφορά, γιατί τα είπαμε για την ΕΥΠ, τα είπαν σε επίπεδο πολιτικών Αρχηγών την Παρασκευή, τα είπαμε και τη Δευτέρα προχθές κατά τη διάρκεια της Ολομέλειας. Σήμερα μια συνέντευξη του Προέδρου του ΠΑΣΟΚ μάς ξένισε λίγο κάτι που είπε. Το έθεσε το θέμα και ο κ. Κωνσταντινόπουλος κάποια στιγμή, οπότε θα μου δώσετε την ευκαιρία και εμένα να πω κάτι. Τι είπε, λοιπόν, ο κ. Ανδρουλάκης σήμερα μεταξύ άλλων; «Η ΕΥΠ παρακολουθούσε τις επικοινωνίες μου και την προσωπική μου ζωή». Άλλο είναι αν παρακολουθώ ένα πολιτικό πρόσωπο, τον Χήτα, γιατί είναι Βουλευτής και είναι μέλος της επιτροπής, είναι Υπουργός ή οτιδήποτε άλλο και άλλο την προσωπική ζωή κάποιου. Αυτό είναι κάτι τελείως διαφορετικό. Πώς το ξεφούρνισε -συγγνώμη για την έκφραση- αυτό σήμερα; Αυτό είπε στον κ. Τσίμα. «Η ΕΥΠ παρακολουθούσε τις επικοινωνίες μου για την προσωπική μου ζωή. Στόχος ο βιασμός». Δηλαδή, όταν λέμε προσωπική, τι μπορεί να είναι η προσωπική ζωή; Δεν μιλάμε για τον Ευρωβουλευτή ή υποψήφιο για την προεδρία του ΠΑΣΟΚ. Μιλάμε για την προσωπική ζωή. Τι μπορεί να είναι η προσωπική ζωή; Οτιδήποτε προσωπικό.

Και κλείνω με αυτό. Ξέρετε, η εξεταστική επιτροπή του Ευρωκοινοβουλίου «Pegasus» -δεν το ξέρετε αυτό πολλοί, είναι μια εξεταστική επιτροπή του Ευρωκοινοβουλίου- κάλεσε σε ακρόαση για τις 8 του Σεπτέμβρη τον δημοσιογράφο Κουκάκη ο οποίος παρακολουθούνταν και τον οποίο η Νέα Δημοκρατία με ΦΕΚ τον πήρε στο Υπουργείο Παιδείας και δούλευε εκεί και το παραδέχτηκε ο κ. Κουκάκης, είπε για δύο μήνες μόνο, λες και δεν μετράει για δύο μήνες, είναι λίγο, δεν είναι πολύ.

Εμείς, η Ελληνική Λύση, θα εκπροσωπηθεί στην εξεταστική επιτροπή αυτή του Ευρωκοινοβουλίου με Ευρωβουλευτή. Γιατί κανένα άλλο κόμμα δεν ενδιαφέρθηκε να δηλώσει συμμετοχή κάποιος Ευρωβουλευτής; Δεν είναι σημαντικό θέμα αυτό; Καλούν τον Κουκάκη στην Ευρωβουλή, κύριε Πρόεδρε, στην εξεταστική επιτροπή «Pegasus» και αυτή η επιτροπή αφού θα κάνει ακρόαση τον κ. Κουκάκη, θα έρθει και στην Ελλάδα. Έχει αναλάβει τη διερεύνηση τι έχει γίνει σε κάθε κράτος, αν έχει γίνει, με τις παρακολουθήσεις. Θα έρθει και στην Αθήνα. Αφού, λοιπόν, ενδιαφέρεστε και κόπτεστε τόσο πολύ, γιατί δεν συμμετέχει κανένας άλλος Έλληνας Ευρωβουλευτής στην επιτροπή αυτή; Ούτε καν του ΠΑΣΟΚ που καίγεται!

Κλείνω λέγοντας ότι πραγματικά μας ενδιαφέρει η ουσία των πραγμάτων. Δεν ξέρω πώς έχετε συνηθίσει τόσα χρόνια σε πολιτικούς διαξιφισμούς και ανούσιους καβγάδες. Εμείς όπου είμαστε κάπου επιφυλακτικοί ή αρνητικοί το λέμε μόνο για καλό και θέλουμε πραγματικά να αποτυπώνονται όλα εδώ, στο χαρτί, για να είμαστε πάντα σίγουροι και ένας λόγος παραπάνω ότι δεν εμπιστευόμαστε την Κυβέρνηση αυτή. Αλλά τουλάχιστον αυτά που είπε ο κ. Παναγιωτόπουλος να τα βλέπουμε γραμμένα εδώ.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος κ. Κλέων Γρηγοριάδης από το ΜέΡΑ25.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε.

Ήθελα να ξεκινήσω, κύριε Υπουργέ, μια και έχω την τύχη να σας έχω απέναντι μου, από τη δήλωσή σας στην πρώτη συνεδρίαση της Επιτροπής Παραγωγής και Εμπορίου. Διαβάζω τα λόγια σας από τα Πρακτικά της Βουλής, κύριε Υπουργέ: «Έχουμε να κάνουμε με μια διακρατική συμφωνία. Ίσως δεν έγινε ευθέως αντιληπτό ότι ο χρηματοδότης του σχεδίου εξυγιάνσεως είναι η αμερικανική κυβέρνηση».

Κύριε Υπουργέ, θέλω να σας πω ότι ασφαλώς και δεν έγινε ευρέως αντιληπτό δεδομένου ότι στο σχέδιο εξυγίανσης που καταθέσατε στη Βουλή και στο οποίο θα κληθεί σήμερα η Εθνική Αντιπροσωπεία να τοποθετηθούμε με την ψήφο μας δεν υπάρχει πουθενά καμμιά αναφορά για διακρατική συμμετοχή εξυγίανσης και για την Αμερική. Και επομένως, εκπροσωπώντας το ΜέΡΑ25 δικαιούμαι να σας ρωτήσω, κύριε Υπουργέ, γιατί δεν εμφανίζονται οι Ηνωμένες Πολιτείες της Αμερικής αφού αυτές αναλαμβάνουν σε διακρατική συμφωνία.... Τα λόγια σας διάβασα. Δεν είπατε έτσι; Να σας ξαναδιαβάσω τα Πρακτικά ή τα δέχεστε; Τα δέχεστε. Το είπατε. Άρα λέω, λοιπόν, εγώ ότι κατ’ αρχάς η απορία σας κάνει και μένα να απορώ πως και δεν έγινε ευρέως αντιληπτό. Πώς να γίνει;

Μας καταθέσατε ένα σχέδιο νόμου. Το διαβάσαμε όλο. Δεν υπάρχει καμμία αναφορά σε αυτό. Το πετάξατε σαν πυροτέχνημα και αναρωτιόμασταν τι να είναι αυτό. Εν πάση περιπτώσει μιας και το αποδέχεστε, δικαιούμαι να σας ρωτήσω και σας ρωτώ ευθέως ως Βουλευτής, Κοινοβουλευτικός Εκπρόσωπος, απέναντι σε Υπουργό, γιατί αποκρύπτετε από τον ελληνικό λαό ότι οι Ηνωμένες Πολιτείες Αμερικής είναι που θα πάρουν τα Ναυπηγεία Ελευσίνας τα οποία, ελληνικέ λαέ καημένε, ειρήσθω εν παρόδω, φτιάχνουν τα πολεμικά καράβια σου. Και για το εάν θα φτιάχνονται εγκαίρως τα πολεμικά καράβια σου όταν, ω μη γένοιτο, θα χρειαστούν με τις εξ ανατολών απειλές που έχουμε, θα αποφασίζουν και οι Αμερικανοί. Δηλαδή, θα πάρουν κι αυτό το όπλο στα χέρια τους.

Αναρωτιέμαι, λοιπόν, γιατί δεν εμφανίζονται ευθέως οι Ηνωμένες Πολιτείες Αμερικής στο νομοθέτημά σας και γιατί στη θέση τους εμφανίζεται ο γνωστός αεριτζής ο κ. Ξενοκώστας. Γιατί; Είναι ο μπροστινός; Γιατί πραγματικά αν είναι ο μπροστινός τότε οι Ηνωμένες Πολιτείες Αμερικής είναι ο κρυμμένος. Ο πισινός. Αυτός, δηλαδή που είναι πίσω από τον κ. Ξενοκώστα. Είναι απορίας άξια αυτά και θα ήθελα να αφιερώσετε ένα λεπτό να μου πείτε γιατί δεν εμφανίζεται ο πραγματικός επενδυτής και εμφανίζεται ένας επενδυτής που είναι ο μπροστινός, δηλαδή ο αυτοφωράκιας, που είναι οι Ηνωμένες Πολιτείες της Αμερικής, όπως εσείς μας είπατε.

Δεύτερον, μια γνωστοποίηση που έκαναν και οι άλλοι Βουλευτές. Κατ’ αρχάς σας ενημερώνω, κύριε Υπουργέ, ότι σεβόμαστε όλους τους εργαζόμενους από όπου και αν προέρχονται και ότι κι αν ψηφίζουν. Παρά τα πούλμαν, όπως είπε και η ειδική αγορήτρια του Κομμουνιστικού Κόμματος Ελλάδας καταφέρατε να συγκεντρώσετε λιγότερους από πενήντα εργαζόμενους σε σύνολο εξακοσίων. Κατέβηκα να τους μετρήσω. Άρα, δεν είναι πλειοψηφικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχω φωτογραφίες. Επτά λεωφορεία.

**ΚΛΕΩΝ ΓΡΗΓΟΡΙΑΔΗΣ:** Κατεβήκατε; Εγώ κατέβηκα. Έχω και φωτογραφία κύριε Υπουργέ. Θέλετε να την εκτυπώσω και να την καταθέσω στα Πρακτικά; Έχω φωτογραφία. Επτά λεωφορεία, όπως σας είπε ακριβώς η ειδική αγορήτρια του Κομμουνιστικού Κόμματος, ήρθαν άδεια καθώς οι υπόλοιποι εξακόσιοι πενήντα φαίνεται ότι αντελήφθησαν στη διάρκεια ότι ακόμα και η τελική υπαναχώρησή σας ώστε να δεσμευτείτε τρόπον τινά στην επαναπρόσληψη μερικών από αυτούς –όλους λέτε- στο δωδεκάμηνο, δεν είναι αλήθεια. Θα σας εξηγήσω γιατί δεν λέτε αλήθεια. Έτσι θεωρώ εγώ, κύριε Υπουργέ. Δεν θέλω να σας προσβάλλω. Ακούστε γιατί κατά τη γνώμη μου δεν λέτε αλήθεια.

Ακούστε τη διατύπωσή σας. Διαβάζω, κύριε Πρόεδρε, κυρίες και κύριοι Βουλευτές, ελληνικέ λαέ -κυρίως με ενδιαφέρεις εσύ- το πρώτο άρθρο, την τρίτη παράγραφο, που αφορά ακριβώς αυτό το οποίο έπεισε κάποιους από τους εργαζόμενους να δεχθούν το σχέδιο νόμου σας. Λέτε, λοιπόν, ότι «Εντός δώδεκα μηνών από την ημερομηνία ολοκλήρωσης των μεταβιβάσεων θα διατηρηθούν στα ίδια επίπεδα με σήμερα περίπου εξακόσιοι, με γνώμονα» εδώ αρχίζει η θολούρα, κύριε Υπουργέ, «την προτεραιότητα, το υπάρχον προσωπικό και σύμφωνα με τις υπάρχουσες ανάγκες κατά περίπτωση». Γιατί δεν λέτε, κύριε Υπουργέ, μια σαφέστατη δήλωση, όχι με γνώμονα, ότι οι πρώτοι εξακόσιοι που θα προσληφθούν θα είναι αυτοί οι εξακόσιοι που αυτή τη στιγμή βρίσκονται στον αέρα;

Επίσης, μας κάνει εντύπωση στο ΜέΡΑ25, κύριε Υπουργέ, ότι δεσμεύεστε ότι στη μία από τις δύο εταιρείες που ο γνωστός μπροστινός θα χωρίσει τα ναυπηγεία σε αυτή που θα ασχολείται με το Πολεμικό μας Ναυτικό, ότι οι σχέσεις εργασίας θα καθοριστούν κατόπιν συνεννόησης με τους εργαζόμενους μέσα από νέα συλλογική σύμβαση. Λαμπρά συγχαρητήρια. Χαιρόμαστε πάρα πολύ. Ξέρετε πολύ καλύτερα από εμένα ότι ελάχιστοι εργαζόμενοι θα απασχοληθούν σε αυτό το τμήμα, στη μισή εταιρεία, στη μία από τις δυο που φτιάχνει ο κ. Ξενοκώστας. Οι πολλοί θα πάνε στο εμπορικό, εκεί που φτιάχνονται εμπορικά καράβια. Εκεί, κύριε Υπουργέ, θέλω ακόμα μια απάντηση μια και θα πάρετε τον λόγο, γιατί δεν δεσμεύεστε ότι οι σχέσεις θα διέπονται από συλλογική σύμβαση εργασίας; Γιατί θέλετε να τους αφήσετε μήπως έρμαια στα χέρια του μπροστινού κ. Ξενοκώστα; Αναρωτιόμαστε.

Να πούμε λίγο για το ποιόν του, για το ποιος είναι αυτός ο άνθρωπος. Τα είπε η ειδική αγορήτρια του Κομμουνιστικού Κόμματος. Εδώ προκύπτει ένα θέμα που έχει συνολικό ενδιαφέρον. Προκύπτει ότι αν κανείς υπογράψει μνημόνιο, κύριε Πρόεδρε, είναι έτσι. Δεν πάει να είναι αριστερός, δεν πάει να είναι δεξιός, δεν πάει να είναι κεντρώος. Κοιτάξτε τι έγινε με τον κ. Ξενοκώστα, τον γνωστό μπροστινό για την αμερικανική κυβέρνηση αυτή τη στιγμή, πιο πριν για κάποιους άλλους. Και τότε γι’ αυτούς ήταν. Έτσι εμφανίστηκε ο κ. Ξενοκώστας. Τον παρουσίασαν στον τότε Πρωθυπουργό Αλέξη Τσίπρα στα πλαίσια της Διεθνούς Έκθεσης Θεσσαλονίκης ο Αμερικανός Υπουργός Εμπορίου κ. Ρος και ο ανθύπατος Πάιατ. Ο ΣΥΡΙΖΑ του έδωσε τα Ναυπηγεία Σύρου και τώρα η Νέα Δημοκρατία του δίνει τα Ναυπηγεία Ελευσίνας, συνεχίζοντας αγαστά το μνημονιακό έργο.

Ο άριστος ως προς τις δημόσιες σχέσεις, κ. Ξενοκώστας έχει δώσει σαφή δείγματα γραφής, κύριε Γεωργιάδη. Να σας τα πω μια στιγμή, να σας τα φρεσκάρω. Στο Ναυπηγείο Σύρου λοιπόν, τη διαχείριση την έχουν μόνο οι εργολάβοι. Δεν υπάρχει κανείς εργαζόμενος που να μην είναι εργολαβικός εργαζόμενος. Δεν υπάρχουν βεβαίως συλλογικές συμβάσεις παρά μόνο ατομικές. Δικαιώματα όπως, κύριε Γεωργιάδη, τριετίες, προϋπηρεσίες, υπερωρίες, νυχτερινά έχουν πάει περίπατο, έχουν χαθεί. Τα ωρομίσθια, κύριε Γεωργιάδη κυμαίνονται από 7 έως 10 ευρώ την ώρα χωρίς υπερωρίες.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Κύριε Πρόεδρε, σας παρακαλώ να μου δώσετε ακόμα τρία λεπτά για να ολοκληρώσω. Θα ολοκληρώσω σύντομα.

Ευχαριστώ πολύ όλες τις πτέρυγες που συναινούν.

Κύριε Γεωργιάδη, αυτά είναι του ΣΥΡΙΖΑ. Δεν τα χρεώνω σε εσάς. Είναι τα βερεσέδια του ΣΥΡΙΖΑ. Αλλά εσείς συνεχίζετε αγαστά το έργο. Να σας ενημερώσω επίσης ότι κυριαρχεί ο εργοδοτικός συνδικαλισμός. Ξέρετε τι είναι αυτό, κύριε Γεωργιάδη; Τα μέλη της διοίκησης του σωματείου εργάζονται σε θέσεις κλειδιά και ελέγχουν για λογαριασμό του εργοδότη τις προσλήψεις. Τέτοια πράγματα θα κάνει βέβαια και στα Ναυπηγεία της Ελευσίνας.

Αφήνω αυτά τα θέματα γιατί τα εξάντλησαν οι προλαλήσαντες, θαυμάσια από τη μεριά μας ο κ. Κρίτων Αρσένης και ο Γραμματέας του κόμματός μας. Περνάω στο κρισιμότατο ζήτημα. Το έθιξε ο κ. Χήτας αλλά έλειψε από τον Χήτα ένα νούμερο που είναι καθοριστικό. Πράγματι, κυρίες και κύριοι Βουλευτές, η «MOTOR OIL» δηλώνει αύξηση κερδών 465,99%. Η «MOTOR OIL» σημαίνει κάτι συγκεκριμένο. Σημαίνει Βαρδής Βαρδινογιάννης. Η ΕΛΠΕ -για να μη λέμε ονόματα που δεν καταλαβαίνει ο κόσμος, σημαίνει Λάτσης- δηλώνει αύξηση κερδών 323,3%. Ξέρετε τι ξεχάσατε, αγαπητέ συνάδελφε; Ποια είναι η δήλωση για τις αυξήσεις των πωλήσεων. Αυτή είναι, αγαπητέ Υπουργέ, που εκθέτει ανεπανόρθωτα την Κυβέρνησή σας. Οι αυξήσεις των πωλήσεων, λοιπόν, του κ. Βαρδινογιάννη για να αυξήσει τα κέρδη του κατά 324% ήταν 5,3%. Οι αυξήσεις των πωλήσεων του κ. Λάτση στην ΕΛΠΕ για να αυξήσει τα κέρδη του 323% ήταν μείωση. Μειώθηκαν οι πωλήσεις του αυτόν τον χρόνο κατά 10%.

Πώς ελληνικέ λαέ, κατάφερε ο κ. Βαρδινογιάννης να βγάλει 500% παραπάνω και 400% ο κ. Λάτσης ενώ ο ένας έχασε 10% από τον κύκλο εργασιών του, ελληνικέ λαέ και ο άλλος τον ανέβασε μόνο κατά 5%; Επειδή αυτή η Κυβέρνηση με αυτούς τους Υπουργούς επιτρέπει σε αυτά τα δυο υπέροχα εθνικά καμάρια μας –να μην τους ξαναβρίσω- να σε κατακλέβουν, ελληνικέ λαέ. Και έχει το θράσος αυτή η κυβέρνηση, κύριε Πρόεδρε να κάνει τι; Να εμφανίζεται αμέσως μετά και να λέει «σας αγαπώ, σας δίνω 2 δισεκατομμύρια τον μήνα για να σας επιδοτήσω γιατί δεν θα τα βγάλετε πέρα με αυτούς τους λογαριασμούς». Και δεν λέτε στον ελληνικό λαό ότι τα παίρνετε από τις οικονομίες του, αφού από τις φορολογίες διαχειρίζεστε τα λεφτά του. Και δεν επιδοτείτε τον ελληνικό λαό, κύριε Γεωργιάδη. Γνωριζόμαστε καλά. Επιδοτείτε τον κ. Λάτση, τον κ. Βαρδινογιάννη, τον κ. Μυτιληναίο, τον κ. Περιστέρη και μία αμερικανική πολυεθνική.

Την ίδια στιγμή, κύριε Γεωργιάδη -και θα κλείσω με αυτό, κύριε Πρόεδρε- που κόπτεστε δήθεν για τα δικαιώματα και θέλετε να προστατεύσετε τους εργαζόμενους στην Ελευσίνα, στείλατε τα ΜΑΤ να τσακίσουν, να σπάσουν στο ξύλο τους εργαζόμενους σε μια βιομηχανία της βορείου Ελλάδος, τη «ΜΑΛΑΜΑΤΙΝΑ» όταν προσπάθησαν να σπάσουν τον απεργοσπαστικό μηχανισμό. Έχουν κηρύξει απεργία, όπως έχουν δικαίωμα, προσπάθησαν να εμποδίσουν το λεωφορείο που θα πήγαινε τους απεργοσπάστες, τους σπάσατε στο ξύλο νομίμως. Ξέρετε γιατί; Γιατί την απεργοσπασία στην Ελλάδα, ο κ. Χατζηδάκης, ο συνυπουργός σας, την έκανε νομιμότητα. Αυτό τον παραλογισμό.

Φεύγοντας, κύριε Πρόεδρε, να πω κάτι που νομίζω μας αφορά όλους. Αν στην Ελλάδα του 2022 στον 21ο αιώνα, όποιος κι αν κυβερνούσε -κι εγώ να κυβερνούσα κι ο Βαρουφάκης- μπορεί να πεθαίνει ένας γάιδαρος με αυτόν τον τρόπο που είδαμε όλες αυτές τις μέρες, …

Ευχαριστώ πολύ για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Αυτές οι λέξεις να διαγραφούν με δική μου ευθύνη. Αν θέλετε να εκφράσετε μόνο τον εαυτό σας, μπορείτε. Είπατε «όλοι εδώ μέσα». Διαγράψτε τις λέξεις. Είναι κρίμα που απευθυνόσασταν στον ελληνικό λαό τόση ώρα. Εγώ σας σεβάστηκα μέχρι ενός ορισμένου σημείου.

Μην ανοίγετε το μικρόφωνο, παρακαλώ. Καθίστε, κύριε Γρηγοριάδη.

Έχει επαναληφθεί αυτή η λέξη πριν από πολλά χρόνια, δυστυχώς.

Τον λόγο έχει ο Υπουργός για μια μικρή παρέμβαση.

Καθίστε στη θέση σας, κύριε Γρηγοριάδη, και σκεφτείτε αυτά που είπατε μόνο. Σκεφτείτε. Καθίστε, καθίστε, καθίστε! Αν θέλετε, να ζητήσετε τον λόγο να πείτε ότι «ζητάω συγγνώμη και διαγράφονται όσα είπα». Μόνο με αυτή την άποψη θα σας δώσω τον λόγο.

Ορίστε, κύριε Υπουργέ, έχετε το λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πήρα τον λόγο για να απαντήσω σε αυτά που άκουσα προηγουμένως, η αλήθεια είναι, για τα ναυπηγεία περισσότερο, αλλά όπως εξελίχθηκε η συζήτηση, κύριε Πρόεδρε, δεν μπορώ να μην κάνω πρώτα ένα σχόλιο για τα τελευταία που άκουσα.

Κύριε Κλέωνα Γρηγοριάδη, οφείλω να σας πω ότι πάντα, όταν βλέπω ανθρώπους της Αριστεράς να κάνουν αυτά τα παραληρήματα, σας θαυμάζω. Σας θαυμάζω! Μας κατηγορήσατε -και εμένα προσωπικά- ως υπαλλήλους του Βαρδινογιάννη. Έτσι δεν είναι;

**ΚΛΕΩΝ ΓΡΗΓΟΡΙΑΔΗΣ:** Κυρίως του κ. Λάτση.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπατε και του κ. Βαρδινογιάννη και του κ. Λάτση. Αν κάνουμε ένα απλό google search στη Wikipedia να δούμε το βιογραφικό σας, έχετε παίξει σε σειρά, σε σήριαλ στο «MEGA CHANNEL», ιδιοκτησίας τότε Βαρδινογιάννη, και στο «STAR CHANNEL», ιδιοκτησίας Βαρδινογιάννη. Αν ένας από τους δυο μας υπήρξε υπάλληλος του Βαρδινογιάννη, είσαι εσύ.

Άρα, λοιπόν, το να έρχεσαι εδώ, με καταθέσεις εκατομμυρίων στην τράπεζα, υπάλληλος του Βαρδινογιάννη, και να μας κάνεις αυτό το παραλήρημα πάει πολύ! Και ψυχοπονιάρης Αριστερός και εκατομμυριούχος και υπάλληλος του Βαρδινογιάννη και πολέμιος του Βαρδινογιάννη, όλα μαζί δεν γίνονται, κύριοι!

Η υποκρισία της Αριστεράς κάποτε θα τελειώσει και πια θα καταλάβετε ότι εμείς δεν σας φοβόμαστε. Όσα είπατε είναι όλα μπούρδες και θα μείνει η φράση στα Πρακτικά.

Ακούστε τώρα και γιατί είναι έτσι. Αποκαλέσατε τον κ. Ξενοκώστα «μπροστινό». Μπροστινό ποιου; Των Ηνωμένων Πολιτειών της Αμερικής; Είπατε ότι αποκρύψαμε από τον ελληνικό λαό ότι είναι ενεχόμενες οι Ηνωμένες Πολιτείες της Αμερικής στο σχέδιο. Το αποκρύψαμε; Δεν ξέρετε, κύριε ότι η «ONEX» είναι αμερικάνικη εταιρεία; Δεν ξέρετε, κύριε, ότι όταν κάναμε τα εγκαίνια των Ναυπηγείων Σύρου -με παριστάμενο και τον κ. Συρμαλένιο, που είναι μπροστά σας- ήταν παρών και μίλησε ο τότε πρέσβης των Ηνωμένων Πολιτειών, της Αμερικής, ο κ. Πάιατ; Δεν ξέρετε ότι στα Ναυπηγεία Σύρου κυματίζει και η αμερικανική σημαία μαζί με την ελληνική; Έχει αποκρύψει κανένας ότι η «ONEX» είναι αμερικανική εταιρεία; Έχουμε κανέναν λόγο, κύριε Κλέωνα Γρηγοριάδη, να αποκρύψουμε ότι οι Ηνωμένες Πολιτείες Αμερικής είναι εμπλεκόμενες στο σχέδιο;

Το ακριβώς αντίθετο. Έχω πει στη Βουλή -και αυτό θα κατατεθεί και στο δικαστήριο- ότι τα χρήματα τα βάζει η «DFC», δηλαδή ο κρατικός οργανισμός των Ηνωμένων Πολιτειών της Αμερικής, για την υποστήριξη επενδύσεων αμερικανικών εταιρειών στο εξωτερικό και μάλιστα έκανα και ολόκληρη ανάλυση του πώς, για να καταστεί αυτό εφικτό, υπήρξε τροπολογία που ψηφίστηκε στο αμερικανικό κογκρέσο και από τα δύο κόμματα, για να μπορεί η «DFC» να βάλει τα χρήματα αυτά στα Ναυπηγεία Ελευσίνας. Αυτά τα έχουμε πει δημόσια, έχει μιλήσει για αυτά ο κ. Πάιατ, έχει μιλήσει ο κ. Τσούνης, ο νέος πρέσβης, είχε μιλήσει ο Πρωθυπουργός της Ελλάδας όταν είχε επισκεφθεί τον Λευκό Οίκο μαζί μου επί προεδρίας Τραμπ, ξαναμίλησε τώρα που επισκέφθηκε ο Πρωθυπουργός της Ελλάδας τον Λευκό Οίκο επί προεδρίας Μπάιντεν. Τι ακριβώς κρυφό υπήρξε, που ανακάλυψε ο Ηρακλής Πουαρό - Κλέων Γρηγοριάδης; Για τω Θεώ!

Άρα, λέμε -με συγχωρείτε- αεριτζή έναν ιδιοκτήτη, τον πρώτο μετά από τριάντα χρόνια, που έφτιαξε ένα μεγάλο ναυπηγείο που λειτουργεί στην Ελλάδα; εσείς, βεβαίως, ως εκατομμυριούχος, δεν έχετε καταλάβει τι θα πει πείνα στη ζωή σας, γιατί γεννηθήκατε πλούσιος και μπράβο σας! Ξέρετε, όμως, ότι οι εργαζόμενοι στη Σύρο έρχονταν και ζήταγαν δανεικά για να πληρώσουν το ρεύμα για τα Χριστούγεννα; Και αν δεν πιστεύετε εμένα, σας ενημερώνω ότι με έχουν καλέσει, περιμένω να τους δω στο γραφείο μου σε λίγο, είναι εδώ στο Σύνταγμα, αν θέλετε, τους φωνάζω εδώ στη Βουλή, το Προεδρείο από τα Ναυπηγεία Σύρου που έχουν έρθει οι συνδικαλιστές, οι εκλεγμένοι των εργατών της Σύρου, για να πανηγυρίσουν το σημερινό νομοσχέδιο για την Ελευσίνα. Λέτε, κύριε εκατομμυριούχε, Κλέωνα Γρηγοριάδη, να ξέρετε εσείς ο εκατομμυριούχος ζάμπλουτος υποκριτής της Αριστεράς καλύτερα τον πόνο των εργατών από τους ίδιους τους εργάτες της Σύρου και δεν ντρέπεστε;

(Χειροκροτήματα από την πτέρυγα της Νέας Δημοκρατίας)

Άρα, λοιπόν, όλα τα δάκρυα για τους εργάτες, φωνάξτε τους εργάτες, αν έχετε ψυχή να σας τα πούνε, που είναι ακριβώς απέναντι από τη Βουλή τώρα.

Όσον αφορά το πόσοι διαδήλωσαν, ήρθαν επτά λεωφορεία. Κάντε τους υπολογισμούς σας, πέντε επί επτά μας κάνει τριάντα πέντε. Και οι φωτογραφίες έχουν ανέβει και τα βίντεο και τα κανάλια ήταν εκεί, όλοι. Τώρα, όμως, όταν πάτε πίσω στα παράθυρα, είναι η διαδήλωση που κάνει το ΚΚΕ για τα ναυπηγεία. Για πηγαίντε να δείτε πόσοι είναι. Τώρα, πηγαίντε να δείτε στο παράθυρο. Ψυχή δεν υπάρχει.

Άρα, λοιπόν, αντί να πηγαίνετε μονίμως στις αριστερίστικες φαντασιώσεις σας, που για κωμωδία καλές είναι, για σίριαλ καλές είναι, αλλά για Βουλή πάνε πολύ, προσπαθήστε να νιώσετε τον πόνο των πραγματικών ανθρώπων που δώδεκα χρόνια αγωνιούν για τη δουλειά τους και σήμερα ήρθαν εδώ να πανηγυρίσουν, γιατί η δουλειά τους διασφαλίζεται και δεν διασφαλίζεται ούτε με τις εξυπνάδες σας ούτε με τα εκατομμύρια του λογαριασμού σας, αλλά διασφαλίζεται με τη δουλειά που κάναμε εμείς.

Τα υπόλοιπα στην ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μπορώ να έχω τον λόγο επί προσωπικού; Επί πέντε λεπτά με βρίζει.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε τον λόγο. Πριν πάρετε τον λόγο, θα ήθελα να σας πω ότι ο παραλληλισμός σας ήταν ατυχής. Όλοι ζήσαμε αυτές τις μέρες αυτό το φρικτό θέαμα με αυτό το συμπαθέστατο ζώο, αλλά μόνο που μεταφέρατε τον παραλληλισμό εντός της Αιθούσης, αυτό ήταν απαράδεκτο και διαγράφεται με δική μου ευθύνη, όπως έχω το δικαίωμα.

Έχετε τον λόγο τώρα να πείτε ό,τι θέλετε.

**ΚΛΕΩΝ ΓΡΗΓΟΡΙΑΔΗΣ:** Επομένως, αν κατάλαβα καλά, κύριε Πρόεδρε, διαγράφετε τη λέξη «γαϊδούρια». Αυτό είναι που διαγράψατε.

**ΠΡΟΕΔΡΕΥΩΝ (Αθανάσιος Μπούρας):** Που είπατε ότι είμαστε όλοι εδώ μέσα.

**ΚΛΕΩΝ ΓΡΗΓΟΡΙΑΔΗΣ:** Μάλιστα. Δεν το είπα θέλοντας να βρίσω τους συναδέλφους μου και εμένα προσωπικά. Το είπα, διότι έχουμε την πολιτειακή ευθύνη για το επίπεδο που συμπεριφέρονται οι πολίτες της χώρας μας…

**ΠΡΟΕΔΡΕΥΩΝ (Αθανάσιος Μπούρας):** Όπως λέγεται και όπως ακούγεται, κύριε Γρηγοριάδη, είναι. Ο πολίτης δεν έχει διερμηνέα. Ακούει, βλέπει, κρίνει, συγκρίνει.

**ΚΛΕΩΝ ΓΡΗΓΟΡΙΑΔΗΣ:** Ασκείτε το δικαίωμά σας, το οποίο σέβομαι και σας ευχαριστώ πολύ για τη συνεργασία.

Αγαπητέ, κύριε Γεωργιάδη, ξεκινήσατε λέγοντας για παραλήρημα. Δεν ξέρω. Έχετε καθόλου επίγνωση του πώς ακούγεστε και πώς φαίνεστε όταν κινείστε; Γιατί πραγματικά δεν ήμουν παραληρηματικός. Είπα τις απόψεις μου λίγο γρήγορα, όπως είπε ο αγαπητός φίλος κ. Λιβανός, αλλά όχι ουρλιάζοντας και όχι σε υστερία. Ας περάσουμε στην ουσία και ας δούμε ένα-ένα τα πράγματα.

Δεν υπήρξα, αγαπητέ κύριε Υπουργέ, ποτέ στη ζωή μου ούτε για μία μέρα υπάλληλος κανενός τηλεοπτικού καναλιού. Ήμουν σε όλες τις συνεργασίες μου συνεταίρος, που σημαίνει ότι είμαι ένας καλλιτέχνης ελεύθερος -δεν ξέρω αν σας πειράζει που υπάρχει ελευθερία ακόμα στη χώρα- ο οποίος έχει το δικαίωμα να κάνει συμβόλαια, στα οποία ήμουν ισότιμος με τα αφεντικά σας. Με τον κ. Βαρδινογιάννη και τον κ. Λάτση, όταν δούλευα στα κανάλια τους, εγώ είχα ισότιμη σχέση καθώς ήμουν συνεταίρος τους. Έχω τα συμβόλαια και μπορώ να σας τα παραδώσω.

Το δεύτερο που έχω να πω είναι: Παρακολουθούμαι τόσο στενά από την ΕΥΠ προσωπικά, ώστε ξέρετε την περιουσία μου; Γιατί εγώ, ενώπιον του ελληνικού λαού το δηλώνω και ενώπιον υμών του ιδίου, κύριε Πρόεδρε, ότι έμαθα από εσάς -και διαψεύδω με φοβερό γέλιο- το ότι είμαι εκατομμυριούχος. Δεν υπήρξα ποτέ εκατομμυριούχος, κύριε Υπουργέ. Δεν είμαι ούτε και τώρα και δεν με απασχόλησε ποτέ και το να γίνω πλούσιος, γιατί έχω άλλες αξίες στη ζωή μου.

Έχω να σας πω, επίσης, κύριε Υπουργέ, που είπατε ότι «κόπτομαι για τους καημένους τους εργάτες, ενώ είμαι εκατομμυριούχος και πάντα χορτάτος» ότι σας έλειψε μια συνεδρίαση, λίγο πριν κλείσει η Βουλή, που εξήγησα ενδελεχώς ότι για ενάμιση χρόνο, εμένα, την αδελφή μου και τη μητέρα μου, όταν ομοϊδεάτες σας -συγγνώμη για την έκφραση, αλλά έχετε υπάρξει ομοϊδεάτες τους- είχαν κλείσει τον πατέρα μου, ναύαρχο εν αποστρατεία σήμερα του Πολεμικού Ναυτικού, στη φυλακή γιατί αντιστάθηκε στη χούντα των συνταγματαρχών, τότε μας τάιζε για ενάμιση χρόνο…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …(Δεν ακούστηκε)

**ΚΛΕΩΝ ΓΡΗΓΟΡΙΑΔΗΣ:** Ναι, ξέρω, ξέρω, σας έτσουξε το «ομοϊδεάτες σας», αλλά τι να κάνουμε, υπάρχει και η προϊστορία του καθενός μας, κύριε Γεωργιάδη. Ξέρει ο κόσμος ποιος τον κοροϊδεύει ψιλό γαζί, ξέρει ο κόσμος ποιος δίνει την ψυχή του και την καρδιά του γι’ αυτόν.

Και θα κλείσω, λέγοντάς σας τα εξής: Πήγατε πολύ έξυπνα να περιπλέξετε την κατάσταση για την επένδυση.

Κύριε Γεωργιάδη, ήμουν σαφής και δεν θα την γλιτώσετε τόσο εύκολα από το δόκανο. Πιαστήκατε μόνος σας. Μας είπατε διάφορα πράγματα, που είναι όλα άσχετα.

Μου εξηγείτε, αν θέλετε -σας ξαναρωτάω-, γιατί μέσα στο σχέδιο νόμου σας, που τόσες σελίδες έχει, δεν αναφέρεται πουθενά ότι ο πραγματικός επενδυτής είναι η κυβέρνηση των Ηνωμένων Πολιτειών της Αμερικής; Τι επιχείρημα είναι αυτό, ότι ο κρατικός οργανισμός, ο οποίος ενισχύει ιδιωτικές εταιρείες, ενίσχυσε και αυτή; Με τέτοια επιχειρήματα πάτε να κοροϊδέψετε τον λαό;

Επίσης, σας ενημερώνω ότι τα αφεντικά σας, ο κ. Λάτσης και ο κ. Βαρδινογιάννης –αποδεικνύεται, εγώ δεν το λέω έτσι επειδή σας μισώ, σας συμπαθώ κιόλας αν θέλετε να ξέρετε, γιατί μου αρέσουν οι τύποι που έχουν θεατρική προσωπικότητα- επιδοτούνται από εσάς, κύριε Υπουργέ, με 2 δισεκατομμύρια το μήνα, τα οποία τα δίνετε σε εμάς για να τα δίνουμε σε αυτούς. Ενώ τι μπορείτε να κάνετε; Μπορείτε να βγάλετε «χθες» τη χώρα από το Χρηματιστήριο Ενέργειας, έχετε κάθε δικαίωμα, δεν είναι ευρωπαϊκή υποχρέωσή σας! Αλλά είναι τα αφεντικά σας! Δεν μπορείτε να αντιταχθείτε στα αφεντικά σας, γιατί είναι τα αφεντικά σας. Ο κόσμος το ’χει τούμπανο κι εσείς κρυφό καμάρι.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο και μετά την παρέμβασή σας, κλείνουμε, ώστε να συνεχιστεί ο κατάλογος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν χρειάζεται καμμία ΕΥΠ να σας παρακολουθήσει. Μπορείτε να ξεφύγετε από το σύνδρομο καταδίωξης που έχετε. Διαβάζω τις ανακοινώσεις του «πόθεν έσχες» και σας συγχαίρω για το «πόθεν έσχες» σας.

Έρχομαι λοιπόν τώρα στο τελευταίο που είπατε για να καταλάβετε γιατί δυστυχώς δεν κάνετε γι’ αυτή τη θέση. Λέτε «δίνετε 2 δισεκατομμύρια στα αφεντικά σας», υπονοώντας ότι τα 2 δισεκατομμύρια που η Κυβέρνηση πήρε απόφαση να δώσει για το ρεύμα, πηγαίνει στα ελληνικά πετρέλαια και στην «MOTOR OIL». Μπορείτε να καταλάβετε τη διαφορά μεταξύ του πετρελαίου και των πετρελαιοειδών, της βενζίνης, του αργού και οτιδήποτε άλλο βγάζει το διυλιστήριο με το ρεύμα; Είστε εκτός πραγματικότητας! Ζείτε στον δικό σας κόσμο! Μπερδέψατε το ρεύμα με το πετρέλαιο! Τι κουβέντα να κάνει κάποιος στα σοβαρά με τον Κλέωνα Γρηγοριάδη, ο οποίος εξελέγη πλούσιος ων -μη λέτε δεν είστε, γιατί είστε-, είναι Βουλευτής του ελληνικού Κοινοβουλίου και δεν έχει καταλάβει τη διαφορά μεταξύ του ρεύματος και του πετρελαίου!

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, λέει ψέματα! Να γραφτεί στα Πρακτικά, θα του κάνω μήνυση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα λοιπόν, θα σας έλεγα για άλλη μία φορά…

**ΚΛΕΩΝ ΓΡΗΓΟΡΙΑΔΗΣ:** Είναι ντροπή να λέτε ψέματα! Είμαι δισεκατομμυριούχος;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι κύριε, το «πόθεν έσχες» σας είναι πολύ υψηλότερο των εργατών της Σύρου. Και αν θέλετε, να σας κάνω και μία πρόβλεψη.

**ΚΛΕΩΝ ΓΡΗΓΟΡΙΑΔΗΣ:** Είναι ντροπή να λέτε ψέματα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να σας κάνω και μία πρόβλεψη. Θέλετε να ανταλλάξετε την περιουσία σας με κάποιον εργάτη της Σύρου;

**ΚΛΕΩΝ ΓΡΗΓΟΡΙΑΔΗΣ:** Θέλω με εσάς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Με μένα! Την αλλάζω την περιουσία μου!

**ΚΛΕΩΝ ΓΡΗΓΟΡΙΑΔΗΣ:** Θέλω με εσάς!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Την αλλάζω με εσάς την περιουσία μου! Και την περιουσία μου και την κλινική του πατέρα σου. Άστα αυτά σε εμένα!

**ΚΛΕΩΝ ΓΡΗΓΟΡΙΑΔΗΣ:** Θέλω με εσένα! Δέχεσαι; Δέχεσαι;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξαναλέω, λοιπόν. Είσαι ζάμπλουτος μπροστά στους εργάτες της Σύρου και παίζεις με τον πόνο τους. Γιατί; Διότι είσαι υποκριτής της Αριστεράς.

Άρα, αφήστε τα κόλπα σε μένα. Εγώ δεν σας φοβάμαι. Αυτή είναι η διαφορά μου.

Και ξέχασα να πω κάτι, κύριε Πρόεδρε. Επειδή είπε «για τις ιδέες που εσείς αγαπούσατε» -δεν ξέρω πώς ακριβώς το είπε- και επειδή εγώ δεν ανέχομαι τέτοια, μεταξύ των δύο μας, με τη δημοκρατία είμαι εγώ, όχι εσύ. Εσύ είσαι κομμουνιστής, εσένα σου αρέσει ο ολοκληρωτισμός. Εμένα μου αρέσει η ελευθερία.

**ΚΛΕΩΝ ΓΡΗΓΟΡΙΑΔΗΣ:** Πού το ξέρεις;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Από το κόμμα που είσαι.

Λοιπόν, άκου τώρα. Ο αείμνηστος πατέρας μου στη χούντα ήταν φυλακή. Δεν περιμένω εσένα να μου κάνεις μαθήματα για τη χούντα. Το κατάλαβες;

Ευχαριστώ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Να ηρεμήσουμε. Δεν μπορεί να συνεχιστεί άλλο αυτό.

Ο κ. Μπουτσικάκης έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Μα, δεν γίνεται, κύριε Πρόεδρε. Δεν έχετε το δικαίωμα να το κάνετε αυτό!

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, θέλετε κάτι; Είστε δικηγόρος, συνήγορος; Τι είστε;

**ΚΛΕΩΝ ΓΡΗΓΟΡΙΑΔΗΣ:** Είναι Βουλευτής!

Έχω δικαίωμα να κάνω τρεις παρεμβάσεις, κύριε Πρόεδρε!

**ΠΡΟΕΔΡΕΥΩΝ (Αθανάσιος Μπούρας):** Κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Για να ευθυμήσουμε και να κλείσουμε την προηγούμενη κουβέντα, νομίζω ότι με είκοσι έξι ακίνητα κι εγώ πλούσιος θα ήμουν...

**ΠΡΟΕΔΡΕΥΩΝ (Αθανάσιος Μπούρας):** Ο καθένας να προσέχει τα λόγια του για να μη δημιουργεί…

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ**: …και εκατομμυριούχος.

Κυρίες και κύριοι συνάδελφοι, όταν ο Κυριάκος Μητσοτάκης και η Νέα Δημοκρατία ανέλαβαν τη διακυβέρνηση της χώρας, έθεσαν βασικούς πυλώνες τις επενδύσεις, την ανάπτυξη και τον προσανατολισμό στην υγιή επιχειρηματικότητα, επιχειρηματικότητα που θα φέρει νέες θέσεις εργασίας και ευημερία στις τοπικές κοινωνίες.

Η συμφωνία, λοιπόν, που συζητάμε σήμερα, εξυγίανσης των Ναυπηγείων της Ελευσίνας, κάνει αυτό ακριβώς. Ενεργοποιεί και θέτει νέες υγιείς βάσεις, μια σημαντική, γόνιμη και κομβική επένδυση, μια επένδυση που θα έχει αντίκτυπο σε ολόκληρη την εθνική οικονομία.

Αφήνουμε, λοιπόν, τις χρόνιες καθυστερήσεις στο παρελθόν. Προσκόμματα που εμπόδισαν την υλοποίησή της και λειτούργησαν αρνητικά για την κοινωνία, τους εργαζόμενους και τους επενδυτές μένουν οριστικά στο περιθώριο.

Η ιστορία των Ναυπηγείων Ελευσίνας από ένδοξη έχει καταλήξει σε πολύπαθη. Σήμερα αντιμετωπίζουμε μια εντελώς προβληματική κατάσταση, που έχει αντίκτυπο στην εθνική και τοπική οικονομία, στην κοινωνία της περιοχής, στους εργαζόμενους και τις οικογένειές τους. Συσσώρευση χρεών, παύση πληρωμών, μηδενική σχεδόν εργατική παραγωγή συνθέτουν την εικόνα των ναυπηγείων έως σήμερα. Η κατάσταση αυτή επιλύεται μόνο μέσω δύο δρόμων: είτε με την ολική παύση λειτουργίας των ναυπηγείων και την πτώχευση με καταστροφικές συνέπειες για όλους τους εμπλεκόμενους είτε με τη λύση της εξυγίανσης.

Το νομοθετικό πλαίσιο που συζητάμε, ουσιαστικά εξουσιοδοτεί τον Υπουργό Ανάπτυξης και Επενδύσεων να εκπροσωπεί το ελληνικό δημόσιο ως βασικό πιστωτή των ναυπηγείων, προκειμένου να επιτευχθεί η συμφωνία εξυγίανσης. Η επίτευξη της συμφωνίας είναι ζωτικής και στρατηγικής σημασίας. Αποτελεί μια τεράστια πρόκληση για τα επόμενα χρόνια.

Η Κυβέρνησή μας δεν είναι διατεθειμένη να ακολουθήσει πολιτικές που θα καταδικάσουν την ευρύτερη περιοχή σε τέλμα. Πρόκειται για μια πρόκληση ανάπτυξης και ευημερίας για όλο τον ελληνικό λαό.

Η συμφωνία προβλέπει την άμεση επένδυση 170 εκατομμυρίων δολαρίων, τη διασφάλιση όλων των υφιστάμενων θέσεων εργασίας, την καταβολή των οφειλών και των αποζημιώσεων ύψους 41 εκατομμυρίων, τη δημιουργία νέων, χιλίων τετρακοσίων θέσεων εργασίας και επιπλέον έσοδα ύψους 1,1 δισεκατομμυρίου για το ελληνικό δημόσιο και περισσότερο από 1,6 δισεκατομμύριο για την ελληνική οικονομία.

Είναι ένα πραγματικά μεγαλόπνοο σχέδιο. Μιλάμε ουσιαστικά για την αναγέννηση της ναυτικής βιομηχανίας στη χώρα. Δεν γίνεται να είμαστε η πρώτη ναυτιλιακή δύναμη στον κόσμο και να μην υπάρχουν ναυπηγεία με εγκαταστάσεις για ελλιμενισμό και δεξαμενισμό των πλοίων.

Τα τελευταία χρόνια στα μικρά και μεγάλα προβλήματα όλοι οι Έλληνες συνειδητοποιούμε πόσο σημαντικό είναι να υπάρχει οργανωμένο κράτος. Η τεράστια επιτυχία της Κυβέρνησης της Νέας Δημοκρατίας και προσωπικά του Κυριάκου Μητσοτάκη ήταν να νιώσουν οι Έλληνες πολίτες ότι το κράτος είναι εδώ, ένα κράτος φιλικό στους πολίτες, στις επενδύσεις, ένα κράτος που σέβεται, τιμά και προστατεύει τον εργαζόμενο.

Το σημερινό νομοσχέδιο είναι μια συμφωνία πρότυπο για το πώς πρέπει να διασφαλίζονται τα συμφέροντα του δημοσίου, η ανάπτυξη της οικονομίας, η προστασία του περιβάλλοντος και για το πώς θωρακίζονται τα συμφέροντα των εργαζομένων.

Κυρίες και κύριοι συνάδελφοι, επί των ημερών του ΣΥΡΙΖΑ οι επενδυτικοί δείκτες θύμιζαν πολικές θερμοκρασίες. Κατά τη διακυβέρνησή σας η επιχειρηματικότητα διώχθηκε, λοιδορήθηκε και συκοφαντήθηκε. Και έρχεστε πάλι σήμερα να ορθώσετε λόγο απόλυτης άρνησης, χωρίς ουσιαστικές προτάσεις.

Το σημερινό νομοσχέδιο βάζει ξανά σε τροχιά έναν από τους βασικούς πυλώνες της ναυπηγικής βιομηχανίας. Παράλληλα, διατηρείται μεγάλος αριθμός δραστηριοτήτων, εξυπηρετούνται τα συμφέροντα της εθνικής μας άμυνας, με την κατασκευή, την επισκευή και τη συντήρηση πλοίων του πολεμικού ναυτικού.

Το νομοσχέδιο, λοιπόν, που συζητάμε σήμερα αποτελεί μια συμφωνία εθνικής σημασίας. Έτσι κάνουμε πράξη άλλη μία από τις προεκλογικές μας δεσμεύσεις. Αναδεικνύουμε την Ελλάδα σε ασφαλή επενδυτικό προορισμό.

Είναι, λοιπόν, εξαιρετικά σαφές σε όλους -εκτός από την Αντιπολίτευση- ότι πρόκειται για μία συμφωνία με ξεκάθαρο αναπτυξιακό και συγχρόνως ισχυρό κοινωνικό πρόσημο. Αλλά κυρίως για να ακουστούν όλα αυτά και για να μπορούμε να τα τεκμηριώνουμε, θα μπορούσαμε πάρα πολύ εύκολα να βγούμε έξω και να δούμε τους εργαζόμενους, οι οποίοι στηρίζουν, παρακαλούν και με πανό εμφανίζονται να ζητούν σύσσωμοι από το Κοινοβούλιο να ψηφίσει υπέρ της συμφωνίας αυτής. Η τοπική κοινωνία παρακαλεί το ίδιο και ζητάει να ψηφιστεί από όλες τις πτέρυγες του Κοινοβουλίου αυτή η συμφωνία, έτσι ώστε να διασφαλιστούν και οι παλαιότερες θέσεις εργασίας, αλλά να δημιουργηθούν και καινούργιες.

Καλό θα ήταν να σταματήσετε να μην παίρνετε ενεργή θέση για το πώς πρέπει να υπάρχει ανάπτυξη στη χώρα. Το παρόν, το οποίο προτίθεστε να ψηφίσετε να το κάνετε επιτέλους με ένα ηχηρό «ναι», για να βοηθήσετε τους ανθρώπους αυτούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Γιάννης Λοβέρδος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, στην ανταλλαγή θα πάρω το σπίτι στη Μύκονο;

**ΚΛΕΩΝ ΓΡΗΓΟΡΙΑΔΗΣ:** Θα συνεχιστεί πολύ αυτό, κύριε Πρόεδρε;

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Δεν έχω δώσει μικρόφωνο σε κανέναν, ούτε στον Υπουργό ούτε σε εσάς. Αν θέλετε, πείτε τα οι δυο σας.

**ΚΛΕΩΝ ΓΡΗΓΟΡΙΑΔΗΣ:** Αλλάζετε περιουσίες; Να δώσουμε τα χέρια;

**ΠΡΟΕΔΡΕΥΩΝ (Αθανάσιος Μπούρας):** Κύριε Λοβέρδο, πάρτε τον λόγο για να μην αρχίσουμε πάλι.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Απολαμβάνω πάρα πολύ τις παρεμβάσεις και τις ομιλίες του αγαπητού μου φίλου Κλέωνα Γρηγοριάδη, όμως, πρέπει να πω ότι, μολονότι τα γαϊδούρια είναι συμπαθέστατα τετράποδα και τα αγαπώ πάρα πολύ, μέσα σ’ αυτή την Αίθουσα υπάρχουν άνθρωποι με τα ελαττώματά τους και τα προτερήματά τους, όπως όλοι οι άνθρωποι. Κι αν θαυμάζω ένα προτέρημα στα γαϊδούρια, αυτό είναι η υπομονή τους. Και πραγματικά χρειάστηκε να επιδείξουμε γαϊδουρινή υπομονή για να αντιμετωπίσουμε αυτά τα οποία ακούσαμε πριν από λίγο.

Θέλω, επίσης, να διευκρινίσω και κάτι άλλο. Εμείς επιδιώκουμε τις επενδύσεις των Αμερικανών. Η Αμερική είναι μια πολύ μεγάλη φίλη και σύμμαχος χώρα από την οποία χρειαζόμαστε και επιδιώκουμε να έχουμε όσο το δυνατόν περισσότερες επενδύσεις. Δεν καταλαβαίνω ποιο είναι το πρόβλημα. Εσείς έχετε μείνει μάλλον στη λογική του εμφυλίου πολέμου και βλέπετε τους Αμερικανούς ως δυνάστες της χώρας. Δεν είναι. Είναι σύμμαχοι και φίλοι.

Επίσης, θέλω να πω και κάτι άλλο, επειδή το άκουσα. Τα ΕΛΠΕ και η «MOTOR OIL» είναι δύο πολύ μεγάλες ελληνικές επιχειρήσεις και μάλιστα εξαγωγικές επιχειρήσεις, διυλίζουν πετρέλαιο και το επαναεξάγουν. Και χαιρόμαστε που υπάρχουν αυτές οι μεγάλες επιχειρήσεις, ούτως ώστε να ενισχύεται η ελληνική οικονομία. Άλλο πράγμα η διύλιση πετρελαίου, άλλο πράγμα η παραγωγή ηλεκτρικού ρεύματος που γίνεται με φυσικό αέριο. Αυτά να τα διευκρινίζουμε γιατί πολλές φορές σε αυτή την Αίθουσα, πράγματι, χρειάζεσαι γαϊδουρινή υπομονή για να τα βγάλεις πέρα.

Όσον αφορά αυτό που ακούστηκε περί μπροστινών και πισινών, εμείς δεν ασχολούμαστε ούτε με μπροστινούς ούτε με πισινούς!

Ασχολούμαστε με τη σημαντικότερη επένδυση από όλες, η οποία γίνεται σήμερα και επικυρώνεται με το νομοσχέδιο που ψηφίζεται σήμερα από την Ολομέλεια της Βουλής, για τη σωτηρία και την επανεκκίνηση των Ναυπηγείων της Ελευσίνας. Ομολογώ ότι δεν καταλαβαίνω για ποιον λόγο γίνεται όλη αυτή η συζήτηση και έχουμε φτάσει να είναι 5 το απόγευμα από τις 10 το πρωί και ακόμα να συζητάμε για ένα θέμα το οποίο έπρεπε να είχε ήδη κλείσει και να ήταν αυτονόητο. Και ποιο είναι αυτό το θέμα; Ότι αυτό το νομοσχέδιο πρέπει να ψηφιστεί από όλους. Δεν καταλαβαίνω τις ενστάσεις που υπάρχουν. Τι θέλετε; Να μην ψηφιστεί το νομοσχέδιο και να κλείσουν τα Ναυπηγεία της Ελευσίνας; Διότι αυτό θα συμβεί αν δεν ψηφιστεί το νομοσχέδιο αυτό.

Εμείς θέλουμε να επανεκκινήσει το ναυπηγείο και να σωθούν οι θέσεις εργασίας και αυτό θέλουν και οι εργαζόμενοι, γι’ αυτό για πρώτη φορά -και αυτό έχει προκαλέσει σοκ στην αριστερή συνδικαλιστική νοοτροπία- οι εργαζόμενοι στηρίζουν ένα τέτοιο νομοσχέδιο. Δεν έχει ξαναγίνει. Γι’ αυτό έχει προκαλέσει «κοκομπλόκο» στους Αριστερούς. Δεν ξέρουν πώς να το διαχειριστούν. Πρώτη φορά τους συμβαίνει.

Με το νομοσχέδιο αυτό γίνεται μια μεγάλη τομή για να σωθούν οι θέσεις εργασίας. Μέσα στην επόμενη τριετία θα υπάρξουν χίλιες τετρακόσιες νέες θέσεις εργασίας στα Ναυπηγεία Ελευσίνας. Μέσα στην επόμενη πενταετία το ελληνικό δημόσιο θα κερδίσει από φόρους και εισφορές 1,1 δισεκατομμύριο ευρώ. Άμεσα θα γίνουν 100 εκατομμύρια δολάρια επενδύσεις. Και, βέβαια, θα κατευθυνθούν προς τους προμηθευτές και την εγχώρια βιομηχανία 1,6 δισεκατομμύριο ευρώ. Όλα αυτά τα στοιχεία από μόνα τους αρκούν για να μας δώσουν να καταλάβουμε γιατί το νομοσχέδιο αυτό είναι πολύ σημαντικό και πρέπει να υπερψηφιστεί από όλους.

Δεν καταλαβαίνω τη στάση της Αντιπολίτευσης που λέει «παρών». Γιατί; «Παρών» σημαίνει ότι δεν συμμετέχω, ότι δεν θέλω να πάρω απόφαση. Άρα σημαίνει ότι είστε εναντίον; Τέλος πάντων.

Η υπόθεση των Ναυπηγείων Ελευσίνας είναι μια θλιβερή υπόθεση και σε μεγάλο βαθμό η ιστορία των ναυπηγείων είναι η ιστορία της κατάντιας αυτής της χώρας τις τελευταίες δεκαετίες που μας οδήγησε στη χρεοκοπία του 2010, εξαιτίας των γραφειοκρατικών αγκυλώσεων και των συνδικαλιστικών υπερβολών, των κομματικών ιδεοληψιών, της λογικής του βολέματος στο δημόσιο. Τα Ναυπηγεία Ελευσίνας είναι μια μικρογραφία αυτού που συνέβη σε ολόκληρο το ελληνικό κράτος και που οδήγησε το 2010 στην καταστροφή και στη χρεοκοπία της Ελλάδας. Και αντί να μάθουμε από τα λάθη που έγιναν, συνεχίζουμε την ίδια κατάσταση και τώρα, δηλαδή να λέμε πράγματα τα οποία δεν ισχύουν.

Τα ναυπηγεία είχαν χρεοκοπήσει από τη δεκαετία του 1980, για να είμαστε ρεαλιστές. Το είπε και προηγουμένως ο Μπάμπης Παπαδημητρίου που ήταν μέλος του διοικητικού συμβουλίου. Ξέρετε, όταν άρχισε η διαδικασία της ιδιωτικοποίησης των Ναυπηγείων της Ελευσίνας το 1991 - 1992 επί κυβερνήσεως Κωνσταντίνου Μητσοτάκη ο πρώτος επενδυτής σ’ αυτή την υπόθεση ήταν η οικογένεια Περατικού. Εγώ ήμουν συμμαθητής και παιδικός φίλος του Περατικού. Όταν μου τηλεφώνησαν να μου πουν ότι θα αγοράσουν τα Ναυπηγεία Ελευσίνας ομολογώ ότι τους απάντησα: «Προσέξτε πάρα πολύ, διότι με τις νοοτροπίες που υπάρχουν μάλλον θα καταστραφείτε οικονομικά αν τα πάρετε», όπως και συνέβη. Δυστυχώς, δεν ήξερα, και ακόμη μένει ανοιχτή πληγή μέσα μας, ότι θα υπήρχε η δολοφονία του Περατικού. Τον οποίο Περατικό κάποιοι τον έλεγαν τότε -γιατί εγώ θα το θυμίζω πάντα- «πειρατικό», επειδή πήγε να εξυγιάνει μια επιχείρηση η οποία είχε ήδη χρεοκοπήσει και στην οποία οι διοικητικοί υπάλληλοι ήταν περισσότεροι από τους εργάτες. Ήταν υπερδιπλάσιοι οι διοικητικοί υπάλληλοι από τους εργάτες. Και έπαιρναν για να φανταστείτε το 1992 επίδομα κανονικότητας, δηλαδή ότι πήγαιναν κάθε μέρα στην εργασία τους. Έπαιρνες επίδομα γι’ αυτό.

Με αυτές τις νοοτροπίες χρεοκόπησε η Ελλάδα το 2010, αγαπητές φίλες και φίλοι. Και τώρα πάμε να το σώσουμε. Πάμε να κάνουμε ένα νέο ξεκίνημα, ώστε να μπορέσει και το ναυπηγείο να αποτελέσει πηγή ανάπτυξης της ελληνικής οικονομίας και οι εργαζόμενοι, που είναι σκληρά εργαζόμενοι εργάτες, να μπορέσουν να κρατήσουν τη δουλειά τους και να μην υποστούν τις συνέπειες όλων αυτών των λαθών που έγιναν στο παρελθόν.

Και αντί σε αυτό το νομοσχέδιο να λέμε «μπράβο» στον Κυριάκο Μητσοτάκη -γιατί έγινε σε υψηλότατο επίπεδο, καθώς ο ίδιος ο Κυριάκος Μητσοτάκης έβαλε πλάτη για να γίνει αυτή η επένδυση και στην Ελευσίνα και στον Σκαραμαγκά, που κι εκεί θέλουν να το κλείσουν, κι εκεί υπάρχουν δυνάμεις που θέλουν να σταματήσουν την επένδυση στο Σκαραμαγκά- αντί, λοιπόν, να πουν «μπράβο» και στον Κυριάκο Μητσοτάκη και στον Άδωνι και στον Νίκο Παπαθανάση, τους δύο καλούς μου φίλους που έβαλαν πολύ μεγάλη πλάτη για να γίνει αυτό το νομοσχέδιο πραγματικότητα, λένε άλλα λόγια να αγαπιόμαστε.

Αυτό εμείς δεν μπορούμε να το επιτρέψουμε. Η Ελλάδα γύρισε σελίδα, γίνεται ένα σύγχρονο ευρωπαϊκό κράτος με φιλελεύθερο προσανατολισμό, με τρόπο ούτως ώστε να αναπτυχθεί η ελληνική οικονομία. Και μέσα σε αυτό τον κυκεώνα των τεράστιων προβλημάτων που αντιμετωπίζει η Ευρώπη ολόκληρη, εμείς θα σταθούμε όρθιοι και θα το αντιμετωπίσουμε, γιατί αυτό είναι το χρέος μας απέναντι στην πατρίδα, απέναντι στο κοινωνικό σύνολο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μέχρι να έρθει στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, θέλει να κάνει μια μικρή παρέμβαση ο εισηγητής του ΣΥΡΙΖΑ.

Ορίστε, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τριάντα δευτερόλεπτα, κύριε Πρόεδρε.

Βλέπουμε στις νομοτεχνικές βελτιώσεις το εξής: Μιλάμε για τους εργαζόμενους. Πράγματι απεξαρτήθηκε η οποιαδήποτε αμυντική συμφωνία σε επίπεδο ναυπηγείων με το Πολεμικό Ναυτικό από την εξόφληση των εργαζομένων, αλλά βάζετε 30% εμπροσθοβαρώς αποπληρωμή επί του συνόλου και το υπόλοιπο 70% για την εξόφληση των εργαζομένων αναφέρεται ότι θα συντελεστεί μετά την ημερομηνία ολοκλήρωσης των μεταβιβάσεων, ανεξαρτήτως αμυντικών προγραμμάτων.

Εντάξει με την απεξάρτηση από τα αμυντικά προγράμματα, αλλά τι θα πει «μετά την ημερομηνία ολοκλήρωσης»;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έτσι είναι και…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το ξέρετε ότι ακόμα στη Σύρο, τέσσερα χρόνια μετά, δεν έχει συντελεστεί η μεταβίβαση; Άρα τι θα γίνει εδώ; Θα έχουμε τέτοια παράταση στην αποπληρωμή; Το λέω γιατί είναι καλό σε αυτές τις περιπτώσεις να υπάρχει ένα βέβαιο χρονικό γεγονός, ένα πλαίσιο, ένα κατ’ ελάχιστον, παραδείγματος χάριν, η διετία, να υπάρχει κάτι, να αναγραφεί κάτι.

**ΕΥΑΓΓΕΛΟΣ ΛΙΑΚΟΣ:** Οι εργαζόμενοι το αποφάσισαν.

**ΠΡΟΕΔΡΕΥΩΝ (Αθανάσιος Μπούρας):** Ωραία, έγινε κατανοητό.

Κύριε Σαντορινιέ, έχετε τον λόγο ως Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Πάντως το θέμα που έθεσε ο εισηγητής μας είναι ένα πάρα πολύ σοβαρό ζήτημα, γιατί πολλά εξαρτώνται τελικά από τη μεταβίβαση των μετοχών και ξέρετε αυτό είναι λίγο αβέβαιο. Μερικές φορές μπορεί να αποτελέσει ένα αβέβαιο μέλλον. Είναι πολύ πιθανό, δηλαδή, να έχουμε προβλήματα τελικά στην εξόφληση, για παράδειγμα, των εργαζομένων, όπως έθεσε ο εισηγητής μας, αλλά και στην εξόφληση και άλλων οφειλών του ναυπηγείου, γιατί -όπως επεσήμανε ο εισηγητής μας- ακόμα στη Σύρο δεν είχε ολοκληρωθεί η μεταβίβαση.

Άρα, αν έχουμε μπροστά μας μία διαδικασία για την ολοκλήρωση της δικαστικής διαμάχης και την ολοκλήρωση της συμφωνίας, καταλαβαίνετε πόσο μακριά μπορεί να πάει αυτό. Παρ’ όλα αυτά οι διορθώσεις που έχουν γίνει, έχουν γίνει προς τη θετική κατεύθυνση και αυτό το έχουμε χαιρετίσει, κύριε Υπουργέ.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Κυρίες και κύριοι συνάδελφοι, εγώ θα ήθελα να ξεκινήσω την τοποθέτησή μου μέσα από το γενικότερο πλαίσιο στο οποίο βρίσκεται σήμερα η χώρα, γιατί -ξέρετε- δεν νομοθετούμε εν κενώ αυτή τη στιγμή. Η σημερινή συγκυρία στη χώρα μας έχει δύο σημαντικά χαρακτηριστικά. Το μεγαλύτερο πρόβλημα, το οποίο ανέφερε και ο Υπουργός σε τοποθέτησή του, είναι το ζήτημα της ακρίβειας, το οποίο αντιμετωπίζουν σήμερα οι επιχειρήσεις και οι πολίτες στο σύνολό τους

Η ακρίβεια δεν είναι, ξέρετε, ένα φυσικό φαινόμενο. Η ακρίβεια έχει να κάνει με τις πολιτικές που υπάρχουν και η οποία οδηγείται σε έναν πολύ μεγάλο βαθμό από το ενεργειακό κόστος. Και μπορεί σήμερα να λέει η Κυβέρνηση για το ενεργειακό κόστος: «Τι να κάνουμε, ρε παιδιά; Σε όλη την Ευρώπη συμβαίνει αυτό», όμως η πραγματικότητα είναι ότι σαν χώρα είμαστε πρώτοι σε αύξηση του ενεργειακού κόστους για τις επιχειρήσεις και τρίτοι σε αύξηση του ενεργειακού κόστους για τα νοικοκυριά.

Άρα κάτι δεν πάει καλά στη χώρα μας. Δεν μπορεί να είμαστε στις πρώτες θέσεις διαρκώς και μάλιστα στις πρώτες θέσεις αρνητικά, γιατί δεν υπάρχει καμμία ουσιαστική πολιτική παρέμβασης στο κόστος της ενέργειας, καμμία ουσιαστική πολιτική παρέμβασης, είτε πλαφόν στη χονδρική τιμή είτε πλαφόν στη λιανική τιμή. Έχει αναφερθεί μια σειρά από προτάσεις, προκειμένου να μπορέσει να ελεγχθεί αυτό το πρόβλημα.

Αναφέρθηκε και πριν από λίγο από τον κ. Κλέωνα Γρηγοριάδη το εξής. Όταν βλέπουμε, για παράδειγμα, στις χώρες της Ιβηρικής -οι οποίες έκαναν όμως μια κεντρική ρήξη με τη γενικότερη ευρωπαϊκή πολιτική- να είναι 200 ευρώ σήμερα το ρεύμα και 670 ευρώ στη χώρα μας, αυτό σημαίνει ότι κάτι πηγαίνει λάθος, γιατί οι χώρες της Ιβηρικής διεκδίκησαν και αποσύνδεσαν την τιμή του ρεύματος από το φυσικό αέριο και αυτό θα έπρεπε να το είχαμε κάνει και εμείς ως χώρα της Νότιας Ευρώπης. Δυστυχώς δεν πήγαμε μαζί με τις χώρες της Ιβηρικής να διεκδικήσουμε αυτό το αυτονόητο, αλλά ακολουθήσαμε το ευρύτερο ρεύμα και ακούμε σήμερα ότι ο Πρωθυπουργός θα το προτείνει.

Λίγο καθυστερημένα, κυρίες και κύριοι συνάδελφοι, λίγο καθυστερημένα θα το προτείνει. Πλέον μας έχει «πάρει η μπάλα». Έχει φτάσει τόσο ψηλά το ρεύμα και για πόσο θα συνεχιστούν οι επιδοτήσεις; Για πόσο καιρό θα υπάρχει το αποθεματικό από το ΕΤΜΕΑΡ και από τις υπηρεσίες κοινωνικής ωφέλειας; Για πόσο καιρό θα μπορεί ο κρατικός προϋπολογισμός να επιδοτεί την αισχροκέρδεια συγκεκριμένων, οι οποίοι αυτή τη στιγμή κερδίζουν σημαντικά ποσά και αυτά τα σημαντικά ποσά φαίνονται και από το ταμείο που εφαρμόστηκε, όταν ήδη τον Ιούλιο το επιπλέον ποσό, το οποίο συγκεντρώθηκε από τις υπερβάσεις, είναι 500 εκατομμύρια; Καταλαβαίνετε, λοιπόν, πόσα έχει χάσει ο ελληνικός λαός από το γεγονός ότι δεν παρεμβαίνει η ελληνική Κυβέρνηση στο κόστος ενέργειας.

Επομένως είναι κρίσιμο σήμερα να συζητήσουμε για το κόστος της ενέργειας αλλά και για τον πληθωρισμό. Είναι κρίσιμο και γιατί ακούμε από όλους «ξέρετε, μην ανησυχείτε, θα τα λύσει τα προβλήματα ο τουρισμός». Μα, η πραγματικότητα, κύριε συνάδελφε, που είστε και από τις Κυκλάδες, είναι η εξής.

Γνωρίζετε πολύ καλά ότι οι επιχειρήσεις μας, οι επιχειρήσεις των νησιών μπορεί όντως να έχουν υψηλή απόδοση αυτή την περίοδο, όμως έχουν και υψηλότατα κόστη. Έχει αυξηθεί σημαντικά το κόστος των πρώτων υλών, έχει αυξηθεί σημαντικά το εργατικό κόστος, έχει αυξηθεί σημαντικά το κόστος των επιχειρήσεων προκειμένου να μπορέσουν να λειτουργήσουν και στο τέλος, όταν θα γίνει το ταμείο, δεν ξέρω αν αυτό θα είναι θετικό. Μακάρι να είναι θετικό, γιατί δύο χρόνια οι επιχειρήσεις αυτές ταλαιπωρήθηκαν πάρα πολύ. Εδώ θα είμαστε πραγματικά και εγώ εύχομαι να είναι θετικό το ταμείο.

Από εκεί και πέρα όμως αυτό που βλέπουμε -το δεύτερο μεγάλο ζήτημα που έχουμε στη χώρα μας- είναι ότι βρισκόμαστε εν μέσω ενός σημαντικού σκανδάλου κατά της δημοκρατίας, το οποίο είναι πάρα πολύ ουσιαστικό, όσο και αν προσπαθείτε να το υποβαθμίσετε. Είναι μια ουσιαστική δημοκρατική εκτροπή η οποία αναδεικνύει τον τρόπο με τον οποίο θέλετε να κυβερνήσετε τη χώρα.

Έχετε στήσει ένα επιτελικό παρακράτος παρακολούθησης των πάντων. Και ενώ λεηλατήσατε τη χώρα, λεηλατήσατε το κράτος, λεηλατήσατε τα δημόσια ταμεία, προσπαθείτε ουσιαστικά να ελέγξετε την ενημέρωση, αλλά να ελέγξετε και τους πολιτικούς σας αντιπάλους και τους δημοσιογράφους που αναδεικνύουν αυτά τα ζητήματα, διότι αντιλαμβάνεστε ότι πλέον δεν μπορεί άλλο να κρατηθεί αυτή η κατάσταση, δεν μπορεί άλλο να επιβιώσει αυτό το καθεστώς που στήνετε.

Αυτό το καθεστώς είναι πολύ συγκεκριμένο και θέλετε να το διασφαλίσετε μέσα από αντιθεσμικές μεθόδους. Και μη μας λέτε ότι δεν γνωρίζατε. Προφανώς και γνωρίζατε και γνώριζε ο ίδιος ο Πρωθυπουργός. Το ότι σήμερα λέει ο Πρωθυπουργός ότι δεν γνώριζε είναι, θα έλεγα, προφάσεις εν αμαρτίαις.

Όμως να πάμε και στο νομοσχέδιο. Η Ελλάδα μας είναι η πρώτη ναυτιλιακή δύναμη στον κόσμο. Αυτό δεν συνάδει με τη ναυπηγική βιομηχανία, η οποία δυστυχώς καρκινοβατεί τα τελευταία χρόνια. Υπάρχει ένας ισχυρός ανταγωνισμός από τις γειτονικές χώρες, όπως είναι η Τουρκία και η Κροατία.

Η Ελλάδα χρειάζεται μια ισχυρή ναυπηγική βιομηχανία και όπως γνωρίζετε, ένα από τα πρώτα στοιχήματα που έβαλε ο ΣΥΡΙΖΑ ήταν η αναδιάταξη της ναυπηγικής βιομηχανίας στη χώρα μας. Αυτό το κάναμε τόσο με τις προσπάθειές μας για την ανάταξη του Ναυπηγείου της Σύρου όσο και με το μνημόνιο συνεργασίας το οποίο υπογράψαμε.

Μάλιστα όπως γνωρίζετε -το έχετε αναφέρει και εσείς, κύριε Υπουργέ- το μνημόνιο συνεργασίας που υπέγραψαν οι Υπουργοί μας, ο Αλέκος Φλαμπουράρης και ο Βαγγέλης Αποστόλου, με τη «ONEX» για την ανάταξη του Ναυπηγείου της Ελευσίνας, θα έλεγε κανείς ότι είναι ο προπομπός της σημερινής διαδικασίας.

Όμως στην πραγματικότητα, εγώ θα σας υπενθυμίσω, κύριε Υπουργέ, ότι το σύνολο των προσπαθειών μας δεν πέρασε από την ελληνική Βουλή. Ακούσαμε από εσάς να λέτε και πολύ σωστά, όταν το είπατε, ότι εδώ υπάρχει μια μεγάλη διαγραφή χρέους σε ό,τι αφορά το Πολεμικό Ναυτικό κυρίως και γι’ αυτόν τον λόγο θέλετε να περάσει από τη Βουλή. Όμως ακούσαμε από τον Υπουργό Άμυνας ότι δεν υπάρχει καμμία διαγραφή χρέους.

Τελικά, θα μας εξηγήσετε τι γίνεται; Και μη μου λέτε αυτά για τις παρούσες αξίες και τις μέλλουσες αξίες. Πόσο είναι σήμερα το χρέος και πόσο είναι αυτό που ουσιαστικά θα πληρώσει η εταιρεία; Αυτό που είναι σίγουρο ότι θα πληρώσει η εταιρεία, με βάση αυτά που μας φέρατε, είναι 20 εκατομμύρια. Αυτή είναι η πραγματικότητα. Από τα 140 εκατομμύρια. Περιμένω μια πειστική απάντηση. Εύχομαι, κύριε Υπουργέ, να έχουμε μία πειστική απάντηση.

Επανέρχομαι στο ότι ουσιαστικά με καθυστέρηση τριών ετών έρχεται αυτή η νομοθετική πρωτοβουλία. Προφανώς και δεν αποτελεί την οριστική λύση, αλλά ουσιαστικά αποτελεί την έναρξη μιας διαδικασίας για την εξυγίανση. Πρόκειται για μια νομοθετική διαδικασία η οποία σε έναν πολύ μεγάλο βαθμό είναι μια διαδικασία που πρώτη φορά βλέπουμε στο Κοινοβούλιο. Συνήθως κυρώνουμε συμβάσεις εδώ πέρα. Όμως, τώρα συζητάμε για το πώς θα γίνει μία συμφωνία και, μάλιστα, μια συμφωνία που δεν έχουμε στα χέρια μας. Μάλιστα, στο άρθρο 2 λέτε ότι «"ενδεικτικά" και όχι "περιοριστικά" η συμφωνία θα περιέχει τα ακόλουθα». Ενδεικτικά και όχι περιοριστικά. Μπορεί και να μην περιέχει τα ακόλουθα.

Τελικά, τι ερχόμαστε σήμερα να ψηφίσουμε; Μία είναι η βεβαιότητα. Αυτό που ερχόμαστε να ψηφίσουμε είναι την εξουσιοδότηση προς το πρόσωπο του κυρίου Υπουργού να κάνει οποιαδήποτε συμφωνία θέλει με βάση τη δικαιολογία ότι αυτό είναι πρόσφορο για την εξυγίανση των ναυπηγείων.

Επομένως θα έλεγε κανείς ότι αυτό που καλούμαστε να ψηφίσουμε έχει πάρα πολλές αβεβαιότητες και μόνο μία βεβαιότητα, την εξουσιοδότηση προς τον κύριο Υπουργό.

Ακόμα και οι διορθώσεις, που πολύ σωστά έγιναν διορθώσεις σε ό,τι αφορά κυρίως τους εργαζόμενους, -και εγώ θέλω να επικροτήσω το γεγονός ότι ο κύριος Υπουργός αποδέχτηκε τις προτάσεις που έγιναν από την Αντιπολίτευση, και από το δικό μας κόμμα, προς διασφάλιση των εργαζομένων- είναι υπό την αίρεση της τελικής συμφωνίας του πιστωτή, του αναδόχου, της «ONEX» δηλαδή, και του Υπουργείου. Και ακόμα και αυτό υπό την αίρεση της δικαστικής διαδικασίας, η οποία θα δώσει την τελική λύση.

Άρα, λοιπόν, σήμερα στην πραγματικότητα δεν ψηφίζουμε την τελική λύση. Ψηφίζουμε απλά μία εξουσιοδότηση η οποία πιθανόν ενδεικτικά και όχι περιοριστικά μπορεί να περιέχει μια σειρά από ρυθμίσεις οι οποίες αναφέρονται στο νομοσχέδιο.

Γι’ αυτόν τον λόγο άλλωστε, κύριε Υπουργέ, εμείς καταθέσαμε και μια τροπολογία με την οποία ζητάμε από εσάς τουλάχιστον, πριν να κατατεθεί στο δικαστήριο η τελική συμφωνία, να ενημερωθεί το Σώμα για το ποια είναι τελικά αυτή η συμφωνία που υπογράφεται και θα κατατεθεί στο δικαστήριο. Θεωρούμε ότι αυτό είναι μια ελάχιστη εγγύηση για να γνωρίζει ο ελληνικός λαός μέσω των οργάνων της Βουλής τελικά πού πηγαίνουμε με τα Ναυπηγεία της Ελευσίνας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο ακόμα, κύριε Πρόεδρε.

Επομένως, κύριε Υπουργέ, αυτό που λέμε εμείς είναι ότι θέλουμε κάτι το οποίο πραγματικά να αποτελεί λύση για τα Ναυπηγεία της Ελευσίνας, γιατί πραγματικά εμείς νοιαζόμαστε για τη ναυπηγική βιομηχανία της χώρας, νοιαζόμαστε για τη ναυτιλία της χώρας. Και, επομένως, θέλουμε απτές αποδείξεις ότι θα μπορέσουμε να έχουμε μια ουσιαστική λύση για τα ναυπηγεία και όχι μια εικαζόμενη λύση η οποία τελικά μένει στη δική σας βούληση.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, τώρα θα ακολουθήσει ο κ. Φόρτωμας.

Έχει ζητήσει τον λόγο ο Αντιπρόεδρος κ. Μπούρας, ο οποίος μπήκε στη θέση του κ. Χαρίτση. Αμέσως μετά θα λάβει τον λόγο η κ. Γιαννακοπούλου και αμέσως μετά την κ. Γιαννακοπούλου θέλει ο Υπουργός να παρέμβει.

Σωστά, κύριε Υπουργέ; Θέλετε να μιλήσετε αμέσως μετά το ΠΑΣΟΚ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και μετά πόσοι είναι, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά είναι άλλοι τρεις.

**ΘΕΟΔΩΡΟΣ ΔΡΙΤΣΑΣ:** Ας τελειώσουν οι Βουλευτές. Τέσσερις είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, αφού θέλει ο κύριος Υπουργός να μιλήσει μετά το ΠΑΣΟΚ, τι να κάνουμε εμείς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορεί να χρειαστεί να μιλήσω δεύτερη φορά. Να υπάρχει αυτή η δυνατότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλώς.

Κύριε Φόρτωμα, έχετε τον λόγο.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ας τα βάλουμε πρώτα σε μια σειρά, μιας και ακούσαμε πάρα πολλά.

Η χώρα μας αποτελεί την πρώτη δύναμη, όπως είπαν και πάρα πολλοί συνάδελφοι, της παγκόσμιας ναυτιλιακής βιομηχανίας. Αλλά δεν διαθέτει δικές της καθαρά λειτουργικές υποδομές, με αποτέλεσμα πλοία να πηγαίνουν για διάφορες επισκευές και στη γειτονική Τουρκία αλλά και στην Κροατία και στη Ρουμανία.

Τα ελληνικά Ναυπηγεία Σκαραμαγκά, τα Ναυπηγεία Ελευσίνας αλλά και τα Ναυπηγεία Νεωρίου Σύρου διάγουν τη δική τους πορεία, η οποία έχει πολλά να μας διηγηθεί.

Τα τελευταία χρόνια αυτές οι μονάδες έχουν έρθει αντιμέτωπες με διάφορα σοβαρά οικονομικά προβλήματα. Όμως, η ανάληψη των σωστών πολιτικών, κυρίως εκ μέρους της Κυβέρνησης, έχει καταφέρει να τα καταστήσει ξανά βιώσιμα, όπως έχει γίνει, παραδείγματος χάριν, για το Νεώριο της Σύρου.

Έτσι, λοιπόν, το ίδιο καλούμαστε να κάνουμε και σήμερα για τα Ναυπηγεία της Ελευσίνας, να εξυγιάνουμε τον όμιλο, να διασώσουμε τα διάφορα δεδουλευμένα των εργαζομένων, αλλά και να διαφυλάξουμε τις θέσεις εργασίας. Κυρίως, όμως, να προωθήσουμε την ανάπτυξη, δίνοντας σημαντική ώθηση και στην απασχόληση και την οικονομία της ευρύτερης περιοχής.

Κυρίες και κύριοι συνάδελφοι, καλούμαστε σήμερα να ψηφίσουμε το σχέδιο εξυγίανσης των Ναυπηγείων Ελευσίνας και είναι ο μοναδικός τρόπος για να παραμείνουν ανοικτά τα ναυπηγεία και να λυθεί το τεράστιο πρόβλημα των διαφόρων οφειλών τους. Και ήταν προσωπική απόφαση και του Κυριάκου Μητσοτάκη, αλλά κυρίως προσπάθεια του Υπουργείου συνολικά αυτό το οποίο έχουμε σήμερα μπροστά μας.

Σήμερα, λοιπόν, καλούμαστε να λάβουμε μια σημαντική απόφαση, αλλά και μία ευθύνη κυρίως ιστορική. Πρέπει, λοιπόν, να λάβει ισχυρή ψήφο εμπιστοσύνης από την Ολομέλεια. Ζητάμε την ευρεία συναίνεση, καθώς διακυβεύονται μεγάλα χρηματικά ποσά με αυτό το όλο σχέδιο. Άλλωστε, το έχει τονίσει κατά κόρον ο Υπουργός και στην επιτροπή.

Πρόκειται για ένα σχέδιο κυρίως εξασφαλισμένης χρηματοδότηση, ένα φιλόδοξο business plan, καθώς οι διάφορες στρατηγικές συμφωνίες που έχει εξασφαλίσει ο όμιλος «ONEX», αλλά και οι διάφορες σημαντικές επενδύσεις που θα πραγματοποιήσει θα φέρουν τα Ναυπηγεία Ελευσίνας σε μια από τις υψηλότερες θέσεις στον τομέα παγκοσμίως.

Το έργο της «ONEX» είναι γνωστό σε όλους, αφού έχει αναλάβει και διαχειρίζεται και το Νεώριο της Σύρου με απόλυτη επιτυχία. Στη Σύρο έγινε, αλλά και γίνεται ένα πολύ σημαντικό και σπουδαίο έργο. Στο Νεώριο αυτή τη στιγμή οι θέσεις έχουν τριπλασιαστεί, καθώς έχουμε και ικανοποιημένους εργαζόμενους και την εφοπλιστική κοινότητα ικανοποιημένη, η οποία και το στηρίζει. Επίσης, οι διάφορες επενδύσεις έχουν αφήσει ένα εξαιρετικά θετικό αποτύπωμα και στην τοπική κοινωνία.

Από την έναρξή της μέχρι σήμερα η επένδυση έχει βληθεί με διάφορες σκιές από μία μερίδα κρατικιστική της Αντιπολίτευσης. Παρ’ όλα αυτά, συνεχίζει το έργο της και μάρτυρας για όλα αυτά είναι και η τοπική κοινωνία της Σύρου.

Παρ’ όλα αυτά αποτελεί νόμιμο, αλλά και δημοκρατικό δικαίωμα κάθε φυσικού και νομικού προσώπου, όταν έχει βάναυσα συκοφαντηθεί, να απευθύνεται στη δικαιοσύνη. Και μιλάμε για έναν επιχειρηματικό όμιλο, την «ONEX», που έχει συμβάλει καθοριστικά στην ανάπτυξη του τόπου, αλλά φυσικά και της Σύρου.

Έτσι, λοιπόν, έχουμε κάθε λόγο να εμπιστευόμαστε την «ONEX», τον επιχειρηματικό αυτόν όμιλο, και είμαστε βέβαιοι ότι αντίστοιχα σημαντικό έργο θα επιτελέσει και στα Ναυπηγεία της Ελευσίνας. Και τα δύο αυτά ναυπηγεία θα μπορούν να εξυπηρετούν άνω των διακοσίων πενήντα πλοίων ετησίως. Ήδη εκατό εξυπηρετεί το Νεώριο.

Το μεγάλο διακύβευμα για τον κλάδο, κύριε Υπουργέ, είναι σύντομα να είναι σε πλήρη λειτουργία και οι τρεις μονάδες οι οποίες υπάρχουν σήμερα στη χώρα, δηλαδή και του Νεωρίου και της Ελευσίνας αλλά και του Σκαραμαγκά.

Με το σχέδιο, λοιπόν, αυτό τι πετυχαίνουμε; Διασφαλίζουμε τις υπάρχουσες θέσεις εργασίας. Επιστρέφονται οφειλές, αλλά και αποζημιώσεις. Δημιουργούνται νέες θέσεις εργασίας. Διασφαλίζεται η όλη βιωσιμότητα τόσο του ναυπηγείου όσο και των εργαζομένων. Φυσικά, εξασφαλίζονται επιπλέον έσοδα και για το ελληνικό δημόσιο και τέλος ενισχύουμε και την ελληνική οικονομία.

Ακούσαμε στις επιτροπές διάφορα από την Αντιπολίτευση πως δεν διασφαλίζονται πλήρως τα δικαιώματα των εργαζομένων. Παρέστη στην ακρόαση και ο πρόεδρος των εργαζομένων και διέψευσε καθοριστικά, αποδεικνύοντας ότι το σχέδιο έχει γίνει αποδεκτό από το 99,7% των εργαζομένων συνολικά. Κι αυτό γιατί δεν αντιλαμβάνονται ότι είναι ο μόνος τρόπος για να σωθούν τα ναυπηγεία. Συγκεκριμένα, με το σχέδιο αυτό οι εργαζόμενοι συνολικά θα λάβουν 41 εκατομμύρια ευρώ, δηλαδή όλα τα δεδουλευμένα και τις αποζημιώσεις, ενώ σε περίπτωση μη ολοκλήρωσης θα λάβουν μόλις 2 εκατομμύρια ευρώ.

Παρ’ όλα αυτά, εμείς τι επιθυμούμε, κυρίες και κύριοι συνάδελφοι; Σήμερα επιλέγουμε την όλη διασφάλιση και των δικαιωμάτων, αλλά και των μεταρρυθμίσεων και για την επιχείρηση, αλλά και για τους εργαζόμενους. Επιλέγουμε την ανάπτυξη, την αναγέννηση, την πρόοδο, αλλά και την ενσωμάτωση της οικονομίας στις παγκόσμιες αλυσίδες παραγωγής. Εάν οι δεκαετίες στρέβλωσης του ανταγωνισμού συνεχιστούν χωρίς συνεχή αντίδραση, κυρίως σε εθνικό, αλλά και σε ευρωπαϊκό επίπεδο, οι απώλειες για τη χώρα ίσως καταστούν μη αναστρέψιμες στα επόμενα χρόνια.

Με το παρόν, λοιπόν, νομοσχέδιο ταράζουμε τα λιμνάζοντα νερά και μπαίνουμε δυναμικά στην ενεργό δράση διεκδικώντας μια ανταγωνιστική θέση για τη χώρα και στη διεθνή αγορά. Είναι οξύμωρο η χώρα με την ισχυρότερη ναυτιλία παγκοσμίως να στερείται των υποδομών για την υποστήριξη του στόλου της. Θέλουμε, λοιπόν, και επιδιώκουμε ο όλος κλάδος να δυναμιτίσει την όλη κατάσταση.

Η Ελλάδα μπορεί να επανατοποθετηθεί στη διεθνή αγορά ναυπήγησης μέσα από ένα τέτοιο μοντέλο λειτουργίας, με συγκεκριμένο σχέδιο, με κανόνες, αλλά κυρίως μεθοδολογία.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Όπως είπαμε τώρα έχει τον λόγο ο Αντιπρόεδρος κ. Μπούρας, αμέσως μετά η κ. Γιαννακοπούλου και μετά ο Υπουργός.

**ΑΘΑΝΑΣΙΟΣ ΜΠΟΥΡΑΣ (Γ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Σήμερα, κύριε Υπουργέ, που έχουμε μια πολύ μακρά κοινοβουλευτική πορεία, ειλικρινά νιώθω ιδιαίτερη χαρά και ικανοποίηση και είναι μία από τις ευτυχέστερες στιγμές της κοινοβουλευτικής μου διαδρομής γι’ αυτό που σήμερα καλούμαστε να ψηφίσουμε. Και το λέω αυτό γιατί μέχρι την τελευταία εκλογή ήμουν ο μοναδικός Βουλευτής στη Δυτική Αττική μετά τον χωρισμό σε Ανατολική και Δυτική και ειλικρινά ζω την πορεία των Ναυπηγείων Ελευσίνας για πάρα πολλά χρόνια.

Πρέπει να σας πω ότι ειλικρινά αυτό που είδα σήμερα έξω από τη Βουλή είναι η πρώτη φορά που το βλέπω. Εδώ έχουμε διαρκώς πορείες, διαμαρτυρίες για να μην ψηφίσουμε κάτι ή για να αλλάξουμε κάτι. Και σήμερα, πράγματι, είχαμε τους εργαζόμενους απ’ έξω. Δεν είχαμε εφοπλιστές. Δεν ξέρω αν έχει γίνει μπλέξιμο. Είχαμε τους εργαζόμενους μιας πολύ σημαντικής περιοχής, περήφανης, αλλά φτωχής, με ανθρώπους που στηρίζουν τη δυτική Αττική και στηρίζουν και το 40%, κύριοι Υπουργοί, του εθνικού πλούτου. Γιατί στη δυτική Αττική είναι εγκατεστημένες όλες οι μεγάλες βιομηχανίες, επιχειρήσεις και πραγματικά μία από αυτές είναι και τα Ναυπηγεία Ελευσίνος.

Δεν θα χρειαζόταν να πω τίποτα ίσως και θα καταθέσω μόνο την επιστολή, για όποιον συνάδελφο δεν την πήρε, του σωματείου των εργαζομένων.

(Στο σημείο αυτό ο Γ΄ Αντιπρόεδρος της Βουλής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φαντάζομαι να δέχεστε τον συνδικαλισμό και να μην τον θεωρείτε αλά καρτ. Γιατί πραγματικά αυτό που συμβαίνει είναι το εξής. Το 99,7%, δηλαδή επί συνόλου πεντακοσίων ενενήντα επτά εργαζομένων, οι πεντακόσιοι ογδόντα εννιά στηρίζουν αυτή τη διαδικασία. Ειλικρινά, εγώ θα ήμουν ευτυχής να ήταν όλοι Νέα Δημοκρατία, αγαπητοί κύριοι συνάδελφοι. Θα ήμουν πάρα πολύ ευτυχής και δεν θα χρειαζόταν να τρέξω. Είναι, όμως, όλων των κομμάτων, όλων των αποχρώσεων.

Πραγματικά, θα μου επιτρέψετε -έχω το δικαίωμα, γιατί ειλικρινά, δεν είναι εδώ ο Γιάννης Λοβέρδος, αυτή την περίοδο τη ζω από την περίοδο του Περατικού, τότε ήμουν Νομάρχης Δυτικής Αττικής και ξέρω όλη την εξέλιξη και το ξέρετε και εσείς, κύριοι Υπουργοί- να θυμίσω ότι κάθε φορά προήδρευα μάλιστα, ανά τρίμηνο, εδώ, μετά από αγώνα πολλών ημερών και εβδομάδων με τους Υπουργούς, προκειμένου να εξασφαλίζονται κάθε τρίμηνο περίπου 3 εκατομμύρια ευρώ για να πάρουν έναντι αυτοί οι εργαζόμενοι, που έχουν οικογένειες, που έχουν παιδιά, που έχουν σπουδές, που έχουν τα πάντα και βρίσκονται με ένα πενιχρό εισόδημα. Δεν το θυμάστε, αλήθεια, αυτό; Δεν θυμάστε ότι κάθε τρίμηνο κι εσείς ψηφίζατε εδώ, προκειμένου να συνεχιστεί αυτή η κατάσταση;

Εγώ θέλω με την ευκαιρία αυτή να θυμίσω κι άλλα πράγματα. Το 2010 ξεκίνησαν τα πρώτα προβλήματα στην επιχείρηση αυτή. Το 2012 ξέρετε πόσα καταβάλλονταν σε κάθε εργαζόμενο; Καταβάλλονταν 100 ευρώ κάθε μήνα. Με αυτά ζούσαν. Να τα ξέρετε. Το 2013, με παρέμβαση του τότε Πρωθυπουργού -κι εγώ είχα την ευτυχή συγκυρία να είμαι Γενικός Γραμματέας της Κοινοβουλευτικής Ομάδας της Νέας Δημοκρατίας- με την κυβέρνηση Σαμαρά - Βενιζέλου δόθηκαν 25 εκατομμύρια, από τα οποία οι εργαζόμενοι πήραν τα 11 εκατομμύρια και έγινε μερική εξόφληση των δεδουλευμένων από τα έτη 2010 έως 2013. Στη συνέχεια, για να μη σας κουράζω με αυτά, άρχισαν αυτά τα ανά τρίμηνο ποσά, τα οποία θυμάστε, κύριε Κεγκέρογλου, -κι εσείς τα στηρίζατε και όλοι μας- προκειμένου να τακτοποιούνται οι εργαζόμενοι.

Είπα στην αρχή ότι πράγματι όταν ο Πρωθυπουργός της χώρας, ο Κυριάκος Μητσοτάκης, έκανε την τελική του προεκλογική ομιλία στην Ελευσίνα, ήμουν δίπλα του, γιατί ήμουν ο μοναδικός τότε Βουλευτής Δυτικής Αττικής. Με ρώτησε, έξω από τη γενική πολιτική -γιατί ως υποψήφιος Πρωθυπουργός ήρθε εκεί- ποια είναι τα μεγαλύτερα θέματα τα οποία πρέπει να θίξει. Του είπα δύο. Πρώτον, ότι ο ΣΥΡΙΖΑ πριν από λίγους μήνες είχε κάνει το Κέντρο Υγείας Μεγάρων σαν δημόσια υπηρεσία. Κατήργησε την εικοσιτετράωρη λειτουργία του και την επτά ημερών λειτουργία και το έκανε να λειτουργεί Δευτέρα με Παρασκευή 8.00΄ με 14.00΄. Ναι, όπως το λέω. Και μάλιστα ο κ. Ξανθός τότε δεν μας άνοιγε ούτε την πόρτα. Εμένα προσωπικά.

Και, δεύτερον, είπα ότι είναι και το μεγάλο θέμα των Ναυπηγείων Ελευσίνας, το οποίο και εξήγγειλε.

Και εγώ είμαι ευτυχής σήμερα, γιατί τους πρώτους κιόλας μήνες του 2019 το Κέντρο Υγείας Μεγάρων επαναλειτούργησε σε εικοσιτετράωρη βάση και επταήμερη εργασία και -τα ξέρει ο κ. Τσίπρας, τα ζει, είναι Βουλευτής στην περιοχή- με αυτό το νομοθέτημα λύεται το καυτό και χρονίζον θέμα των Ναυπηγείων Ελευσίνας.

Μήπως δεν ξέρετε ότι γι’ αυτό το θέμα έχουν πάρει αποφάσεις τα τοπικά δημοτικά συμβούλια και το Δημοτικό Συμβούλιο των Μεγάρων, όπου από τους είκοσι επτά οι είκοσι έξι ψήφισαν υπέρ. Είναι όλοι Νέα Δημοκρατία; Δεν είναι. Δεν ξέρω, μήπως είναι όλοι, που εκπροσωπούν τίποτα μεγάλα συμφέροντα; Όχι, εκπροσωπούν τους εργαζόμενους της περιοχής, που αγωνιούν για το αύριο.

Θέλω ειλικρινά, αφού ευχαριστήσω τον Πρωθυπουργό γι’ αυτή την οριστικοποίηση της επίλυσης του θέματος, να ευχαριστήσω ιδιαίτερα τους δύο παριστάμενους Υπουργούς και τον Άδωνι Γεωργιάδη και τον Νίκο Παπαθανάση, με τους οποίους εγώ και όλοι μας οι Βουλευτές της Δυτικής Αττικής είχαμε διαρκείς επαφές.

Επίσης, θέλω να ευχαριστήσω από αυτό το Βήμα και τους εργαζόμενους, όλους τους εργαζόμενους, που πράγματι είχαν την υπομονή αλλά και την επιμονή όλα αυτά τα χρόνια να αντέξουν όλη αυτή τη δυσκολία. Και σήμερα, ναι, είμαι ευτυχής. Εγώ τους είδα σήμερα στην πλατεία -όσοι μπορέσατε πήγατε- και τους βλέπω και κάθε μέρα.

Και, για να μην καταχραστώ τον χρόνο, κύριε Πρόεδρε, εγώ δεν χρειάζεται να πω και να αιτιολογήσω πλεονεκτήματα του νομοσχεδίου, αρκεί να τονίσω μόνο τι βιώνουν μέχρι σήμερα. Σαράντα εκατομμύρια ευρώ και πλέον είναι τα χρέη προς τους εργαζόμενους σήμερα. Αυτό είναι αλήθεια; Έτσι είναι. Εγκατάλειψη των εγκαταστάσεων, οι οποίες για να καταστούν λειτουργικές χρειάζονται πάνω από τριακόσια εκατομμύρια. Ανοίγω και μια παρένθεση. Με έπαιρναν εμένα οι εργαζόμενοι όλα αυτά τα χρόνια προκειμένου να πάρω την ΕΥΔΑΠ να μην τους κόψει το νερό! Δεν ξέρω αν καταλαβαίνετε. Και αν δεν πιστεύετε εμένα, όλοι σας έχετε εκπροσώπους συνδικαλιστές που ανήκουν στον χώρο του καθενός. Μειώνονταν συνεχώς οι εργαζόμενοι. Τα χρέη σήμερα ανέρχονται στα 450 εκατομμύρια.

Και τι κάνει το σημερινό νομοσχέδιο; Άμεση επένδυση 170 εκατομμυρίων δολαρίων, οφειλές και αποζημιώσεις για τους εργαζόμενους περίπου 41 εκατομμύρια ευρώ, διασφάλιση όλων των θέσεων εργασίας, περίπου εξακοσίων, που είναι σήμερα και επιπλέον έσοδα για το ελληνικό δημόσιο, τα οποία ανέρχονται στο 1,1 δισεκατομμύριο ευρώ. Ενίσχυση της ελληνικής οικονομίας με 1,6 δισεκατομμύριο ευρώ. Δημιουργία μέσα στην τριετία άλλων χιλίων τετρακοσίων θέσεων εργασίας, έτσι ώστε ο συνολικός αριθμός των εργαζομένων να φτάσει τις δύο χιλιάδες. Ανάπτυξη των σχολών μαθητείας και κυρίως ζωντάνια σε μια περιοχή που κρατάει τη βιομηχανική περιοχή της χώρας, αναζωογονώντας ένα σημαντικό ναυπηγείο που έχει εκλεκτούς εργαζόμενους με πολύ μεγάλη εμπειρία, με καταπληκτικές γνώσεις και τα λέω υπεύθυνα και μετά λόγου γνώσεως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Γ΄ Αντιπροέδρου της Βουλής)

Ενώ είμαι πάρα πολύ ευχαριστημένος σήμερα, στενοχωριέμαι κιόλας –τελειώνω, κύριε Πρόεδρε, με αυτό και ευχαριστώ για την ανοχή, αλλά είχα ίσως το δικαίωμα και λόγω των όσων σας ανέφερα- γιατί γι’ αυτή την υπόθεση των ναυπηγείων για πολλά χρόνια έχω δώσει με πολλούς συναδέλφους που δεν είναι σήμερα εδώ στη Βουλή, κύριε Κεγκέρογλου, και του δικού σας κόμματος -να μην αναφέρω ονόματα και παρεξηγηθώ- πολλαπλούς αγώνες για να στηρίξουμε να μείνει ζωντανό, όπως φυτοζωούσε, το ναυπηγείο. Γιατί αν είχε κλείσει, δεν θα υπήρχε σήμερα η λύση.

Και αυτή είναι η μεγάλη τομή που κάνει το σημερινό νομοσχέδιο, που δίνει πνοή σε ένα σημαντικό εργαλείο για τη δυτική Αττική, αλλά και για τη χώρα, θα πω. Και με αυτό τον τρόπο μπαίνει τέλος στην αγωνία των εργαζομένων και η ομηρία τους σταματάει.

Ευχαριστώ θερμά για την υπομονή σας και την ανοχή του χρόνου, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, είστε και Πρόεδρος, υπάρχει μια ανοχή.

Τον λόγο τώρα έχει η Κοινοβουλευτική Εκπρόσωπος του ΠΑΣΟΚ κ. Νάντια Γιαννακοπούλου και αμέσως μετά ο κύριος Υπουργός.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριοι Υπουργοί, δεν θα μπορούσα να ξεκινήσω τη σημερινή μου τοποθέτηση χωρίς να αναφερθώ στο θέμα το οποίο κυριαρχεί στον δημόσιο διάλογο αυτή τη στιγμή και, βεβαίως, έχει να κάνει με την παρακολούθηση των τηλεπικοινωνιών του Προέδρου του ΠΑΣΟΚ, του Νίκου Ανδρουλάκη.

Στο ΠΑΣΟΚ, κυρίες και κύριοι της Συμπολίτευσης, κύριοι Υπουργοί, σε ζητήματα δημοκρατίας, σε ζητήματα διαφάνειας είμαστε αδιαπραγμάτευτοι. Δεν χωράει καμμία υπόνοια και δεν χωράει καμμία σκιά σε ζητήματα αντίστοιχης θεματολογίας, αποτελώντας για εμάς κόκκινη γραμμή. Συνεπώς, βεβαίως και είναι πάρα πολύ σημαντική η υπερψήφιση του αιτήματος της παράταξής μας και η απόφαση η οποία τελικά ελήφθη και υπερψηφίστηκε από σύσσωμη την Αντιπολίτευση και από εκατόν σαράντα δύο Βουλευτές για τη σύσταση εξεταστικής επιτροπής αναφορικά με τις υποθέσεις των γενόμενων παρακολουθήσεων.

Είναι φανερό βέβαια ότι από την πλευρά της Κυβέρνησης γίνεται συστηματικά μια προσπάθεια υποβάθμισης, μια προσπάθεια αποσιώπησης, θα έλεγα, αυτού του προβλήματος ελπίζοντας πιθανά σε ένα ξεφούσκωμά του. Όμως από μέρους μας -και αυτό σας το λέμε καθαρά και σας το λέμε στεντόρεια, κύριοι Υπουργοί- εμείς θα επιμείνουμε προκειμένου να χυθεί άπλετο φως και να δοθούν επιτέλους απαντήσεις, απαντήσεις που δεν έχουν δοθεί εδώ και έναν περίπου μήνα όπου έχει βγει στη δημοσιότητα αυτό το ζήτημα. Ποιος και γιατί, για ποιον λόγο, για ποιον λόγο εθνικής ασφάλειας, όπως λέτε δήθεν εσείς, παρακολουθούσε τις τηλεπικοινωνίες του Προέδρου μας Νίκου Ανδρουλάκη και επίσης ποιος έχει προμηθευτεί και ποιος χρησιμοποιεί το σύστημα «Predator» στη χώρα μας. Σιγή ιχθύος, βέβαια, από μία κατά τα άλλα λαλίστατη και επικοινωνιακότατη Κυβέρνηση.

Και μέσα σε όλα αυτά όσο κι αν προσπαθείτε να ρίξετε την μπάλα στην εξέδρα, η ευθύνη του Πρωθυπουργού είναι δεδομένη, είναι αμείωτη και είναι μη μεταβιβάσιμη. Έχει ξεκάθαρη αντικειμενική πολιτική ευθύνη ο Πρωθυπουργός, ο οποίος το πρώτο του μέλημα, κυρίες και κύριοι συνάδελφοι, ήταν να μεταφέρει την αρμοδιότητα της ΕΥΠ κάτω από τον ίδιο.

Και όλα αυτά βέβαια γίνονται μέσα σε έντονες κοινωνικές φουρτούνες και αναταραχές όπου οι πολίτες έχουν να αντιμετωπίσουν βασικά προβλήματα της καθημερινότητάς τους με το κύμα ακρίβειας, με την ενεργειακή κρίση, με έναν χειμώνα ο οποίος αναμένεται, προμηνύεται ιδιαίτερα παγωμένος με την επανεμφάνιση της πανδημίας του COVID και αυτό δεν μπορούμε να το ξεχνάμε ή να το αφήνουμε έξω από τον διάλογο, με την αυξανόμενη εγκληματικότητα, με τα τεταμένα εθνικά μας ζητήματα, με την έλλειψη ασφάλειας.

Άρα έχουμε ένα καυτό μείγμα στο οποίο, βεβαίως, προστίθενται και ζητήματα δημοκρατίας και διαφάνειας.

Σε αυτό το σημείο και πριν μπω στην ουσία του σημερινού νομοσχεδίου, θέλω να μου επιτρέψετε να ξεκαθαρίσουμε δύο πάρα πολύ σοβαρά πράγματα.

Πρώτον, πρέπει να σταματήσει επιτέλους η περίφημη επιχειρηματολογία της Κυβέρνησης ότι δήθεν κάποιοι ασχολούνται, δηλαδή η Κυβέρνηση, με τα προβλήματα του λαού, με τα προβλήματα του κόσμου και κάποιοι άλλοι, δηλαδή η Αντιπολίτευση, όχι.

Εμάς, στο ΠΑΣΟΚ, μας ενδιαφέρουν και έχουμε ως πρώτη προτεραιότητα, κυρίες και κύριοι συνάδελφοι, την ακρίβεια, την ενεργειακή κρίση, τις ανατιμήσεις, τα τεράστια ζητήματα τα οποία καίνε κυριολεκτικά τα ελληνικά νοικοκυριά.

Όμως, κύριε Υπουργέ, κύριε Γεωργιάδη, μαζί με αυτά τα προβλήματα κανείς δεν μπορεί να υποβαθμίζει -και όχι απλά δεν μπορεί, αλλά είναι δημοκρατικά επικίνδυνο να υποβαθμίζει- τα ζητήματα διαφάνειας και δημοκρατίας τα οποία αναδείχθηκαν από τις υποκλοπές και από την παρακολούθηση του Νίκου Ανδρουλάκη. Όποιος προσπαθεί να τα υποβαθμίσει, φοβάμαι ότι έχει ψευδαισθήσεις. Όποιος προσπαθεί να τα υποβαθμίσει ή όποιος προσπαθεί να τα κάνει να ξεχαστούν, αυταπατάται. Ψευτοδιλήμματα τέτοιου είδους, όλα αυτά τα οποία ακούσαμε τις προάλλες, στρώνουν το χαλί για επικίνδυνες καταστάσεις. Γι’ αυτό προσέξτε καλά.

Υπάρχει και ένα δεύτερο θέμα, πολύ σοβαρό. Είναι φανερό, κυρίες και κύριοι συνάδελφοι, τι είναι αυτό το οποίο επιδιώκει ο κ. Πούτιν από τη διαχείριση του ενεργειακού σε σχέση με την κόντρα την οποία έχει με τη Δύση. Δεν νομίζω ότι προσφέρει κανείς κάποια νέα ανάγνωση με το να το επισημαίνει αυτό και ειδικά στο ΠΑΣΟΚ. Διότι, εμείς ήμασταν σαφείς και ξεκάθαροι, χωρίς αστερίσκους, από την πρώτη στιγμή με ποιους είμαστε και ποιους καταδικάζουμε, καταδικάζοντας ξεκάθαρα τη βάρβαρη και παράνομη εισβολή της Ρωσίας.

Όμως, ακούστε καλά, κυρίες και κύριοι της Συμπολίτευσης, φοβάμαι πολύ ότι πάει να δημιουργηθεί ένα κλίμα ότι όποιος ασκεί σκληρή αυστηρή κριτική στην Κυβέρνηση, είναι δήθεν παράγοντας αποσταθεροποίησης. Αποσταθεροποιεί, λένε, το πολιτικό σκηνικό.

Ξέρετε, κυρίες και κύριοι της Νέας Δημοκρατίας, στις δημοκρατίες η αντιπολίτευση υπάρχει για να ασκεί κριτική, όχι για να φτιάχνει τη χωρίστρα της Κυβέρνησης, ούτε για να λιβανίζει την Κυβέρνηση. Δεν πιστεύω ότι κανείς, μα κανείς, θέλει να υπάρχει κάποια αποσταθεροποίηση, πόσω μάλλον το ΠΑΣΟΚ, πόσω μάλλον η δημοκρατική παράταξη, που θέλει λύσεις, θέλει μεταρρυθμίσεις, που κάνει σκληρή αντιπολίτευση, πάντα, όμως, με προτάσεις.

Άλλωστε για την αποσταθεροποίηση δεν χρειάζεται να προσπαθήσει και κανείς ιδιαίτερα, κύριε Γεωργιάδη. Αποσταθεροποιείται η Κυβέρνηση από μόνη της με τις παρακολουθήσεις, με τα ζητήματα δημοκρατίας τα οποία αναδείχθηκαν. Όμως, αλίμονο αν όποια δύναμη ασκεί κριτική και λέει ότι χρειάζεται αλλαγή κυβέρνησης, να έχει τον κίνδυνο να κατηγορηθεί είτε για δήθεν επηρεασμό από τον Πούτιν είτε για άλλα σενάρια. Τι άλλο θα ακούσουμε; Πραγματικά απορώ.

Στο, τέλος, δηλαδή, αυτό το οποίο λέτε κάποιοι είναι ότι δεν θα πρέπει να μιλάνε τα κόμματα κατά την άποψή σας. Αυτό είναι αυτό το οποίο μας λέτε; Αυτό λέτε; Αυτό είπε ο κύριος Πρωθυπουργός στο Υπουργικό Συμβούλιο χθες; Όταν, λοιπόν, υπάρχουν τέτοια ζητήματα, δυστυχώς τότε ανοίγουν επικίνδυνες καταστάσεις.

Εγώ ένα πράγμα θέλω να σας πω και να μπω στην ουσία του νομοσχεδίου τώρα. Με κανέναν απολύτως τρόπο, με κανένα τέτοιο σενάριο, το οποίο κάποιοι προσπαθούν να εξυφάνουν, δεν πρόκειται να επιβληθεί σιωπητήριο στην αντιπολίτευση και ειδικά σιωπητήριο στο ΠΑΣΟΚ, είτε σας αρέσει είτε δεν σας αρέσει.

Τώρα, έγινε πάρα πολύ μεγάλη κουβέντα γι’ αυτό το πραγματικά σοβαρό νομοσχέδιο που έχει να κάνει με την εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα. Αναμφίβολα στον πυρήνα της σημερινής συζήτησης έχει κυριαρχήσει το θέμα των Ναυπηγείων Ελευσίνας. Δυστυχώς. Οι συγκεκριμένες διατάξεις σηκώνουν πολλή κουβέντα προς συζήτηση, καθώς ως επί το πλείστον διαπνέονται από μια γενικότερη αφηρημένη και αόριστη νομοθέτηση με κενά και με ασάφειες.

Δεν ξέρω αν η Κυβέρνησή σας είναι οπαδός της «δημιουργικής ασάφειας», όπως ήταν η προηγούμενη κυβέρνηση. Και εδώ που τα λέμε την πολιτική της προηγούμενης κυβέρνησης, της κυβέρνησης του ΣΥΡΙΖΑ, συνεχίζετε και τώρα με τον τρόπο που νομοθετείτε για τα Ναυπηγεία Ελευσίνας.

Σε κάθε περίπτωση, όμως, το ιστορικό Ναυπηγείο της Ελευσίνας αποτελεί ως γνωστόν το δεύτερο μεγαλύτερο στη χώρα. Όμως, δυστυχώς, όπως και τα άλλα εγχώρια ναυπηγεία σήμερα είτε δεν λειτουργούν καθόλου είτε υπολειτουργούν. Στο ίδιο μήκος κύματος κινείται και το Ναυπηγείο της Ελευσίνας, το οποίο κάποτε έσφυζε από ζωή και από ναυπηγοεπισκευαστική δραστηριότητα. Δυστυχώς, έχει οδηγηθεί σε ύφεση και σε μαρασμό. Και εν τοις πράγμασι το ναυπηγείο και οι εξακόσιοι εναπομείναντες εργαζόμενοι έχουν τεθεί σε καθεστώς παύσης λειτουργίας και δραστηριότητας. Μόνο ένα μικρό τμήμα αυτού απασχολείται με την παράδοση πυραυλάκατων στο Πολεμικό Ναυτικό, το οποίο έργο και αυτό αναμένεται σύντομα να ολοκληρωθεί.

Και μετά από αυτό, λοιπόν, τι; Όπως φαίνεται έχει περιπέσει σε πολύ δύσκολη θέση. Χαρακτηριστικό της οικονομικής ανέχειας και της παύσης πληρωμής στην οποία έχουν εισέλθει τα ναυπηγεία, είναι βεβαίως και το πραγματικό γεγονός ότι το σύνολο των πάσης φύσεως οφειλών του ναυπηγείου ανέρχεται σε περίπου 440 εκατομμύρια ευρώ. Ο δε μεγαλύτερος πιστωτής είναι το ελληνικό δημόσιο. Και, βεβαίως, είναι πραγματικά θλιβερό -και δεν νομίζω ότι κανείς διαφωνεί- ότι η Ελλάδα, μια θαλάσσια χώρα, η οποία έχει μια πολύ ισχυρή παράδοση στη ναυσιπλοΐα και είναι σε άμεση σχέση με τη ναυπηγοεπισκευαστική τέχνη, στερείται ενός ανταποδοτικού, ενός βιώσιμου και λειτουργικού ναυπηγείου.

Διαθέτουμε τόσα πλοία και όχι ναυπηγεία για την κατασκευή επισκευή αυτών, όταν αντιθέτως θα έπρεπε και θα μπορούσαν τα ελληνικά ναυπηγεία να αποτελέσουν πόλο έλξης και να συμβάλλουν ουσιαστικά ως στήριγμα της εθνικής οικονομίας. Όμως δεν είναι τώρα ώρα ούτε να ανατρέξουμε στις ευθύνες ούτε να δούμε τι φταίει ή ποιος φταίει. Όλα αυτά είναι ειπωμένα.

Το βασικό, λοιπόν, μέλημα είναι πλέον η επανεκκίνηση των ναυπηγείων. Αυτό είναι που ζητούμε όλοι, αυτό είναι που θέλουμε όλοι. Η εξυγίανση και η επαναλειτουργία του Ναυπηγείου Ελευσίνας κρίνεται απολύτως απαραίτητη. Άλλωστε νομίζω ότι όλοι οι φορείς αυτό ακριβώς είπαν κατά την ακρόασή τους. Είναι ένας στόχος βασικότατος για τη χώρα, για την εθνική οικονομία, για την εθνική ασφάλεια. Αυτό, όμως, θα πρέπει να γίνει με κανόνες. Αυτό θα πρέπει να γίνει προκειμένου να επιλυθούν τα χρόνια προβλήματα του παρελθόντος που δεν μπορεί να επαναληφθούν στο μέλλον. Έτσι δεν είναι; Θα πρέπει να προστατευτούν -και αυτό αποτελεί μέλημα πρώτιστης σημασίας για εμάς στο ΠΑΣΟΚ- οι εργαζόμενοι και τα δικαιώματα των εργαζομένων, λαμβάνοντας υπ’ όψιν ταυτόχρονα το περιβάλλον και την πράσινη ανάπτυξη. Βεβαίως και φυσικά θα πρέπει να εξυπηρετηθεί το δημόσιο συμφέρον.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστεί να πάρω τον χρόνο της δευτερομιλίας μου, κύριε Πρόεδρε, και τελειώνω.

Οι βασικοί προβληματισμοί μας, όπως άλλωστε τους ανέλυσε ο ειδικός αγορητής κ. Πάνας, έχουν να κάνουν πρωτίστως με τα εργασιακά δικαιώματα και τη διασφάλισή τους, με τη βιωσιμότητα του επενδυτικού σχεδίου και βεβαίως και φυσικά με το δημόσιο συμφέρον.

Στη συζήτηση του νομοσχεδίου δεχτήκατε ύστερα από πολύ έντονη πίεση μας να επιλύσετε κάποια από τα εργασιακά ζητήματα και αυτό είναι θετικό. Είναι πραγματικά θετικό και το αναγνωρίζουμε. Βεβαίως, υπάρχουν και κάποια ακόμα ζητήματα τα οποία έχουν τεθεί και τα οποία θα σας θέσουμε και στην πορεία.

Έρχομαι στα ειδικότερα ζητήματα. Είναι καλοδεχούμενη η από 30-8-2022 νομοτεχνική βελτίωση, οπότε και ρυθμίστηκαν τα τρία από τα πέντε ζητήματα τα οποία είχε θέσει το ΠΑΣΟΚ και ομιλητές του στις επιτροπές. Είναι θετικό ότι υπάρχει η πρόβλεψη για τη διατήρηση των εξακοσίων περίπου θέσεων εργασίας για χρονικό διάστημα τουλάχιστον δώδεκα μηνών από την ολοκλήρωση της μεταβίβασης, με προτεραιότητα στο υπάρχον προσωπικό και με στόχο τον διπλασιασμό των θέσεων εντός δύο ετών.

Βεβαίως εδώ πέρα κάτι πολύ σημαντικό είναι ότι θα πρέπει να διασφαλιστεί και το είδος της απασχόλησης των εργαζομένων. Μην έχουμε ξαφνικά εξακόσιες θέσεις μερικής απασχόλησης νέων εργαζομένων με τον βασικό μισθό σε αντικατάσταση των παλιών. Βέβαια όλα αυτά θα τα δούμε και με βάση τις συλλογικές συμβάσεις εργασίας.

Ομοίως ορθή είναι και η νομοτεχνική βελτίωση ως προς το ελάχιστο ποσό απόδοσης, το οποίο από τα 15 εκατομμύρια ορίζεται στα 20. Η άλλη σημαντική διόρθωση βεβαίως που φέρατε έχει να κάνει με το άρθρο 11α και τον τρόπο για το χρονοδιάγραμμα αποπληρωμής των δεδουλευμένων των εργαζομένων, οπότε και πλέον τίθενται περισσότερο συγκεκριμένα ποσοτικά και χρονικά κριτήρια, με την καταβολή του 30% του συνόλου μετά την ημερομηνία της επικύρωσης της συμφωνίας από το δικαστήριο και το 70% μετά την ημερομηνία ολοκλήρωσης των μεταβιβάσεων.

Για εμάς -σας το είπα, σας το ξαναλέω- το ζήτημα των εργαζομένων είναι ένα ζήτημα ζωτικής σημασίας. Δεν μπορεί να νοηθεί ναυπηγείο ή εξυγίανση αυτού χωρίς τους εργαζομένους του, χωρίς τα δικαιώματά τους, τα δεδουλευμένα τους. Και επειδή αναφερόμαστε στο κομμάτι αυτό για την περαιτέρω εξασφάλιση των δικαιωμάτων τους, πιστεύουμε ότι θα πρέπει στην παράγραφο 11 του άρθρου 2 να προστεθεί πως αμφότερες οι νέες εταιρείες αναλαμβάνουν υποχρεώσεις του Ναυπηγείου Ελευσίνας απέναντι των εργαζομένων για απαιτήσεις τους και όχι μόνο η «ONEX ELEFSIS NAVAL MARITIME Α.Ε.».

Στο παρόν σχέδιο νόμου ρητά προβλέπεται ότι οι νέες εταιρείες δεν αποτελούν διάδοχο εργοδότη κατά την έννοια του π.δ.178/2002, αλλά αναλαμβάνουν την ενοχική υποχρέωση αποπληρωμής των ρυθμιζόμενων υποχρεώσεων των Ναυπηγείων Ελευσίνας προς αυτού. Αυτό θέτει ερωτήματα όπως αντιλαμβάνεστε πολύ ξεκάθαρα. Σε κάθε πάντως περίπτωση είναι αλλαγές οι οποίες είναι προς τη σωστή κατεύθυνση, που εμείς ήδη από την πρώτη στιγμή είχαμε επισημάνει και βεβαίως χρειάζονται και περαιτέρω διορθώσεις.

Μεγάλης σημασίας και αυτό το οποίο έθεσε ο ειδικός αγορητής μας είναι -και έχει να κάνει- με τα μείζονα ζητήματα και ερωτήματα τα οποία προκύπτουν και έχουν να κάνουν με τη βιωσιμότητα του επενδυτικού σχεδίου. Δηλαδή, τι θα συμβεί με τις οφειλές του ναυπηγείου προς το ελληνικό δημόσιο; Τι θα συμβεί με τις οφειλές του ναυπηγείου προς το ΕΦΚΑ, προς τις τράπεζες, που, σύμφωνα με τις δηλώσεις σας, όπως έχετε πει πολλές φορές είναι στα 440 εκατομμύρια και με το σχέδιο της εξυγίανσης επιδιώκεται να διαγραφεί το 50%; Πώς θα περικοπούν; Από πού; Αυτό δεν δημιουργεί ζημιά στο ελληνικό δημόσιο; Δεν θα έπρεπε να υπάρχει συγκεκριμένη ενημέρωση της Βουλής των Ελλήνων στα ερωτήματα τα οποία σας έθεσε ο εισηγητής μας κ. Πάνας;

Αυτά δεν είναι απλά λογιστικά θέματα, όπως σας είπαμε, αλλά είναι ουσιαστικά. Είναι θέματα βιωσιμότητας, που έχουν να κάνουν και με τα εργασιακά και βεβαίως έχουν να κάνουν και με το θέμα της εκτέλεσης του δημοσίου συμφέροντος.

Δεν ξέρουμε ποιο συγκεκριμένα είναι το επενδυτικό σχέδιο, καθώς εδώ πέρα αυτό το οποίο φέρνετε είναι ένα σχέδιο το οποίο μπορεί και να αλλάξει, μπορεί και να είναι διαφορετικό, όπως λέει συγκεκριμένο άρθρο του νομοσχεδίου. Δεν ξέρουμε πόσο ακριβώς θα ζημιωθεί το ελληνικό δημόσιο. Δεν υπάρχει καμμία συγκεκριμένη εγγύηση υλοποίησης. Υπάρχουν ασάφειες και στηρίζονται σε υποθέσεις και σε θεωρητικά δεδομένα, όχι υλοποιήσιμα, όχι πραγματικά, δεν το γνωρίζουμε αυτό και βεβαίως δεν ξέρουμε από πού συγκεκριμένα θα χρηματοδοτηθούν οι επενδύσεις. Χρηματικές διακοινώσεις έχουμε. Δεν υπάρχει κάτι συγκεκριμένο, κύριε Υπουργέ. Αυτά, λοιπόν, χρειάζονται διευκρινίσεις περισσότερες. Χρειάζονται δεσμεύσεις όσον αφορά την υλοποίησή τους και όχι απλά λόγια.

Κεντρική θέση μας, λοιπόν, είναι η ανάγκη ολικής επαναλειτουργίας του Ναυπηγείου Ελευσίνας, όμως με κανόνες και με όρους βιωσιμότητας. Ασφαλώς και λέμε «ναι» στην επανεκκίνησή του, όμως αυτό το νομοσχέδιο χρήζει διορθώσεων τις οποίες έχουμε επισημάνει και στις οποίες επιμένουμε.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρίες και κύριοι συνάδελφοι, θα προσπαθήσω εξαιρετικά καλόπιστα να αντιμετωπίσω τους συναδέλφους και του ΣΥΡΙΖΑ και του ΠΑΣΟΚ και της Ελληνικής Λύσης. Λέω τα τρία κόμματα που εν πάση περιπτώσει έχουν δείξει κάποιο σχετικό ενδιαφέρον για να προχωρήσει αυτό το σχέδιο, γιατί το ΚΚΕ και το ΜέΡΑ25 έχουν μια αξιωματική ανάποδη θέση, που δεν έχει λόγο να απαντηθεί.

Θα ξεκινήσω με αυτά που άκουσα προηγουμένως από την κ. Νάντια Γιαννακοπούλου, την Κοινοβουλευτική Εκπρόσωπο του ΠΑΣΟΚ. Είπε ότι ορισμένα απ’ όσα μού ζήτησε το ΠΑΣΟΚ έγιναν δεκτά στο νομοσχέδιο όσον αφορά τη διασφάλιση των εργαζομένων. Με συγχωρείτε πάρα πολύ, όλα όσα ζήτησε το ΠΑΣΟΚ έγιναν δεκτά. Το μόνο που δεν έχω κάνει -και θα το κάνω τώρα- είναι ότι ο κ. Κεγκέρογλου στην ομιλία του είπε ότι πλην της δηλώσεως του κυρίου Υπουργού Αμύνης ότι θα έχει το δικαίωμα στο μέλλον, εφόσον πάρει αμυντικά προγράμματα το ναυπηγείο να επαναδιαπραγματευτεί τον τρόπο αποπληρωμής, ότι θα πρέπει να γίνει από τον Υπουργό μια ανάλογη δήλωση, που να έχει χαρακτήρα ερμηνείας για το μέλλον.

Την κάνω, λοιπόν, και τη δήλωση αυτή, κύριε Κεγκέρογλου, και λέω βεβαίως για να εξηγήσω τι έγινε με τον κ. Παναγιωτόπουλο, για να μην έχουμε μεταξύ μας παρεξηγήσεις, χωρίς λόγο δηλαδή, ναι, έχει αυτό που θα πω τώρα χαρακτήρα ερμηνευτικής δηλώσεως, στο μέλλον το Πολεμικό Ναυτικό προφανώς στα καινούργια συμβόλαια που θα δίνει στα Ναυπηγεία Ελευσίνας, εάν κρίνει ότι μπορεί να κάνει κάποια καλύτερη διαπραγμάτευση για να πάρει περισσότερα χρήματα από όσα κατ’ ελάχιστον θα προβλέπει το σχέδιο νόμου και η δικαστική απόφαση προφανώς και μπορεί να το κάνει. Αυτό είναι το τελευταίο που δεν έχω κάνει δεκτό από το ΠΑΣΟΚ. Όλα τα άλλα έχουν γίνει δεκτά.

Όσον αφορά τους φιλτάτους συναδέλφους του ΣΥΡΙΖΑ, θα σας πω και τι πρόκειται να κάνουμε. Θα καταθέσω τώρα τις νομοθετικές βελτιώσεις όπου είναι και όλα αυτά που είπαμε χθες -παρακαλώ πολύ να μπουν στο σώμα-, χωρίς την τροπολογία που μου καταθέσατε.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 312-313)

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αλλά σας έχω μοιράσει ήδη και την εκδοχή νομοτεχνικών βελτιώσεων με δεκτή την τροπολογία σας. Δεν έχω καμμία αντίρρηση να την κάνω δεκτή. Αντιθέτως, εάν το πρόβλημα του ΣΥΡΙΖΑ είναι το αν θα πρέπει να γίνει μια εκ νέου συνεδρίαση της Επιτροπής Εμπορίου πριν από την αίτηση στο δικαστήριο, ώστε να έχει πολύ μεγαλύτερη διαφάνεια το όλο εγχείρημα και να έχει ο ΣΥΡΙΖΑ μεγαλύτερη διασφάλιση ότι αυτά που λέμε εδώ αυτά θα είναι στην αίθουσα στο δικαστήριο, σας λέγω ότι αν ο ΣΥΡΙΖΑ δηλώσει έστω μέχρι την τελευταία στιγμή ότι θα ψηφίσει «ναι» επί της αρχής, θα κάνω δεκτή και αυτή την τροπολογία και θα την καταθέσω μέσα στη νομοτεχνική βελτίωση. Όμως και ο ΣΥΡΙΖΑ από ό,τι ακούω θα πάτε στο «παρών». Άρα είναι ένα πρόσχημα αυτό. Δεν σας αφορά και δεν υπάρχει κανένας λόγος να χάνουμε και άλλον χρόνο.

Ξαναλέω, εάν το πραγματικό σας πρόβλημα είναι ότι θέλετε να έχετε και ένα επιπλέον εχέγγυο διαφάνειας πλην αυτού που ψηφίζουμε σήμερα, θα το κάνω δεκτό. Ιδού πεδίον δόξης λαμπρόν. Πείτε «ναι», να το κάνω δεκτό. Εάν μου πείτε «και να το κάνεις δεκτό και αυτό το τελευταίο που σου ζητήσαμε, δεν θα ψηφίσουμε «ναι»» ε, πείτε, «δεν θα ψηφίσουμε «ναι»». Δεν υπάρχει πρόβλημα. Δεν χάνουμε χρόνο στα αυτονόητα. Άρα, όπως στο Κίνημα Αλλαγής έγιναν δεκτές, κύριε Κεγκέρογλου, όλες σας οι παρατηρήσεις, το 100%, αλλά επιμένετε να λέτε «όχι» -δικαίωμά σας-, έτσι και στον ΣΥΡΙΖΑ, με αυτή τη μικρή εκκρεμότητα την οποία λέμε.

Είπε η κ. Γιαννακόπουλου -και το λέω επειδή ήταν η τελευταία ομιλήτρια, για να καταλάβει και ο κόσμος που μας ακούει- ότι αυτό το σχέδιο νόμου δεν έχει διασφάλιση βιωσιμότητας, ότι δεν είμαστε πεπεισμένοι για τη χρηματοδότηση, δεν είμαστε πεπεισμένοι ότι είναι βιώσιμο το σχέδιο και διάφορα άλλα τα οποία πολύ ωραία ανέπτυξε η έγκριτη συνάδελφος. Το έχω εξηγήσει όσο πιο απλά μπορώ, γιατί πράγματι είναι μια ad hoc διαδικασία, λίγο περίεργη, και αναλαμβάνω την ευθύνη γι’ αυτό.

Όλα όσα είπε η κ. Γιαννακοπούλου ως αμφιβολίες είναι αυτά που θα πρέπει να εξηγηθούν από τον επενδυτή στο δικαστήριο. Και αυτό που τελικά θα κρίνει εάν πράγματι τα έχουν τα λεφτά και αν πραγματικά το σχέδιο εξυγίανσης είναι βιώσιμο και μπορεί να προχωρήσει, δεν θα είμαστε εμείς εδώ, αλλά θα είναι ο δικαστής. Άρα, αν κάποιος από εδώ θέλει να ψηφίσει, αλλά δεν ψηφίζει γιατί φοβάται όλα αυτά, κακώς δεν ψηφίζει, γιατί αυτά θα κριθούν σε επόμενο στάδιο στο δικαστήριο.

Γιατί είπαμε ότι θα κριθούν σε επόμενο στάδιο κι όχι σήμερα; Είναι μια δόκιμη ερώτηση κάποιων από εσάς. Διότι αν το σχέδιο εξυγίανσης έρθει ως νόμος στη Βουλή, σε αυτή την περίπτωση θα έχουμε παρακάμψει, σας είπα, τον κοινό πτωχευτικό νόμο. Ο κοινός πτωχευτικός νόμος προβλέπει την κατάθεση του σχεδίου εξυγίανσης στο αρμόδιο δικαστήριο και την αποδοχή ή όχι του σχεδίου εξυγίανσης από το αρμόδιο δικαστήριο. Όταν μία ιδιωτική επιχείρηση πηγαίνει για αναδιάρθρωση και άρα διευθέτηση των χρεών της στο αρμόδιο δικαστήριο βάσει του κοινού πτωχευτικού νόμου, σε αυτή την περίπτωση δεν τίθεται ζήτημα κρατικών ενισχύσεων, γιατί αυτός είναι ο γενικός νόμος που ισχύει για όλες επιχειρήσεις. Άρα δεν μπορεί να τεθεί εύνοια εφόσον ακολουθήσει αυτό που ακολουθούν όλες οι επιχειρήσεις.

Εάν όμως αντιθέτως πας να νομοθετήσεις ad hoc, δηλαδή δεσμεύσεις, δεν υπάρχει πια δικαστήριο. Αν τα ψηφίσουμε όλα αυτά εδώ, είναι νόμος. Τι θα πει το δικαστήριο; Αν καλώς ή όχι ψήφισε η Βουλή; Είναι κυρίαρχη. Άρα, σε αυτή την περίπτωση, δεν υπάρχει πτωχευτικός νόμος. Σε αυτή την περίπτωση υπάρχει «νόμος Ελευσίνας».

Σε αυτή την περίπτωση, όμως, έχουμε πιθανή έως και βεβαία κρατική ενίσχυση. Σε αυτή τη δεύτερη περίπτωση η διαδικασία εγκρίσεως από την «DIGICOM» είναι εξαιρετικά μακρόσυρτη και το πιθανότερο με πολλές δικές της παρατηρήσεις, διότι προφανώς θα πρέπει αυτό να τεθεί υπό το πρίσμα τού αν παραβιάζεται ο ανταγωνισμός με άλλα ναυπηγεία. Παλιά ήταν το πρόβλημα στον Σκαραμαγκά. Αν αντιθέτως -γι’ αυτό έχουμε δεσμευθεί στην Ευρωπαϊκή Επιτροπή και γι’ αυτό πήραμε το stand still- εμείς πάμε με τον κοινό πτωχευτικό νόμο, τότε δεν τίθεται θέμα κρατικών ενισχύσεων, διότι εμείς ακολουθούμε αυτό που θα ακολουθούσε η εταιρεία από μόνη της.

Γιατί ερχόμαστε, λοιπόν, αφού πάμε με τον κοινό πτωχευτικό νόμο και δεν ακολουθούμε το μοντέλο που, όπως σωστά είπε ο κύριος εισηγητής του ΣΥΡΙΖΑ, έκαναν οι του ΣΥΡΙΖΑ στα Ναυπηγεία Σύρου; Ο κ. Συρμαλένιος το έθεσε. Διαβάζω, λοιπόν, γιατί ίσως δεν έγινε αντιληπτό.

Σελίς 6, παράγραφος 6. «Από το σύνολο υποχρεώσεων καταβολής ποσών», κ.λπ., «ποσό 142.337.77,45 ευρώ και σε κάθε τελικό και ακριβές ποσό το οποίο προκύπτει από την ολοκλήρωση παράδοσης των έργων εκ των οποίων προκύπτουν οι υποχρεώσεις αυτές, εφόσον είναι μικρότερο αλλά κατ’ ανώτατο όριο το ως άνω ποσό, μεταφέρεται και αναλαμβάνεται από την "ONEX» και αποπληρώνεται άτοκα μετά την ημερομηνία ολοκλήρωσης των μεταβιβάσεων σταδιακά και σε χρονικό διάστημα τριάντα ετών με παρακράτηση ροών ως εξής: α) μέχρι ποσού 2% της καθαρής αξίας» κ.λπ..

Δηλαδή, το σύνολο του ποσού που σήμερα έχει ως χρέος το Πολεμικό Ναυτικό ρυθμίζεται με το παρόν σχέδιο. Και το σχέδιο εξυγίανσης ρυθμίζει αυτό το ποσό. Δεν διαγράφει το συνολικό ποσό. Τι κάνει όμως; Δεν χρεώνει τόκους. Δίνει δύο χρόνια περίοδο χάριτος, για να μπορεί να λειτουργεί το ναυπηγείο και να πάει μπρος, μέχρι να αρχίσει να πληρώνει και βάζει μία ρύθμιση βάσει μελλοντικών συμφωνιών από το Πολεμικό Ναυτικό, γενικά τις αμυντικές συμφωνίες.

Αυτή η ρύθμιση θα μπορούσε να γεννήσει σε κάποιους στο μέλλον ζητήματα απιστίας από το Πολεμικό Ναυτικό. Καίτοι δεν διαγράφει, τύποις δημιουργεί μια ρύθμιση που είναι ad hoc. Για να προστατεύσουμε, λοιπόν, αυτούς τους ανθρώπους που θα μπορούσαν να δεχθούν στο μέλλον την οποιαδήποτε τέτοια ευθύνη, όπως αισθάνονταν οι ίδιοι όταν δέχονταν αυτή την ευθύνη, ερχόμαστε στη Βουλή κι αυτή την ευθύνη την παίρνει ο Υπουργός Ανάπτυξης. Πώς την παίρνει; Με την ψήφο της Βουλής, για να εκπροσωπήσει το ελληνικό δημόσιο στο δικαστήριο. Αυτό κάνουμε εδώ. Επειδή ερχόμαστε εδώ όμως για να δώσουμε στον Υπουργό Ανάπτυξης αυτή τη δυνατότητα, ώστε να έχει πάνω του την ευθύνη και να μην την έχουν υπηρεσιακοί παράγοντες του Υπουργείου Άμυνας ή οποιουδήποτε άλλου Υπουργείου, είπαμε να βάλουμε και τις γενικές αρχές, να ξέρετε τι είναι αυτό που πάει να γίνει στην Ελευσίνα.

Τώρα εσείς θέλετε να πείτε: «Όχι. Αν δεν αποδείξετε το ένα, αν δεν αποδείξετε το άλλο, αν δεν αποδείξετε το τρίτο, αν δεν το γράψετε έτσι, αν δεν το γράψετε αλλιώς…». Μα το καταλαβαίνετε ότι, αν κάνουμε αυτά που λέτε, δεν τίθεται θέμα πτωχευτικού νόμου και δικαστηρίου. Άρα πάμε πάλι στην περίπτωση Α.

Αντιμετωπίσαμε ως Κυβέρνηση τις ενστάσεις των κομμάτων της Αντιπολίτευσης καλόπιστα; Πιστεύω ναι. Άλλωστε όλοι σας το είπατε ότι το κάναμε. Εσείς αντιμετωπίσατε το σχέδιο αυτό και την Κυβέρνηση καλόπιστα; Όχι, είναι η απάντηση. Έρχομαι στον ΣΥΡΙΖΑ. Ποια θα μπορούσε να είναι η κριτική του ΣΥΡΙΖΑ προς αυτό που έχουμε εδώ; Ότι δεν εμπιστευόμαστε τον επενδυτή. Πράγματι θα μπορούσε να πει ένα κόμμα «κοιτάξτε, κύριε Γεωργιάδη, όπως τον είπε ο κ. Γρηγοριάδης, είναι αεριτζής, είναι μπροστινός» και ό,τι άλλο είναι τέλος πάντων. Ανέφερε διάφορους χαρακτηρισμούς. Πολύ ωραία.

Δύναται ο ΣΥΡΙΖΑ ευλόγως να αναπτύξει αυτό το επιχείρημα στο παρόν σχέδιο νόμου; Όχι. Πρώτον, διότι ο ΣΥΡΙΖΑ τον επέλεξε για τα Ναυπηγεία Σύρου κι ακολούθησε μια grosso modo ίδια διαδικασία, με μικρότερα νούμερα προφανώς και χωρίς την εμπλοκή εκεί του Πολεμικού Ναυτικού. Άρα πιο απλή, αλλά πάντως σε αυτές τις νόρμες, με τον τότε ισχύοντα πτωχευτικό νόμο και με τον ίδιο επενδυτή. Άρα είναι περίεργο να θεωρείτε τον επενδυτή αξιόπιστο για τη Σύρο, αλλά αεριτζή για την Ελευσίνα. Αλλά και ως προς την Ελευσίνα, αφού έψαξε να βρει άλλους επενδυτές ο ΣΥΡΙΖΑ και η κυβέρνησή του, κατέληξε πάλι στον ίδιο επενδυτή, με τον οποίο έκανε το αρχικό μνημόνιο και κίνησαν τη διαδικασία.

Άρα τι γίνεται τώρα; Όταν είναι Πρωθυπουργός ο Τσίπρας, Υπουργός Επικρατείας ο Φλαμπουράρης, Υπουργός Άμυνας ο Αποστολάκης είναι αξιόπιστος ο Ξενοκώστας για την Ελευσίνα, αλλά άμα είναι Πρωθυπουργός ο Μητσοτάκης, Υπουργός Άμυνας ο Παναγιωτόπουλος και Υπουργός Ανάπτυξης ο Γεωργιάδης δεν είναι αξιόπιστος; Αυτό το επιχείρημα δεν στέκει. Στην πραγματικότητα ο ΣΥΡΙΖΑ δεν έχει κανένα σοβαρό επιχείρημα για να μην πει «ναι» σ’ αυτό το σχέδιο νόμου.

Πάμε τώρα στο Κίνημα Αλλαγής. Το Κίνημα Αλλαγής είναι μια ειδική περίπτωση, την οποία θέλω να εξηγήσω γιατί με απασχολεί. Εγώ, κυρίες και κύριοι συνάδελφοι, με το Κίνημα Αλλαγής, το ΠΑΣΟΚ δηλαδή, έχω μια σχέση περίεργη. Είναι στην προεδρεία ο κ. Κωνσταντινόπουλος, τον οποίο ιδιαίτερα εκτιμώ και το έχω πει. Εγώ δεν ήμουν ποτέ ΠΑΣΟΚ. Δεξιός ήμουν πάντα στη ζωή μου και δεξιός παραμένω. Όμως, συναντήθηκαν οι δρόμοι μας σε δύσκολες στιγμές. Εγώ δυστυχώς πάσχω από καλή μνήμη. Μου είναι δύσκολο να ξεχάσω ότι με τον κ. Κεγκέρογλου ήμασταν στην ίδια κυβέρνηση. Μου είναι δύσκολο να ξεχάσω ότι με τον κ. Κωνσταντινόπουλο ήμασταν στην ίδια κυβέρνηση. Μου είναι δύσκολο να ξεχάσω ότι η κ. Γιαννακοπούλου ήταν Βουλευτής που στήριζε την κυβέρνηση Σαμαρά - Βενιζέλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν ήμουν Βουλευτής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν ήσασταν. Ήσασταν Γενική Γραμματέας. Το ίδιο πράγμα είναι. Πάντως ήσασταν στην κυβέρνηση. Ακόμα καλύτερα. Μου είναι δύσκολο ξαφνικά να υποκριθώ, βρε παιδιά, ότι είμαστε άγνωστοι μεταξύ μας. Στην ίδια κυβέρνηση ήμασταν και την ίδια μάχη δίναμε. Ένα από τα θέματα αυτής της ίδιας κυβερνήσεως ήταν και τα Ναυπηγεία Ελευσίνας.

Από την αρχή είπα ότι πρέπει να το δούμε εν ευρήτητι πνεύματος. Για ποιον λόγο, κύριοι του ΣΥΡΙΖΑ; Θα μπορούσα να έρθω εγώ εδώ να υποκριθώ ότι ο Γεωργιάδης βρήκε τη λύση μόνος του μετά από δώδεκα χρόνια που αυτό το ναυπηγείο ταλαιπωρείται, ότι καμμία προηγούμενη κυβέρνηση δεν έκανε τίποτα, τα έκανα όλα μόνος μου, να πάρω και τις ψήφους της Νέας Δημοκρατίας και τελείωσε η υπόθεση.

Εγώ αντιθέτως ήρθα και είπα από την αρχή ότι τον επενδυτή τον βρήκε ο ΣΥΡΙΖΑ, τον ξεκίνησε ο ΣΥΡΙΖΑ στη Σύρο, ο ΣΥΡΙΖΑ έκανε το ένα, ο ΣΥΡΙΖΑ έκανε το άλλο. Για ποιον λόγο; Για να δείξω ότι εμένα περισσότερο με ενδιαφέρει αυτό να γίνει ένα πραγματικό εγχείρημα αναγέννησης της ναυπηγικής βιομηχανίας της χώρας, γιατί αυτό είναι που με καίει ως Έλληνα πολίτη, ως Βουλευτή και ως Υπουργό, να δω το μέλλον της ελληνικής ναυπηγικής βιομηχανίας, παρά να το δω μικροκομματικά, για να εισπράξω εγώ ή ο Παπαθανάσης τα εύγε μόνοι μας και να πουν οι εργάτες «μπράβο, μόνοι σας τα κάνατε».

Σας προσέφερα την ευκαιρία αυτό να το κάνουμε από κοινού. Θέλω να είμαι δίκαιος. Δεν είναι κρίμα, κύριε Κεγκέρογλου, να έχετε κάνει σε μένα μόνο -είμαι σίγουρος ότι το έχετε κάνει και στο παρελθόν- τέσσερις επίκαιρες ερωτήσεις για τα Ναυπηγεία Ελευσίνας και τώρα που φτάνουμε στη λύση να μην είστε μέσα στη λύση και να είστε απ’ έξω; Εγώ το βρίσκω άδικο για εσάς. Ό,τι θέλετε θα κάνετε. Ελεύθερος Βουλευτής του Κοινοβουλίου είστε. Αλλά εγώ θέλω να είμαι ειλικρινής στους εργάτες. Ο Κεγκέρογλου βοήθησε για να φτάσουμε σήμερα εδώ. Άσκησε όση πίεση μπορούσε ως Βουλευτής. Και την ώρα που πάτε να πάρετε την κρέμα, αφήνετε την κρέμα όλη σε εμάς. Τι να σας πω; Δικαίωμά σας.

Εγώ θα σας πω τώρα τα νούμερα, γιατί η κ. Γιαννακοπούλου δεν τα γνώριζε. Δεν έχει καταλάβει τι κερδίζει το δημόσιο και τι χάνει. Θα ξαναπώ τα νούμερα, μήπως τυχόν και αλλάξετε γνώμη έστω και την υστάτη στιγμή.

Σύνολο οφειλών ως προς τον ΕΦΚΑ σήμερα: 80 εκατομμύρια. Δεν βάζω τα ψιλά για να μη χάνω χρόνο. Τα ψιλά είναι 951.945 ευρώ. Με το σχέδιο εξυγίανσης θα πάρει 5.760.000 και κάτι ψιλά. Αν δεν υπάρξει το σχέδιο και γίνει βίαιη ρευστοποίηση, όπως λέγεται, θα πάρει 4.039.000. Δηλαδή, ο ΕΦΚΑ με το σχέδιο θα πάρει 1.700.000 παραπάνω.

Ελληνικό δημόσιο, εφορία δηλαδή: Το σύνολο οφειλών σήμερα είναι 27.411.808 ευρώ. Με το σχέδιο εξυγίανσης θα πάρει 1.894.773, με τη βίαιη ρευστοποίηση 1.367.883. Και το ελληνικό δημόσιο, λοιπόν, θα πάρει πεντακόσιες χιλιάδες παραπάνω από το να πάμε στην άλλη λύση, της βίαιης ρευστοποίησης. Η βίαιη ρευστοποίηση τι είναι; Μετοχοποίηση των χρεών, πώληση των ακινήτων κ.λπ..

Εργαζόμενοι: Σύνολο οφειλών 40.439.346 ευρώ το χρέος σήμερα. Με το σχέδιο εξυγίανσης θα πάρουν 40.439.346 ευρώ, δηλαδή το 100% των οφειλών. Με τη βίαιη ρευστοποίηση θα πάρουν 2.015.531. Δηλαδή βρε παιδιά, έτσι καλόπιστα, επειδή λέτε ότι είστε με τους εργάτες και τους εργαζόμενους, αν δεν ήσασταν τώρα Βουλευτές και ήσασταν έξω με τους εργάτες και διαδηλώνατε, στη μία περίπτωση θα πάρεις 40 εκατομμύρια, ενώ στην άλλη θα πάρεις δύο εκατομμύρια. Ποιος είναι, βρε παιδιά, με τους εργάτες; Αυτός που ψηφίζει να πάρουν δύο εκατομμύρια ή που λέει «παρών» στα δύο εκατομμύρια είναι καλύτερος από αυτούς που λένε να πάρουν 40; Αυτά δεν στέκουν σε λογική κριτική. Είναι κωμωδία.

Πάμε στο Πολεμικό Ναυτικό, τώρα. Έχω καταθέσει στη Βουλή τον πίνακα από την επιτροπή, γι’ αυτό και μου έκανε εντύπωση η φασαρία που έγινε πριν. Το Πολεμικό Ναυτικό έχει χρέος σήμερα 142.337.077 ευρώ. Με το σχέδιο εξυγίανσης θα πάρει 142.337.077 ευρώ, το σύνολο. Με τη βίαιη ρευστοποίηση 1.579.517 ευρώ. Δηλαδή, ποιος είναι τώρα με το Πολεμικό Ναυτικό; Εμείς ή εσείς; Το ίδιο γίνεται και στα λοιπά ασφαλιστικά ιδρύματα κ.λπ..

Καταθέτω και τον πίνακα, αν και τον έχω καταθέσει στην επιτροπή, αλλά μήπως η κ. Γιαννακόπουλου, που είχε πει ότι αυτό την ενοχλεί, θέλει να δει τα νούμερα και να αλλάξει άποψη το Κίνημα Αλλαγής, διότι θέλω να είμαι ειλικρινής εδώ.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εσείς στην επιτροπή δεν τα είχατε πει κι αυτά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είχα καταθέσει όλο τον πίνακα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτά είπα κι εγώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είπατε ότι δεν είχατε καταλάβει τι κερδίζει και τι χάνει το δημόσιο.

Για να το καταλάβετε ακόμα πιο απλά, για να το καταλάβουμε ακόμα πιο απλά, για να γίνει δεκτή στο δικαστήριο, βάσει του ισχύοντος Πτωχευτικού Δικαίου μία πρόταση εξυγίανσης…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτά είπα. Τώρα, το ότι θέλετε να πείτε τα δικά σας για να απαντήσετε, είναι δικό σας θέμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να γίνει δεκτή στο δικαστήριο, κύριοι συνάδελφοι, βάσει του Πτωχευτικού μας Δικαίου μία πρόταση εξυγίανσης, πρέπει υποχρεωτικά το σχέδιο να είναι καλύτερο από τη βίαιη ρευστοποίηση. Προσέξτε! Κύριε συνάδελφε, ακούστε λίγο κάτι, μπορεί να μην το έχετε καταλάβει και να σώσουμε και το Κίνημα Αλλαγής από ένα λάθος. Εάν στο δικαστήριο δεν αποδεικνύεται ότι το σχέδιο εξυγίανσης είναι πιο συμφέρον για το δημόσιο απ’ ό,τι η βίαιη ρευστοποίηση, το σχέδιο εξυγίανσης διά του νόμου απορρίπτεται. Άρα, για να γίνει δεκτό το σχέδιο, αυτό πρέπει να είναι αποδεδειγμένο με χαρτί και με μολύβι και με την έκθεση του ορκωτού λογιστή, που υπάρχει από πίσω. Δηλαδή όλα αυτά που λέτε ότι δεν ξέρετε, είναι όλα δεδομένα, δεν συζητούνται.

Υπάρχει κι ένα άλλο τώρα ζήτημα, λέει ο κ. Βιλιάρδος. Μα, δεν έχω πειστεί ότι θα βάλει τα λεφτά η DFC. Έχει ακούσει τον πρέσβη τον προηγούμενο, τον νυν, έχουμε πάει με τον πρέσβη τον προηγούμενο στα ναυπηγεία, τα έχει πει ο Πρόεδρος Τραμπ, ο Πρόεδρος Μπάιντεν, τα έχω πει εγώ. Δεκτόν! Μα, λέω το πιο απλό. Αν δεν αποδεχθούν τα λεφτά στο δικαστήριο, μπορεί να γίνει δεκτό το σχέδιο εξυγίανσης;

Όχι, είναι η απάντηση. Δηλαδή να το πω διαφορετικά. Αν σας έβαζα εδώ να ψηφίσουμε το σχέδιο εξυγίανσης και δεν έβαζα μέσα αυτό που λέτε, θα λέγατε δοκίμως «κάνετε νόμο του κράτους, κύριε Γεωργιάδη, κάτι, χωρίς να είναι αποδεδειγμένα από πίσω». Εγώ κάνω το ανάποδο. Εγώ σας λέω ότι θα πάω στο δικαστήριο, ώστε αυτά που σας λέω εδώ, να αποδειχθούν στο δικαστήριο. Ούτε αυτό σάς κάνει. Εντάξει! Ο καθένας κάνει τα κουμάντα του. Απλώς θέλω να εξηγήσω ότι όλες οι ενστάσεις που θέσατε, εάν απλώς είχαμε κάνει πιο σαφές ότι αυτό θα περάσει από τη δικαστική κρίση βάσει του Πτωχευτικού Δικαίου, έχουν ήδη απαντηθεί, γιατί αν αυτά δεν απαντηθούν δεν εγκρίνεται, είναι η απάντηση. Τόσο απλά. Δεν μπορώ να το εξηγήσω απλούστερα.

Τα θέματα Σπανόπουλου τα είπαμε -μην επανέλθω, αλλά δεν ετέθηκαν και ιδιαίτερα στην Ολομέλεια- και θα κάνω μια αποτίμηση του τι έχει συμβεί, για να πάμε λίγο στα υπόλοιπα του νομοσχεδίου.

Κυρίες και κύριοι συνάδελφοι, είναι ντροπή για την Ελλάδα να έχουμε το μεγαλύτερο μερίδιο ελληνόκτητου στόλου στον πλανήτη και να έχουμε καταφέρει να καταστρέψουμε τη ναυπηγική μας βιομηχανία. Είναι μια ντροπή. Είναι κάτι παράλογο.

Εγώ, κύριε Συρμαλένιε -και γι’ αυτό, επαναλαμβάνω, δίνω και τα εύσημα στην προηγούμενη κυβέρνηση στον βαθμό που το έκανε-, έχω ζήσει ως Υπουργός Ναυτιλίας τα Χριστούγεννα του ’11 τους εργαζόμενους του Ναυπηγείου Σύρου που έρχονταν στο γραφείο μου και κλαίγανε γιατί δεν είχανε ρεύμα στο σπίτι τους από τα χρέη. Και είμαι ευτυχής τώρα που με περιμένουν απέναντι στο γραφείο μου για να γιορτάσουμε το σημερινό νομοσχέδιο, γιατί είναι πάρα πολύ ευχαριστημένοι από το πώς εξελίχθηκε το σχέδιο της «ONEX» των Ναυπηγείων Σύρου.

Αυτό που λέμε, λοιπόν, σήμερα, κύριε Συρμαλένιε και κύριε Δρίτσα, είναι αυτό το επιτυχημένο πράγμα που έκανε η «ONEX» στη Σύρο και αυτή η χαρά που έδωσε στους εργάτες της Σύρου να έρθει και στους εργάτες της Ελευσίνας.

Θυμίζω δε -επειδή ήσασταν εκεί, κύριε Συρμαλένιε, το λέω και όχι για κάποιον άλλον λόγο- ότι τη μέρα που ήμασταν μαζί στα εγκαίνια των Ναυπηγείων Σύρου τον Νοέμβριο του 2019, όπου ήμουν κι εγώ ομιλητής ως Υπουργός Ανάπτυξης και ο τότε Αμερικανός πρέσβης και εσείς ήσασταν παρών, στο βάθος ήταν αντιπροσωπεία των εργατών της Ελευσίνας, γιατί, αν θυμάστε, στο τέλος της ομιλίας μου ζήτησαν να πάρουν τον λόγο και τους τον έδωσα και είπαν «θέλουμε κι εμείς αυτή τη λύση για την Ελευσίνα». Αυτό έγινε τον Νοέμβριο του ’19. Μετά, λοιπόν, από όλον αυτόν τον κόπο και όλα τα κύματα που περάσαμε, φτάσαμε να δώσουμε στους εργάτες αυτή την ευκαιρία.

Τι λέει τώρα ο ΣΥΡΙΖΑ και το ΠΑΣΟΚ; Όχι; «Παρών», ακούω. Μα, τι θα πει «παρών» σε αυτό; Να γίνει ή να μη γίνει;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ό,τι σήμαινε το «παρών» της Νέας Δημοκρατίας για τη σύσταση εξεταστικής επιτροπής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δέχομαι -και το ανέδειξε ιδιαίτερα ο κύριος Αντιπρόεδρος της Βουλής και το καταλάβαμε και από την ομιλία της κ. Γιαννακοπούλου- ότι τελικά το πρόβλημα δεν είναι το παρόν σχέδιο νόμου, είναι η υπόθεση Ανδρουλάκη.

Πριν με ρωτήσατε, κύριε Αντιπρόεδρε, γιατί μετέβαλα τη θέση μου από την πρώτη συνεδρίαση. Αυτός είναι ο λόγος. Εγώ δεν έχω κανέναν λόγο να βάλω τώρα τις οικογένειες των εργατών και το μέλλον της ελληνικής ναυπηγικής βιομηχανίας σε μια διελκυστίνδα εσωτερικής πολιτικής αντιπαράθεσης για το πώς βλέπει το Κίνημα Αλλαγής, το ΠΑΣΟΚ ή ο ΣΥΡΙΖΑ την υπόθεση της νόμιμης επισύνδεσης του κινητού του κ. Ανδρουλάκη.

Όμως, θα μου επιτρέψετε να σας πω το εξής: Όσο σοβαρό και να είναι αυτό το θέμα, που εγώ θα σας πω ότι είναι σοβαρό αυτό το θέμα, δεν το υποτιμώ, με αυτό ασχολείται τώρα η εξεταστική επιτροπή της Βουλής, ασχολείται η ελληνική δικαιοσύνη. Θα ασχοληθούν και τα κόμματα σε πολιτικό επίπεδο, αλλά δεν αφορά τα Ναυπηγεία Ελευσίνας. Δεν αφορά, κυρία Γιαννακοπούλου, τα Ναυπηγεία Ελευσίνας! Ο εργάτης που θα έχει ή δεν θα έχει δουλειά αύριο, δεν ασχολείται με το κινητό του κ. Ανδρουλάκη, θα ασχολείται με το αν θα έχει δουλειά.

Και είναι κάπου ντροπή -έτσι το βλέπω εγώ- να βάζουμε τα πολιτικά μας -δηλαδή ποια θέση θέλει να αναλάβει ο καθένας στο μέλλον, στη ζωή του- μέσα σε αυτή την Αίθουσα, κατά την εντολή που θα δώσει ο ελληνικός λαός όταν θα γίνουν εκλογές, με τις ζωές των ανθρώπων αυτών, που είναι πραγματικοί άνθρωποι, στην πραγματική ζωή, με πραγματικές ζωές.

Σας είπα πριν, όσοι έχετε αμφιβολία πηγαίνετε έξω να τους μιλήσετε. Διαφωνήσαμε ακόμα και για το αν ήρθαν ή δεν ήρθαν. Μα, αντί να διαφωνούμε εδώ αν ήρθαν ή δεν ήρθαν, δεν κάνετε τον κόπο να πάτε μέχρι απέναντι να τους δείτε; Εκεί απ’ έξω περίμεναν τρεις ώρες μήπως πάει κανένας άλλος Βουλευτής από την Αντιπολίτευση. Αλλά κανένας σας δεν πήγε. Έχετε τόση αγάπη στους εργάτες, ο κ. Κρίτωνας Αρσένης που βλέπω πίσω, όπου βλέπει εργάτη δακρύζει, αλλά τους εργάτες που ήταν απ’ έξω δεν πήγε να τους δει καν. Γιατί; Γιατί οι εργάτες που ήταν απ’ έξω και έλεγαν «ψηφίστε ναι», του χάλαγαν το αφήγημα. Αυτός είναι ο λόγος. Εδώ το ΚΚΕ, που είναι φιλεργατικό κόμμα, αλλά οι εργάτες να πηγαίνουν στην Ελευσίνα, δεν τους αρέσει, γιατί ψηφίζουν 99,7% υπέρ του σχεδίου.

Και άκουσα και το αμίμητο από την κ. Μανωλάκου: «Όχι», λέει, «οι εργάτες διαφωνούν.». Έτσι νομίζετε;

Πρώτον, συνδικαλιστικά έγιναν εκλογές πρόσφατα. Και αυτοί που διαφωνούν δεν εμφανίστηκαν στην κάλπη, γιατί είχαν κερδίσει αυτοί που συμφωνούν, όπως ξέρετε, και τους ακούσαμε και στην επιτροπή της Βουλής.

Αλλά πάω κι ένα βήμα παραπέρα: Δύναται να γίνει δεκτό από το δικαστήριο το σχέδιο εξυγίανσης, κυρίες και κύριοι συνάδελφοι, χωρίς την υπογραφή των εργατών, των εργαζομένων του;

Απάντηση: Όχι.

**ΔΗΜΗΤΡΙΟΣ ΜΠΙΑΓΚΗΣ:** Κάνετε λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι. Οι εργάτες αυτοί δεν είναι απλώς εργάτες, είναι και πιστωτές…

**ΔΗΜΗΤΡΙΟΣ ΜΠΙΑΓΚΗΣ:** Λάθος κάνετε. Πώς να το κάνουμε τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν πηγαίνουν, κύριε δικηγόρε, ως εργάτες, πηγαίνουν ως πιστωτές.

**ΔΗΜΗΤΡΙΟΣ ΜΠΙΑΓΚΗΣ:** Θα μας μάθεις και τη δουλειά μας τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και αν οι πιστωτές δεν υπογράψουν -αφού θέλετε να σας μάθω τη δουλειά σας-, δεν περνάει το σχέδιο.

**ΔΗΜΗΤΡΙΟΣ ΜΠΙΑΓΚΗΣ:** Είναι δεδουλευμένα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φυσικά, αλλά είναι πιστωτές. Χωρίς την υπογραφή, λοιπόν, των εργατών δεν μπορεί να γίνει δεκτό.

**ΔΗΜΗΤΡΙΟΣ ΜΠΙΑΓΚΗΣ:** Κάνετε λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα στο σχέδιο θα έχουν υπογράψει και οι εργάτες.

Όμως, αν αυτή είναι δήθεν η αμφιβολία σας, ελάτε να κάνουμε δεκτή την πρόταση του ΣΥΡΙΖΑ και πριν καταθέσω εγώ στο δικαστήριο να έχουμε στην επιτροπή και τις υπογραφές των εργατών, όπως θα κατατεθούν στο δικαστήριο, να δούμε αν θα έχουν υπογράψει οι εργάτες ή όχι.

Για όποιον από εσάς δεν το γνωρίζει, ο καθένας από αυτούς θα πάρει πολλές χιλιάδες ευρώ αναδρομικά που του χρωστάει το ναυπηγείο. Πολλές χιλιάδες. Όχι αδίκως, αλλά δικαίως. Άρα εσείς που λέτε να μην ψηφίσουν ή να μην ψηφίσετε, τους λέτε να χάσουν τα λεφτά τους. Και τώρα τους το λέτε ακόμα χειρότερα. Ξέρετε γιατί; Γιατί καλώς γνωρίζει και ο ΣΥΡΙΖΑ, που έκανε την τριμερή συμφωνία, και καλώς γνωρίζει και το ΠΑΣΟΚ διά του κ. Κεγκέρογλου, που διαρκώς ρωτούσε, ότι η τριμερής συμφωνία με το Πολεμικό Ναυτικό τελειώνει. Γιατί τελειώνει; Γιατί παραδίδεται και η τελευταία πυραυλάκατος. Και αφού παραδίδεται και η τελευταία πυραυλάκατος, δεν μπορεί να συνεχίσει το ελληνικό κράτος να πληρώνει το 70% του μισθού τους, γιατί δεν μπορεί να πληρώνει χωρίς να υπάρχει λόγος.

Άρα, λοιπόν, ή θα προχωρήσουμε γρήγορες διαδικασίες -και δεν έχουμε και πάρα πολύ χρόνο μπροστά μας- για να προλάβει να γίνει η μεταβίβαση, η έναρξη έστω, παρά πολύ γρήγορα, ώστε να αναλάβει η «ONEX» την πληρωμή των εργατών κατά το πρότυπο της Σύρου, ή, κυρίες και κύριοι συνάδελφοι, η ζωή θα φέρει το ναυπηγείο να κλείσει. Είναι όλα αυτά τόσο πολύ απλά.

Εγώ θα το ξαναπώ: Η σημερινή συνεδρίαση είναι μια συνεδρίαση ορόσημο. Με αυτή τη συνεδρίαση η Κυβέρνησή μας ολοκληρώνει ένα πολύ μεγάλο σχέδιο, την ολοκλήρωση εξυγίανσης των Ναυπηγείων Νεώριου - Σύρου, που ναι μεν ξεκίνησε η προηγούμενη κυβέρνηση, αλλά όταν αναλάβαμε, είχε τελείως κολλήσει -όπως καλώς γνωρίζετε- και χρειάστηκε η προσωπική μου παρέμβαση πολύ έντονα για να ξεκολλήσει, για να λέμε όλη την ιστορία, την πώληση των Ναυπηγείων Σκαραμαγκά στον κ. Προκοπίου και άρα την οριστική αλλαγή σελίδας στο μεγαλύτερο ελληνικό ναυπηγείο, που ήταν το Ναυπηγείο Σκαραμαγκά με τον Γιώργο Προκοπίου, που δεν χρειάζεται πολλές συστάσεις για το πόσο σπουδαίος είναι. Και σήμερα έρχεται και η μεταβίβαση των Ναυπηγείων Ελευσίνας -η έναρξη, για να είμαι ειλικρινής, μεταβίβασης- μέσω του πτωχευτικού νόμου στην «ONEX» και άρα η εξυγίανση τελικά και του Ναυπηγείου Ελευσίνας.

Εμείς με τον κ. Παπαθανάση αισθανόμαστε εξαιρετική υπερηφάνεια. Μπήκαμε στο Υπουργείο Ανάπτυξης και Επενδύσεων και δεν λειτουργούσε κανένα από τα τρία ναυπηγεία. Η Σύρος πήρε μπρος λίγους μήνες μετά. Και όταν θα φύγουμε από το Υπουργείο αυτό θα λειτουργούν και τα τρία ναυπηγεία. Αυτό θα πει να κάνεις πραγματικά τη δουλειά σου.

Μπορεί, κυρίες και κύριοι του ΣΥΡΙΖΑ, να με κατηγορείτε ως «υπουργό υποανάπτυξης», να με υβρίζετε, να κατηγορούμαι από τον κ. Γρηγοριάδη ότι είμαι χουντικός, ενώ δεν ήμουν ποτέ στη ζωή μου, να ακούω διάφορα από όλα αυτά που λέτε, όμως δεν μπορείτε να μηδενίσετε την πραγματικότητα της δουλειάς μας στο Υπουργείο Ανάπτυξης και Επενδύσεων αυτά τα τρία χρόνια.

Αν δεν το ξέρετε, το 2021, σύμφωνα με την ΕΛΣΤΑΤ, η Ελλάδα είχε το μεγαλύτερο ύψος επενδύσεων των τελευταίων τριάντα ετών. Και σύμφωνα με τα προσωρινά στοιχεία του πρώτου εξαμήνου του 2022 -προχθές τα πήραμε στα χέρια μας- η Ελλάδα έχει επιτύχει το 86% του ύψους του ρεκόρ επενδύσεων του 2021, κάτι που με μαθηματική ακρίβεια λέει ότι το 2022 θα έχουμε το μεγαλύτερο ύψος επενδύσεων στην Ελλάδα από τότε που μετράμε τον συγκεκριμένο δείκτη. Πείτε με εσείς «υπουργό υποανάπτυξης». Εγώ όμως φέρω το μεγαλύτερο ρεκόρ στην ιστορία μας.

Επίσης, πρέπει να σας πω ότι επί της δικής μας θητείας η απορρόφηση ευρωπαϊκών κονδυλίων του ΕΣΠΑ από το Υπουργείο Ανάπτυξης και Επενδύσεων μας κρατά στην πρώτη θέση απορρόφησης σε όλη την Ευρώπη. Εσείς ήσαστε στη θέση «19». Εμείς είμαστε στην πρώτη θέση. Επίσης, επί της δικής μας θητείας πήραμε πρώτοι την έγκριση για το νέο ΕΣΠΑ. Σήμερα που μιλάμε, η Ελλάδα είναι η μοναδική χώρα σε όλη την Ευρωπαϊκή Ένωση που έχει πλήρως εγκεκριμένα προγράμματα για το 2021 - 2027. Δεν υπάρχει ούτε μία άλλη χώρα που να μπορεί να φτάσει την ταχύτητα με την οποία έχει κινηθεί το Υπουργείο Ανάπτυξης και Επενδύσεων σε σχέση με τις υπόλοιπες είκοσι έξι χώρες της Ευρωπαϊκής Ένωσης. Εσείς μπορείτε να με υβρίζετε, αλλά αυτό έχει γίνει.

Σήμερα, με το παρόν σχέδιο νόμου εκκινούμε τη διαδικασία για να πάρει μπρος επιτέλους το Ναυπηγείο Ελευσίνας, το οποίο βλέπουμε όποτε περνάμε από την εθνική οδό, όπως σωστά είπε ο εισηγητής μας και τον ευχαριστώ για την πολύ μεγάλη υποστήριξη στο νομοσχέδιο.

Θέλω να κάνω μια παύση και να το πω για λόγους δικαιοσύνης. Οι Βουλευτές της Νέας Δημοκρατίας, της Περιφέρειας Δυτικής Αττικής έπαιξαν κυρίαρχο ρόλο στο να φτάσουμε εδώ σήμερα και θέλω να τους ευχαριστήσω. Και φυσικά, τον Θανάση Μπούρα, τον Αντιπρόεδρο της Βουλής, του οποίου οι αγωνίες ήταν ασταμάτητες κάθε φορά που είχαμε να ψηφίσουμε σχετική τροπολογία για την Ελευσίνα, όπως και τον Υφυπουργό Δικαιοσύνης, κ. Κώτσηρα, ο οποίος, παρά τα υπουργικά του καθήκοντα, ήλθε και σήμερα να μιλήσει εδώ, αλλά και σταθερά ζητούσε να ενημερωθεί και να βοηθήσει ώστε να βρούμε λύση. Και φυσικά τον Βουλευτή μας κ. Λιάκο, ο οποίος ανέλαβε και το έργο του να εκπροσωπήσει το Υπουργείο Ανάπτυξης με το παρόν σχέδιο νόμου ως εισηγητής της Πλειοψηφίας στην κοινοβουλευτική διαδικασία. Θέλω να ευχαριστήσω τους Βουλευτές μας, γιατί πράγματι με αυτόν τον τρόπο λύνουμε τα πραγματικά προβλήματα των πραγματικών ανθρώπων.

Να πω ότι θα κάνω δεκτές τρεις τροπολογίες. Την τροπολογία με γενικό αριθμό 1413 και ειδικό 135, του Υπουργείου Ανάπτυξης και Επενδύσεων. Δεν έχει κάτι ιδιαίτερο, είναι νομοτεχνικές βελτιώσεις και της Επιτροπής Ανταγωνισμού. Τη γενική τροπολογία με αριθμό 1411 και ειδικό 133, για την οποία μίλησε προηγουμένως ο κ. Γεραπετρίτης, αλλά και ο κ. Πλεύρης. Και την με γενικό αριθμό 1412 και ειδικό 134, στην οποία αναφέρθηκε προηγουμένως αναλυτικά ο κ. Παπαθανάσης.

Σας έχω κάνει την κατάθεση των σχετικών νομοτεχνικών βελτιώσεων. Εκκρεμεί η απόφαση του ΣΥΡΙΖΑ για το αν θα αποφασίσει να ψηφίσει «ναι» ή «παρών» ή «όχι» στο νομοσχέδιο. Ξεκαθαρίζω ότι αν η πρόθεση του ΣΥΡΙΖΑ είναι να ψηφίσει «ναι» και το μόνο το οποίο τον εμποδίζει είναι η επιπλέον εξασφάλιση διαφάνειας βάσει της τροπολογίας που καταθέσατε στην αρχή της συνεδρίασης, στην περίπτωση που ο ΣΥΡΙΖΑ δεσμευτεί ότι θα ψηφίσει «ναι» επί της αρχής, θα κάνω δεκτή τη σχετική τροπολογία και θα συμπεριληφθεί στις νομοτεχνικές βελτιώσεις. Αν πάτε στο «παρών» ή στο «όχι», δεν υπάρχει λόγος. Είναι πρόσχημα, δεν σας ενδιαφέρει αυτό, οπότε μη χάνουμε χρόνο για κάτι που δεν σας ενδιαφέρει πραγματικά, αλλά ήταν ένα πυροτέχνημα απλώς και μόνο για να περάσει η κοινοβουλευτική διαδικασία.

Και θα μου επιτρέψετε να πω μόνο ότι από τα υπόλοιπα άρθρα του σχεδίου νόμου ένα είναι το οποίο έχει σημασία. Είναι η κατάργηση των ενδιάμεσων εκπτώσεων. Το ξεχωρίζω για τον εξής λόγο. Υπήρξε ένα πάγιο αίτημα του ελληνικού εμπορίου για πάνω από δέκα χρόνια. Οι ενδιάμεσες εκπτώσεις καθιερώθηκαν στα μνημονιακά χρόνια. Ήταν πάντα ο χώρος του εμπορίου αντίθετος. Ήταν κάτι που είχε εξαγγείλει ότι θα κάνει η προηγούμενη κυβέρνηση ΣΥΡΙΖΑ, αλλά δεν πρόλαβε. Προφανώς το είχε αφήσει για την τελευταία φάση διακυβέρνησης της και μετά τις Ευρωεκλογές επιταχύνθηκαν οι εξελίξεις και δεν πρόλαβε αυτό να ψηφιστεί. Πάντως υπήρξε δημόσια τότε δέσμευση του Υπουργείου να προχωρήσει αυτή τη ρύθμιση.

Εμείς προχωράμε τελικά σε αυτή τη ρύθμιση με την εξής συμφωνία με τον εμπορικό κόσμο: Καταργούνται οι ενδιάμεσες εκπτώσεις, που δεν έχουν αποδώσει άλλωστε και τίποτα ιδιαίτερο ούτε για τον καταναλωτή ούτε για το εμπόριο. Ταυτόχρονα, όμως, αίρεται το όριο του 50% για τις προσφορές. Έτσι μπορούν οι επιχειρήσεις να κάνουν περισσότερες προσφορές, χωρίς να έχουν αυτή τη δαμόκλειο σπάθη.

Με αυτή την ισορροπία και τα συμφέροντα του καταναλωτή εξυπηρετούμε, με τις περισσότερες προσφορές, αλλά και τα συμφέροντα του οργανωμένου εμπορίου εξυπηρετούμε, με το να μην υπάρχει αυτό το χάος με το πότε γίνονται ή δεν γίνονται οι εκπτώσεις και να μπορέσουν και οι επιχειρήσεις -κυρίως οι μικρομεσαίες, γιατί αυτές αφορά όλος αυτός ο θεσμός- να μπορέσουν να αντιμετωπίσουν και τις δυσκολίες του μέλλοντος χρόνου με πιο οργανωμένο τρόπο. Πιστεύω ότι αυτή είναι μια ρύθμιση που θα τύχει της ευρύτερης στήριξης, καθώς αποτελεί πάγιο αίτημα όλων των επιμελητηρίων και δεν υπάρχει κανένας στον εμπορικό κόσμο που να διαφωνεί με αυτό. Με αυτή μας την πρωτοβουλία το Υπουργείο Ανάπτυξης και Επενδύσεων αποδεικνύει το πόσο πραγματικά πιστεύει ότι πρέπει να βρίσκουμε λύσεις στα πραγματικά προβλήματα των ανθρώπων.

Και θα κλείσω, κύριε Πρόεδρε. Πάντα πίστευα και ακόμα το πιστεύω πως η πολιτική είναι εφαρμοσμένη τέχνη. Δεν είναι μόνο για καβγάδες. Εγώ στους καβγάδες είμαι πάρα πολύ επιρρεπής και, για να είμαι ειλικρινής, μου αρέσουν κιόλας. Δεν μπορώ να πω ψέματα. Όμως μόνο με καβγάδες δεν γίνεται πολιτική. Βγάζουν κάποιου είδους ενδιαφέρον, αλλά τελικά αυτό που ενδιαφέρει τον κόσμο είναι να βρίσκουμε λύσεις στα πραγματικά προβλήματα.

Το παρόν σχέδιο νόμου δίνει τη βέλτιστη δυνατή λύση στα πραγματικά προβλήματα των πραγματικών ανθρώπων και των νυν εργατών του Ναυπηγείου Ελευσίνας και των μελών των εργατών του Ναυπηγείου Ελευσίνας που θα προσληφθούν, αλλά και του συνόλου της ελληνικής βιομηχανίας, που θα αποκτήσει ξανά κάτι σημαντικό, όπως το Πολεμικό Ναυτικό, γιατί ακούω συχνά και αυτή την κριτική και ξέρω ότι το έχει θέσει και ο κ. Κωνσταντινόπουλος αλλά και ο κ. Κεγκέρογλου.

Είναι αδύνατον να γίνει αυτό που είπατε, κύριε Κεγκέρογλου, και φέρνω ως παράδειγμα τις φρεγάτες Μπελαρά και την κατασκευή κάποιων από αυτές στην Ελλάδα, εάν προηγουμένως δεν έχουμε ναυπηγείο. Το Πολεμικό Ναυτικό αυτό το έχει ξεκαθαρίσει. Για να μπει το Πολεμικό Ναυτικό στην κουβέντα κατασκευής ενός πλοίου στην Ελλάδα, πρέπει προηγουμένως να έχει πειστεί ότι υπάρχει ναυπηγείο που μπορεί να του παραδώσει το πλοίο που συμφωνεί στους χρόνους που θέλει.

Άρα προαπαιτούμενο για να γίνει αυτό που είπε -και σωστά- ο κ. Κεγκέρογλου είναι να φτιάξουμε πρώτα το ναυπηγείο. Όταν θα φτιάξουμε το ναυπηγείο, τότε θα μπορούμε να ζητάμε από το Πολεμικό Ναυτικό να κλείνει συμφωνίες κατασκευής στην Ελλάδα, γιατί τότε δεν θα υπάρχει ο δόκιμος φόβος τους ότι πλοία θα παραγγέλνουν και πλοία δεν θα έχουν.

Άρα σήμερα κάνουμε κι ένα μεγάλο βήμα για το Πολεμικό Ναυτικό, που θα αποκτήσει επιτέλους ένα ναυπηγείο το οποίο θα είναι αξιόπιστο και στο οποίο θα μπορεί να υπολογίζει μελλοντικά. Προφανώς, με την ανάληψη της υποχρέωσης του χρέους του Ναυτικού από την «ΟΝΕΧ» στα Ναυπηγεία Ελευσίνας στο μέλλον και εφόσον η «ΟΝΕΧ» καταφέρει να φτιάξει ένα ναυπηγείο που λειτουργεί, θα έχει ένα επιπλέον κίνητρο το Πολεμικό Ναυτικό να δίνει δουλειές στην Ελευσίνα. Διότι με αυτόν τον τρόπο θα μπορεί να κερδίζει και τα χρήματα που του χρωστούσε από το παρελθόν το συγκεκριμένο ναυπηγείο.

Άρα, αν θέλετε, και αυτή η ανάλυση υποχρέωσης είναι κι ένα επιπλέον κίνητρο για να μπορέσει να ευοδωθεί στο μέλλον μια συνεργασία μεταξύ Ναυπηγείων Ελευσίνας και Πολεμικού Ναυτικού, που, κακά τα ψέματα, όλα αυτά τα χρόνια έχει τραυματιστεί πολύ από την ιστορία του ναυπηγείου, που παρέδωσε τελικά τα πλοία πολύ ακριβότερα και με πολλά χρόνια καθυστέρηση.

Άρα και αυτό το κομμάτι του νομοσχεδίου στην ουσία είναι υπέρ του Πολεμικού Ναυτικού και όχι κατά, κυρίως για όσους ήγειραν τις σχετικές ενστάσεις. Και βεβαίως εάν η επιλογή του Πολεμικού Ναυτικού για τις κορβέτες θα είναι η ιταλική φρεγάτα «FINCANTIERI» -και τονίζω το «εάν», γιατί δεν είναι δεσμευτικό για το σχέδιο νόμου, δεν είναι δεσμευτικό το σχέδιο εξυγίανσης, δεν αφορά το σχέδιο εξυγίανσης αυτό, δεν προσδοκά η «ΟΝΕΧ» να χτίσει ναυπηγείο λόγω αμυντικών προγραμμάτων, αυτά θα τα διεκδικήσει στην πορεία επί ίσοις όροις εφόσον έχει φτιάξει το ναυπηγείο-, αλλά εάν όλα αυτά γίνουν, πράγματι σε αυτή την περίπτωση θα μπορούσε το Πολεμικό Ναυτικό να διαλέξει τις κορβέτες «FINCANTIERI». Επίσης, όπως σίγουρα γνωρίζετε -άλλωστε, έγινε σχετική παρουσίαση της «FINCANTIERI» στην Ελευσίνα πριν από μερικούς μήνες και είχα παραβρεθεί και ήταν και ο κ. Τσίπρας μαζί μας στο ίδιο τραπέζι- είχε ανακοινώσει η «FINCANTIERI» πως σε αυτή την περίπτωση πρέπει κι αυτή να κάνει μια σοβαρή επένδυση στην Ελευσίνα, για να μπορεί να κατασκευάσει τις κορβέτες αυτές επί ελληνικού εδάφους στο Ναυπηγείο Ελευσίνας.

Άρα και σε αυτό, κύριε Κεγκέρογλου, το δόκιμο που θέσατε το παρόν σχέδιο νόμου απαντά. Στην πραγματικότητα δεν υπάρχει απολύτως κανένας λόγος για να πει κάποιο από τα δύο κόμματα «όχι» σ’ αυτό το νομοσχέδιο, πλην της τρέχουσας πολιτικής επικαιρότητας και του τρέχοντος πολιτικού κλίματος.

Όμως, θα το ξαναπώ και κλείνω, οι τρέχουσες πολιτικές καταστάσεις εύκολα αλλάζουν, γι’ αυτό και λέγονται τρέχουσες. Το ναυπηγείο θα μείνει εκεί όταν εμείς δεν θα είμαστε Υπουργοί ή Βουλευτές ή στην κυβέρνηση. Όμως, θα έχετε χάσει την ευκαιρία να είστε συμμέτοχοι μιας μεγάλης εθνικής επιτυχίας για δεκαετίες μπροστά για ένα τρέχον πολιτικό ζήτημα, το οποίο, ούτως ή άλλως, άλλοι θα το λύσουν και όχι τα Ναυπηγεία Ελευσίνας και που στο τέλος θα είναι από τα θέματα που θα βάλει στον λογαριασμό το μεγάλο αφεντικό αυτού του τόπου, δηλαδή ο ελληνικός λαός, ο οποίος θα κρίνει τον καθένα από εμάς και του οποίου τη βούληση θα δεχτούμε όλοι, όπως υποχρεωτικά κάνουμε πάντα, γιατί αυτό θα πει δημοκρατία.

Σας καλώ, λοιπόν, να μην αφήσετε μόνο την κοινοβουλευτική Πλειοψηφία της Νέας Δημοκρατίας να πάρει τις δάφνες της αναγέννησης των Ναυπηγείων Ελευσίνας και να είστε κι εσείς παρόντες σ’ αυτόν τον μεγάλο σταθμό της ιστορίας. Εμείς από την πλευρά μας και εγώ προσωπικά πιστεύω ότι σ’ αυτή την κοινοβουλευτική διαδικασία έκανα ό,τι περισσότερο γινόταν για να επιτύχω αυτή τη συναίνεση.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Γιαννακοπούλου επί προσωπικού.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, το ΠΑΣΟΚ από την πρώτη στιγμή είχε θέσει τρεις ξεκάθαρους άξονες για το συγκεκριμένο νομοσχέδιο και για τα Ναυπηγεία Ελευσίνας. Ο ένας ήταν τα εργασιακά. Είχαμε θέσει πέντε ζητήματα, υλοποιήσατε τα τρία, και θέσαμε τα ζητήματα της βιωσιμότητας του επενδυτικού σχεδίου και του δημοσίου συμφέροντος για τα οποία σάς εκφράσαμε -και ο ειδικός αγορητής μας- συγκεκριμένα ερωτηματικά, στα οποία υπάρχουν ασάφειες και αοριστίες, για τα οποία ζητήσαμε και ζητούμε διευκρινίσεις.

Τα ίδια έλεγε το ΠΑΣΟΚ και ο κ. Πάνας στις επιτροπές πριν από τις αποκαλύψεις για τις παρακολουθήσεις, τα ίδια λέμε και τώρα. Ούτε ποτέ βγήκε να πει το ΠΑΣΟΚ «ναι, θα πάω να υπερψηφίσω» και άλλαξε γνώμη στην πορεία, κύριε Γεωργιάδη. Ξέρετε κάτι; Αν ψάχνετε για το ποιος κάνει κωλοτούμπες, πέραν της γνωστής κωλοτούμπας του ΣΥΡΙΖΑ, δεν έχετε παρά να κοιτάξετε στον καθρέφτη σας, κύριε Γεωργιάδη, γιατί εσείς ήσασταν αυτός που πριν από λίγο καιρό λέγατε ότι, αν δεν υπερψηφίσει η Αντιπολίτευση, δεν θα κατεβάσετε το νομοσχέδιο και πριν από λίγες μέρες βγήκατε και είπατε: «Τελικά, αν είναι, θα το περάσω και μόνος μου και ό,τι γίνει.».

Και ξέρετε κάτι επίσης; Επειδή την ίδια πολιτική με τον ΣΥΡΙΖΑ συνεχίζετε στο συγκεκριμένο ζήτημα, πηγαίνετε και περάστε το μαζί με τον ΣΥΡΙΖΑ, κύριε Γεωργιάδη. Κάνετε και μία πρόβα συγκυβέρνησης, άμα θέλετε. Είναι πάρα πολύ ωραία πρόβα συγκυβέρνησης το να περάσετε μαζί το συγκεκριμένο νομοσχέδιο.

Εμείς έχουμε πολύ ήσυχη και πολύ καθαρή τη συνείδησή μας. Και ξέρετε γιατί; Γιατί σε όσα νομοσχέδια πιστεύαμε ότι αν έστω και μερικώς, έστω και ατελώς, έστω και λιγάκι διευκόλυναν και καλυτέρευαν τη ζωή των Ελλήνων πολιτών και με τις ενστάσεις μας ερχόμασταν και τα υπερψηφίζαμε, κύριε Γεωργιάδη.

Άρα, λοιπόν, μαθήματα πολιτικής κάντε πουθενά αλλού. Κουνήστε το δάχτυλο σε κάποιους άλλους. Εμείς πορευόμαστε με τις θέσεις μας αταλάντευτα έτσι όπως πρόκειται να κινηθούμε. Κι από εκεί και πέρα, περάστε το νομοσχέδιο με τον ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, έχετε τον λόγο για το προσωπικό σας ζήτημα για ένα λεπτό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, η συζήτηση βαίνει προς το τέλος. Δεν έχω σκοπό να αναφερθώ σε όλα τα προσωπικά θέματα που τέθηκαν από όλους και με αφορούν. Παραδείγματος χάριν ο συνάδελφος Μπάμπης Παπαδημητρίου είπε ότι εγώ πρότεινα να κρατικοποιηθεί και να διοριστεί κρατική διοίκηση. Δεν ξέρω από πού το έβγαλε αυτό. Ειπώθηκαν πάρα πολλά. Η ουσία όμως μένει. Εμένα και την παράταξή μου μας αντιπροσωπεύουν αυτά τα οποία εκφράζουμε και καταθέτουμε εδώ δημόσια και καμμία ερμηνεία από όποιον και αν προέρχεται.

Έτσι, λοιπόν, για το Εθνικό Σχέδιο Ανάπτυξης της Ναυπηγικής Βιομηχανίας στο οποίο αναφερθήκαμε και για την παραγωγή και συμπαραγωγή, στο πλαίσιο της εθνικής αμυντικής βιομηχανίας που πραγματικά έχει ανάγκη σήμερα η χώρα που προχωρά σε εξοπλιστικά προγράμματα, αλλά και για τα θέματα του νομοσχεδίου, αναφέρθηκα συγκεκριμένα.

Επίσης, για την ψηφοφορία θα εκφραστεί ο εισηγητής μας Απόστολος Πάνας, με τη διαδικασία που προβλέπεται, για όλα τα άρθρα -και είναι πάρα πολλά τα άρθρα που έχει το νομοσχέδιο- και θα έχουμε την ευκαιρία να τα δούμε στο τέλος της διαδικασίας ψήφισης. Όμως, σχετικά με την ψηφοφορία εγώ είπα ότι σε όσα άρθρα οι προτάσεις μας έγιναν δεκτές -και δεν το είπα μόνο εγώ, αλλά και ο κ. Πάνας-, και έγιναν δεκτές οι προτάσεις μας όσον αφορά τα εργασιακά και λοιπά ζητήματα- θα ψηφιστούν. Δεν νοείται.

Επίσης, είπα για το συγκεκριμένο άρθρο -το άρθρο 3 νομίζω- που λέει ότι ο Υπουργός εξουσιοδοτείται και για κάθε άλλο θέμα που δεν αναφέρεται στο νομοσχέδιο, ότι δεν μπορεί κανείς να συναινέσει εκ των προτέρων. Τα υπόλοιπα στην πορεία.

Εύχομαι το νομοσχέδιο και το εγχείρημα, και θα είμαστε εδώ για να το ελέγξουμε για να προχωρήσει, και όλα αυτά που λένε ότι είναι προς το συμφέρον των εργαζομένων της ναυπηγικής βιομηχανίας να συμβούν. Όμως, υπάρχουν τόσοι πολλοί παράμετροι και τόσοι αστάθμητοι παράγοντες που πραγματικά θα πρέπει να συμβούν με τη θετική πλευρά για να έχουμε το καλύτερο αποτέλεσμα.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να απαντήσει ο Υπουργός σε αυτά και μετά συνεχίζουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Κεγκέρογλου, μόνο εγκώμιο δεν σας έπλεξα. Εγώ είπα ότι βοηθήσατε, κάνατε ερωτήσεις, οι προτάσεις έγιναν δεκτές από εμένα. Τι προσωπικό υπάρχει; Ίσα ίσα νομίζω πως φέρθηκα με πολύ μεγάλο σεβασμό.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν το έκανε δεκτό, αλλιώς ο Κανονισμός μου δίνει άλλα δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι εγώ. Εγώ δεν είπα τίποτα. Λέω ότι σε εσάς φέρθηκα με πολύ μεγάλο σεβασμό.

Τώρα στο τελευταίο που είπε ο κ. Κεγκέρογλου, εγώ θα επιμείνω λίγο μήπως την τελευταία στιγμή βρούμε μια άκρη. Τι είπε ο κ. Κεγκέρογλου; Έγιναν δεκτά, λέει, αλλά στο άρθρο 3 εξακολουθεί να υπάρχει αυτή -ας το πω για να γίνει αντιληπτό από το Σώμα- η εν λευκώ εξουσιοδότηση των Υπουργών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η λευκή επιταγή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μάλιστα, μα μόλις προηγουμένως είπα ότι αν ο ΣΥΡΙΖΑ ψηφίσει «ναι» δέχομαι την τροπολογία του, που θα με υποχρεώσει να έρθω ξανά στην επιτροπή για να το συζητήσουμε, για να δούμε τι ακριβώς μπορούμε να κάνουμε με το δικαστήριο. Αν αυτό είναι το πρόβλημά σας, στα αλήθεια και αυτό σας το λύνω.

Όμως δυστυχώς, κύριε Κεγκέρογλου, δεν είναι αυτό το πρόβλημά σας. Ξέρετε, αν θέλει κάποιος να πει «όχι» θα βρει πάντα τον τρόπο να πει το «όχι». Είναι πολύ απλό το πράγμα. Εσείς θέλετε να πείτε «όχι» για τους χι δικούς σας πολιτικούς λόγους που δεν έχουν καμμία σχέση με τα ναυπηγεία. Η ιστορία θα γράψει ότι στην εξυγίανση των ναυπηγείων Ελευσίνας είπατε «όχι».

Και μη μου πείτε ότι θα πείτε «παρών» και οι μεν και οι δε. Το «παρών» σημαίνει ότι δεν είστε παρόντες στην εξυγίανση των ναυπηγείων Ελευσίνας. Να το ξεκαθαρίσουμε. Ψηφίστε «παρών», ψηφίστε «όχι», ούτε που με νοιάζει. Σημαίνει ότι στην εξυγίανση των ναυπηγείων Ελευσίνας οι μόνοι που θα πάρουν τα εύσημα θα είναι οι Βουλευτές της Νέας Δημοκρατίας. Θέλετε να είστε παρόντες; Ελάτε να ψηφίσετε «ναι».

(Θόρυβος στην Αίθουσα)

Δεν θέλετε; Μην πάτε μεθαύριο στην Ελευσίνα να πείτε πόσο βοηθήσατε, διότι στο προσκλητήριο της ιστορίας δεν ήσασταν παρόντες.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Στο προσκλητήριο της ιστορίας για τη διαλεύκανση των υποθέσεων του Νίκου Ανδρουλάκη, το δικό σας «παρών» τι σημαίνει, κύριε Γεωργιάδη; Όχι δύο μέτρα και δύο σταθμά.

Γιατί αν αυτό που λέτε ισχύει, κύριε Γεωργιάδη, τότε και το δικό σας «παρών», το «παρών» της Νέας Δημοκρατίας στην εξεταστική επιτροπή για τη διαλεύκανση του σκανδάλου των υποκλοπών είναι ξεκάθαρο της παντελούς έλλειψης πολιτικής σας βούλησης για διαλεύκανση αυτού του σκανδάλου. Άρα, λοιπόν, όχι δύο μέτρα και δύο σταθμά σε αυτή την Αίθουσα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Χαίρομαι να αποδείξω από χθες, αλλά και σήμερα ότι ο μόνος λόγος που λέτε «όχι» -γιατί το «παρών» είναι «όχι»- είναι το θέμα του κινητού του κ. Ανδρουλάκη και μόλις με επιβεβαιώσατε για μια εισέτι φοράν. Δεν έχω να προσθέσω κάτι άλλο. Αν το μόνο που σας καίει πλέον είναι το κινητό του κ. Ανδρουλάκη, παντρευτείτε το! Εμείς θα λύνουμε τα προβλήματα και στο τέλος ο ελληνικός λαός θα βάλει τον καθένα στη θέση του.

**ΕΥΑΓΓΕΛΟΣ ΛΙΑΚΟΣ:** Μπορώ να μιλήσω για δέκα δευτερόλεπτα, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είστε Κοινοβουλευτικός Εκπρόσωπος;

**ΕΥΑΓΓΕΛΟΣ ΛΙΑΚΟΣ:** Όχι, κύριε Πρόεδρε. Λείπει αυτή τη στιγμή ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται έτσι.

Τον λόγο έχει ο Κοινοβουλευτικός Εκπρόσωπος της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Πρώτα απ’ όλα μία διευκρίνιση. Μας είπατε στην επιτροπή ότι πριν ολοκληρωθεί η απόφαση του δικαστηρίου, θα συζητηθεί για να ενημερωθούμε. Ισχύει αυτό; Γιατί είπατε, προηγουμένως, ότι δεν θα το κάνετε. Αυτό είναι το πρώτο ως ερώτηση.

Το δεύτερο είναι το εξής. Εμείς έχουμε εκφράσει σοβαρές αμφιβολίες όσον αφορά στη δυνατότητα του συγκεκριμένου επενδυτή να αντεπεξέλθει με όσα αφορούν στο θέμα της Ελευσίνας. Συγκεκριμένα είπαμε ότι ακόμη κι αν υπάρχει, ακόμη και αν πάρει, δηλαδή, αυτή τη στήριξη, που εσείς ξέρετε και επιβεβαιώσατε ότι θα την πάρει, θα πρέπει σύμφωνα με το δίκαιο, με τους κανόνες της συγκεκριμένης εταιρείας το 20% να το βάλει ο ίδιος.

Εμείς τον ρωτήσαμε αν μπορεί να βάλει τα υπόλοιπα χρήματα ο ίδιος, δηλαδή τα 25,5 εκατομμύρια. Δεν μας έδωσε καμμία απάντηση. Άρα συνεχίζουμε να έχουμε αμφιβολίες και πιστεύω ότι το καταλαβαίνετε, δεν είναι περίεργο. Τώρα εάν το δικαστήριο αποφασίσει διαφορετικά, αν θέλουμε εδώ να κάνουμε τη δικιά μας δουλειά. Δεν θα κάνουμε τη δουλειά του δικαστηρίου.

Το άλλο έχει σχέση με το Πολεμικό Ναυτικό. Ο κ. Παναγιωτόπουλος μας είπε ότι θα δοθούν 20 εκατομμύρια προκαταβολικά στο Πολεμικό Ναυτικό. Ισχύει; Όσον αφορά στα υπόλοιπα και στον τρόπο που θα πληρωθεί, εδώ γράφετε: «σε παρούσες αξίες». Ξέρουμε ότι σε παρούσες αξίες, εάν έρθει μετά από τριάντα χρόνια, τα 100 ευρώ θα είναι 5 ευρώ. Άρα μιλάμε ξεκάθαρα για κούρεμα. Το καταλαβαίνετε αυτό. Το ίδιο λέγατε και με το PSI. Μιλούσατε για παρούσες αξίες, τα θυμάστε, πόσο γλιτώνει η χώρα και όλα αυτά. Άρα και αυτό το κομμάτι είναι διαγραφή, είναι κούρεμα.

Και το τελευταίο. Εμείς απ’ ό,τι καταλαβαίνουμε σας δίνουμε εξουσιοδότηση στο δικαστήριο για να προβείτε σε κούρεμα των οφειλών του ναυπηγείου προς το δημόσιο της τάξεως του 93%. Αυτό καταλαβαίνουμε εμείς από την εξουσιοδότηση και γι’ αυτόν τον λόγο έχουμε εκφράσει τις αμφιβολίες μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε από την αρχή.

Σχέδιο εξυγιάνσεως βάσει πτωχευτικού νόμου, δηλαδή αναδιάρθρωση μιας εταιρείας που έχει πτωχεύσει χωρίς οι πιστωτές να χάσουν χρήματα, δεν υπάρχει. Με κάποιον τρόπο οι πιστωτές χάνουν χρήματα. Ο πτωχευτικός νόμος στο εκάστοτε σχέδιο, στην εκάστοτε δικαστική απόφαση ορίζει ποιος θα χάσει τι και πού. Κατανοητό αυτό; Αυτή είναι η γενική αρχή. Γιατί αν είχε η εταιρεία να δώσει όλα τα χρήματα σε όλους τους πιστωτές, δεν θα έχει πτωχεύσει, άρα δεν θα χρειαζόταν κα κάνουμε όλη αυτή την κουβέντα. Είναι τόσο απλό.

Όσον αφορά το Πολεμικό Ναυτικό 20 εκατομμύρια σε παρούσες αξίες δεν είναι 5 εκατομμύρια σε τριάντα χρόνια. Είναι το ανάποδο. Η παρούσα αξία σημαίνει ότι όσο σήμερα αξίζουν τα 20 εκατομμύρια, το αυτό ποσό θα πρέπει σε βάθος τριάντα ετών να πάρει. Δεν μπορεί να χάσει αυτά τα 20 εκατομμύρια. Δεν μπορεί να γίνει 19 εκατομμύρια η αξία του. Δηλαδή είναι τα 20 εκατομμύρια συν τον ετήσιο πληθωρισμό. Αυτό είναι η παρούσα αξία. Άρα ισχύει αυτό που είπε ο κ. Παναγιωτόπουλος, τα 20 εκατομμύρια τώρα είναι σε παρούσα αξία.

Τώρα όσον αφορά τον τρόπο πληρωμής, αυτό θα αφορά το σχέδιο εξυγίανσης που εφόσον ο ΣΥΡΙΖΑ ψηφίσει «ναι» και κάνω δεκτή τη νομοτεχνική του αυτή βελτίωση, την τροπολογία του, θα έρθω να τα πούμε αναλυτικά σε αυτή τη συνεδρίαση.

Με συγχωρείτε, εάν ψηφίσετε όλοι «όχι», αυτό πάει να πει ότι αυτό το σχέδιο δεν σας αφορά. Προφανώς στον κοινοβουλευτικό έλεγχο, όταν μου κάνετε όποια ερώτηση θέλετε, εγώ όπως ξέρετε ποτέ δεν έχω αρνηθεί να απαντήσω σε επίκαιρη ερώτηση Βουλευτού. Θα μου κάνετε μια επίκαιρη ερώτηση και θα έρθω να απαντήσω. Έχετε πάντα αυτό το δικαίωμα.

Εάν αυτό που συζητάμε, όμως, είναι ότι αυτό που σας απασχολεί είναι η ενδελεχέστερη ενημέρωση πριν το δικαστήριο, εγώ δέχομαι να το αναλάβω και ως δέσμευση και όχι μόνο πολιτική, αλλά και γραπτή στο σημερινό σχέδιο νόμου. Εάν παρά ταύτα, εσείς πάλι ψηφίσετε «παρών» και «όχι», αυτό για εσάς είναι ένα πρόσχημα. Αφού για εσάς είναι ένα πρόσχημα, δεν χρειάζεται να το αναλάβω. Έχετε εργαλεία κοινοβουλευτικού ελέγχου, θα τα θέσατε και θα απαντήσουμε. Δεν μπορεί να τα θέλετε όλα δικά σας. Δεν μπορεί να είναι όλα δικά σας. Διαλέξτε, θέλετε το ένα ή θέλετε το άλλο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Η αλήθεια είναι ότι δεν έχει ξανασυμβεί στην Αίθουσα του Κοινοβουλίου αυτό που γίνεται σήμερα, από τη δεξιά πλευρά και από την Κυβέρνηση και από τους Βουλευτές της Νέας Δημοκρατίας πολύς φιλεργατισμός!

Βέβαια, σκεφτείτε λίγο. Είναι λίγες οι ώρες που τσακίσατε τους απεργούς εργάτες με τα ΜΑΤ στη «Μαλαματίνα». Λίγη σεμνότητα για το πόσο φιλεργατικό κόμμα, παράταξη και Κυβέρνηση είστε, όχι μόνο τώρα, ιστορικά.

Κύριε Υπουργέ, κυρίες και κύριοι Βουλευτές, μιλήσατε υπερδιπλάσιο χρόνο από αυτόν που είχατε εκ του Κανονισμού στη διάθεσή σας, τριάντα εννιά λεπτά αντί για δεκαοκτώ. Προσπαθούσα να καταλάβω τι έχετε ακριβώς καταλάβει από τη στάση της Αντιπολίτευσης, όλων των κομμάτων και ειδικά από τη δική μας πλευρά του ΣΥΡΙΖΑ - Προοδευτική Συμμαχία, αναφορικά με την κριτική που ασκούμε για την το νομοσχέδιο που φέρνετε και για την επιλογή που κάνατε να ζητήσετε νομοθετική ρύθμιση, που δεν ήταν αναγκαία και που είναι μια διαδικασία, όπως και εσείς παραδεχθήκατε, καινοφανής, sui generis και όλα αυτά.

Αυτό δεν είναι ένα νομικό ζήτημα, είναι η ουσία της υπόθεσης που συζητάμε.

Θα υπάρχει ασφάλεια δικαίου σε όποιον χειρισμό κάνετε, για τον οποίο μάλιστα ζητάτε και την έγκριση της Βουλής; Και αυτό αποδείξαμε και τεκμηριώσαμε –ο Χάρης Μαμουλάκης, ο εισηγητής μας, η Μαριλίζα Ξενογιαννακοπούλου, ο Νίκος Συρμαλένιος, ο Κοινοβουλευτικός μας Εκπρόσωπος, ο Νεκτάριος Σαντορινιός, θα ακολουθήσει και ο Γιώργος Τσίπρας- με όλους τους τρόπους ότι αυτό πάσχει.

Και από την αρχή, από τις επιτροπές, εμείς δεν σας καταγγείλαμε, δεν σας είπαμε ούτε γιατί συνεργάζεστε με την ONEX ούτε γιατί προσπαθείτε να βρείτε ένα σημείο ισορροπίας και συμβιβασμού για να ξαναλειτουργήσουν τα ναυπηγεία. Δεν σας είπαμε κάτι τέτοιο. Δεν παρουσιαστήκαμε με καταγγελτικό λόγο.

Δεν με ακούτε, κύριε Υπουργέ. Έχετε τηλεφωνική συνομιλία. Με ακούει ο συνάδελφός σας, ο άλλος Υπουργός.

Δεν σας καταγγείλαμε, λοιπόν, δεν προσήλθαμε με καταγγελτικό λόγο, όχι γιατί είχαμε κάνει τη Σύρο και το μνημόνιο που υπέγραψαν τότε οι δύο Υπουργοί, ο Αλέκος Φλαμπουράρης και ο Βαγγέλης Αποστολάκης με τον Διευθύνοντα Σύμβουλο της ONEX, τον κ. Ξενοκώστα.

Όχι μόνο γι’ αυτά, αλλά γιατί -αν θέλετε το πιστεύετε, αν θέλετε όχι και δεν υπάρχει καμμία έπαρση από τη μεριά μας- για εμάς η ναυπηγική βιομηχανία είναι «σημαία» χρόνια τώρα, πριν γίνουμε κυβέρνηση. Και ξέρουμε πολύ καλά όλο το πλέγμα, όλη την αντίφαση. Ιδιωτικοποιημένη ήταν πάντα στην Ελλάδα η ναυπηγική βιομηχανία και κατέρρευσε. Γιατί ήταν κρατικοδίαιτη, φαύλη και πολλά άλλα.

Έχουμε, όχι μόνο εμείς, κυρίως οι εργαζόμενοι και ο ελληνικός λαός «καεί» απ’ αυτά τα πράγματα και δεν μπορεί να τα προσπερνά κανείς έτσι εύκολα, ειδικά κυβερνήσεις που δεν σπεύδουν να δεσμεύσουν τους επενδυτές, αλλά έχουν την άποψη ότι το άπαν είναι η κερδοφορία. Ξέρουμε γιατί μιλάμε.

Στο πρόσφατο συνέδριό μας, εκτός από την πολιτική απόφαση, από τα ντοκουμέντα που ψηφίστηκαν ομόφωνα, το κορυφαίο εξ αυτών ήταν η προγραμματική στρατηγική και η μεσοπρόθεσμη επεξεργασία για την παραγωγική ανασυγκρότηση της ελληνικής οικονομίας και της ελληνικής κοινωνίας. Επεξεργασία που σε πανελλαδική συνδιάσκεψη, προετοιμασμένη με σειρά διαδικασιών, είχαμε καταλήξει το 2021 ήδη. Και το είχαμε εγκρίνει και το επικύρωσε το πρόσφατο συνέδριό μας.

Εκεί, εκτός από τις νέες στοχεύσεις που πρέπει να έχει η παραγωγική ανασυγκρότηση της χώρας σε νέους τομείς, σε νέους κλάδους -και όχι στο real estate και στον τουρισμό απλά- και σε επεξεργασίες σοβαρές, εμείναμε, και το έχουμε συμπεριλάβει σε όλες μας αυτές τις επεξεργασίες, ότι η μεταλλευτική βιομηχανία, η αμυντική βιομηχανία και η ναυπηγική βιομηχανία είναι τρεις κορυφαίοι κλάδοι παραδοσιακής βαριάς βιομηχανίας στην Ελλάδα που έχουν μέλλον τώρα. Άλλοι δεν έχουν. Αυτοί έχουν μέλλον. Και ξέρουμε καλά πώς θα έπρεπε να είναι το μέλλον αυτό.

Και βέβαια, ξέραμε καλά ότι για να ξαναλειτουργήσει η Σύρος χρειαζόντουσαν χειρισμοί και συμβιβασμοί. Για να ξαναλειτουργήσουν τα ναυπηγεία Σκαραμαγκά έπρεπε να ξεπεράσεις ένα σωρό αθλιότητες που είχαν φορτωθεί σε αυτά από τις κυβερνήσεις σας.

Μέχρι η HDV και η Thyssen Group, τα μεγαθήρια, πήραν τον Σκαραμαγκά και τα παράτησαν. Τα πήραν για να μη δουλέψουν. Οι μεγαλύτεροι κολοσσοί της Ευρώπης στον τομέα αυτόν. Η ONEX δεν είναι εταιρεία ειδικευμένη στα ναυπηγεία, τώρα το μαθαίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου λίγο χρόνο παρακαλώ, κύριε Πρόεδρε.

Εν πάση περιπτώσει, θέλω να πιστεύω ότι ξέρουμε πολύ καλύτερα από εσάς και από το ΚΚΕ και από το ΜέΡΑ25 και από την Ελληνική Λύση τις αντιφάσεις και τις δυσκολίες που έχει αυτή η ιστορία. Και μάλιστα ως κυβέρνηση -μπορώ να το πω- είχαμε μέσα στα διάφορα σχέδια και το ενδεχόμενο της επιλογής της εκκαθάρισης εν λειτουργία που θα έφερνε όλη αυτή τη δυνατότητα στο ελληνικό Δημόσιο να έχει όλη την κυριότητα και να μπορεί να κάνει διεθνή διαγωνισμό επί τη βάσει περιβαλλοντικών, εργασιακών και αναπτυξιακών προταγμάτων. Είχε μεγάλο ρίσκο και δεν το επιλέξαμε. Καλώς ή κακώς δεν το επιλέξαμε στο τέλος. Ξέρουμε, όμως, ότι δεν μπορείς σε συνθήκες μάλιστα οικονομικής κρίσης να κάνεις θαύματα. Το πρώτο, όμως, είναι να λειτουργήσουν τα ναυπηγεία.

Και από την κριτική που ακούμε από αριστερά μας, ας πούμε, το μόνο σχόλιο που θα κάνω είναι ότι δεν υπάρχει δυνατότητα κοινωνικών αλλαγών και προόδου, αν δεν υπάρχει εργατική τάξη που να έχει ειδικό βάρος. Κι αυτό είναι κανόνας για κάθε αριστερή προσέγγιση. Χωρίς εργατική τάξη με ειδικό βάρος στην παραγωγή δεν μπορεί να υπάρχει καμμία προοδευτική κατεύθυνση, κοινωνικά ωφέλιμη και δίκαιη.

Από αυτή την άποψη, λοιπόν, μην προσπαθείτε να βγάλετε πολιτική υπεραξία. Εμείς θέσαμε τα ζητήματα από την αρχή, πώς η πρότασή σας βήμα-βήμα θα γίνει όσο γίνεται ασφαλέστερη από την άποψη της ασφάλειας δικαίου και της ανασφάλειας δικαίου που έχει δομικά αυτή η πρότασή σας. Όχι από πρόθεσή σας. Δομικά.

Και έρχεστε τώρα και μας λέτε ότι «θα κάνω δεκτή την τροπολογία…» -που είναι και αυτή ένα ακόμα βήμα προς αυτή την κατεύθυνση- «…αν εσείς ψηφίσετε». Δεν είμαι εγώ αρμόδιος, δεν έχω θεσμικά αυτόν τον ρόλο. Είναι ο εισηγητής μας. Εκείνος θα ανακοινώσει τη συλλογική απόφαση. Αλλά, προς Θεού! Είναι αυτό δημιουργική προσέγγιση; Καταλαβαίνετε γιατί μιλάμε; Μιλάμε για το ό,τι υποτίθεται ότι θέλετε να πετύχετε να μην ανατραπεί. Αυτά που διακηρύσσετε.

Και μη χρησιμοποιείτε τους εργαζόμενους. Τους έχουμε δει και εμείς πολλές φορές και τώρα και τα προηγούμενα χρόνια και στη Σύρο και την Ελευσίνα. Δεν αμφισβητήσαμε ότι υπέγραψαν αυτό το πρωτόκολλο συμφωνίας με την ONEX. Δεν το αμφισβήτησε κανείς, γιατί και οι ίδιοι μας το είπαν: «Σε απόγνωση ήμασταν. Τι να κάναμε;».

Έτσι τους θέλετε τους εργαζόμενους; Σε απόγνωση; Αυτή την εικόνα που ως Υπουργός Ναυτιλίας μάς είπατε την έχουμε δει και εμείς στη Σύρο που δεν είχαν ρεύμα στο σπίτι τους. Την έχω δει και επιτόπου στη Σύρο. Αλλά, αυτοί είναι το δείγμα ποιότητας εργαζόμενου χωρίς δυνατότητα διεκδικητικής διαπραγμάτευσης; Και αυτό το έχετε και το λέτε και το φέρνετε από δω κι από κει;

Έχετε τρόπους, πέρα από τον πτωχευτικό νόμο, όπως κάναμε κι εμείς όταν ήμασταν κυβέρνηση σε διάφορες ανάλογες περιπτώσεις. Ξαναφέρτε τη διάταξη του νόμου Σταθάκη που εξασφάλιζε ότι καμμία εργολαβική εταιρεία, όταν υπάρχει ο κεντρικός πάροχος, δεν μπορεί να έχει άλλους κανόνες εργασίας από αυτούς που δεσμεύεται να έχει η κεντρική εταιρεία, ο κεντρικός πάροχος. Εμείς έτσι δεσμεύσαμε τον ΟΛΠ, τον ΟΛΘ και πολλούς άλλους οργανισμούς στις ιδιωτικοποιήσεις.

Εσείς τον ακυρώσατε αυτόν τον νόμο. Γιατί; Γιατί, όπως είπα στη Σύρο, ελάχιστοι να είναι οι εργαζόμενοι -συμβαίνει και στον Πειραιά της μητρικής εταιρείας- και όλοι οι άλλοι να είναι σε ανασφαλή εργασία από τα εργολαβικά, για να μην έχουν κάθε μέρα μεροκάματο, αλλά όποτε προκύψει. Σοβαρά, είστε με τους εργαζόμενους; Κάντε το αυτό.

Στη σύμβαση με τον ΟΛΠ με τα ίδια μου τα χέρια το έγραψα ότι εσαεί δεσμεύεται η «COSCO», η «ΟΛΠ Α.Ε.» να τηρεί τους νόμους του ελληνικού κράτους -αυτονόητο βέβαια- όσο κι αν αλλάζουν αυτοί, προς φιλεργατική, φιλοπεριβαλλοντική ή οποιαδήποτε κατεύθυνση. Δεν χρειάζεται μόνο ο πτωχευτικός νόμος. Υπάρχουν πάρα πολλοί τρόποι για να κάνει κανείς την ανάπτυξη βιώσιμη και δίκαιη και για να κατοχυρώσει, πράγματι, τους εργαζόμενους.

Και κάτι τελευταίο και κλείνω. Σκαραμαγκάς -ναυαρχίδα-, Ελευσίνα, Σύρος, ναυπηγοεπισκευαστική ζώνη Περάματος και τώρα πια ίσως και κάποιες ιδιωτικές εταιρείες, είναι ένα πλέγμα. Μόνο έτσι νοείται η ναυπηγική βιομηχανία και όχι ένα άθροισμα ανταγωνιζόμενων εταιρειών. Αυτό είχε εξασφαλιστεί στο παρελθόν μέσα από την ίδια τη διαδικασία των σχέσεων των πλοιοκτητών που παράγγελναν και των ναυπηγείων που υπήρχαν. Τώρα δεν υπάρχει αυτό. Αν δεν υπάρξει κρατική παρέμβαση κι αν δεν υπάρξει μια ειδική γραμματεία ναυπηγικής βιομηχανίας μαζί με το Υπουργείο που να την ελέγχει, το Υπουργείο Εργασίας, το Υπουργείο Ανάπτυξης και το Υπουργείο Ναυτιλίας, δεν θα έχουμε μπροστά μας αυτό που υπάρχει ως δυνατότητα, όπως υπάρχει και στην αμυντική βιομηχανία και στη μεταλλευτική βιομηχανία, να δούμε μια πραγματικά διαφορετική προοπτική για τη ναυπηγική βιομηχανία της χώρας μας.

Αυτά είναι τα σοβαρά ζητήματα για τον ΣΥΡΙΖΑ, αλλά και τα άλλα κόμματα. Εγώ δεν είδα αντιπαλότητα και σκοπιμότητα αντικυβερνητική. Εντάξει να βγάλετε πολιτική υπεραξία, αλλά όχι και το ποιος θα έχει την τιμή της ιστορικής συμφωνίας. Προς Θεού!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, επειδή είστε ο προτελευταίος ομιλητής, δείξαμε μία καλή διάθεση, Εσείς, όμως, το τερματίσατε. Και αύριο να σας άφηνα, θα τελειώνατε αύριο. Δηλαδή, πόσο να σας δώσω παραπάνω από δεκαπέντε λεπτά. Ο Υπουργός μίλησε είκοσι.

**ΘΕΟΔΩΡΟΣ ΔΡΙΤΣΑΣ:** Σας λέω ειλικρινά μια λέξη μόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι λέτε; Μία λέξη κάθε λεπτό λέτε.

**ΘΕΟΔΩΡΟΣ ΔΡΙΤΣΑΣ:** Τελείωσα.

Έτσι μπορούμε πραγματικά να προχωρήσουμε όλη η Βουλή στο να στηρίξει τη νέα εποχή για τη ναυπηγική βιομηχανία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσίπρα, έχετε τον λόγο. Μετά τον κ. Τσίπρα θα συνεχίσουμε με τις δευτερολογίες των εισηγητών και ολοκληρώνεται η διαδικασία.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είμαστε υπέρ της επένδυσης. Την ξεκινήσαμε εμείς. Είναι στην παρούσα φάση ο πιο πρόσφορος τρόπος να κρατηθούν ανοικτά και κυρίως να αναπτυχθούν τα Ναυπηγεία Ελευσίνας.

Όμως, ο κ. Γεωργιάδης στην επιτροπή λέει το εξής: «Το σχέδιο πάνω στο οποίο εργάστηκε η Κυβέρνηση ήταν η βιωσιμότητα και η ανάπτυξη του ναυπηγείου να μη βασίζεται αποκλειστικά στα προγράμματα του Πολεμικού Ναυτικού». Αυτή, κύριε Υπουργέ, είναι μια άλλη τοποθέτηση από αυτά που λέγατε επί τρία χρόνια. Επί τρία χρόνια λέγατε το ακριβώς αντίθετο. Και δεν είναι η μόνη φορά. Παράδειγμα, 22 Απριλίου του 2021: «Τα ναυπηγεία Ελευσίνας, αν δεν εμπλακούν στις φρεγάτες θα αναγκαστούμε να οδηγηθούμε σε εκκαθάριση». Αυτή ήταν η στάση που κρατήσατε από τους πρώτους μήνες του 2019 μέχρι και πρόσφατα.

Αφήνω το ζήτημα ότι μόλις προηγουμένως είπατε το ακριβώς αντίθετο. Πού να δοθούν –λέει- οι φρεγάτες με τα παρόντα Ναυπηγεία Ελευσίνας. Δεν θα μπορούν να κρατήσουν προθεσμίες, να ανταποκριθούν στις συμφωνίες κ.λπ.. Μας κοροϊδεύατε τότε που τα λέγατε; Φρεγάτες πήρε η ελληνική Κυβέρνηση. Η Ελλάδα δεν πήρε απολύτως τίποτα και η αμυντική της βιομηχανία συνολικά και από τις άλλες εξοπλιστικές επενδύσεις που έγιναν. Ευτυχώς τα ναυπηγεία δεν έκλεισαν.

Συνεχίζατε τότε που συνδέατε το θέμα των εξοπλιστικών με την Ελευσίνα: «Δεν υπάρχει κανένας ιδιώτης επενδυτής που θα έφερνε να τοποθετήσει τα κεφάλαια που απαιτούνται για τη διάσωση και να επωμιστεί χρέη ύψους άνω των 400 εκατομμυρίων χωρίς να λάβει μια σοβαρή παραγγελία από το ελληνικό κράτος». Εννοεί εξοπλιστικά.

Αυτά λέγονταν, λοιπόν, τρία χρόνια. Και το ερώτημα είναι για ποιον λόγο τρία χρόνια παλινωδία. Να σας θυμίσω ότι το 2019 και εσείς και ο κ. Παπαθανάσης μας δίνατε υποσχέσεις τότε και σε εμάς και στους εργαζόμενους ότι εντός μηνών θα είχε ολοκληρωθεί η διαδικασία. Ο κ. Παπαθανάσης το είπε και σ’ μένα προσωπικά σε συγκεκριμένη ερώτηση τον Αύγουστο του 2019. Τρία χρόνια παλινωδίας. Για ποιον λόγο; Γιατί δεν ξέρετε τι θέλετε να κάνετε. Παίζατε ανάμεσα στη σύνδεση του μέλλοντος των ναυπηγείων με υποτιθέμενα εξοπλιστικά προγράμματα και στην εκκαθάριση των ναυπηγείων. Στην πρώτη γραμμή ήταν το ζήτημα της εκκαθάρισης, του κλεισίματος δηλαδή, των ναυπηγείων. Ακόμη και τώρα στο νομοσχέδιο το οποίο φέρατε -για να καταλάβετε ότι αυτή η λογική σας, το πήρατε πίσω, ευτυχώς, μετά τις αντιδράσεις της αντιπολίτευσης και κυρίως του ΣΥΡΙΖΑ- συνδέατε την αποπληρωμή των δεδουλευμένων των εργαζομένων με την ανάληψη εξοπλιστικών προγραμμάτων. Άκουσον-άκουσον.

Να ξεκαθαρίσουμε κάτι, γιατί αυτή δεν είναι η γνώμη σας όχι μόνο για τα ναυπηγεία, δεν είναι η γνώμη σας ευρύτερα για την αμυντική και ναυπηγική βιομηχανία και ειδικά δεν είναι η γνώμη σας για την κρατική βιομηχανία, ό,τι έχει απομείνει. Τα Ναυπηγεία Ελευσίνας είναι βιώσιμα και το λέμε από το 2015 και πιο πριν και πρέπει σε αυτό να υπάρχει μια ξεκάθαρη στάση.

Τι σημαίνει είναι βιώσιμα; Σημαίνει ότι αφαιρουμένων των χρεών ή ενός μέρους των χρεών τα ναυπηγεία μπορούν να λειτουργήσουν χωρίς κρατική ενίσχυση στη διεθνή αγορά και να παίρνουν δουλειές, όπως έγινε και με τα ναυπηγεία Σύρου, ανεξάρτητα από όλα τα προβλήματα που τα βαρύνουν. Άρα ήταν εκτός συζήτησης και ήταν απαράδεκτες όλες οι δηλώσεις που έγιναν και οι απειλές για κλείσιμο των ναυπηγείων, για εκκαθάριση κ.λπ.. Και δεύτερον, ήταν απαράδεκτη η σύνδεση του μέλλοντος των ναυπηγείων με το αν θα πάρουν ή όχι εξοπλιστικά. Στα εξοπλιστικά, όμως, θα επανέλθω στο τέλος.

Έπεσε πολύ κλάμα και για τους εργαζόμενους -τα είπε ο Θοδωρής Δρίτσας- και για τα ναυπηγεία και για τη ναυπηγική βιομηχανία γενικά. Τι είπε ο Υπουργός; Είπε ότι είναι σε πολύ άσχημη κατάσταση τα ναυπηγεία στην Ελλάδα. Πώς βρέθηκαν σε πολύ άσχημη κατάσταση τα ναυπηγεία στην Ελλάδα. Μήπως δεν είναι οι τρεις τελευταίες δεκαετίες κυβερνήσεων της Νέας Δημοκρατίας και ΠΑΣΟΚ; Υπάρχει, όμως, και το θράσος να χύνουν κροκοδείλια δάκρυα γιατί σήμερα έρχεται να δώσει τάχα μία λύση η Κυβέρνηση και δεν συναινεί η υπόλοιπη Βουλή.

Να θυμίσω, λοιπόν, στον αγαπητό τον κ. Μπούρα, γιατί μάλλον το έχει ξεχάσει, ότι μέχρι το 2014 -και τότε υπήρχε το Πολεμικό Ναυτικό μέσα- πλήρωνε το Υπουργείο Άμυνας τα ναυπηγεία και οι εργαζόμενοι δεν έπαιρναν λεφτά. Το θυμάστε; Ήσασταν Υπουργός και σε εκείνη την κυβέρνηση .

Τότε για να θυμίσω, γιατί μάλλον το έχετε ξεχάσει, έβγαλε ανακοίνωση το Υπουργείο Άμυνας επί Νέας Δημοκρατίας, που έλεγε τα εξής τον Οκτώβριο του 2014: «Είναι ξεκάθαρο ότι το Υπουργείο Εθνικής Άμυνας δεν χρωστά ούτε ευρώ για την ολοκλήρωση ναυπήγησης των πυραυλακάτων και περιέργως καταγγέλλεται πως δεν έχουν πληρωθεί τα δεδουλευμένα των εργαζομένων. Επιπροσθέτως γίνεται σαφές ότι με αίσθημα ευθύνης το Υπουργείο Εθνικής Άμυνας προωθεί σχετική νομοθετική ρύθμιση…» κ.λπ., που δεν ήρθε ποτέ για να λύσει το πρόβλημα. Η λύση ήρθε το 2015 από την κυβέρνηση του ΣΥΡΙΖΑ.

Τι συνέβαινε λοιπόν τότε; Διαβάζω από τη «ΝΑΥΤΕΜΠΟΡΙΚΗ» που έχει το σχετικό ρεπορτάζ: «Οι εργαζόμενοι οι οποίοι καταγγέλλουν πως είναι απλήρωτοι εδώ και εννέα μήνες έχουν κλειδώσει από το πρωί της Δευτέρας τα γραφεία τους κ.λπ.». Και το πρόβλημα δεν λύθηκε. Έπαιρναν λεφτά για τα ναυπηγεία και πήγαιναν σε μια ιδιωτική μαύρη τρύπα. Αυτό λύθηκε το 2015 που αναλάβαμε.

Να θυμίσω, λοιπόν, ότι τα ναυπηγεία κρατήθηκαν ανοικτά ενώ ήταν σε πολύ άσχημη κατάσταση, γιατί ακριβώς έγινε ρύθμιση επί των ημερών του ΣΥΡΙΖΑ. Έγινε η συμφωνία να πληρώνει απευθείας το Υπουργείο Άμυνας το 70% των ημερομισθίων των εργαζομένων και συνέχισε το έργο του Πολεμικού Ναυτικού. Και επίσης ήταν αυτή η κυβέρνηση που τον Μάιο του 2019 κατέληξε στο πρώτο μνημόνιο κατανόησης με τον παρόντα επενδυτή. Τι έλεγε, λοιπόν, η συμφωνία του 2015 που έγινε και νόμος με τον ν.4361/2016; «Η εταιρεία υποχρεούται να μην προβεί σε απολύσεις έως την ολοκλήρωση του παρόντος προγράμματος». Έτσι έμειναν τα ναυπηγεία ανοικτά και έτσι συνέχισαν και πληρώνονταν έστω στο 70% οι εργαζόμενοι που επί εννέα μήνες προηγουμένως -παραπάνω γιατί φτάσαμε τον Γενάρη να γίνουν εκλογές- έμειναν απλήρωτοι.

Και φτάνουμε, λοιπόν, τον Μάιο του 2019 και έχουμε το μνημόνιο κατανόησης ανάμεσα στο Υπουργείο Άμυνας, τον Υπουργό Επικρατείας κ. Φλαμπουράρη και τον ίδιο επενδυτή. Ποια ήταν η λογική; Να εξασφαλιστεί ότι θα λειτουργήσουν ως ναυπηγεία, θα αναπτυχθούν, θα εξασφαλιστούν οι θέσεις εργασίας, θα υπάρχουν συλλογικές συμβάσεις και θα αποδοθούν όλα τα δεδουλευμένα στους εργαζόμενους. Διαβάζω επί λέξει το άρθρο 3, αν θυμάμαι καλά: «Πλήρης και ολοσχερής καταβολή των οφειλομένων προς τους εργαζόμενους υπαλλήλους και προσωπικό, όπως στις τελευταίες συγκεκριμένες οικονομικές καταστάσεις ή ό,τι προκύψει από τον έλεγχο. Επιπλέον ο επενδυτής δεσμεύεται στην διατήρηση και επαύξηση του υφιστάμενου αριθμού θέσεων εργασίας».

Αυτή ήταν τότε η θέση μας. Αυτό κάναμε και αυτό κάνουμε και σήμερα. Θέλαμε μία επένδυση, θέλουμε την παρούσα επένδυση αλλά με όρους που θα διασφαλίζεται η ανάπτυξη των ναυπηγείων, τα οποία επιμένουμε ότι είναι βιώσιμα έτσι κι αλλιώς, την εξασφάλιση των θέσεων εργασίας, συλλογικές συμβάσεις και κυρίως απόδοση των δεδουλευμένων των εργαζομένων που χρόνια τώρα φυτοζωούν σε ένα ναυπηγείο που κατά τα αλλά θα είχε πολύ μεγάλες δυνατότητες.

Και έρχομαι και καταλήγω στο εξής. Το κρίσιμο ζήτημα, κύριε Υπουργέ, είναι το έγγραφο το οποίο θα κατατεθεί στη δικαιοσύνη, στο δικαστήριο. Αυτό είναι το κρίσιμο. Εσείς εξουσιοδοτείστε για να καταθέσετε ένα έγγραφο, το οποίο, όμως, δεν γνωρίζουμε ακριβώς. Γνωρίζουμε ενδεικτικά και όχι περιοριστικά, όπως ρητά αναφέρει μέσα το νομοσχέδιο ότι θα κινηθεί σε αυτό το πνεύμα. Αλλά δεν γνωρίζουμε τι θα καταθέσετε. Ακούσαμε για παράδειγμα τον κ. Παναγιωτόπουλο να λέει ότι δεν θα κουρευτεί ούτε 1 ευρώ. Κάπως αλλιώς τα λέγατε στις επιτροπές, αλλά δεν θέλω να επεκταθώ σε αυτό.

Από τα δεδουλευμένα των εργαζομένων θα κουρευτούν ευρώ αναλόγως την πορεία της επένδυσης σε ό,τι αφορά το πολεμικό κομμάτι; Πώς δεσμεύεστε εσείς από τη σημερινή ψήφο για αυτό; Δεν δεσμεύεστε. Εκεί βρίσκεται το ανοικτό ζήτημα, το λευκό της επιταγής. Μόνο ενδεικτικά.

Συνεπώς υπάρχουν δύο ζητήματα και το έθεσε και ο εισηγητής μας, ο κ. Μαμουλάκης, και ο κ. Σαντορινιός. Δεν είναι μόνο το θέμα της νομοτεχνικής βελτίωσης όπως λέτε της δικιάς μας τροπολογίας, που καταθέσαμε, να ξανάρθει στη Βουλή για να δούμε το έγγραφο συγκεκριμένα που θα κατατεθεί στη δικαιοσύνη, αλλά αφορά και το ζήτημα των δεδουλευμένων για το οποίο δεν είπατε απολύτως τίποτα. Αλλάξατε τη φράση «το συντομότερο δυνατόν τα δεδουλευμένα μετά την έλλειψη ικανού αριθμού έργων από την ONEX», που ήταν κατάπτυστη. Δηλαδή αναλόγως τα εξοπλιστικά που θα πάρει η ONEX, αν θα αποπληρώσει το 70% των δεδουλευμένων των εργαζομένων. Έφυγε αυτό. Καλώς έφυγε αυτό. Και τι μπαίνει στη θέση του; Μπαίνει ότι από την ONEX θα καταβληθούν σε ποσοστό 70% μετά την ημερομηνία ολοκλήρωσης των μεταβιβάσεων ανεξαρτήτως αμυντικών προγραμμάτων. Το «ανεξαρτήτως αμυντικών προγραμμάτων» είναι σωστό. Το «μετά» σημαίνει ότι δεν θα δώσει πριν η ONEX. Μετά πότε ακριβώς θα τα δώσει; Σε μηδέν χρόνια, σε πέντε χρόνια, σε είκοσι χρόνια; Μπορεί να μπει μια προσθήκη, πρέπει να μπει μια προσθήκη να ορίζει ένα τακτό χρονικό διάστημα μέσα στο οποίο μετά τη μεταβίβαση και του πολεμικού κομματιού να αποδοθούν δεδουλευμένα από την ONEX.

Συνεπώς σας αντιστρέφω αυτό που μας λέτε. Εμείς θέλουμε πρώτα να μπει μέσα ότι θα ξανάρθει στη Βουλή πριν κατατεθεί, το συγκεκριμένο έγγραφο το οποίο θα καταθέσετε και να μπει αυτή η προσθήκη σε ό,τι αφορά τα δεδουλευμένα των εργαζομένων.

Κάτι τελευταίο για τα αμυντικά προγράμματα, γιατί όπως και με τους εργαζόμενους το θράσος περισσεύει. Δεν είστε απλά η πρώτη Κυβέρνηση στη Μεταπολίτευση. Είστε η μοναδική Κυβέρνηση στον κόσμο ολόκληρο που προβαίνει σε εξοπλισμούς άνω των 15 δισεκατομμυρίων ευρώ και δεν υπάρχει ούτε ένα ευρώ για την ελληνική αμυντική βιομηχανία δημόσια ή ιδιωτική, ούτε βίδα. Και προσέξτε είμαστε η πρώτη χώρα σε αμυντικές δαπάνες επί του ΑΕΠ στο ΝΑΤΟ και δεν μπαίνει ούτε 1 ευρώ στην αμυντική βιομηχανία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, μίλησε δεκαπέντε λεπτά ο κ. Δρίτσας, έντεκα λεπτά εσείς.

**ΓΕΩΡΓΙΟΣ ΤΣΙΠΡΑΣ:** Τελειώνω. Έχετε δίκιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξέρετε κάτι; Ήταν πολύ δύσκολο να το κατανοήσει και ο κόσμος…

**ΓΕΩΡΓΙΟΣ ΤΣΙΠΡΑΣ:** Δεκαπέντε δευτερόλεπτα μόνο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετράω.

**ΓΕΩΡΓΙΟΣ ΤΣΙΠΡΑΣ:** Συνεπώς είναι απύθμενη υποκρισία ότι σας έπιασε ο πόνος να πάρουν εξοπλιστικά τα Ναυπηγεία Ελευσίνας για να πάει καλά η επένδυση. Για να αναλάβουν τα Ναυπηγεία Ελευσίνας και οποιοδήποτε άλλο ναυπηγείο στην Ελλάδα πρέπει να υπάρχει η πολιτική βούληση να δοθεί έργο και να υπάρχει σχεδιασμός σε ό,τι αφορά την αμυντική βιομηχανία. Αν κάτι αποδείχθηκε τρία χρόνια τώρα είναι ότι όχι μόνο δεν υπήρχε η βούληση, αλλά υπήρχε η βούληση για το ακριβώς αντίθετο, να μην υπάρξει ούτε ένα ευρώ για την ελληνική αμυντική βιομηχανία.

Λοιπόν είμαστε υπέρ της επένδυσης. Το οριστικό «ναι» θα το πούμε όταν θα έρθει το κείμενο που θα κατατεθεί στο δικαστήριο. Και περιμένουμε από εσάς τη νομοτεχνική βελτίωση και την αλλαγή στο συγκεκριμένο σημείο για τα δεδουλευμένα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελειώσαμε κύριε Τσίπρα, να είστε καλά.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα λεπτό, γιατί εσείς στο τέλος θα με τρελάνετε. Μετά από όλη αυτή τη διαδικασία δεν έχετε καταλάβει ότι με αυτό το σχέδιο εξυγίανσης οι εργαζόμενοι θα πάρουν το σύνολο των δεδουλευμένων τους; Έχετε ακόμα αμφιβολία για αυτό; Ήρθαν οι ίδιοι απ’ έξω και έκαναν διαδήλωση με πανό «ψηφίστε ναι» γιατί ήθελαν να πάρουν τα δεδουλευμένα τους. Σας είπα ότι θα πάνε στο δικαστήριο και θα υπογράψουν το σχέδιο εξυγίανσης. Φαντάζομαι δεν θα υπογράψουν αν δεν έχουν τα δεδουλευμένα τους. Το έχω πει εγώ, το έχει πει ο κ. Ξενοκώστας, το είπε και ο πρόεδρος του σωματείου. Το είπαν άπαντες και μέσα εδώ.

Τι άλλο θέλετε; Θέλετε να ορκιστώ; Θέλετε να κόψω λίγο το δάχτυλό μου να βάλω με αίμα το δακτυλικό μου αποτύπωμα; Αυτά που λέτε είναι κωμωδία. Είναι προφανές ότι το σχέδιο εξυγίανσης εδράζεται, ο ακρογωνιαίος λίθος του είναι να πληρωθούν τα δεδουλευμένα τους. Και είχα πει από την αρχή ότι δεν θα δεχθώ κανένα σχέδιο εξυγίανσης που δεν θα έχει τη συναίνεση των εργαζομένων και άρα την πληρωμή των δεδουλευμένων τους από την πρώτη μέρα.

Τώρα καμμιά φορά -έχουμε και τις προσωπικές μας διαφωνίες- παρερμηνεύετε, ακούτε ό,τι θέλετε. Έλεγε ο Υπουργός Ανάπτυξης ότι πρέπει να δοθούν προγράμματα από το Πολεμικό Ναυτικό στην Ελευσίνα; Ναι είναι η απάντηση. Το λέω και τώρα. Ξεκαθαρίζω -το είπα και πριν κατ’ ιδίαν στους κυρίους- κατά τη γνώμη μου είναι αδύνατο να μην πάρει δουλειές από το Πολεμικό Ναυτικό, για αυτό και πιστεύω ότι το Πολεμικό Ναυτικό θα πληρωθεί το σύνολο των χρημάτων των 142 εκατομμυρίων. Γιατί το Πολεμικό Ναυτικό χρειάζεται ένα ναυπηγείο στην Ελλάδα και άρα θα δίνει δουλειές στην Ελευσίνα.

Τι είπα πριν; Είπα «το Πολεμικό Ναυτικό λέει…» και ούτω καθεξής. Εγώ δεν είμαι το Πολεμικό Ναυτικό. Εγώ είμαι ο Υπουργός Ανάπτυξης. Σας λέω λοιπόν για να σας λυθεί και αυτή η απορία. Ο Υπουργός Ανάπτυξης και έλεγε και λέει ότι πρέπει να πάρει προγράμματα του Πολεμικού Ναυτικού. Το Πολεμικό Ναυτικό λέει ότι αν δεν έχω ναυπηγείο που να είμαι βέβαιος ότι δουλεύει, δεν δίνω προγράμματα στην Ελευσίνα. Μεταξύ των δύο, βεβαίως και σεβόμαστε την άποψη του πελάτη, που είναι το Πολεμικό Ναυτικό.

Πράγματι θέλω να είμαι ειλικρινής να πω κάτι και επειδή είναι πάνω ο κ. Ξενοκώστας, θα ήθελα να το ακούσει. Εγώ δεν ξέρω αν στη θέση του κ. Ξενοκώστα θα αναλάμβανα αυτό το ρίσκο. Θέλω να είμαι ειλικρινής. Ο κ. Ξενοκώστας αναλαμβάνει ένα τεράστιο ρίσκο.

Αναλαμβάνει ένα τεράστιο χρέος, με ό,τι αυτό σημαίνει για μία επιχείρηση και χωρίς να έχει προγράμματα του Πολεμικού Ναυτικού. Και αυτό θα μου επιτρέψετε να πω ότι είναι προς τιμήν του.

Τώρα, ετέθη ένα άλλο ζήτημα, όχι τόσο από εσάς -εσείς δεν μπορούσατε να το κάνετε γιατί θα ήταν περίεργο να το κάνετε, ενώ του δώσατε τη Σύρο και υπογράψατε το μνημόνιο για την Ελευσίνα-, αλλά από άλλες πτέρυγες και από τον κ. Βιλιάρδο. Ετέθη το ζήτημα αν ο κ. Ξενοκώστας έχει τα λεφτά για την ίδια συμμετοχή. Το είπατε, κύριε Βιλιάρδε, πριν. Η DFC που είναι ένας οργανισμός που για να δώσει λεφτά, δεν τα δίνει σε όποιον περαστικό περνάει απ’ έξω, παίρνει πρώτα αυτόν που ζητάει τα λεφτά –όπως κάνει μία τράπεζα, για να το πούμε έτσι ή πολύ ανώτερα από μία τράπεζα- τον σκρινάρει, βλέπει τι δυνατότητες έχει, τι λεφτά θα βάλει ο ίδιος. Όλα αυτά είναι επί του καταστατικού της. Έχει πεισθεί η DFC, αλλά δεν έχει πεισθεί ο Βιλιάρδος. Με συγχωρείτε, δεν μπορώ να κάνω κάτι σ’ αυτό. Πρέπει να σας πω, όμως, ότι για να δώσει η DFC τα λεφτά στον Ξενοκώστα, προηγουμένως έχει ελέγξει τη φερεγγυότητά του.

Οφείλω, όμως, να πω -και πιστεύω ότι ο κ. Γιώργος Τσίπρας θα με επιβεβαιώσει- ότι όταν ο ΣΥΡΙΖΑ έκανε το εγχείρημά του Νεωρίου Σύρου, η τότε Νέα Δημοκρατία υποστήριξε με τη θετική της ψήφο. Λέγαμε δημόσια ότι είμαστε υπέρ και ερχόταν ο κ. Ξενοκώστας και του λέγαμε «Μπράβο. Προχώρα». Τότε ο αντίλογος όσων ήταν αντίθετοι στο Νεώριο, -αυτό που έλεγε ο υιός Ταβουλάρης και όλοι αυτοί- ποιος ήταν; Ότι ο Ξενοκώστας είναι αεριτζής, ότι ο Ξενοκώστας δεν μπορεί να βάλει τα λεφτά, ότι ο Ξενοκώστας δεν μπορεί να εφαρμόσει σχέδιο εξυγίανσης. Είναι έτσι ή δεν είναι, κύριε Τσίπρα; Αυτός δεν ήταν τότε ο αντίλογος; Αυτό που ακούω τώρα από τον Βιλιάρδο ή το άκουσα πριν από τον ζάμπλουτο Γρηγοριάδη, το ακούω τώρα για τον Ξενοκώστα από την Ελευσίνα.

Όμως, η ερώτηση είναι: Έγινε η Σύρος; Έγινε. Ποιος επιβεβαιώθηκε τελικώς; Εκείνοι που λέγανε ότι μπορεί ο Ξενοκώστας να κάνει τη Σύρο και λέγανε: «Ξενοκώστα προχώρα» ή οι γκρινιάρηδες, οι μονίμως αντιρρησίες σε όλα που λέγανε να μην προχωρήσει ο Ξενοκώστας; Αν τότε εσείς δεν είχατε προχωρήσει το δικαστήριο και δεν είχατε υποστηρίξει τον Ξενοκώστα και την «ONEX», ακόμη οι εργάτες στη Σύρο θα ήταν άνεργοι.

Τώρα έχει τύχει στη θέση που ήσασταν εσείς για τη Σύρο, να είμαστε εμείς για την Ελευσίνα. Εμείς όταν πήγατε για την Σύρο λέγαμε «Μπράβο, δώστε τη στον Ξενοκώστα» και θυμάμαι ότι πήγε και ο Μητσοτάκης στην έκθεση βιβλίου στο περίπτερό του και έλεγε «Μπράβο. Προχώρα Ξενοκώστα» και εσείς θέλετε να είστε απόντες.

Τώρα έρχομαι στο τελευταίο ζήτημα. Ίσως δεν έγινε αντιληπτό. Μπορεί να ευθύνομαι εγώ. Αναλαμβάνω την ευθύνη. Είπα: Εάν το πρόβλημά σας είναι στα αλήθεια η δέσμευσή μου να φέρω στη Βουλή το τελικό προς κατάθεση στο δικαστήριο κείμενο για να τα ελέγξετε όλα αυτά, θα πείτε: «ψηφίζω ναι» κι εγώ θα κάνω δεκτή την τροπολογία σας ως νομοτεχνική βελτίωση.

Ο λόγος που το ξεκαθαρίζω είναι ο εξής: Εγώ δεν θέλω να αφήσω σε κανέναν σας κανένα πρόσχημα για να διαφύγετε και δεν έχω να κρύψω και τίποτα. Εάν, όμως, ψηφίσετε «παρών» ή «όχι» -δεν με ενδιαφέρει, το «παρών» και το «όχι» είναι το ίδιο- πάει να πει ότι στην πραγματικότητα δεν ενδιαφέρεστε για τίποτα από όλα αυτά. Ενδιαφέρεστε μόνο για το γενικό πολιτικό ζήτημα της χώρας. Σε αυτή την περίπτωση για ποιον λόγο να έρθω να σας το δώσω; Κανένας λόγος δεν υπάρχει. Θα κάνω αυτό που λέει πλειοψηφία. Ποια είναι η πλειοψηφία; Η Κοινοβουλευτική Ομάδα της Νέας Δημοκρατίας.

Θέλετε να είμαστε μαζί παρέα σε αυτό; Ψηφίστε «ναι», όπως και εμείς σας υποστηρίξαμε τότε στη Σύρο και θα είμαστε παρέα. Θέλετε να μην είσαστε; Με γεια σας, με χαρά σας!

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός ήταν πολύ ξεκάθαρος. Να πάτε παρέα.

Παρακαλώ να ξεκινήσουμε τώρα τις δευτερολογίες των εισηγητών. Τον λόγο έχει ο κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, βοηθήστε με. Προσπαθώ να καταλάβω λίγο εδώ πέρα και χρειαζόμαστε πραγματικά τα φώτα σας. Μας είπατε ότι τα στελέχη του Υπουργείου Εθνικής Άμυνας αρνούνται να υπογράψουν αυτό το πράγμα που μας έχετε φέρει, γιατί φοβούνται μήπως κατηγορηθούν για απάτη. Έτσι μας το φέρατε στη Βουλή. Και αφού το φέρατε και μας λέτε ότι έχετε και την κυβερνητική πλειοψηφία να το περάσετε, σας είδαμε εδώ πέρα μισή ώρα -διπλάσιο χρόνο από ό,τι δικαιούστε- να εκλιπαρείτε τα άλλα κόμματα να το υποστηρίξουν.

Φοβάστε και εσείς τη δίωξη για απάτη; Θέλετε και εσείς συνενόχους; Για ποιον λόγο εκλιπαρείτε τα κόμματα να το υποστηρίξουν; Δεν σας έχω ξαναδεί να το κάνετε αυτό. Πρώτη φορά. Τόσο καιρό τα περνάτε μόνος σας. Τι έγινε ξαφνικά σε αυτό και θέλετε να είναι διευρυμένη η πλειοψηφία. Δεν θα αλλάξει κάτι, παρά μόνο το μοίρασμα της ευθύνης. Ισχύει αυτό που λένε οι εργαζόμενοι; Εσείς μας το είπατε. Μας είπατε ότι οι εργαζόμενοι λέγανε ακριβώς τον φόβο τους για απάτη.

Μας λέγατε και θα διαβάσω ακριβώς τα λόγια σας: «Το σχέδιο αυτό θα έχει μεγάλα κουρέματα προς το δημόσιο». Και από τους επιτελείς του Υπουργείου Άμυνας τέθηκε το θέμα: «Ωραία, κύριε Υπουργέ –είναι τα δικά σας λόγια-. Αποφασίζει το δικαστήριο και κουρεύει τις οφειλές του δημοσίου. Αυτό απαλλάσσει τα στελέχη του δημοσίου και συγκεκριμένα του Υπουργείου Άμυνας από τυχόν απιστία;». Και συνεχίζετε: «Όχι. Δεν μας απαλλάσσει. Δεν συναινούμε για απάντηση».

Να θυμίσουμε εδώ πέρα στους πολίτες που μας ακούνε για τι μιλάμε. Μιλάμε για πάνω από 400 εκατομμύρια ευρώ από τα οποία 230 με την απόφαση της Κυβέρνησης αυτή τη στιγμή χαρίζονται. Και τα υπόλοιπα όσον αφορά το Πολεμικό Ναυτικό, τα 142 εκατομμύρια θα αποπληρωθούν μόνο στην περίπτωση που το Πολεμικό Ναυτικό δώσει εξοπλισμούς και προγράμματα 7 δισεκατομμυρίων.

Σας ξαναρωτάω, κύριε Υπουργέ: Στο τηλεμάρκετινγκ αν είχατε ένα βιβλίο θα επενδύατε 7.000 σε ένα βιβλίο για να πάρετε 142 ευρώ; Γιατί αυτό κάνετε με τη χώρα! Γι’ αυτό και όλοι μιλάνε για απιστία. Γι’ αυτό μας το φέρνετε στη Βουλή και μόνο γι’ αυτό εκλιπαρείτε και τα άλλα κόμματα για συναίνεση.

Είναι εντυπωσιακή βέβαια και η κακοφωνία σας. Ήρθε ο Υπουργός Εθνικής Άμυνας να μας πει ότι κανένας δεν μίλησε στο Υπουργείο Εθνικής Άμυνας για απιστία. Κανένας λέει! Δεν είχε ακούσει την ομιλία σας. Μας είπε, επίσης, ότι κανένα κούρεμα δεν έχει γίνει. Λες και πέρα από το κούρεμα των υπόλοιπων οφειλών προς το δημόσιο, στα 142 εκατομμύρια του Πολεμικού Ναυτικού θα έχουμε αποπληρωμή άτοκα με διετή περίοδο χάριτος συν τριάντα χρόνια. Στην πράξη αυτό λέγεται κούρεμα. Και το καλύτερο: Και αν δεν δώσει τα 7 δισεκατομμύρια το Πολεμικό Ναυτικό, χάρισμά τους και τα 142! Αυτό λέγεται χάρισμα, όχι κούρεμα.

Σας ζητάμε να απαντήσετε σε αυτά τα κρίσιμα ερωτήματα και να μας πείτε τι είναι αυτό που σας κάνει να εκλιπαρείτε για συναίνεση και τι είναι αυτό που σας έκανε να το φέρνετε στη Βουλή με νόμο. Γιατί αυτά που μας έχετε πει μέχρι στιγμής είναι ότι φοβάστε για απιστία. Έτσι δεν είναι, κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μπορώ να απαντήσω, για να μην αδικήσω τον κ. Αρσένη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να μην τον αδικήσετε, αλλά μήπως να τα μαζέψετε όλα μαζί;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα τα ξεχάσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν είναι να το ξεχάσετε, ορίστε, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάντα ο διάλογος με τον κ. Αρσένη είναι απολαυστικός. Δεν τον χάνω με τίποτα.

Κατ’ αρχάς, επειδή είπατε για το τηλεμάρκετινγκ και προφανώς το κάνετε λίγο επί προσωπικού, δηλαδή επειδή έτυχε να κάνω αυτή τη δουλειά για την οποία είμαι πάρα πολύ υπερήφανος, πρέπει να σας πω ότι μετά από πολλά χρόνια που έκανα αυτή τη δουλειά έχοντας ζήσει το πραγματικό εμπόριο, μια πραγματική επιχείρηση που έχει έσοδα, έξοδα, επιταγές, ένσημα, μεταχρονολογημένες επιταγές, κανόνια που σκάνε στην αγορά. Ξέρετε, ο επιχειρηματίας περνάει δυσκολίες στην Ελλάδα. Δεν είναι τόσο εύκολο να είσαι επιχειρηματίας στην Ελλάδα. Μετά από εκατομμύρια τζίρου που έχω κάνει στο τηλεμάρκετινγκ και πολλή δουλειά προσωπική που έχω κάνει και ας με κοροϊδεύατε εσείς, δεν έχω 200.000 ευρώ καταθέσεις στην τράπεζα όπως έχετε εσείς.

Άρα υπό την έννοια αυτή –«το πόθεν έσχες» διαβάζω-, θέλω να πω ότι κι εσείς είστε ένας πολύ πλούσιος Αριστερός. Σας συγχαίρω γι’ αυτό, κύριε Αρσένη.

Επαναλαμβάνω, για μένα όποιος από εσάς υποδύεται τον αριστερό και τον ευαίσθητο με 200 χιλιάρικα στην τράπεζα του βγάζω το καπέλο. Γιατί αυτό είναι εντυπωσιακό! Και να θέλετε να βάλετε φρένο πλούτου –πρώτος και καλύτερος ο αρχηγός σας, γιατί ξέρετε ότι ποτέ δεν θα εφαρμοστεί, γιατί δεν θα πάρετε την εξουσία- και να έχετε 200 χιλιάρικα στην τράπεζα. Συγχαρητήρια! Το λέω ειλικρινά, συγχαρητήρια!

Όμως, πάμε στο συγκεκριμένο τώρα. Επειδή εσείς έχετε τα 200 χιλιάρικα χωρίς να έχετε κάνει επιχείρηση, άρα δεν ξέρετε πόσο δύσκολο είναι να γίνει μια επιχείρηση, δεν μπορείτε να καταλάβετε τι είναι αυτό το σχέδιο εξυγίανσης που έχουμε φέρει εδώ. Δεν μπορείτε να το καταλάβετε. Γιατί αν μόνο παίρνεις λεφτά και τα βάζεις στην τράπεζα, δεν μπορείς να καταλάβεις τι θα πει ρίσκο, επιταγή, εργαζόμενος, ένσημα που δεν έχεις πληρώσει, η εφορία που ήρθε για έλεγχο. Αυτά δεν τα ξέρεις. Ίσως είναι άγνωστα αυτά. Εσείς είστε ένας εισοδηματίες ζάμπλουτος. Ως εισοδηματίας ζάμπλουτος δεν μπορείτε να καταλάβετε τι είναι αυτό.

Αυτό, κύριε Αρσένη, αφορά φτωχούς ανθρώπους. Εσείς δεν έχετε σχέσεις με αυτούς, ανθρώπους που έμειναν απλήρωτοι επί μήνες. Εσείς δεν μείνατε ποτέ απλήρωτος. Εσάς σας διόρισε Ευρωβουλευτή ο Παπανδρέου, πήγατε στο Κοινοβούλιο, παίρνατε τα είκοσι χιλιάρικα τον μήνα, περάσατε ωραία. Αυτοί, όμως, οι άνθρωποι που σήμερα ήρθαν απ’ έξω και που εσείς δεν κάνατε ούτε μια βόλτα να τους μιλήσετε για να δείτε μήπως υπάρχει και μια άλλη άποψη, είναι άνθρωποι που έχουν μείνει απλήρωτοι, είναι άνθρωποι που δεν είχαν να πληρώσουν το ρεύμα, είναι άνθρωποι που δεν είχαν να πληρώσουν το ενοίκιο, είναι άνθρωποι που δεν είχαν να πληρώσουν το φροντιστήριο του παιδιού τους. Εσείς αυτό δεν το έχετε ζήσει και είστε ζάμπλουτος.

Άρα, λοιπόν, εσείς οι ζάμπλουτοι κουνάτε το δάχτυλο στους εργάτες τους φτωχούς. Εγώ αυτό δεν το ανέχομαι. Εμείς εδώ είμαστε πράγματι για τον φτωχό εργάτη και είμαστε εδώ και δουλέψαμε τρία χρόνια για να βρούμε μια λύση αυτός ο φτωχός εργάτης να έχει ψωμί να φάει, πραγματικό ψωμί όμως, σαν τα δικά σας πραγματικά διακόσια χιλιάρικα στην τράπεζα, όχι θεωρίες και φύκια σαν και αυτά που πουλάτε.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Άρα, λοιπόν, όταν θα κάνετε δουλειά της προκοπής, θα καταλάβετε στα αλήθεια πώς βγαίνει το ψωμί, θα μοιράσετε τα διακόσια χιλιάρικα που έχετε στην τράπεζα στους υπόλοιπους, αφού είστε και κομμουνιστής και θέλετε όριο πλούτου και θα καταλάβετε τι θα πει να μην έχεις να πληρώσεις το ρεύμα ή το ενοίκιο, θα έρθετε να μιλήσετε για το σχέδιο εξυγίανσης της Ελευσίνας. Μέχρι τότε καθίστε στο ωραίο συννεφάκι σας, περάστε ωραία τη ζωή σας και αφήστε τους κανονικούς ανθρώπους να λύνουν πραγματικά προβλήματα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας, κύριοι συνάδελφοι.

Τον λόγο έχει ο κ. Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Στον λαϊκισμό, πάντως, σίγουρα δεν πρόκειται να σας φτάσω ποτέ.

**ΠΡΟΕΔΡΕΥΩΝ (Απόστολος Αβδελάς):** Μη μου τον ανάβετε τώρα.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, αλίμονο, δεν είναι κάτι που προσβάλλει. Δεν το είπα με κακή έννοια.

Θα ήθελα μόνο να κάνω μια ανακεφαλαίωση αυτών που έχουν διαδραματιστεί εδώ όσον αφορά συγκεκριμένα στα Ναυπηγεία Ελευσίνας. Το πρώτο είναι ότι μας διαβεβαιώσατε πως το Πολεμικό Ναυτικό δεν θα πάρει προκαταβολικά τα 20 εκατομμύρια ευρώ, όπως είπε ο κ. Παναγιωτόπουλος. Επομένως ο κ. Παναγιωτόπουλος μας είπε ψέματα. Τον ρωτήσαμε ξεκάθαρα.

Το δεύτερο, μας διαβεβαιώσατε, λίγο προηγουμένως, πως το Πολεμικό Ναυτικό θα πάρει τα υπόλοιπα, τα 120 και πλέον εκατομμύρια που παραμένουν συν τον πληθωρισμό. Σωστά; Θα μου απαντήσετε και σε αυτό. Θα πάρει, λοιπόν, όλα τα υπόλοιπα, τα 120 εκατομμύρια ευρώ όπως είπα, συν τον πληθωρισμό.

Επίσης, μας διαβεβαιώσατε πως στις τράπεζες και στους λοιπούς πιστωτές, εκτός από τους εργαζομένους, θα υπάρχει ένα ανάλογο κούρεμα με το δημόσιο το οποίο εμείς -το καταθέσαμε κιόλας αναλυτικά όσο καλύτερα μπορούσαμε- το υπολογίσαμε στο 93%, όχι το Πολεμικό Ναυτικό, το υπόλοιπο δημόσιο. Άρα και οι τράπεζες και οι λοιποί πιστωτές εκτός από τους εργαζομένους θα πάρουν επίσης αυτό το ποσό.

Όσον αφορά στους εργαζόμενους η μόνη μας αντίρρηση ήταν στο υπόλοιπο 70%. Το 30% είπατε θα το πάρουν προκαταβολή και το 70% μετά. Εδώ δεν υπάρχει ένα συγκεκριμένο χρονικό περιθώριο, οπότε νομίζω ότι είναι κατανοητό και το καταλαβαίνω.

Σας έχουμε πει εμείς από την αρχή πως προσανατολιζόμαστε να ψηφίσουμε «παρών». Δεν το σκεφτήκαμε τώρα, αλλά μετά από όλη την ανάλυση που κάναμε. Εδώ σας αναλύσαμε όλες τις αμφιβολίες μας, σας είπαμε τα υπέρ -γιατί ασφαλώς υπάρχουν υπέρ, δεν υποτιμάμε και δεν υποβαθμίζουμε τίποτα- και ασφαλώς υπάρχουν κατά. Όλα αυτά σας τα αναλύσαμε, σας τα είπαμε και αιτιολογήσαμε συγκεκριμένα και ακριβώς αυτό που τελικά θα ψηφίσουμε.

Επίσης, σας καταθέσαμε μια εναλλακτική πρόταση, ξεκάθαρη, η οποία κατά την άποψή μας είναι πιο καλή και πιο βιώσιμη. Φυσικά, το Πολεμικό Ναυτικό μας χρειάζεται μια βάση, εκτός, βέβαια, από ναυπηγεία για τις επισκευές κ.λπ., άρα σίγουρα θα μπορούσε να κρατικοποιηθεί το κομμάτι που αφορά στο Πολεμικό Ναυτικό για το αμυντικό σκέλος και το υπόλοιπο σας είπαμε ξεκάθαρα ότι μπορεί αφ’ ενός να κρατικοποιηθεί ούτως ώστε να μην χάσει καθόλου χρήματα το δημόσιο, να μην υπάρξουν καθόλου «κουρέματα» και από την άλλη να μπορέσει να εξυγιανθεί και να πουληθεί σε μια σωστή τιμή χωρίς να χάσει το δημόσιο.

Όσον αφορά τώρα στον κ. Ξενοκώστα, άκουσα προηγουμένως αυτά που είπατε, ο οποίος είναι αξιόλογος άνθρωπος, τον έχω γνωρίσει, σας είπα ότι μου έχει καταθέσει κάποια έγγραφα τα οποία δεν μπορώ να τα καταθέσω εδώ, γιατί έγραφε πάνω «άκρως απόρρητα» και αυτό το σέβομαι, ούτε το ανέφερα καν, εκφράσαμε εμείς μια άποψη, αφού αναλύσαμε τους ισολογισμούς. Πήραμε όσους ισολογισμούς μπορούσαμε να βρούμε, ζητήσαμε και από τον κ. Ξενοκώστα να μας στείλει τον πιο πρόσφατο, δεν μας τον έστειλε, δεν έχουμε λάβει, τουλάχιστον, τίποτα, αναλύσαμε όλους τους ισολογισμούς, τους καταθέσαμε αυτούς που είχαμε στα Πρακτικά, φτιάξαμε και έναν πίνακα και από εκεί είδαμε ότι δεν μπορεί να ανταπεξέλθει με τις δαπάνες και με αυτά που απαιτούνται για το νέο ναυπηγείο.

Σε σχέση τώρα με τον DFC, μπορεί να έχετε δίκιο, αλλά όπως μας είπατε προηγουμένως και εσείς, εμείς κοιτάζουμε τα γραπτά και στα γραπτά δεν βλέπουμε. Επίσης, κοιτάζουμε τι λέει ο εκάστοτε επενδυτής. Τον ρωτήσαμε. Είπαμε ότι ο DFC βάζει το ανώτατο μέχρι 80%. Το υπόλοιπο 25% πρέπει να το βάλει ο ίδιος. Με βάση την ανάλυση του ισολογισμού και όσα μπορούμε να γνωρίζουμε –φυσικά, δεν τα ξέρουμε όλα- βρήκαμε ότι δεν είναι δυνατόν να βάλει το υπόλοιπο 25%. Τώρα, τι θα κάνει το δικαστήριο και αν ο δικαστής κρίνει, θα κρίνει ο ίδιος. Έτσι δεν είναι; Δεν είναι Θεός ο δικαστής, ούτε σημαίνει ότι αυτό που θα πει θα είναι το απόλυτα σωστό. Απλά εμείς προσπαθήσαμε να κάνουμε όσο καλύτερα μπορούσαμε τη δουλειά μας. Τα αναλύσαμε, τα δώσαμε με πίνακες, κάναμε δηλαδή, ό,τι καλύτερο μπορούσαμε να κάνουμε, πάντοτε εποικοδομητικοί και πάντοτε με την έννοια ότι θέλουμε -το λέμε από την αρχή- να λειτουργήσουν όλα τα ναυπηγεία. Παρεμπιπτόντως, το Ναυπηγείο Σκαραμαγκά μέχρι σήμερα δεν έχουμε δει να γίνει κάτι. Ελπίζουμε να είναι παροδικό και να γίνει κάτι καλύτερο στο μέλλον. Κάναμε ό,τι καλύτερο μπορούσαμε και αιτιολογήσαμε ακριβώς την άποψή μας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ο Βουλευτής κ. Ξενοφών (Φώντας) Μπαραλιάκος ζητάει άδεια ολιγοήμερης απουσίας στο εξωτερικό, από τις 14 έως τις 20 Σεπτεμβρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Η Βουλή ενέκρινε τη ζητηθείσα άδεια.

Τον λόγο έχει η κ. Μανωλάκου από το Κομμουνιστικό Κόμμα Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Θα αναφερθώ, κατ’ αρχάς, στις υπουργικές τροπολογίες. Τις καταψηφίζουμε και τις τρεις.

Όμως, θα πω ορισμένα για τους ιατρικούς συλλόγους. Η εκλογή των αντιπροσώπων τους στον Πανελλήνιο Ιατρικό Σύλλογο δεν γίνεται με κριτήριο τον αριθμό των ψηφισάντων, αλλά βάσει του αριθμού των μελών των ιατρικών συλλόγων και ανεξάρτητα με το πως θα ψηφίσουν. Δηλαδή, ένας ιατρικός σύλλογος που έχει τρεις χιλιάδες μέλη θα εκλέξει δεκαπέντε αντιπροσώπους είτε ψηφίσουν στις εκλογές πεντακόσιοι είτε διακόσιοι είτε επτακόσιοι και ex officio οι πρόεδροι των ιατρικών συλλόγων συμμετέχουν με δικαίωμα ψήφου ακόμη και αν δεν έχουν εκλεγεί. Δηλαδή, είναι καραμπινάτη αλλοίωση της εκπροσώπησης στον Πανελλήνιο Ιατρικό Σύλλογο με εργαλείο το αντιδραστικό θεσμικό πλαίσιο. Το σωστό είναι να γίνεται εκλογή αντιπροσώπων με βάση τον αριθμό ψηφισάντων και τη συμμετοχή στη γενική συνέλευση του Πανελληνίου Ιατρικού Συλλόγου μόνο εκλεγμένων και, βεβαίως, με διαδικασία ζωντανής φυσικής παρουσίας, γιατί εκεί γίνονται συζητήσεις, αντιπαραθέσεις απόψεων. Συνεπώς, καταψηφίζουμε την πρώτη τροπολογία.

Και επειδή αναφερόμαστε σε ιατρικά θέματα, θα ήθελα να αναφερθώ και στη δεύτερη και ειδικά στο άρθρο 7 στους όρους δόμησης του Πολυδύναμου Περιφερειακού Ιατρείου Ραχών. Δεν έχουμε αντίρρηση ως προς αυτό, αλλά μόνο που δεν εξασφαλίζει ούτε την ανέγερση και κυρίως τη στελέχωση, εξοπλισμό και τη δωρεάν παροχή υπηρεσιών είκοσι τέσσερις ώρες το εικοσιτετράωρο, τριακόσιες εξήντα πέντε ημέρες τον χρόνο. Και το αναφέρουμε, γιατί στον ίδιο νομό, στα Καμένα Βούρλα, τα ίδια λέγατε για μικρό νοσοκομείο. Έτσι το ονομάζετε το κέντρο υγείας. Σε αυτήν τη λογική χτίστηκε. Έγιναν δύο φορές εγκαίνια. Και τι έχει σήμερα; Έναν γιατρό και δύο νοσηλεύτριες μόνιμους. Και πώς δουλεύει; Με επισκέπτες γιατρούς από το Νοσοκομείο Λαμίας και τα γύρω αγροτικά ιατρεία.

Ουσιαστικά δεν έχει προσωπικό και δεν μπορεί να αντιμετωπίσει έκτακτα περιστατικά. Γι’ αυτό, λοιπόν, λέμε «παρών» σε αυτό το άρθρο και συνολικά καταψηφίζουμε τη δεύτερη τροπολογία. Το ίδιο καταψηφίζουμε και την τρίτη με μία εξαίρεση στο άρθρο 3 που αφορά στις άδειες σε πωλητές λαϊκών αγορών. Την υπερψηφίζουμε. Συνολικά καταψηφίζουμε το νομοσχέδιο και τις τροπολογίες. Ωστόσο, νομικά ο Βουλευτής μας Γιάννης Γκιόκας ανέδειξε ότι δεν καλύπτονται οι εργαζόμενοι. Μακάρι να μην επιβεβαιωθούμε για το καλό των εργαζομένων. Μπορεί σε μερικούς να υποσχεθήκατε ή να ψιθυρίσατε στο αυτί κάτι επιλεκτικά. Παλιά μου τέχνη κόσκινο οι υποσχέσεις και οι κάλπικες ελπίδες. Όμως, πραγματικά κέρδη οι εργαζόμενοι έχουν από τους μαζικούς αποφασιστικούς αγώνες των ταξικών συνδικάτων, όπως έγινε με την «COSCO», την «e-FOOD», τους οικοδόμους κ.λπ..

Να ξεκαθαρίσω κάτι. Το παρόν αντεργατικό νομοσχέδιο δεν αφορά μόνο στους εργάτες στα Ναυπηγεία Ελευσίνας. Είναι ένα ζήτημα που επιδρά άμεσα στους εργάτες σε όλες τις μονάδες της ναυπηγοεπισκευαστικής βιομηχανίας. Αφορά στο εργατικό συνδικαλιστικό κίνημα, στην εργατική τάξη που μετά από κάθε πώληση ναυπηγείων ή άλλων στρατηγικής σημασίας επιχειρήσεων και υποδομών από το κράτος, τα συντρίμμια που αφήνουν πίσω οι καπιταλιστές είναι δισεκατομμύρια ευρώ, χρέη εφοπλιστών, βιομηχάνων, επιχειρηματικών ομίλων που φορτώνονται στις πλάτες του λαού. Εσείς, όμως, φοβάστε αυτό που δίνει δύναμη στους εργαζόμενους, δηλαδή, την ενότητα των εργαζόμενων σε κάθε κλάδο και την αλληλεγγύη μεταξύ τους. Αυτό είναι που καταγγέλλετε για όσους αγωνίζονται για τα δικαιώματά τους και για αξιοπρεπή ζωή.

Παίξατε πολύ με τους εργαζόμενους. Εμείς δεν θα παίξουμε στην πλάτη τους. Πάντα με ειλικρίνεια μιλάμε ό,τι και να ψηφίζουν. Και σε αυτούς που ήταν στις 12:30 η ώρα και δεν φτάνανε ούτε τους εκατό μαζί με τις οικογένειές τους και αυτούς που ήταν στις τέσσερις η ώρα και ήταν εκατοντάδες. Υπάρχουν φωτογραφίες και βίντεο. Δεν είναι. Όμως, όλοι τους είχαν ένα κοινό. Βιώνουν την ανασφάλεια, την αβεβαιότητα και την αγωνία για το αύριο. Και ξέρετε γιατί; Γιατί έχουν ζήσει σε όλες τις καταστάσεις ιδιοκτησίας, είτε κρατική είτε ιδιωτική είτε πάλι ιδιωτική και ούτω καθεξής. Και οι εργαζόμενοι πάντα, σε κάθε φάση ήταν εκμεταλλευόμενοι. Γιατί πάνω απ’ όλα, όλες οι κυβερνήσεις, έχετε το καπιταλιστικό κέρδος και όχι τον άνθρωπο και τις ανάγκες του. Αυτό είναι το αστικό κράτος, λοιπόν. Γι’ αυτό και οι εργαζόμενοι πρέπει να το συνειδητοποιήσουν και να το ανατρέψουν, με τη δημιουργία όρων για την εργατική εξουσία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μανωλάκου.

Πάμε στο ΠΑΣΟΚ - Κίνημα Αλλαγής και στον κ. Απόστολο Πάνα.

**ΑΠΟΣΤΟΛΟΣ ΠΑΝΑΣ:** Νομίζω ότι τελειώνει μια εποικοδομητική συζήτηση την οποία είχαμε, με την αναβολή ενός μηνός για το συγκεκριμένο θέμα.

Υπάρχουν μέσα στο Κοινοβούλιο θετικές και αρνητικές στιγμές ή διαφορετικές σχολές σκέψης σε ό,τι αφορά στα νομοσχέδια. Παρ’ όλα αυτά νομίζω ότι μας αδικείτε στην κριτική από την άποψη ότι και στις τρεις επιτροπές, αλλά και στην ομιλία την οποία είχαμε και τοποθετήθηκαν οι συνάδελφοι, αλλά και στη δική μου την εισηγητική, κατά κύριο λόγο καταθέσαμε ζητήματα και προβληματισμούς τα οποία αφορούσαν στο νομοσχέδιο. Γι’ αυτό και ξεκαθαρίσαμε ότι υπάρχουν και σημεία τα οποία, εν πάση περιπτώσει, δεχτήκατε και έγιναν και νομοθετικές ρυθμίσεις. Βάλαμε, δηλαδή, πλαίσιο. Είναι πολύ σημαντικό.

Πολιτική κάνουμε. Και το Κοινοβούλιο είναι μέρος της πολιτικής. Άρα, δεν μπορεί να αφήσει εκτός και την πολιτική συγκυρία. Νομίζω το αντιλαμβάνεστε. Άλλωστε έχετε πει πάρα πολλές φορές ότι λατρεύετε το Κοινοβούλιο και το καταλαβαίνετε. Παρ’ όλα αυτά, όμως, πέρα από την πολιτική συγκυρία, υπάρχουν και τεχνικά θέματα τα οποία μας δημιουργούν μεγάλα ερωτηματικά τα οποία είμαστε υποχρεωμένοι, εν πάση περιπτώσει, με τον έναν ή με τον άλλον τρόπο να τα εκφράσουμε στη σημερινή διαδικασία και μέσω της ψήφου μας.

Από ’κει και πέρα, επειδή τέθηκε το ζήτημα ότι η συμφωνία αυτή θα είναι μια συμφωνία για την οποία θα πάρετε εσείς τα μπράβο, ευχόμαστε να πάει καλά, κύριε Υπουργέ. Εμείς είμαστε μεγαλόψυχοι ως χώρος. Να έρθουμε εδώ σε κάποια χρόνια, να δούμε τη βιωσιμότητα και να έχουμε κάνει εμείς το λάθος. Ξέρετε, έχουμε τη δυνατότητα τα λάθη μας να τα αποδεχόμαστε. Τουλάχιστον εγώ προσωπικά. Άρα, νομίζω ότι κλείνει η συγκεκριμένη κουβέντα με τα θετικά και τα αρνητικά της τα οποία θα καταθέσουμε και στην ψηφοφορία. Δυστυχώς, αυτή τη φορά, σε αυτό το νομοσχέδιο δεν θα πορευτούμε παρέα. Στα προηγούμενα έγινε κάτι τέτοιο. Άρα, λοιπόν, θα ήθελα κι εγώ να ευχαριστήσω τους συναδέλφους για την καλή κουβέντα που είχαμε και νομίζω ότι όλοι αυτό το οποίο επιζητούσαμε ήταν το εργασιακό περιβάλλον να είναι τέτοιο που θα δώσει προοπτικές για την επόμενη μέρα και το επιχειρηματικό περιβάλλον.

Εμείς είμαστε θετικοί στον οποιονδήποτε επενδυτή. Διαφορετικές σκέψεις μπορεί να έχουμε. Ευχόμαστε καλή επιτυχία από εδώ και πέρα. Και ευχόμαστε πραγματικά αυτά τα οποία είπατε να γίνουν πράξεις και οι επενδύσεις να μην είναι μόνο νούμερα, αλλά να είναι και αποτελέσματα. Είστε λάτρης των επενδύσεων. Και εμείς είμαστε λάτρεις των επενδύσεων. Πρέπει οι επενδύσεις να είναι αποτελεσματικές. Άρα, λοιπόν, σήμερα έχουμε διαφωνία στην πορεία των πραγμάτων και στο αποτέλεσμα το οποίο πρέπει να έρθει. Γι’ αυτό μιλήσαμε για βιωσιμότητα και δημόσιο συμφέρον. Γιατί η βιωσιμότητα είναι το αποτέλεσμα και εμείς εδώ θέλουμε να εκπροσωπούμε και να υπερασπιζόμαστε το δημόσιο συμφέρον. Στο ένα συμφωνήσαμε, στα δυο διαφωνήσαμε.

Ευχαριστούμε πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Τον λόγο έχει ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Βρισκόμαστε στην κατακλείδα, λοιπόν, μιας ενδιαφέρουσας συζήτησης σήμερα στην Ολομέλεια, αλλά και στις επιτροπές. Ξεκίνησε άλλωστε πριν από ένα μήνα. Μεσολάβησαν, βέβαια, κατά την άποψή μας, κοσμοϊστορικά πολιτικά γεγονότα για τον τόπο μας τα οποία δεν μπορούσαν -και είναι λογικό- να μην έχουν την ανάλογη επήρεια στον δημόσιο λόγο, με ό,τι αυτό συνεπάγεται. Βέβαια, εδώ βρισκόμαστε στο ελληνικό Κοινοβούλιο. Και μάλιστα, το λέω για άλλη μια φορά, βρισκόμαστε μπροστά σε μία καινοφανή, sui generis, νομοθετική διαδικασία εξού και η εύλογη επισφάλεια που υπήρχε, καλοπροαίρετα θεωρώ, από το σύνολο της Αντιπολίτευσης, γύρω από το ζήτημα και από το εγχείρημα.

Αναμφίβολα το διακύβευμα είναι εξαιρετικά σημαντικό, διότι πράγματι η ναυπηγική βιομηχανία δεν μπορεί στη χώρα να μην ενισχυθεί από την πολιτεία με πράξεις. Άλλωστε ο ΣΥΡΙΖΑ, αν μη τι άλλο, άφησε ανεξίτηλη τη σφραγίδα του σε αυτή, ακριβώς, την προσπάθεια. Το αποδέχτηκε ο Υπουργός, τα υπόλοιπα στελέχη και συνάδελφοι Βουλευτές. Επιτομή είναι άλλωστε η Σύρος. Σήμερα συζητάμε την Ελευσίνα. Ακόμη μεγαλύτερο στοίχημα για τη χώρα, ακόμη μεγαλύτερο στοίχημα για τη ναυπηγική βιομηχανία της Ελλάδας.

Παρ’ όλα αυτά η πρώτη επιτροπή εκκίνησε, κύριε Γεωργιάδη και καταλήγει με έναν άτυπο εκβιασμό που δεν τιμά νομίζω τα κοινοβουλευτικά μας ήθη. Τον πήρατε πίσω στην πρώτη μας συνεδρίαση. Σήμερα πάλι στο φινάλε, στο κλείσιμο, διατυπώσατε ξανά κάτι παραπλήσιο. Τι εννοώ; Σας είχα πει τότε, στον πρώτο εκβιασμό, στην πρώτη επιτροπή «αι μεν βρονταί τους παίδας, αι δε απειλαί τους άφρονας καταπλήττουσι». Δεν είμαστε άφρονες για να φοβηθούμε ή να παρακολουθούμε διαφορετικά. Είμαστε συνεπείς, είμαστε ρεαλιστές, είμαστε πραγματιστές και θέλουμε στην πράξη να δούμε πρόοδο στον τόπο. Πρόοδο, όμως, με νόρμες και κανόνες. Και αυτές τις νόρμες προσπαθήσαμε με όλες αυτές τις επιτροπές να θωρακίσουμε και υπέρ των εργαζομένων. Αναμφίβολα και διαχρονικά είμαστε ένα φιλεργατικό κόμμα. Το έχουμε αποδείξει. Δεν είμαστε τάχα μου-τάχα μου φιλεργατικοί, όπως κάποιοι οψίμως διακινούν. Αλλά πέραν του εργατικού και το αναπτυξιακό σκέλος είναι πάρα πολύ σημαντικό. Από εκεί ξεκίνησε.

Θεωρώ ότι είναι ατυχής η προσπάθεια ή εν πάση περιπτώσει η ρητορική προσέγγιση με την οποία προσπαθήσατε να ντύσετε το λόγο σας και στην πρώτη επιτροπή και σήμερα. Και γι’ αυτό θα ήθελα ένα ειλικρινές πολιτικό συγγνώμη, κύριε Γεωργιάδη, γύρω από αυτό το ζήτημα και θα καταλήξω για να καταλάβετε γιατί το λέω αυτό και για τους χαρακτηρισμούς που άκουσα για την Αξιωματική Αντιπολίτευση, τον ΣΥΡΙΖΑ – Προοδευτική Συμμαχία και γενικότερα συναδέλφους.

Άρα, λοιπόν, η αναγκαιότητα ενός άτυπου super majority, όπως αναφέρθηκε και το βιώσαμε με τον DFC, και στο ελληνικό Κοινοβούλιο καταλαβαίνουμε ότι έχει μια σημαντική υπόσταση και θα ενισχύσει τον δημόσιο λόγο της πολιτείας διά της εκπροσώπησης του κυρίου Υπουργού, αλλά δεν μπορεί με ασάφεια και με μια ευρύτερη επισφάλεια.

Γι’ αυτό ζητήσαμε από την πρώτη συνεδρίαση με αλλεπάλληλες νομοτεχνικές μας παρεμβάσεις να μπορέσουμε αυτό το ασαφές draft, προσχέδιο, το οποίο είχε διαμορφωθεί, είχε εκπονηθεί, με εκκίνηση το MOU, το Memorandum Of Understanding της κυβέρνησης του ΣΥΡΙΖΑ του 2018, να βελτιστοποιηθεί η δυνατότητα και συνεχίσαμε και εργαστήκαμε πάνω σε αυτόν τον άξονα συνεχώς μέχρι και σήμερα, μέχρι τα τελευταία λεπτά. Ακούσατε και τους προηγούμενους συναδέλφους, τον κ. Δρίτσα, τον κ. Τσίπρα και ούτω καθεξής. Αυτή είναι η ειλικρινής μας στάση και η επιτομή του λόγου μας, όπως είπα και πριν, πάντοτε είναι οι πράξεις και θα φανεί στην ψήφιση σε λίγα λεπτά.

Άρα, λοιπόν, ο εκβιασμός θέλω να πιστεύω ότι είναι ως μη γενόμενος πλέον, μετά και από μια ανάκληση δική σας, όπως και η υποκρισία περί φιλεργατισμού. Ο ρεαλισμός νομίζω ότι ειπώθηκε από εμάς. Βέβαια, είναι αλήθεια, νομίζω, πως -όχι εσείς, προσωπικά- αλλά η Κυβέρνηση και ο κ. Μητσοτάκης βιώνει μια συνθήκη Δαμοκλή. Θυμάστε τον Δαμοκλή στις Συρακούσες, έτσι; Η δαμόκλειος σπάθη είναι οι υποκλοπές για τον ίδιο. Και αυτό ξέρετε περνάει και διατρέχει όλο το σώμα. Η λήξη της θητείας σας έχει στην πράξη συμβεί, συντελεστεί, απλά περιμένουμε το πότε αυτό θα ολοκληρωθεί και τυπικά σε εκατό μέρες, σε πενήντα μέρες, σε εκατόν ογδόντα δύο μέρες, που λήγει ούτως ή άλλως θεσμικά, μικρή σημασία έχει. Παρ’ όλα αυτά τα ναυπηγεία της Ελευσίνας θα συνεχίζουν να είναι στοίχημα για τη χώρα, το τονίζω, με κάθε διακριτό τρόπο.

Με τις τροπολογίες δεν θα ασχοληθώ. Νομίζω ότι το σύνολο των ιατρικών συλλόγων της χώρας είναι, πραγματικά, εν βρασμώ με την κίνηση αυτή. Δημιουργείται άλλη μία συγκεντρωτική προσέγγιση και απέχει παρασάγγας από οποιαδήποτε προσπάθεια αποκέντρωσης που έχει ανάγκη ο τόπος και ειδικά η επιστημονική κοινότητα και οι ιατρικοί σύλλογοι, αλλοιώνεται στην πράξη, δηλαδή, η δομή και η σύνθεση που εκπροσωπεί αυτό το πανελλήνιο όργανο και ουσιαστικά υπάρχει και μια υποκειμενική προσέγγιση υπέρ των δύο μεγάλων συλλόγων, λες και λυμαίνονται το σύνολο των υπολοίπων. Είναι άδικο.

Κλείνω, κύριε Πρόεδρε. Ο ΣΥΡΙΖΑ - Προοδευτική Συμμαχία, ως οφείλει και ως υπεύθυνη δύναμη και κατά την ταπεινή μου άποψη, αυριανή προοδευτική κυβέρνηση, θα υπερψηφίσει επί της αρχής το εν λόγω νομοσχέδιο. Θα υπερψηφίσει παρ’ όλες -το τονίζω- τις ασάφειες, με μία διαλυτική προαίρεση. Ποια είναι αυτή; Αυτό που είπατε και εσείς πριν. Οφείλετε -και ελπίζω να συμβεί αυτό στην τοποθέτησή σας, εν τέλει- να εναρμονίσετε και να ενσωματώσετε στις νομοτεχνικές βελτιώσεις το σύνολο του εδαφίου, το οποίο αφαιρέθηκε στο μεσοδιάστημα των δύο ωρών. Κακώς. Το είχατε ενσωματώσει στο draft και το αφαιρέσατε. Γι’ αυτό μίλησα για εκβιασμό και σήμερα.

Παρ’ όλα αυτά, εμείς θα συναινέσουμε, θα ψηφίσουμε θετικά αν ενσωματωθεί η τροπολογία που θωρακίζει τη διαφάνεια και το δημόσιο συμφέρον, γιατί θα επανέλθει -γι’ αυτό είναι η τροπολογία- ο κύριος Υπουργός στην Επιτροπή Παραγωγής και Εμπορίου με πλέον αποκρυσταλλωμένα τα figures και τις τιμές ξεκάθαρες. Δεν ζητάμε κάτι διαφορετικό. Αυτό ακριβώς που σας έχω γράψει.

Και επίσης -κάτι τελευταίο και κλείνω- αυτό που ανέφεραν και οι προηγούμενοι συνάδελφοι και είναι πολύ σημαντικό, είναι για τους εργαζομένους και νομίζω ότι αυτό θα το καταλάβετε. Μιλάω για την αποζημίωση και τα δεδουλευμένα των εργαζομένων. Το 70%, δηλαδή, το μεγάλο σκέλος της αποζημίωσης, θα συνετελεστεί πότε, λέτε; Μετά από την ημερομηνία ολοκλήρωσης των μεταβιβάσεων. Πάρα πολύ ωραία. Αν, όμως, δεν έχουμε εδώ ένα βέβαιο χρονικό γεγονός ή ένα σχετικό, δεν μπορεί αυτό να συμβεί. Θέλουμε, λοιπόν, να αποτυπωθεί ένα εύλογο διάστημα εντός δύο ετών, ενδεχομένως, ένα διάστημα, να υπάρχει χρόνος και όχι γενικά «μετά από την ολοκλήρωση».

Αν εναρμονιστεί η Κυβέρνηση με αυτούς τους δύο όρους, βεβαίως και ψηφίζουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μαμουλάκη.

Τον λόγο έχει τώρα ο εισηγητής της Νέας Δημοκρατίας κ. Ευάγγελος Λιάκος.

Ορίστε, κύριε Λιάκο.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ, κύριε Πρόεδρε.

Νομίζω ότι το έχουμε εξαντλήσει το θέμα και στις επιτροπές, αλλά και σήμερα έγινε μια διεξοδική συζήτηση. Αρχικά, να πω ότι είμαι χαρούμενος γιατί από τους εισηγητές -και ηλικιακά- υπήρχε ένα πνεύμα νεότητας και όρεξης για συζήτηση, αλλά και εποικοδομητικών απόψεων.

Θα μπορούσα να απαντήσω σε πάρα πολλά θέματα, τα οποία συζητήθηκαν. Έχει αναφερθεί και ο Υπουργός και ο Αναπληρωτής Υπουργός. Θέλω πραγματικά να τους ευχαριστήσω, για άλλη μια φορά, για την εξαιρετική δουλειά την οποία κάνανε αυτοί και το επιτελείο τους στο Υπουργείο Ανάπτυξης. Δεν μπορώ να μη συγχαρώ τους εργαζομένους των ναυπηγείων Ελευσίνας, οι οποίοι για πάρα πολλά χρόνια βρίσκονται σε μία περίεργη κατάσταση, σε έναν στραγγαλισμό, καθώς δεν μπορούσαν να κάνουν ούτε μπρος ούτε πίσω, καθώς ήταν δέσμιοι των συνθηκών που βρέθηκαν.

Αλλά για να δούμε τα πράγματα λίγο διαφορετικά, καθώς νέοι άνθρωποι είμαστε και νομίζω ότι μπορούμε να έχουμε μια κοινή τοποθέτηση: Έχουμε συμφωνήσει όλοι ότι η ελληνική ναυσιπλοΐα είναι η καλύτερη παγκοσμίως και έχει τον μεγαλύτερο όγκο πλοίων. Συμφωνούμε σε αυτό, φαντάζομαι. Συνεχίζοντας, θα μπορούσε η χώρα μας να επωφεληθεί ακόμη περισσότερο με τη δημιουργία ναυπηγείων που θα εξυπηρετούν και αυτά τα πλοία. Γίνεται αυτό σήμερα; Όχι. Και σε αυτό συμφωνούμε.

Άρα, τι χρειάζεται να κάνουμε; Χρειάζεται να έχουμε αξιόλογα ναυπηγεία, τα οποία θα είναι αντάξια των προσδοκιών αυτών των επενδυτών. Μέχρι στιγμής, λοιπόν, αυτό το πράγμα δεν γινόταν. Τα Ναυπηγεία Ελευσίνας φαίνεται ότι αυτή τη λύση μπορούν να τη δώσουν. Κι έρχεται ένας επενδυτής, ο οποίος προτείνει μία βιώσιμη λύση -και μέχρι στιγμής μοναδική, καθώς, δυστυχώς, δεν έχω ακούσει κάποια άλλη πρόταση από οποιονδήποτε άλλο εδώ μέσα, άρα συζητάμε αν έχουμε το ένα ή αν έχουμε το μηδέν. Δεν είναι ότι υπάρχει κάποια άλλη πρόταση…

**ΒΑΣΙΛΕΙΟΣ ΒΙΛΙΑΡΔΟΣ:** Στην ομιλία μου ανέφερα μια άλλη πρόταση.

**ΕΥΑΓΓΕΛΟΣ ΛΙΑΚΟΣ:** Ποια είναι η άλλη πρόταση; Από επενδυτή ποια είναι η άλλη πρόταση;

**ΒΑΣΙΛΕΙΟΣ ΒΙΛΙΑΡΔΟΣ:** Την ανέφερα πριν. Πάλι θέλετε να την πω;

**ΠΡΟΕΔΡΕΥΩΝ (Απόστολος Αβδελάς):** Συνεχίστε, κύριε Λιάκο. Μην κάνετε διαλόγους, σας παρακαλώ.

**ΕΥΑΓΓΕΛΟΣ ΛΙΑΚΟΣ:** Ωραία. Και συζητάμε -τα νούμερα δεν θα τα ξαναπώ, τα έχω εδώ, ποιες είναι οι οφειλές και πόσα θα πάρουν στη βίαιη ρευστοποίηση και πόσα θα πάρουν με την έγκριση και την εξέλιξη με τον συγκεκριμένο επενδυτή- τα αυτονόητα.

Όταν μιλάμε -και το έχω ξαναπεί αυτό το πράγμα- μιλάμε για ανθρώπους, μιλάμε για οικογένειες. Μια βόλτα στα ναυπηγεία έχει πάει κάποιος από εσάς;

**ΔΙΑΜΑΝΤΩ ΜΑΝΩΛΑΚΟΥ:** Πολλές φορές.

**ΕΥΑΓΓΕΛΟΣ ΛΙΑΚΟΣ:** Κι εγώ πραγματικά έχω πάει πάνω από δέκα φορές. Και πώς, λοιπόν, κυρία Μανωλάκου, μπορείτε και μιλάτε σε ανθρώπους που είναι πενήντα χρονών κι έχουν πάθει δύο και τρία εμφράγματα και ντρέπονται να πάνε να πάρουν τους βαθμούς από το φροντιστήριο των παιδιών τους;

**ΔΙΑΜΑΝΤΩ ΜΑΝΩΛΑΚΟΥ:** Με πολλή ειλικρίνεια.

**ΠΡΟΕΔΡΕΥΩΝ (Απόστολος Αβδελάς):** Κυρία Μανωλάκου, σας παρακαλώ.

**ΕΥΑΓΓΕΛΟΣ ΛΙΑΚΟΣ:** Σας τα έχουν πει ποτέ αυτά; Και ποια λύση τους προτείνετε; Καμμία. Λαϊκισμός.

Τέλος πάντων, δεν ήθελα να ενταθεί η κατάσταση, αλλά ορισμένα πράγματα με βγάζουν εκτός εαυτού γιατί το ζω καθημερινά. Είμαι στην περιοχή, ζω στην περιοχή, την ξέρω την περιοχή, είναι άνθρωποι οι οποίοι είναι συγγενείς μου, είναι φίλοι μου και όλοι αυτοί οι άνθρωποι τα τελευταία χρόνια, την τελευταία δεκαετία, δεινοπαθούν. Λίγη παραπάνω σοβαρότητα χρειάζεται, ειδικά από το Κίνημα Αλλαγής, που το μόνο πράγμα που έκανε εδώ μέσα τις τελευταίες ημέρες, τις τελευταίες ώρες, ήταν να συζητάει για τις υποκλοπές και ουδεμία απάντηση για το νομοσχέδιο που συζητάμε. Πραγματικά, αυτό είναι κάτι που με βγάζει εκτός εαυτού.

Τέλος πάντων, δύο επισημάνσεις θέλω να κάνω για να κλείσω.

Η πρώτη είναι, ότι είναι πραγματικά μια λαμπρή ημέρα για τους εργαζόμενους των Ναυπηγείων Ελευσίνας, για τα Ναυπηγεία Ελευσίνας, την Ελευσίνα, τη δυτική Αττική και γενικότερα για τη βιομηχανία της χώρας και συγκεκριμένα της ναυπηγικής βιομηχανίας της χώρας.

Θέλω, όμως, να πω κάτι στο οποίο, φαντάζομαι, συμφωνεί και ο Υπουργός. Δεν υπάρχουν λεφτόδεντρα ούτε τα λεφτά που θα περικοπούν για το σχέδιο εξυγίανσης βρέθηκαν από κάποιο δέντρο και φύτρωσαν πενηντάευρα.

Είναι λεφτά τα οποία θα τα στερηθεί από κάπου αλλού ο ελληνικός λαός. Είμαι σίγουρος ότι οι εργαζόμενοι των Ναυπηγείων Ελευσίνας, η διοίκηση και ο επενδυτής θα φανούν αντάξιοι αυτής της «πλάτης» που βάζει ο ελληνικός λαός, προκειμένου να αναπτερωθεί και να μπει μπροστά η ναυπηγική βιομηχανία, έτσι ώστε να έχουμε μία από τις καλύτερες βιομηχανίες του κλάδου στον κόσμο και γενικότερα, οι άνθρωποι, να είστε σίγουροι ότι θα το κάνουν πράξη.

Να είστε καλά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Μαμουλάκη, έρχομαι κατευθείαν σε εσάς μήπως βρούμε μια άκρη. Λέτε να προσθέσω την εξής παράγραφο στις νομοτεχνικές βελτιώσεις: «Η αρμοδιότητα της Διαρκούς Επιτροπής Παραγωγής και Εμπορίου ασκείται σύμφωνα με όσα ειδικότερα προβλέπονται στον Κανονισμό της Βουλής. Ο Υπουργός Ανάπτυξης και Επενδύσεων δεν δύναται να προχωρήσει στην υποβολή της συμφωνίας εξυγίανσης στο αρμόδιο δικαστήριο προς επικύρωση πριν τη πάροδο δέκα ημερών από την υποβολή του σχεδίου και του φακέλου στη Διαρκή Επιτροπή Παραγωγής και Εμπορίου σύμφωνα με το πρώτο εδάφιο». Αυτό είναι που θέλετε να προσθέσω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** ...(Δεν ακούστηκε)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι, ναι, αυτό. Η αρμοδιότητα λέει, πριν πάω στο δικαστήριο, θα πρέπει να έρθω να καταθέσω στην Επιτροπή Παραγωγής και Εμπορίου την τελική αίτηση, να λάβει γνώση η Βουλή και αν υπάρχει αλλαγή, να τεκμηριώσουμε για ποιον λόγο υπάρχει αυτή η αλλαγή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άλλωστε, είναι γνωμοδοτικού χαρακτήρα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι. Είπατε, όμως, και μια δεύτερη αίρεση. Είπατε δεν θα ψηφίσετε μόνο με αυτό, αλλά η δεύτερη αίρεση που ζητήσατε είναι να υπάρχει χρονοδιάγραμμα ως πληρωμή των εργαζομένων.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όχι ακριβές, έστω και ενδεικτικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θέλω λίγο να το εξηγήσω αυτό. Καλόπιστα σας αντιμετωπίζω και θέλω να βρούμε λύση.

Στη Σύρο δεν έχει ολοκληρωθεί ακόμη η μεταβίβαση. Έχετε απόλυτο δίκιο. Μάλλον, δεν έχουν ολοκληρωθεί όλες οι μεταβιβάσεις. Το 90% έχει μεταβιβαστεί. Υπάρχουν κάποια κομμάτια που λόγω πολεοδομικών παραβάσεων του παρελθόντος δεν έχει μπορέσει η ΑΑΔΕ να αποδεσμεύσει, αλλά θεωρείται ότι μέσα στο Σεπτέμβριο θα έχουν αποδεσμευτεί.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι, για πολεοδομικούς λόγους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Παρά ταύτα, η εταιρεία πλήρωσε το σύνολο των οφειλών στους εργαζόμενους, καίτοι δεν προχώρησε η μεταβίβαση στο 100%, αλλά στο μείζον μέρος. Το να ζητάμε από έναν ιδιώτη να εξοφλήσει πριν από τη μεταβίβαση είναι σαν να του λέμε να εξοφλήσει χωρίς να έχει πάρει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όχι! Μετά από τη μεταβίβαση, προσέξτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ μπορώ να γράψω –και μέχρι τότε θα πάρει κάποιος άλλος τον λόγο- την εξής φράση: «Σε τρεις μήνες από τη μεταβίβαση». Θυμίζω ότι ο νέος πτωχευτικός νόμος, πάνω στον οποίο θα πάμε αναγκαστικά, έχει συντομεύσει πολύ τα στάδια των μεταβιβάσεων. Άρα, θεωρητικά μιλώντας, μπορώ να σας πω μετά βεβαιότητας ότι δεν μπορεί να είναι πάνω από δύο χρόνια που είπατε εσείς, γιατί όλη η λογική του νόμου είναι να πάει γρήγορα η μεταβίβαση. Άρα, νομίζω ότι αν προσθέσουμε «το αργότερο σε τρεις μήνες από την ολοκλήρωση της μεταβίβασης» και γνωρίζοντας όλοι ότι ο νόμος είναι πολύ πιο γρήγορος, νομίζω ότι δεν έχουμε καμμία συζήτηση ως προς την πρόθεση και τη δέσμευση της επιχείρησης να πληρώσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι εντάξει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, αν αυτό σας ικανοποιεί, εγώ θα καταθέσω τη νομοτεχνική με αυτό που σας είπα και με το άλλο. Να βρούμε λύση, βεβαίως.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να πάρω τον λόγο; Επειδή είναι διαδικαστικό.

**ΠΡΟΕΔΡΕΥΩΝ (Απόστολος Αβδελάς):** Δεν προβλέπεται από τον Κανονισμό, αλλά ορίστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Αν το διάστημα αυτό, μετά από τη μεταβίβαση, οριστεί στους τρεις μήνες, εκατό ημέρες είναι κάτι που ικανοποιεί την παρέμβασή μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σας είπα τρεις μήνες.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ικανοποιεί την αιτίαση που έθεσα και νομίζω ότι ναι, πληροί τις προϋποθέσεις.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, συγγνώμη, η νομοτεχνική θα κατατεθεί τώρα;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή αυτό είναι κάτι καινούργιο και δεν το έχω γράψει ακόμη στη νομοτεχνική, θα πάρει κάποιος τον λόγο, για να το συμπληρώσω.

**ΠΡΟΕΔΡΕΥΩΝ (Απόστολος Αβδελάς):** Να προχωρήσει η διαδικασία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο σκοπός μας εδώ είναι να βρίσκουμε λύσεις, όχι να δημιουργούμε προβλήματα.

**ΠΡΟΕΔΡΕΥΩΝ (Απόστολος Αβδελάς):** Φυσικά. Να βοηθήσω όσο μπορώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι υπέρ των εργαζόμενων, άρα μια χαρά.

Άρα, ας πάρει κάποιος τον λόγο, ίσως ο κ. Κεγκέρογλου που ξέρει καλά το θέμα των ναυπηγείων, για να έχω δύο λεπτά να κάνω την αλλαγή και να το καταθέσω συνολικά.

**ΠΡΟΕΔΡΕΥΩΝ (Απόστολος Αβδελάς):** Για να βοηθήσουμε, θα κάνουμε μια ολιγόλεπτη διακοπή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η διακοπείσα συνεδρίαση.

Τον λόγο έχει ο Υπουργός Ανάπτυξης κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Μαμουλάκη, κάνω τις εξής δύο δηλώσεις, για να είμαστε όλοι καθαροί. Καταθέτω ως νομοτεχνική βελτίωση το εξής: Στο τέλος του πρώτου εδαφίου της περίπτωσης α΄ της παραγράφου 11 του άρθρου 2 του σχεδίου νόμου, προστίθεται η φράση «και καταβάλλονται εντός εκατόν είκοσι ημερολογιακών ημερών -το κάναμε συγκεκριμένο για να φαίνεται, το κάναμε τετράμηνο για να έχει ένα περιθώριο λογικό- από την οριστική και αμετάκλητη ολοκλήρωση των μεταβιβάσεων».

Αυτό κατατίθεται τώρα και μπαίνει στο σώμα του νομοσχεδίου ως νομοτεχνική βελτίωση.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων-Άδωνις Γεωργιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

Να μπει η σελίδα 405

ΑΛΛΑΓΗ ΣΕΛΙΔΑΣ

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επίσης, κάνω γνωστό στο Σώμα και δηλώνω ότι κάνω δεκτή τη βουλευτική τροπολογία 1414/136 του ΣΥΡΙΖΑ. Άρα, αντί να μπλέξουμε στη νομοτεχνική, κάνουμε δεκτή την τροπολογία.

Το έχω δηλώσει. Το ξαναλέω για τα Πρακτικά. Η βουλευτική τροπολογία που κατετέθη από τον εισηγητή του ΣΥΡΙΖΑ, με αριθμό 1414/136, γίνεται δεκτή και μπαίνει ως άρθρο στο νομοσχέδιο. Άρα, έχουμε πληρώσει και τις δύο συνθήκες που βάλατε και μπορούμε να έχουμε τη θετική ψήφο της Αξιωματικής Αντιπολιτεύσεως στο νομοσχέδιο.

Θέλω να συγχαρώ γι’ αυτή τη στάση και εδώ να εξηγήσω γιατί τη θεωρώ σημαντική και γιατί το θεωρώ μεγάλο λάθος του ΠΑΣΟΚ. Το εγχείρημα αυτό δεν είναι ένα εύκολο εγχείρημα. Είναι ένα δύσκολο εγχείρημα. Δεν τελειώνει σήμερα η διαδικασία. Σήμερα ξεκινάει αυτή η διαδικασία, η οποία θα οδηγήσει στη διαπραγμάτευση με τους πιστωτές, τους υπόλοιπους, θα οδηγήσει στο τελικό σχέδιο που θα δούμε τώρα στη Βουλή πριν κατατεθεί, θα κατατεθεί στο δικαστήριο, θα περιμένουμε την έγκριση του δικαστηρίου, την τελική έγκριση από το διοικητικό συμβούλιο της DFC των χρημάτων και την έγκριση από την «DIGICOM» της τελικής άδειας κρατικών ενισχύσεων.

Έχει μπροστά του αυτό μια μεγάλη διαδικασία, αλλά και αφού τελειώσει αυτή η διαδικασία, έχει τη διαδικασία καθαυτό της επενδύσεως, δηλαδή να πάρει μπρος το ναυπηγείο, να φτιαχτούν γρήγορα οι δεξαμενές, να πιάσει δουλειά ο κόσμος, να αρχίσει να παίρνει δουλειές το ναυπηγείο, να παράγει χρήματα για να μπορεί να αποπληρώνει τις υποχρεώσεις και τις τρέχουσες και αυτές που αναλαμβάνονται σήμερα με αυτό το σχέδιο εξυγίανσης. Άρα, για τον κ. Ξενοκώστα και την ΟΝΕΧ υπάρχει μπροστά μία ανηφόρα.

Σήμερα, όμως, με τη σύμφωνη ψήφο της Κυβέρνησης και της Αξιωματικής Αντιπολίτευσης, μετά από έναν γόνιμο κοινοβουλευτικό διάλογο, δίνουμε, πιστεύω, στον επενδυτή τη μεγαλύτερη δυνατή υποστήριξη που μπορεί το Κοινοβούλιο να δώσει σε αυτόν τον ανηφορικό δρόμο. Και λέμε και στους εργαζόμενους στα Ναυπηγεία Ελευσίνας ότι μπορέσαμε ως Κοινοβούλιο να επιτύχουμε μια ευρύτερη πολιτική στήριξη, όπως ζήτησαν πριν από λίγες ώρες απέναντι από το Κοινοβούλιο.

Για τις επενδύσεις, η ευρύτερη πολιτική στήριξη είναι κρίσιμος παράγων, όχι για τις τόσο δύσκολες επενδύσεις, όπως είναι η παρούσα, αλλά για τις λιγότερο δύσκολες επενδύσεις. Γιατί; Γιατί οι επενδυτές δεν επενδύουν με ορίζοντα εκλογικού χρόνου. Δεν επενδύουν, δηλαδή, για το διάστημα που «θα είναι στα πράγματα» μία κυβέρνηση ή ένας Υπουργός, αλλά επενδύουν μακροχρόνια. Άρα, η ευρύτερη πολιτική στήριξη τους προστατεύει από τις όποιες πολιτικές μεταβολές και σίγουρα αφαιρεί ένα μεγάλο κομμάτι από το ρίσκο το οποίο αναλαμβάνουν υιοθετώντας ένα επιχειρηματικό σχέδιο.

Αυτός ήταν και ο λόγος για τον οποίο είχα ζητήσει από την αρχή και είχα πει ότι θα εργαστώ σε αυτή μας την κοινοβουλευτική συζήτηση για να επιτύχουμε μια ευρύτερη πολιτική στήριξη. Γιατί ο σκοπός της Κυβέρνησης, του Πρωθυπουργού, εμού προσωπικώς και, φυσικά, του Αναπληρωτή μου είναι το έργο αυτό να πετύχει. Είναι το έργο αυτό να ολοκληρωθεί. Είναι τα ναυπηγεία να ανθίσουν, ο κόσμος να βρει δουλειά και να πάμε παρακάτω. Κατά συνέπεια, θεωρώ σημαντική αυτή τη στιγμή για τη μελλοντική επιτυχία της επένδυσης.

Αντίστροφα, αγαπητέ εισηγητή του ΠΑΣΟΚ, θεωρώ πολύ ατυχή τη σημερινή στιγμή για το ΠΑΣΟΚ. Το ΠΑΣΟΚ δεν είναι ένα κόμμα που πρέπει να υποτιμάται ούτε διαγράφω την ιστορία του. Πολιτικοί αντίπαλοι είμαστε, όμως, σε κρίσιμες στιγμές που η χώρα χρειάστηκε να μείνει όρθια στην Ευρωζώνη μπορέσαμε να βρούμε τρόπο να συνεργαστούμε.

Θεωρώ ότι με τη σημερινή σας στάση, να μη δώσετε στήριξη στο παρόν σχέδιο εξυγίανσης, απεμπολείτε όλη την προηγούμενη υπεύθυνη στάση του ΠΑΣΟΚ στην κρίσιμη δεκαετία 2010 - 2020. Και θεωρώ -και το λέω με ειλικρίνεια- ότι είναι μεγάλο πολιτικό σφάλμα του κ. Νίκου Ανδρουλάκη η σημερινή του στάση και μεγάλο πολιτικό σφάλμα του ΠΑΣΟΚ. Στην ουσία, με τη στάση σας δεν γίνεστε σύμμαχοι στην προσπάθεια να επιτύχει αυτό το σχέδιο εξυγίανσης και να πάρουν μπρος τα ναυπηγεία.

Είπατε ότι εύχεστε να έχετε κάνει εσείς το λάθος και όλα να πάνε καλά. Είναι μια καλή ευχή. Δεν μου αρέσει να σας εύχομαι να κάνετε λάθος, αλλά υπό τις δεδομένες συνθήκες εύχομαι να έχετε πέσει έξω και εμείς να έχουμε πέσει μέσα.

Καίτοι δηλώνω ότι έχω πλήρη συνείδηση και του προσωπικού πολιτικού ρίσκου που αναλαμβάνω σήμερα. Γιατί ασφαλώς αν το σχέδιο αυτό δεν ευοδωθεί και δεν πάει καλά, ως μόνος υπεύθυνος εγώ θα το χρεωθώ.

Από την άλλη -και αυτή είναι μια συμβουλή μου προς το Σώμα και τους συναδέλφους-, εμείς που μπαίνουμε στην πολιτική δεν μπαίνουμε και δεν πρέπει να μπαίνουμε εάν φοβόμαστε να αναλαμβάνουμε ευθύνες. Όποιος φοβάται να αναλάβει ευθύνη δεν κάνει για Υπουργός, δεν κάνει για Βουλευτής, δεν κάνει για πολιτικός.

Στην πολιτική μπαίνουμε κάνοντας μεταξύ ημών και της κοινωνίας μία συμφωνία, ότι θα αποφασίσουμε να ασχοληθούμε με τα προβλήματα και των άλλων ανθρώπων και όχι μόνο με τα ιδιωτικά μας προβλήματα. Και είναι αδύνατο να λύσεις τα προβλήματα των άλλων ανθρώπων εάν δεν πάρεις τα δικά σου ρίσκα, εάν δεν πάρεις και τις δικές σου ευθύνες.

Δέχομαι, λοιπόν, το ρίσκο. Δίνω ψήφο εμπιστοσύνης στην «ΟΝΕΧ» και το σχέδιο εξυγίανσης. Είμαι υπερήφανος για ό,τι έγινε στη Σύρο και θα είμαι εξαιρετικά υπερήφανος όταν το δω αυτό να πραγματοποιείται και στην Ελευσίνα. Διότι για την Ελλάδα η αναγέννηση της ναυπηγικής βιομηχανίας, κύριε εισηγητή της Νέας Δημοκρατίας -αφού σας ευχαριστήσω για άλλη μια φορά για την υποστήριξη- είναι κρίσιμο στοίχημα για να μπορέσει η χώρα μας να γυρίσει σελίδα, από τη μιζέρια των προηγούμενων δεκαετιών, στη βιομηχανία.

Η Κυβέρνησή μας έχει ήδη κάνει πολλά βήματα στη βιομηχανία. Έχουμε συστήσει το Εθνικό Συμβούλιο Βιομηχανίας, έχουμε φέρει μεγάλες επενδύσεις στη βιομηχανία, έχουμε πετύχει το 2021 το μεγαλύτερο ύψος βιομηχανικής παραγωγής από τη δεκαετία του 1980, έχουμε πετύχει το μεγαλύτερο σε ποσοστό-ρεκόρ εξαγωγών από τη δεκαετία του 1980.

Για να δώσω ένα νούμερο στους συναδέλφους, σε επίπεδα ΑΕΠ το 2010 το σύνολο των ελληνικών εξαγωγών αντιστοιχούσε στο 20% του ΑΕΠ, το 2021 διπλασιάστηκαν στο 40% του ΑΕΠ και το 2022 πάνε ακόμα καλύτερα, πράγμα το οποίο σημαίνει πως σιγά-σιγά η Ελλάδα μπαίνει σε έναν δρόμο του να γίνει μία ανταγωνιστική παραγωγική δύναμη.

Η Ελλάδα δεν μπορεί να έχει μία οικονομία που θα είναι μόνο οι υπηρεσίες, που θα είναι μόνο ο τουρισμός. Δεν υποτιμώ τον τουρισμό. Καλοδεχούμενος ο τουρισμός, πολύ καλός ο τουρισμός και δουλεύουμε πολύ για τον τουρισμό και είμαστε υπερήφανοι για τα επιτεύγματα του ελληνικού τουρισμού. Όμως, δεν μπορεί μια οικονομία να είναι οικοδομημένη μόνο στον τουρισμό. Πρέπει η Ελλάδα να καταφέρει να γίνει μια παραγωγική και ανταγωνιστική δύναμη, άρα να αναγεννήσει και τη βιομηχανία της. Σήμερα, λοιπόν, κάναμε ένα μεγάλο βήμα εμπρός, προς την αναγέννηση της ελληνικής βιομηχανίας και συγκεκριμένα του κλάδου της ναυπηγικής βιομηχανίας.

Και θέλω να πω ότι, πράγματι, συμφωνώ με κάποιους συναδέλφους που είπαν ότι τώρα ήταν η κατάλληλη στιγμή να γίνει αυτό. Γιατί; Διότι οι ευρύτερες γεωπολιτικές εξελίξεις αναγκάζουν τις οικονομίες να στραφούν πάλι σε περισσότερες επιλογές αυτάρκειας. Και δεύτερον, διότι οι αλλαγές που είναι μπροστά μας στην παγκόσμια ναυτιλία, λόγω των νέων ορίων που θέτει η μάχη της ανθρωπότητας κατά της κλιματικής αλλαγής, δημιουργεί από τις συνθήκες μεγάλη ναυπηγική ύλη επισκευαστική, της οποίας μεγάλο μερίδιο μπορεί ένα άξιο ναυπηγείο στην Ελλάδα να διεκδικήσει και να πάρει. Και έτσι να γίνει μια επιτυχία, να γίνει κάτι πραγματικά βιώσιμο.

Επαναλαμβάνω. Δεν θα εδράζεται μέσα στα αμυντικά προγράμματα, αλλά θα μπορεί να διεκδικεί και να παίρνει την αξία του και αμυντικά προγράμματα.

Και κλείνω μόνο με το εξής, πάνω σε αυτό το οποίο θέλω να γίνει σαφές. Για να καταλάβετε το μέγεθος της σύγχυσης που καμμιά φορά έχουμε μέσα στο Κοινοβούλιο, το οποίο είναι χώρος διαλόγου, κοινωνικής σύγκρουσης, αλλά και κοινωνικής σύνθεσης, θα πω το εξής.

Ο κ. Κρίτων Αρσένης κατηγόρησε την Κυβέρνηση ότι έχει συνδέσει τις πληρωμές του Πολεμικού Ναυτικού με προγράμματα αμυντικά από το Πολεμικό Ναυτικό. Αυτή είναι η θέση Α.

**ΚΡΙΤΩΝ-ΗΛΙΑΣ ΑΡΣΕΝΗΣ:** …(Δεν ακούστηκε).

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σωστά το λέτε. Είναι μέσα στο σχέδιο νόμου.

Ο κ. Κεγκέρογλου, αλλά και ο συνάδελφος από τον ΣΥΡΙΖΑ κατηγόρησαν την Κυβέρνηση ότι μέχρι σήμερα έχει δώσει πολλά δισεκατομμύρια σε εξοπλισμούς, χωρίς να εξασφαλίζει ότι η εγχώρια βιομηχανία θα πάρει, όπως ο κ. Μαμουλάκης, ούτε βίδα. Αυτό είπατε συγκεκριμένα.

Άρα, για να το καταλάβουμε. Εάν η Κυβέρνηση δεσμεύει αμυντικά προγράμματα εγχώρια, είναι κακή, γιατί δεσμεύει αμυντικά προγράμματα εγχώρια. Εάν η Κυβέρνηση δεν δίνει αμυντικά προγράμματα εγχώρια, είναι κακή γιατί δεν δίνει αμυντικά προγράμματα εγχώρια. Είναι δυνατόν να ταιριάζουν και οι δύο θέσεις ταυτόχρονα;

Σήμερα, λοιπόν, εμείς ξεκινάμε τη διαδικασία ενός ναυπηγείου που θα γίνει σπουδαίο, που θα διεκδικήσει μερίδιο από την ιδιωτική αγορά και θα πάρει και αμυντικά προγράμματα, όχι ως πολιτική χάρη, αλλά γιατί θα τα αξίζει, με τη διαφορά ότι από εδώ και μπρος όσα αμυντικά προγράμματα παίρνει θα επιστρέφουν ένα ποσό στο Πολεμικό Ναυτικό για τα χρέη που έως σήμερα έχει δημιουργήσει αυτό το ναυπηγείο και τα οποία αν το ναυπηγείο το κλείσουμε σήμερα, απλώς διαγράφονται αυτόματα. Διότι αυτός είναι ο όρος της λέξεως «πτώχευση».

Άρα, το Πολεμικό Ναυτικό αντί να χάσει τα 140 εκατομμύρια ευρώ για πάντα και να μείνει με ένα ναυπηγείο που δεν λειτουργεί στα χέρια, φτιάχνει ένα ναυπηγείο, διασφαλίζει τα χρέη του κι έχει κι έναν χώρο για να μπορεί να κάνει τις δουλειές του και να δίνει και εγχώρια αμυντικά προγράμματα και όχι μόνο στο εξωτερικό. Είναι, δηλαδή, μια λύση που -εφόσον όλοι δουλέψουμε σωστά- θα οδηγήσει τελικώς σε πολλαπλό όφελος για τον ελληνικό λαό, για την ελληνική οικονομία, για την περιοχή της Ελευσίνας, για τους εργαζόμενους εκεί.

Θα ήταν απρέπεια, όμως, στο κλείσιμο να μην αναφέρω το μεγάλο ενδιαφέρον που έδειξε από την πρώτη στιγμή ο Δήμαρχος Ελευσίνας για το σχέδιο αυτό, ο οποίος, ο ίδιος, πολλές φορές επικοινώνησε μαζί μου και ήρθε στο γραφείο μου για να δει από κοντά την εξέλιξη αυτού του σχεδίου εξυγιάνσεως, δείχνοντας το έμπρακτο ενδιαφέρον της τοπικής κοινωνίας για την ευόδωση αυτού του σχεδίου. Θέλω κι αυτόν να τον ευχαριστήσω. Δεν θα ήταν σωστό να κλείσει η συνεδρίαση χωρίς, έστω και για λόγους ιστορικής δικαιοσύνης, να ακουστεί ότι η τοπική κοινωνία στήριξε αυτό το σχέδιο εξυγίανσης κι έτσι γυρίζουμε σελίδα, πάμε παρακάτω.

Θέλω να ευχαριστήσω όλους τους συναδέλφους. Λίγο ανέβηκαν οι τόνοι. Η συζήτηση ήταν εξαιρετικά εποικοδομητική, κύριε Πρόεδρε, και τελικά πιστεύω και εξαιρετικά χρήσιμη για την οικονομία, για τους εργαζόμενους, για το Πολεμικό Ναυτικό.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, πριν κατεβείτε, έχει η κ. Μανωλάκου μία ερώτηση για τη νομοτεχνική. Αν κάποιος συνάδελφος έχει ερώτηση για τη νομοτεχνική που κατατέθηκε, ευχαρίστως.

**ΔΙΑΜΑΝΤΩ ΜΑΝΩΛΑΚΟΥ:** Επειδή τώρα μας δόθηκε μία νέα τροπολογία, είναι η τροπολογία του ΣΥΡΙΖΑ, η οποία έγινε αποδεκτή από τον κύριο Υπουργό και πρέπει να τοποθετηθούμε.

**ΠΡΟΕΔΡΕΥΩΝ (Απόστολος Αβδελάς):** Είναι η τροπολογία με γενικό αριθμό 1414 και ειδικό 136.

**ΔΙΑΜΑΝΤΩ ΜΑΝΩΛΑΚΟΥ:** Πολύ σύντομα θα πω ότι καταψηφίζουμε την τροπολογία του ΣΥΡΙΖΑ. Είναι το φύλλο συκής, για να δικαιολογήσει ότι υπερψηφίζει ένα αντεργατικό νομοσχέδιο που από την αρχή ήθελε να ψηφίσει. Εξάλλου, είναι συνέχεια της δικής του πολιτικής και είναι σε βάρος των εργαζομένων. Άντε και συγκυβέρνηση!

**ΑΠΟΣΤΟΛΟΣ ΠΑΝΑΣ:** … συγκυβέρνησης.

**ΠΡΟΕΔΡΕΥΩΝ (Απόστολος Αβδελάς):** Η τροπολογία, κυρία Μανωλάκου, εντάσσεται στο άρθρο 3. Δεν ψηφίζεται.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πάνα, το πρόβλημά σας δεν είναι αν είναι πρόβα συγκυβέρνησης. Είναι κάτι πολύ χειρότερο για εσάς. Είναι, εάν σας ταυτίζει με το ΚΚΕ και το ΜέΡΑ25. Σας εύχομαι να μην κάνετε αυτό το λάθος και το εύχομαι και στην Ελλάδα. Θα είναι κρίμα.

**ΠΡΟΕΔΡΕΥΩΝ (Απόστολος Αβδελάς):** Θα απαντήσετε στην κ. Μανωλάκου, κύριε Υπουργέ;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τι να απαντήσω; Σε αυτό δεν έχω να απαντήσω κάτι.

**ΚΡΙΤΩΝ – ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα κι εγώ τον λόγο για τη νομοτεχνική.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αρσένη, έχετε τον λόγο για τη νομοτεχνική, όμως, σας παρακαλώ.

**ΚΡΙΤΩΝ – ΗΛΙΑΣ ΑΡΣΕΝΗΣ:** Για τη νομοτεχνική, βεβαίως, επειδή αυτός ήταν ο λόγος για τον οποίο μας λέει ο ΣΥΡΙΖΑ ότι υπερψηφίζει.

Είναι ξεκάθαρο ότι πραγματικά πρόκειται για φύλλο συκής. Δεν αλλάζει τίποτα αυτή η νομοτεχνική όσον αφορά τα 320 εκατομμύρια ευρώ που στην πράξη χαρίζονται και με την υποχρέωση ότι για να πάρει το Πολεμικό Ναυτικό τα 142 εκατομμύρια ευρώ, θα πρέπει να δώσει 7 δισεκατομμύρια ευρώ. Πρόκειται για πλιάτσικο. Σε αυτό συναινεί ο ΣΥΡΙΖΑ σήμερα, αυτή τη στιγμή με αυτό το φύλλο συκής.

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ανάπτυξης και Επενδύσεων: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, δεκαεπτά άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1411/133 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1412/134 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. Τροπ. 1413/135 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Βουλ. Τροπ. 1414/136 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Ανάπτυξης και Επενδύσεων: «Εξυγίανση των Ναυπηγείων Ελευσίνας και άλλες διατάξεις αναπτυξιακού χαρακτήρα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 424α΄)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.54**΄** λύεται η συνεδρίαση για αύριο, ημέρα Πέμπτη 1η Σεπτεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία,μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**